
EESSÕNA 


Raamatu “Eesti lendurid lahingute tules” eelmine, 3. trükk ilmus juba 2001. aastal ja on 
käesolevaks ajaks ammu läbi müüdud. Kuid põlvkonnad vahetuvad ja peale on kasvanud uus 
põlvkond inimesi, kellele kunagised sõjasündmused pakuvad huvi. Muidugi mitte kõigile, 
kuid selliseid inimesi siiski leidub ja selle tõttu on aeg-ajalt ikka ja jälle autori poole 
pöördutud küsimusega, kas raamatut ei oleks võimalik kusagilt hankida ja kas ehk 
kordustrükki plaanis ei ole. Paraku on autor neile küsijatele pidanud vastama, et hankimisega 
on lood rasked, kuna autoril endalgi enam raamatu eksemplare järgi ei ole (v.a. paar isiklikku 
eksemplari, mis äraandmisele ei kuulu), kordustrüki väljaandmiseks on autor aga liiga vana ja 
ka vaene, et lubada endale lõbu suurt tööd ja rasket raha maksvat kordustrükki kirjastada. 


Siis andsid sõbrad autorile aga nõu — anna raamat välja elektroonsel kujul. CD ketastele 
salvestamine on lihtne ja neid on võimalik valmistada just nii palju, kui nõudmist on. Lisaks 
sellele on CD kettad ka suhteliselt odavad. Üks kord toksid teksti ja pildimaterjali arvutisse ja 
edasi muudkui kopeerid. Kuidas soovijad raamatu paberile saavad, on juba nende mure. 


Mõte tundus tuumakas. Ja nii hakkaski autor siis kunagi kirjapandut jõudehetkedel tasapisi 
uuesti arvutisse toksima (kunagised flopikettad raamatu sisuga olid ammu kadunud või 
riknenud), vajadust mööda materjali täiendades ja kohendades. Oli ju aja jooksul ka uut 
materjali eesti lennuüksuste tegevuse kohta kogunenud ning, lisaks sellele on autor vahepeal 
ka mõningaid artikleid kirjutanud, mis käesoleva raamatu temaatikaga hästi haakuvad. 


Kõige selle tulemusel otsustas autor oma raamatu nüüd juba neljaosalise kogumikuna välja 
anda, millest esimene osa “Eesti lendurid lahingute tules. Lühike ülevaade eesti lendurite 
sõjateest II maailmasõja päevil” on selle, varem ilmunud raamatu neljas, parandatud ja uute 
materjalidega täiendatud väljaanne. Teine osa sisaldab kahte jutustust koos epiloogiga, mis 
annavad ettekujutuse sellest, kuidas eesti öölahingulendurite lennud 1944.aasta suviste Eesti 
kaitselahingute ajal tegelikkuses ikka välja nägid. Need jutustused olid avaldatud ka raamatu 
eelmises, kolmandas väljaandes. Kolmas osa on uus ja käsitleb materjale, mis räägivad sellest, 
miks eestlased koos sakslastega ikka sõdisid, kuidas tolleaegsed Eesti põrandaalused 
valitsusorganid Saksa sõjaväes teenivatesse eesti sõduritesse suhtusid ning mille eest eestlased 
ikka sõdisid. Need materjalid on eraldi artiklitena küll ka varem mitmel pool avaldatud, kuid 
autor loeb, et nende küsimuste teadmine on hädavajalik, et mõista, mis Eestis sõja ajal ikka 
toimus ja objektiivselt hinnata eesti lendurite tegevust ja tegutsemismotiive II maailmasõjas. 
Sellest lähtudes peab autor nende materjalide lülitamist käesoleva raamatu koosseisu 
vajalikuks. Viimane, neljas osa räägib aga sellest, kuidas kulgeb kunagiste lennuväelaste elu 
tänapäeva Eestis. See osa on varem avaldamata. 


Nii siis hea lugeja. Sinu käes on raamatu “Eesti lendurid lahingute tules. Lühike ülevaade 
eesti lendurite sõjateest II maailmasõja päevil ” CD kettal välja antud, tunduvalt täiendatud ja 
laiendatud väljaanne. Et raamatu esimesele trükile kirjutatud rubriik “saateks” kehtib väga 
hästi ka käesoleva väljaande puhul, siis otsustas autor seda täielikult ka käesoleva väljaande 
puhul kasutada. Võrreldes varasemaga on muutunud ainult see, et väga paljud selles rubriigis 
mainitud isikud, kes autorit selle raamatu kirjutamisel ja 2. ning 3. trüki parandamisel ja 
täiendamisel aitasid, on nüüdseks juba manalameesteks saanud. Kuid ka uusi abistajaid on 
juurde tulnud, kelledest autor esmajoones tahaks tänada soome lennundushuvilist Kari 
Lumppiot, kes autorit on tutvustanud mitmete huvitavate, mitmesugustest arhiividest 
pärinevate materjalidega eesti lennuüksuste kohta. 


Väljaande IV osa väärib eessõnas aga pisut pikemat juttu. Nimelt tahaks autor siinkohal eraldi 
märkida, et II maailmasõjas võidelnud meeste tegevus Eestis toimub mõnevõrra omapärastes 
tingimustes. Eesti taasiseseisvumise järel tekkis vahepeal lootus, et kunagiste sõdurite ootused 
ja lootused täituvad ning Eesti lähiajaloo nõukogude aegne versioon leiab edaspidi 

ümberhindamist. Paraku nii lihtne see asi siiski ei olnud. Vabadusvõitleja medalid anti 
kaitseministeeriumi poolt relvavõitluses osalenuile 1998. aastal küll välja, aga sellega jäi asi 
vabadusvõitluse osas ka soiku. Nende meeste, kes kunagi püüdsid Eestit relvaga käes 
nõukogude okupantide vastu kaitsta ametliku tunnustamiseni vabadusvõitlejatena Eesti 
riigivõimuorganid siiani veel jõudnud ei ole, ehkki vastavaid ettepanekuid Riigikogus on 
tehtud. Kuid need on kõik läbi kukutatud. Ilmselt ei jätku Eesti riigimeestel selle küsimuse 
positiivseks otsustamiseks veel moraalset julgust. Samal ajal aga, n.-ö. “nurga taga”, kui 
suuremat skandaali karta ei ole, on aeg-ajalt isegi selliseid kõrgemaid ametimehi leidunud, 
kes kunagiste sõdurite aadressil on ka tunnustavaid sõnu lausunud. 


On jõutud isegi kurioosumiteni. Ehkki vabadusvõitlejaid kui selliseid ei ole riiklikult 
tunnustatud, on siiski paljud neist kõrgeid riiklikke autasusid saanud, kusjuures Vabariigi 
Presidentide (kõik presidendid on vabadusvõitlejaid autasustanud) otsustes autasude andmise 
kohta on märgitud, et tegemist on sõjaliste teenetega vabadusvõitlejatega. Siinkohal tuleks 
kasutada küsimärki, sest ametlikult selliseid mehi ju ei eksisteeri. Nii et võta sa kinni, kellega 
õieti tegu on. Vägisi jääb mulje, et riigivõimuorganid ei ole omavahel asja kooskõlastada 
suutnud — president tunnustab ja ka valitsus on, eriti just viimasel ajal, soosival seisukohal 
olnud, kuid parlament mitte. See näitab, et Eestis on vabadusvõitlejate tunnustamisega üpriski 
segased lood — ühest küljest võimuorganid tahaks nagu vabadusvõitlejaid tunnustada, samal 
ajal aga seadusandlik organ — Riigikogu ei ole siiani julgenud ametlikult seadust vastu võtta, 
millega II maailmasõja aegset vabadusvõitlust kui sellist ka riiklikult tunnustatakse. 
Nähtavasti on Riigikogus küllaltki palju neid, kelle meelest on targem karta kui kahetseda. 
Mine sa tea, mida meist välismaal ikka arvatakse. Küllap need vanamehed nagunii varsti 
maha koolevad ja siis, nagu ütles sm. Stalin, ei ole inimest, ei ole ka probleemi. 


Ka Sõjaaegsete Eesti Lennuväelaste Ühenduses (SELÜ-s) on aastatel 1997-2005 IV või V 
klassi Kotkaristi saanud kuus SELÜ liiget (Hendrik Arro, Kaljo Alaküla, Arvo Putmaker, 
Gunnar Laev, Kalju Kukkur ja Ants Teetsov), kõik sõjaliste teenetega vabadusvõitlejatena. 


Kuid hunt nendega, nende otsustajatega. Kunagised sõdurid elavad ja tegutsevad kõigele 
vaatamata, lähtudes motost — elame veel. Kuidas endiste lennuväelaste ühendusel on 
õnnestunud tegutseda, peaks lugejale selguma käesolevas raamatu TV osas toodust. 


Nii et head lugemist! 


Autor 


I OSA 


EESTI LENDURID LAHINGUTE 
TULES 


Lühike ülevaade eesti lendurite sõjateest 
IT maailmasõja käigus 


SAATEKS 


(Kirjutatud käesoleva raamatu 1. trükile) 


Järgnev lugu ei ole kangelaseepos, põnev sõjajutt ega ka sügav ajalooline uurimus, vaid 
lihtsalt lühike ülevaade oma kodumaad Teise maailmasõja ajal vene anastajate eest kaitsnud 
eesti lendurite sõjateest. See ülevaade ei pretendeeri sügavale ajaloolisele tõele, kuna pole 
kirjutatud mitte arhiividest ja mitmesugustest uurimistöödest saadud materjalidele, vaid autori 
ja ta paljudel sõjakaaslaste meenutustele tuginedes, nii nagu nemad neid kaugeid sündmusi 
mäletavad. Selle loo kirjutamiseks ajendas autorit teadmine, et mida rohkem aastaid edasi, 
seda vähemaks jääb teadjaid ja seda rohkem fakte kaob vaikselt aegade hämarusse. Seetõttu 
oli selle loo kirjutamiseks viimane aeg, et säilitada uutele sugupõlvedele ja tulevastele 
ajaloouurijatele mingisugunegi ülevaade oma kodumaad kaitsnud eesti lendurite tegevusest 
Teises maailmasõjas. Et need, kes raamatus kirjeldatud sündmusi ise ei ole üle elanud 
suudaksid kirjutatut paremini mõista, selleks allpool pisut ajaloolisest taustast. 


Aastasadu oli eesti rahvas oma põhiliste vaenlaste ja rõhujatena tunnetanud sakslasi. 1940- 
1941. aastal, pärast eesti annekteerimist Nõukogude Liidu poolt toimunud sündmused, 
rahulike elanike kallal toime pandud vägivald ja terror olid aga enamikule eestlastest selgeks 
teinud, et suurim oht eesti rahva olemasolule on Vene kommunism. Lootus Inglismaa ja 
Prantsusmaa abile eesti rahvuse ja riikliku iseseisvuse säilitamisel oli kokku varisenud ja nii 
nägi enamik eestlasi selles seisus oma põhilist liitlast võitluses idast tuleva surmaohu vastu 
paratamatult Saksamaas ning sajanditevanune vaen vajus olukorrast tingituna tagaplaanile. 
Nii olidki juba 1941. aastal tuhanded eesti mehed astunud vabatahtlikult Saksa sõjaväkke, et 
seal loodud eesti väeüksustes asuda oma kodumaad kaitsma ja tasuda eesti rahvale tekitatud 
kannatuste ning ülekohtu eest. Kuigi Saksa okupatsioonivõimude tegevus ei äratanud juba 
varsti eestlastes erilist usaldust ja sõprust, lähtuti antud juhul põhimõttest — Kuradi 
väljaajamiseks võib kasutada ka Peltsbuli abi. 


Paljud lootsid ka, et kordub 1918. aasta ajalooline situatsioon: mõlemad Eestit okupeerinud 
suurriigid, Venemaa ja Saksamaa, kurnavad ennast sõjas vastastikku välja ja nii avaneb 
võimalus Eesti iseseisvus taastada. Sel juhul oleks ilmselt aga väga oluline olnud, et 
sõjategevuse lõppemisel ei oleks Eesti pinnal Vene vägesid. Eesti iseseisvus oli eesmärk, 
mille nimel tasus võidelda ja püüda Eesti piire uue Nõukogude okupatsiooni eest kaitsta. 


Oma valik tuli teha ka eesti lendurite, sest jääda oma kodumaad ähvardava surmaohu korral 
passiivseks pealtvaatajaks ei lubanud nende meeste kohusetunne ja meheau. Loomulikult 
oleks tahetud võidelda Eesti relvajõududes ja omas väeliigis, sini-must-valgete 
tunnusmärkidega lennukitel vaenlase vastu lennates, kuid selleks ei andnud sakslased (ja ka 
soomlased) paraku mitte mingeid võimalusi. Nii tuligi paratamatusega leppides asuda 
võitlema Saksa sõjaväes loodud eesti lennuüksustes, mustade ristidega lennukitel ja saksa 
mundris, kuid sini-must-valge vapp mundrikuue käisel ja vaba Eesti eesmärgina südames. 
Nendesse üksustesse astus suurem osa Eesti lennuväes teeninud nooremaid ohvitsere ja ka 
säilinud tehnilist personali, samuti tuli mehi reserv- ja Eesti Aeroklubi lendurite hulgast (kohe 
esimese üksuse loomisel kuulus juhttuumikusse nii tegev-, reserv- kui ka aeroklubi 
lendureid). Kuid lisaks oli ka palju neid, kes oma väljaõppe said alles sõja ajal. Olgugi, et 
Eesti kaitsmine neil meestel neist mitteolenevatel põhjustel ei õnnestunud, püüdsid nad nii 
hästi kui suutsid täita oma sõdurikohust ja väärivad sellega kahtlemata ajaloos kas või 
äramärkimist. 


Iga lõik järgnevas loos nõuaks omaette pikemat lahtikirjutamist, kuid piiratud ajavaru ja ka 
materjalide vähesus ei võimalda seda teha. Ehk teevad seda kunagi teised ja võib-olla on see 
kirjutis siis abiks sündmuste üldise kulgemise paikapanemisel. Neile, kes aga juba nüüd veidi 
rohkem teada tahaksid, kui järgnevast lühikesest ülevaatest lugeda, on lisas veel mõningaid 

täiendavaid fakte ja kommentaare, mis aitavad sündmusi ehk paremini mõista. Autor annab 
endale aru, et see lisa, nagu kogu raamatuke ei ole kaugeltki ammendav ja võib sisaldada isegi 
vigu, sest aeg on halastamatult teinud oma töö nii autori kui ka tema sõjakaaslaste mälus. 
Autor annab endale aru ka sellest, et ta on kirjutades kasutanud ehk liiga palju Liibavi 
lennukooli ja hiljem kolmanda lennusalgaga seotud mälestusi, kuid eks iga inimene püüa 
kasutada eeskätt ikka neid materjale, mida ta hästi teab ja tunneb, vähemtuntust kergemini üle 
libisedes. Küll aga peab vabandama nende paljude meeste ees, kes lennuüksuste maapealses 
personalis, remondiüksustes, lennuväljakomandotes ja mujal teenides andsid oma hindamatu 
panuse lennuüksuste edukaks tegevuseks, kuid kelle teod on selles loos leidnud vähe 
kajastamist. Paraku on autori teadmised selles osas olnud liiga puudulikud, et julgeda seda 
külge laiemalt valgustada. 


Võib arvata, et päris valmis ei saa selline lugu vist mitte kunagi. Ikka leidub veel midagi, 
mida tasuks kunagiste sündmuste jäädvustamiseks kirja panna. Niisiis, hea lugeja, lepi 
sellega, et sinu käes olev lühiülevaade, fragmentaarium eesti lendurite sõjateest ei tarvitse 
sugugi olla selle loo lõplik variant, vaid kajastab ainult autori teadmiste taset selle raamatu 
käsikirja viimase redigeerimise ajal, 1995. aasta septembris (selle loo esimene variant kirjutati 
juba 1991/1992. talvel, kuid autorist sõltumatutel põhjustel on raamatu kirjastamine viibinud. 
See on asjale aga ka kasuks tulnud, sest nii on võimalik olnud uute andmete saamisel käsikirja 
pidevalt parandada ja täiendada). Ei ole sugugi võimatu, et mõne aja pärast, kui uusi andmeid 
veelgi koguneb, ilmub uus, täpsustatud kirjutis nendest kaugetest sündmustest. Kuid millal 
see toimub ja kas selle kirjutab käesoleva loo autor või keegi teine, eks seda näita aeg. Ja ega 
see olegi oluline. Peaasi, et Eesti vabaduse eest võidelnud mehed ja nende teod ei kaoks 
igaveseks teadmatusse. 


Autor tänab kõiki neid endisi sõjakaaslasi, kelle mälestusi on võimalik olnud kasutada. Eriti 
endisi lendureid Kaljo Alaküla, Evald Kaasikut, Herman Kabet, Valdo Koplit, Juhan Laanest, 
Remi Milki, Georg Poolmat, Valdo Raagi, Anatol Rebast, Kalju Reitelit, Alfred Viltroppi ja 
Helmut Võsarit, pardalaskureid Valdur Ernitsat (kes esimesena Nõukogude Eestis esines 
avalikkuse ees ettekandega eesti lenduritest Saksa õhujõududes), Elmar Heinsalu, Elmar 
Käsperit, Feliks Prodot ja Arvo Putmakerit ning kunagisi Pärnu lennukooli lendurõpilasi 
Benno Abramit, Reinhard Jürgensoni, Raimond Lipandit ja Gunnar Mühlbergi, samuti 
paljusid maapealses koosseisus teeninuid, kes ühe või teise konkreetse küsimuse 
väljaselgitamisel autorit on abistanud”. Tänu ka töö vormistamisel kaasa aidanud Arvi 
Prikile. Kõiki neid, kes autorile hea nõu ja oma mälestustega abiks on olnud, ei ole kahjuks 
võimalik üles lugeda. Siinkohal tuleb veel märkida, et lisaks ülalnimetatud isikute suusõnal 
või kirja teel edastatud mälestustele on autor raamatu kirjutamisel kasutanud andmeid ka 
Gerhard Buschmanni, Remi Milgi ja Aavo Ürgsoo mitmel pool avaldatud kirjutistest 
sõjaaegsete eesti lennuüksuste kohta. (Kahjuks on paljud ülalnimetatuist selle raamatu 
ilmumise ajaks juba manalameesteks saanud.) 


Lõpuks veel mõni rida ka raamatu pildimaterjali kohta. Selle raamatu illustreerimiseks 
kasutatud fotode leidmine ei olnud sugugi kerge ülesanne. Olid ju sõjavangilaagrid, 
arreteerimistel toimunud läbiotsimised jms. Eestis elavate endiste lennuväelaste fotokogud 
üsnagi tühjaks teinud. Palju fotosid olid ka meeste omaksed hävitanud, sest sellise matejali 
leidmine kodust tähendas sõjajärgsetel aastatel ka selle hoidjale arreteerimist ja seetõttu oli 
Saksa sõjaväega seotud fotode säilitamine omaette kangelastegu. 


Siiski läks Eestis elavate ja välismaal viibivate sõjakaaslaste abiga lõpuks õnneks ka fotode 
saamine. . Kahjuks = kajastavad need peamiselt ainult  Buschmannstaffel'i, — 127. 


Y Käesoleva raamatu hilisemate väljaanete jaoks andsid täiendavaid materjale veel William Laanekõrb, Endel 
Andre ja Heino Taremäe, Kari Lumppio ning Frederik Gerdessen — neist viimane eriti Fokker CVE-de osas. 


Mereluurelennugrupi, Liibavi lennukooli ja 11. Öölahingulennugrupi 3. lennusalga tegevust, 
mistõttu autor palub ülejäänud eesti lennuüksuste meeste eest vabandust ja ütleb, et neid ei ole 
mitte meelega unustusse jäetud. Kasutada olnud fotomaterjal lihtsalt oli selline. Kurvastusega 
tuleb ka nentida, et paljudel fotodel olevate meeste nimed on aeg autori ja teiste, teda 
konsulteerinud sõjakaaslaste mälust kustutanud. 


Omaette probleemiks oli veel seegi, et mitte kõik saadud fotod ei olnud oma kvaliteedilt 
kasutamiseks kõlbulikud. Olid nad ju tehtud juhuslike autorite poolt juhuslike kaameratega 
juhuslikele materjalidele ja ilmutatud enamasti väliolukorras. Oma töö oli teinud ka aeg. Nii 
tuli teha siis valik, mis alati sugugi kerge ei olnud. Raamatu fotod, peale autoril endal 
säilinute, pärinevad peamiselt järgmistelt meestelt (nende autorid on enamasti aga teadmata): 
Remi Milk, Helmut Võsari, Bruno Ehasalu, Herman Kabe, Väino Kõrb ja Roman Küttis. Ka 
nendest meestest on enamus käesolevaks ajaks juba igaveseks lahkunud. Üksikuid fotosid on 
teisteltki meestelt. Mõned fotod pärinevad ka sõja ajal ilmunud Saksa lennuväeajakirjast “Der 
Adler” ja mõningatest teistest sõjaaegsetest raamatutest. Autor loodab, et vaatamata kehvale 
kvaliteedile aitavad raamatus olevad fotod siiski olnut meelde tuletada ja aitavad lisaks 
kirjutatule täiendavalt mõningat pilti luua sõjaaegsete eesti lennuüksuste elust ja tegevusest. 


Esimene ja ühtlasi ka viimane peatükk 


NII SEE OLI 


Lenduritest metsavendadeks 


Kui Nõukogude Liit annekteeris 1940. aastal Eesti Vabariigi ja Eesti sõjaväe baasil 
moodustati 22. Territoriaalne laskurkorpus, formeeriti Eesti lennuväkke kuulunud ja edasi 
teenima jäetud lenduritest ja tehnilisest personalist selle korpuse juurde ka üksik 
lennueskadrill. 


Eskadrilli formeerimine tehti ülesandeks endisele Eesti lennukooli ülemale kolonelleitnant 
Hans Kitvelile ja selle asukohaks sai Jägala mõis ning selle juures olnud lennuväli. Seda 
lennuvälja oli ka Eesti lennuvägi oma suvelaagriteks kasutanud. Eskadrilli koosseisust jäeti 
välja kõik vanemad ohvitserid, välja arvatud kolm majorit: Peeter Juhalain, Voldemar 
Andresen ja Ernst Laigo, kes olid määratud loodava eskadrilli staapi (neist E. Laigo vabastati 
eskadrilli koosseisust aga juba 1940. aasta lõpul). Lendurite arvult kujunes eskadrill vähemalt 
Nõukogude Liidu lennuväepolgu suuruseks. Ehkki eskadrilli ülem oli eestlane (algul Hans 
Kitvel, tema arreteerimise järel aga Peeter Juhalain), läks tegelik võim eskadrillis varsti 
Venemaalt eskadrilli väljaõpet ja poliittööd korraldama ja juhtima saadetud venelaste, 
vanempolitruk Štšekotšihhini, kapten, hiljem major Lukaševitši ja vanemtehnik Grigorjevi 
kätte. Lisaks neile tegeles eskadrilli isikkoosseisu, eriti aga selle lojaalsuse küsimustega veel 
julgeolekutöötaja vanemleitnant Rodionov, 


Kogu eskadrilli tehniline baas, nii lennukid kui ka teenindusmasinad, töökodade seadmed jne. 
Pärinesid Eesti lennuväest. Lennukitest jäi eskadrilli käsutusse kuus inglise päritoluga 
Hawker Harti ja üks Avro Anson, viis veidi enne Eesti annekteerimist Saksamaalt saadud 
Henschel Hs-126-t ning neile lisaks veel kuus Eestis konstrueeritud ja ehitatud PON ja PTO-4 
tüüpi õppe-treeninglennukit. Põhiliselt lennati Jägalas Hawker Hart'idega, vähem ka PON'ide 
ja PTO-4-dega”. Teised lennukid seisid lihtsalt lennuvälja ääres neil ja lasti laguneda. Osa 
Eesti lennuväele kuulunud lennukeid viidi aga Tallinna külje all olnud Nehatu lennuväljale, 
kus neil samuti lasti laguneda (osa lennukeid kasutati pommitusõppustel ka märklaudadena). 
Hiljem hävitati kõik lennukid hävituspataljoni poolt. 


Hawker Hart II PON-I1A 


PTO-4 


Hävituspataljoni poolt hävitatud Henschel 
Hs-126 rusud Jägalas 


9 Märkused ja kommentaarid on toodud raamatu lisas. 


Ehkki lendurite hulgas oli ka neid, kellele uus kord tundus sümpaatsena (eriti tuntuks sai 
kommunistina kapten Aleksander Vain), oli neid siiski üsna vähe ja enamasti pooldati 
iseseisvat Eestit. Oma mõju eesti lendurite meeleolule ja suhtumisele nõukogude võimu 
avaldasid ka varsti Eestis toimuma hakanud arreteerimised, mis puudutasid ka lendureid”, 
üldine vägivald ja eriti küüditamine. Seetõttu otsustas enamik lendureid pärast sõja puhkemist 
Nõukogude Liidu eest võitlemisest loobuda ja metsa minna. Asjast räägiti tasapisi omavahel 
ja peeti ka sellekohaseid plaane. Metsa põgeneti 27. juunil, kui saabus korraldus Venemaale 
evakueeruda, mille kohta käsus ametlikult olevat öeldud, et minnakse ümber õppima uutele 
lennukitele. 


Eskadrilli asuti evakueerima, nagu juba öeldud, 27. juuni õhtul ja esialgu pidi sõidetama 
Nõmmele, kus oli ette nähtud rongile laadimine. Et autosid oli vähe, siis pidi tehtama kaks 
voori. Paraku ei langenud kahes vooris evakueerumine lendurite esialgse põgenemisplaaniga 
aga kokku ja nii tuli seda käigu pealt muuta. Enne Jägalast lahkumist õnnestus laost veel 
püstoleid saada. Muid jalaväerelvi lenduritel ei olnud. 


Esimene grupp, kokku 22 lendurit, lahkus Jägalast esimese voori autol, lisaks neile veel major 
P. Juhalain, kui eskadrilli ülem, sõiduautol. Autole oli ronitud kiiruga ja nii ei sattunud sinna 
mitte kõik need, keda seal näha oleks tahetud. Veidi enne Narva maanteele jõudmist andis 
veoauto juhikabiinis istunud kapten Harry Anelin autojuhile korralduse riket simuleerida, 
mida see ka tegi. Kapten Aavo Ürgsoo mäletamist mööda olevat Anelin oma käsku algul 
püstoliga toetanud, kuid autojuht olevat seepeale vastanud, et ta on oma mees ja asunud 
“Trikkiläinud” autot parandama. Ülejäänud voorile näidati, et sõitku mööda, küll nad juba 
järele tulevad. Kui voor oli möödunud, tuli kapten Alfred Nõmmikul, kes oli tuntud 
kommunistlikult meelestatud ohvitserina ja kes evakueerimise segaduses oli ka sellele autole 
sattunud, autost lahkuda (mõningate meeste meenutamist mööda, olevat Nõmmiku asjad 
lihtsalt autost välja visatud). Narva maanteel pöörati paremale. Kohe jõudis pärale ka major 
Juhalain, kes oli lendurite autole järele kihutanud ja nüüd samuti veoautole üle kolis. 


Kaasaegsete mäletamist mööda olevat kapten Anelin Narva maanteeni jõudes pöördunud oma 
kaaslaste poole sõnadega: “Mehed, me oleme Eesti ohvitserid ja andnud oma vande eesti 
rahvale, me võtame oma saatuse endi määrata. Metsad on vabad. Kes julgevad ja tulevad 
kaasa?” (kapten Anelini nekroloogist, “Välis Eesti” 21.01.1951.a.). Kõhklejaid ei olnud. 


Kiiu lähedale jõudes pöörati paremale metsa. Mõne aja pärast jäeti auto maha ning liiguti 
jalgsi edasi. Pärast pikemat rännakut, mille jooksul põgenikke ka lennukiga otsiti, kuid ei 
avastatud, jäädi laagrisse Kõnnu valda, Järvi küla lähedale. Grupis oli 23 meest, neist 22 
lendurit ja allohvitserist autojuht”. 


Kuna Jägalasse mahajäänud lendurid, keda põgenemisplaanide koostamisel oli usaldatud, 
teadsid, et mehed Nõmmele mineku asemel metsa pööravad, siis lahkus teine grupp lendureid, 
kokku 13 meest, laagrist varsti pärast esimese grupi ärasõitu, enne kui teade esimese grupi 
põgenemisest Jägalasse tagasi jõudis. Lisaks sellele lahkusid mõned mehed veel üksikult. 
Kapten A. Ürgsoo mäletamist mööda olevat põgenenud 43 meest, neist 41 lendurit ehk üle 
80% lendavkoosseisust. Teise grupiga liitus mõne päeva pärast veel Venemaale 
evakueeritavate sõdurite rongist ärakaranud motorist, vanemseersant Herman Tombah ja 
veelgi hiljem kolm meest Erna pataljonist, millega selle põgenikesalga üldiseks suuruseks oli 
17 meest”. Hiljem mõlemad põgenenud lendurite salgad ka kohtusid, kuid monoliitset üksust 
nende baasil siiski ei tekkinud. 


Esimene grupp leidis varsti endale toetaja — Mati metsavahi Tarmo Kooviti, kes korraldas 
meeste toiduga varustamist. Paraku jõudis teade sellest, et lendurid ennast metsas varjavad, ka 
mõningate kohalike punaste kõrvu ja nii tehtigi vastav ettekanne sinna kuhu vaja. Selle 
tulemusena toimus 13. juulil lendurite laagrile ülekaalukate NKVD-(piirivalve)vägede 


10 


haarang. Lendurid olid just kavatsenud samal päeval oma asukohta vahetada, kuid jäid sellega 
hiljaks. Ainult püstolitega relvastatud lenduritel õnnestus lahinguga haarangust küll väljuda, 
kuid kolme mehe elu hinnaga. Langesid kapten Juhan Kalmet, kapten Arnold Streimann ja 
nooremleitnanat Martin Terts. Metsavahil ja tema perekonnal õnnestus pääseda. Need 
langenud ei olnud lendurite hulgas aga esimesed. Juba 10. juulil oli venelastega kokku 
sattunud ja langenud Erna pataljoniga sidet looma läinud kapten Oskar Aksel, temaga kaasas 
olnud nooremleitnant Eduard Lepp võeti aga kinni, kuid tal õnnestus mõne päeva pärast 
põgeneda. 


Kuid need langenud ei olnud 1941. aasta sõjasuvel lendurite hulgas viimased. 27. augustil 
langesid major Hirvelaane pataljoni ridades Tallinna lähistel veel portupeeaspirandid Leino 
Oru ja Vello Maks. 3. augustil langes Mahtra lähistel Harjumaa Omakaitse staabiülemana aga 
nooremleitnant Eero Saag. 


Ka teine lendurite laager, mis paiknes Anija vallas Kõrve küla lähistel, oli seotud ohvritega. 
Nendeks osutusid Aruhärma talu peremees ja perenaine, Hans ja Marie Oskar, kes lendurite ja 
nende perede abistamise eest 19. augustil venelaste poolt metsikult mõrvati. 


13. juuli lahingust väljumisel jagunesid lendurid mitmesse, edasi omaette tegutsevasse gruppi. 
Ka teine lendurite grupp otsustas hajuda. Liiguti lõunasse, sakslastele vastu. Pärast 
sakslastega kohtumist asuti enamasti teenima kas Omakaitses või eesti vabatahtlikest Saksa 
sõjaväe juurde formeeritud jalaväeüksustes. Üheks tuntuimaks neist sai 1941. aasta suvel 
formeeritud major Hans Hirvelaane pataljon, mille ridadesse kuulus arvukalt lendurohvitsere. 
Leitnant Remi Milgi mäletamist mööda olevat lendurohvitseid osalenud juba selle pataljoni 
loomisel, mis toimus 2-3. augustil Väätsas. Lendurohvitseride teenimist jalaväes hõlbustas 
asjaolu, et Eesti sõjakoolis oli lenduritele antud ka jalaväeohvitseri väljaõpe. Nii oli pataljoni 
1. kompanii ülemaks lendur-kapten Johannes Kant, 2. kompanii ülemaks lendur-kapten Aavo 
Ürgsoo, majandusülemaks lendur-kapten Oivo Soots ja käsundusohvitseriks lendur-kapten 
Juhan Ainjärv. Pärast pataljoni ülema H. Hirvelaane langemist Rapla lahingus 20. augustil sai 
pataljoni ülemaks aga lendur-major August Kitsapea, kes teenis sellel ametikohal kuni 
pataljoni likvideerimiseni. Pataljonis teenis arvukalt teisigi lendurohvitsere. Lahingutega 
liiguti Tallinna alla. Pärast Tallinna vabastamist saadeti pataljon Läänemaale, kus see 10. 
septembril Nõval likvideeriti. Esimene kompanii jätkas siiski Saksa 217. diviisi juures 
teenistust ja likvideeriti alles 8. novembril Lihulas. Suur osa pataljonis teeninud lenduritest 
jätkas pärast pataljonist lahkumist teenistust Omakaitses, mõned mehed püüdsid aga hakata 
tegelema ka Eesti lennuväe taasloomisega. 


13. juulil toimunud lahingu paigale asetati 12. juulil 1942.a. suvel põllukivi, millele 
paigutatud mälestustahvlile oli lisaks J. Kalmeti, A. Streimanni ja M. Tertsi nimedele raiutud 
ka 0. Akseli ja H. Tombahi nimed. Ka viimane olevat vangi langenud ja põgenemiskatsel 
maha lastud (A. Ürgsoo andmed), kuid täpsemalt sellega seotud asjaolud ja kuupäev on 
autorile aga teadmata (ka mälestustahvlil kuupäeva ei olnud). Pärast Eesti taasokupeerimist 
Punaarmee poolt mälestuskivi küll säilus, kuid sellel olnud mälestustahvel kõrvaldati selle 
lõhkumise vältimiseks ühe kohaliku elaniku poolt, kes selle peitis. Paraku on mälestustahvel 
siiani leidmata, sest tahvli peitja suri enne Eesti taasiseseisvumist. Mälestustahvel taastati 
1994. aasta juulis Kuusalu Muinsuskaitse Seltsi poolt. Ka Aruhärma talu õuele paigutati 24. 
juunil 2000. aastal Kuusalu muinsuskaitsjate algatusel mõrvatud pererahvale, Hans ja Marie 
Oskarile mälestuskivi. 

1943. aastal ... ja käesoleval ajal 


Lendurite kivi 


2002. aastal Kõrve külla püstitatud mälestuskivi 
19. augustil 1941. aastal metsavendadest lendurite 
abistamise eest mõrvatud Aruhärma - talu 
pererahvale, Marie ja Hans Oskarile 

Sondesrstaffel Buschmann 


Nagu eespool juba öeldud, hakati kohe pärast Eesti vabastamist tegelema Eesti lennuväe 
taasloomisega. Neid kavatsusi ei krooninud aga edu. Sakslased, kes 1941. aastal olid oma 
võidus veel surmkindlad, ei tahtnud Eesti iseseisvusest, liiatigi siis Eesti sõjaväest või Eesti 
lennuväest, mitte midagi teada. Ka Saksa lennuväe koosseisus ei tahetud välismaalastest 
koosnevaid üksusi näha. Lennuvägi kui eliitväeliik oli ette nähtud ainult sakslastele. 


Asi võttis aga parema pöörde, kui Eestisse saabus 1941. aasta sügisel Soome kaudu tagasi siit 
1940. aastal baltisakslasena Saksamaale läinud Gerhard Buschmann. Viimane oli enne sõda 
Eesti Aeroklubis olnud innukas mootor- ja purilennuharrastaja ja tuntud ka väga eestimeelse 
mehena”. Et tal, nagu paljudel teistelgi baltisakslastel, oli Saksa võimude juures häid suhteid, 
võttis ta asjaajamise oma peale ja saavutas lõpuks ka edu. Kuid ega see alguses temalgi 
kergesti läinud. Vahepeal, 1941. aasta detsembris, prooviti eesti lennuüksuse loomisega õnne 
isegi Soomes ja viidi üks säilinud ning eraviisiliselt Harry Habeli juhtimisel uuesti korda 
tehtud PTO-4 laevaga Helsingisse, et Soome lennuväe juures tegutsemisvõimalusi leida, kuid 
asjata. Ilmselt ei tahtnud soomlased selles küsimuses sakslastega vastuollu sattuda ja nii toodi 
lennuk mõne aja pärast Eestisse tagasi. 


Eesti lennuüksuse loomist soodustas lõpuks aga asjaolu, et kui G. Buschmann tegi 1942. aasta 
jaanuaris Läänemerel tegutseva Saksa sõjalaevastiku staabiülemale, mereväekapten Konrad 
Engelhardtile ettepaneku eestlastest koosneva rannaluure lennuüksuse loomiseks, siis äratas 
see ettepanek Saksa merejõududes suurt huvi ja seda pooldasid ka mereväe kõrgemad staabid. 
Selle põhjuseks oli ilmselt see, et Saksa mereväel ei olnud luba formeerida endale lendavaid 
üksusi, samal ajal kui sõjalaevastikul oli raskusi lennuväelt vajaliku toetuse saamisega. 
Nõusolek saadi ka Eestis tegutsevalt õhulaevastikult (Luftflotte 1). Et aga Saksa mere- ja 
lennuväel ei olnud seaduslikku alust välismaalastest koosnevale personalile palka maksta ja 
teisi rahalisi kulutusi kanda, siis tuli läbi rääkida ka SS-i ja politseijuhiga Eestis, SS- 
Brigadeführer und Generalmajor der Polizei Hinrich Mölleriga, kellelt saadigi nõusolek, et 
loodav lennuüksus on formaalselt politseiüksuste nimekirjas ja vajalikud summad kaetakse 
politsei eelarvest. Jaanuarikuu teisel poolel välja töötatud projekt lennuüksuse formeerimiseks 
saadeti Luftflotte 1 kaudu põhjarinde lennuväe peastaapi, kust peagi saadi ka vastav nõusolek. 
Ühtlasi teatati, et üksuse tegutsemiseks vajaliku kütteaine ja tehnilise varustuse eest muretseb 
Luftflotte 1. 


Sonderstaffel Buschmann (erilennusalk Buschmann) ehk Buschmannstaffel, nagu seda 
tavalises kõnepruugis kutsuti, alustas ametlikult oma tegevust 12. veebruaril 1942. aastal, mil 
saabus nõusolek lennuüksuse formeerimiseks. Loodud lennuüksuse staabi esimeseks 
asukohaks sai Saksa mereväe staabihoone Tallinnas, kus selleks otstarbeks eraldati kaks 
ruumi. Staap ise aga paiknes Vabaduse väljakul, praeguses linnavalitsuse hoones, kus tol ajal 
asus ka kohvik “Corso”. Lennuväljaks sai Ülemiste lennuväli (kuhu hiljem ka üksuse staap 
üle koliti). Sonderstaffel Buschmanni tuumiku moodustasid selle asutamisel ülemleitnant 
Herman Kabe mäletamist mööda seitse lendurit, kelledest kolm — Ants Repnau, Koit Kava ja 
Mart Napa olid kutselised sõjaväelendurid, kaks — Herman Kabe ja Harry Habel — sõjaväe 
reservlendurid ning kaks — Gerhard Buschmann ja William Laanekõrb — kuulusid endise 
Eesti Aeroklubi lendurite hulka. Selle grupi juurde olevat mittelendurina kuulunud ka insener 
Kõiva. Üksuse ülemaks sai Gerhard Buschmann, kes aga ei olnud sõjakooli lõpetanud ja 
kellele seetõttu oli antud Sonderführeri auaste. 


Ega see loodud üksus nüüd soovitud Eesti lennuvägi küll ei olnud, aga siiski üksus, kus eesti 
lenduritel avanes võimalus jälle omas väeliigis vaenlase vastu võidelda, mistõttu üksus täienes 
õige kiiresti. Nagu eespool juba öeldud, oli üksuse olukord mõneti eriskummaline, sest 
vastloodud lennusalk? sai esialgu n.ö. mitme peremehe omaks. Lennualane varustus saadi 

lennuväelt, lahinguülesanded mereväelt, palga ja muu varustuse kulud kanti aga politsei 
eelarvest. Lennuüksus oli mõeldud mereluureks Soome lahe kohal ja sidepidamiseks sakslaste 
valduses olevate saartega. 


Lennukitest oli lennusalga käsutuses esialgu ainult neli Eestis enne sõda konstrueeritud ja 
ehitatud relvastamata õppe-spordilennukit PTO-4, mis aeroklubi töökodades oli lahtivõetult 
imekombel suudetud säilitada (ka Soome viidud lennuk toodi õhu teel tagasi). Hiljem saadi 
Lätist juurde üks kahemootoriline De Haviland DH-89 “Dragon Rapide” (mis algselt pärines 
küll Leedust ja mille olid Lätti toonud sakslased), neli VEF”i tehastes litsentsi alusel ehitatud, 
Belgias konstrueeritud luurelennukit SV-5. Lennukipargis oli ka üks RWD ja üks Miles 
“Magister”. Ühe SV-5-ga sai katselennul surma üks PTO-4 konstruktoreid, insener Rein 
Tooma, samuti temaga kaasalennanud motorist Elmar Ploomann ja rohkem nendega ei 
lennatud. Luurelendudeks kasutati põhiliselt heade lennuomadustega PTO-4-sid, “Dragon 
Rapide” osutus aga väga sobivaks varustuslendudel, mida sooritati Tütarsaarte 
kaitsemeeskondadele toiduainete, posti ja muu vajaliku kohaletoimetamiseks. 


Luurelennud Soome lahe kohal kergete relvastamata spordilennukitega, millega alustati 
märtsis ja mis ulatusid kuni Seiskari-Lavansaareni ja sealt edasi Oranienbaumini, olid omaette 
julgustükkideks, sest aeg-ajalt kohtuti ka vastase hävitajatega. Esimesed tuleristsed said eesti 
lenduritest PTO-4-ga luurelennul olles W. Laanekõrb ja H. Kabe, kes Kurgolovo poolsaarest 
põhja pool olles kohtusid kolme 1-15 tüüpi (arvatavasti 1-152) vene hävitajaga, mis neid ka 
ründasid. Tänu PTO-4 heale manööverdamisvõimele õnnestus meestel hävitajate käest 
madallennul siiski pääseda, ehkki lennuki kandepindades loeti H. Kabe mäletamist mööda 
pärast 13 kuuliauku ja W. Laanekõrb sai paremast õlast kergelt haavata. 


Mõni aeg hiljem puututi kokku isegi üheksa 1-16 tüüpi hävitajaga. Lugu ise toimus Väike- 
Tütarsaare juures lendurite H. Kabe ja J. Leppikoga. Meie PTO-4 asus otseselt ründama kolm 
vastase hävitajat (rohkem ei oleks vist ligi mahtunud) — üks tagant, üks paremalt ja üks 
vaskult ülalt. Kordamööda avasid need kõik tule. Kuid ka seekord õnnestus meestel tänu 
PTO-4 headele lennuomadustele Väike-Tütarsaarel asuva saksa õhutõrjepatarei kaitsva tule 
alla jõuda, nii et venelased edasistest rünnakutest loobusid. Toodi ka väärtuslikke 
luureandmeid. Nii said sakslased aprillis tänu lennuüksusele teada, et venelased on Suur- 
Tütarsaare maha jätnud ja läinud üle jää Seiskarile. Vastavale teatele toetudes teostas 
merevägi koos maaväega kiire operatsiooni ja hõivas saare. Hiljem oli see tagasipöördumist 
üritavatele venelastele õige halvaks üllatuseks ja katse lõppes edutult. 


Lennuüksus kosus ja kasvas. Suurt tööd üksuse organiseerimisel ja arendamisel oli teinud ja 
tegi kapten Harry Anelin. Eestlastest lendurite huvi üksuses teenimise vastu oli suur. 
Üksusesse astusid peamiselt Eesti lennuväes teeninud või reservist tulnud nooremohvitserid ja 
allohvitserid. Vanemohvitseridest astusid üksuse koosseisu ainult majorid Peeter Juhalain ja 
Jakob Sepp. Samuti leidus küllaldaselt ka maapealses koosseisus teenida soovijaid. Üldiselt 
lennuüksusesse ei mobiliseeritud, vaid võeti vabatahtlikke (üksikuid, vastava väljaõppega 
isikuid olevat siiski ka suunatud). Tõele au andes tuleb küll tunnistada, et vabatahtlike arvule 
avaldasid kahtlemata mõju peatsed mobilisatsioonid, sest oli küllalt neid, kes eelistasid veidi 
varem vabatahtlikult lennuväkke astuda kui hiljem sunniviisiliselt jalaväes teenida. See 
võimaldas lennuüksusel mehi valida, mis omakorda avaldas oma mõju isikkoosseisu 
kvaliteedile. 


Buschmannstaffel'is kehtisid saksa auastmed”. Eesti sõjaväes teeninud meestele anti 
tavaliselt nende auastmele vastav saksa auaste, kuid oli ka erandeid, kus auaste, sealhulgas ka 


Y Käesolevas raamatus on edaspidi selguse mõttes kasutatud ametlikult kehtinud saksa auastmeid. Igapäevases 
kõnepruugis kasutati aga nii saksa- kui ka eestikeelseid auastmenimetusi. (Vt. ka lisa “Mõningaid üldisi 
teadmisi Saksa lennuväest”, punkt V) 


14 


ohvitseriauaste, anti lihtsalt selle järgi, mis mees leiti väärt olevat”. Nii said näiteks 
Leutnant'i auastme William Laanekõrb, Harry Habel ja Elmar Pärjel. Elu näitas enamasti 
selliste otsuste õigsust. Juhtis ju enne sõda Eestis hea purje- ja lennusportlasena tuntud, kuid 
sõjakooli mitte lõpetanud W. Laanekõrb hiljem Saksa lennuväe Hauptmann'ina edukalt 
üksiku mereluurelennusalga 1./127 tegevust. 


Buschmannstaffel'i päevil elati enamasti kodus ja ka meeste riietus oli üsnagi kirju. Kanti kas 
erariideid, Eesti või Saksa tunnusteta lennuväemundrit. Omavaheline läbisaamine oli sõbralik 
ja Saksa sõjaväele iseloomulik, küllaltki terav ohvitseride, allohvitseride ja meeskonna 
vaheline seisustevahe andis siin ennast vähe tunda. 


Et saksa mereväelaste hinnang eesti lennuüksuse tegevuse kohta oli igati kiitev, siis saadi 
1942. aasta suvel oma käsutusse Saksamaal 1930-ndate aastate algupoolel konstrueeritud ja 
ehitatud, juba relvastatud ja raadioga varustatud spetsiaalsed mereluurelennukid Heinkel 
He-60. (Lennukitel oli kaks kohtkindlat, sünkroniseeritud lenduri kuulipildujat MG-17 ja üks 
turellil paiknev kuulipilduja MG-15 vaatleja jaoks, kõik kaliibriga 7,9 mm.) Kokku saadi 
kaasaegsete mäletamist mööda 20 lennukit, mis toodi põhiliselt juulis Pillau (praegu 
Kaliningradi oblastis Baltijsk) lennuväebaasist. Sellega sai peamiseks lennuväljaks nüüd 
Ülemiste järv. Lennukid seisid järvel ankrupoi külge kinnitatult, nende lennueelseks 
ettevalmistamiseks ja hooldamiseks kasutati aga Ülemiste järve Tartu maantee poolse kalda 
ääres, umbes praeguse lennujaamahoone vastas paiknenud lennusilda. 


Uute lennukite saamisega laienesid ka üksuse ülesanded, mille hulka kuulus nüüd suures osas 
ka Nõukogude allveelaevade vastane võitlus, kes korduvalt püüdsid Kroonlinnast lääne 
suunas välja murda. Luurelende ei tehtud mitte ainult Soome lahel vaid ka Läänemere 
idaosas, 1942. aasta suvel aga väiksema grupiga mõnda aega ka Laadoga järvel. Soomlased ja 
sakslased organiseerisid seal ühist aktsiooni Neeva jõe suudmes, Laadoga järve kaldal asuva 
Schlüsselburgi kindluse vastu, mille puhul Laadoga järvel olevat opereerinud paar väikest 
nõukogude allveepaati. Operatsioon jäi ise aga lõppude lõpuks teostamata. Meeste mäletamist 
mööda olevat Laadogal kasutatud paari Heinkel He-60-t. 


Esines ka teistlaadi ülesandeid. Nii kirjutab G. Buschmann oma mälestustes Sonderstaffel 
Buschmanni kohta, et 1942. aasta augustis olevat lennusalgalt nõutud merepäästealast 
erivalvet. Käsu täitmist ja valmisolekut kontrolliti mitmel korral, nii et G. Buschmann, olles 
korduvatest järelepärimistest tüdinenud, olevat lõpuks järjekordselt kontrollivale kindralile 
vastanud: “Küll me selle mehe ojast välja õngitseme, kui ta peaks alla kukkuma”, aimamata et 
tegu on Hitleri enesega, kes kavatses Soomet külastada. 


Paraku nõudis lahingutegevus ka ohvreid. 11. oktoobril 1942. aastal hukkus Suursaare lähedal 
ebaõnnetunud hädamaandumisel Heinkel He-60-ga tormisele Soome lahele Feldwebel Harald 
Eessaar. Teise meeskonnas olnu, Leutnant Uno Polikarpuse, suutsid soomlased siiski päästa. 


Lisaks lahingutegevusele õpetati üksuses välja ka uusi mehi. Et Eesti lennuväes teeninud 
motoriste ja teisi spetsialiste ei olnud kuigi palju säilinud, siis hakati neid lennuüksuse 
laienedes koha peal vastavalt vajadusele, n.ö. töö korras välja õpetama. Pärast uute lennukite 
saabumist teravnes vajadus ka vaatlejate järele ja 1942. aasta sügisel alustati tasapisi nendegi 
väljaõppega. Kasutades asjaolu, et lendureid oli kogunenud rohkem kui üksuses otseselt 
vajati, anti liigsetele lenduritele esialgu vaatleja väljaõpe. See oli seda lihtsam, et Eesti 
lennukoolis oli lenduritele antud ka vaatleja teadmisi. 


Lennuüksuse tegevuse tunnustamisega küpses aga kriis ja 1942. aasta sügisel oli päevakorda 
tõusnud lennuüksuse likvideerimine. Nagu G. Buschmann oma mälestustes räägib, olevat asja 
tagapõhi seisnenud selles, et Himmler, aga samuti merevägi olid juba ammu taotlenud oma 
lennuüksuste formeerimist. Göring oli aga Hitlerilt saanud nõusoleku, et kõik, mis on seotud 

lennuasjandusega kuulub tema valdkonda. Himmleri valdkonda kuulus omakorda aga kõik, 
mis oli seotud välismaalastest koosnevate üksustega. Sonderstaffel Buschmann oli lendav 
üksus, mis koosnes välismaalastest ja lisaks sellele oli operatiivselt allutatud veel ka 
mereväele. Seetõttu oli üksus suhteliselt iseseisev ega allunud täielikult mitte kellelegi. 
Segaduse ja Himmleri ning mereväe edasiste pretensioonide vältimiseks pidas Hitler õigeks 
üksus likvideerida ning olevat andnud lennuväele ka vastava korralduse. Asjaolude 
kontrollimiseks saadeti lennuväe poolt Tallinna üks lennuväekindral, kes õnneks osutus 
tulihingeliseks lenduriks ja pärast mitmel korral eestlastega kaasalendamist ja sõprusõhtuid 
leidis, et üksuse likvideerimine ei ole ikka õige tegu ja lubas lennuüksuse säilitamise eest ka 
kõrgemal pool hea seista (Oberleutnant V. Kopli mälestused). 


Et merevägi oli huvitatud lennuüksuse säilitamisest, lennuvägi oli kõhkleval seisukohal, 
arvestades suutmatust mereväe vajadusi lennuväe toetuse osas piisavalt rahuldada ja ka SS 
ning politseiringkonnad ei kiirustanud üksust likvideerima (oletatavasti lootuses, et võib-olla 
õnnestub neil siiski oma lennuüksuse saamine), siis leiti pikaajalise kaalumise järel lahendus, 
mis seisnes selles, et Sonderstaffel Buschmann allutati 1942. aasta detsembris vormiliselt 
Himmleri käsutuses olnud eriülesannetega lennugrupile (Fliegergruppe z.b.V), mis baseerus 
Berliinis ja täitis kulleri- ning sideülesandeid. Kohapeal Tallinnas ei muutunud sellega aga 
midagi ja üksus jätkas endiselt tegutsemist. Selline lahendus oli siiski ainult ajutine 
hädalahendus, mis päästis momendil teravaks läinud olukorra. Lõpplahendust nägi üksuse 
ülem G. Buschmann siiski üleminekus Saksa lennuväe alluvusse rahvusliku eriüksusena. 


Seda osa lõpetades tuleb tingimata märkida, et Sonderstaffel Buschmann'i tuleb kahtlemata 
vaadelda kui üksust mis oli aluseks kõikidele sõja ajal Saksa õhujõududes moodustatud eesti 
lennuüksustele. Eesti lennuüksuste moodustamine ja areng toimus järjepidevuse teel 
(erinevalt näiteks Saksa sõjaväes moodustatud eesti jalaväeüksustest, mis moodustati 
mitmetes kohtades ja erinevate sõjaväeliste organisatsioonide — Wehrmacht, SS, Polizei — 
alluvuses, üksteisest sõltumatult). Lennuüksuste osas võib öelda, et hiljem moodustatud 
lennuüksused formeeriti siis, kui seda eelnevate üksuste kasvamine ja areng tingis ning üldine 
poliitiline olukord võimaldas (sakslaste suhtumine välismaalastesse Saksa lennuväes muutus 
sõja jooksul olukorrast tingituna vägagi suurel määral — see mis mingil ajahetkel oli võimatu, 
võis mõne aja möödudes osutuda isegi soovitavaks). 


Et eesti lennuüksuste arengulugu on väga hästi ja ülevaatlikult kirjeldatav skemaatiliselt, siis 
ongi juuresolevalt, enne teiste eesti lennuüksuste vaatlemisele asumist esitatud vastav skeem. 
See peaks lugejale andma üldise ülevaate, mis lennuüksustega ikka toimus ja milline üksus 
mille baasil moodustus. Et lennukiremondiüksuste, millistes eestlased teenisid alluvussuhted 
ja areng on aga segasemad, siis antud juhul neid skeemil ka vaadeldud ei ole. 


Toodud skeemil on üksuste nimetused toodud saksakeelsete lühenditena (lähtudes n.ö. 
ametlikest nimetustest), kuid skeemi juures olev selgitav tabel annab ka vastavate üksuste 
nimetuste eestikeelse vasted. Lennuüksuste struktuur lennusalkade tasandil on toodud alates 
127. Mereluurelennugrupist. Ka enne seda eksisteerinud 127. Luurelennugrupi koosseisus 
olid juba lennusalgad, kuid et grupp eksisteeris suhteliselt lühiajaliselt ja 127. 
Mereluurelennugrupp moodustati lihtsalt 127. Luurelennugrupi ümbernimetamise teel, ilma 
organisatsioonilisi muudatusi tegemata, siis 127. Luurelennugrupi juures lennusalkasid eraldi 
näidatud ei ole. Ja veel, et jahilennuüksuse moodustamiseni ei jõutud, siis on väljaõppele 
minek ainult ära näidatud, ilma et see oleks eraldi, üksust tähistavasse “kasti” paigutatud. 

EESTI LENNUÜKSUSED SAKSA LENNUVÄES li MAAILMASÕJA AJAL 


Üksik 
mereluure 
lennusalk 

1./127 


Jahilendurite 
ja motoris- 
tide väljaõpe 


1./SAGr 127 


| 1NSGr11 


SKEEM 


AGr 127 
SAGr 127 


2/SAGr 127 


2./NSGr 11 


NSGr 11 


3/SAGr 127 


FFS AIB 
Libau-Grobin 
ja 
ERG NSGr 
Ostland 


ERG NSGr 
Estland 


3./NSGr 11 


Tähistus 
SSB Sonderstaffel Buschmann Erilennusalk Buschmann 
“AGr127 | Aufkärungsgruppe127 992 | 127. Luurelennugrupp == 
SAGr127 — |. Seeaufklärungsgruppe 1277 02 | 127. Mereluurelennugrupp” = 
“NSGr11 | Nachtschlachtgruppe11 2 | 11. Öölahingulennugrupp = 
“FFSA/B = — | Flugzeugführerschule /(B 00020 |A/BLennukool 09090900 
“ERGNSGr — | Ergänzungsnachtschlachtgruppe | Öölahingulennu-täiendus- = 


BTUPP 


XY Number murrujoone ees lennugrupi nimetuse juures tähistab lennusalga numbrit. 

Gerhard Buschmann Sõprusõhtu. Vasakult A. Vilo, V. Reili, G. Buschmann ja 


(hilisem foto) H. Joari 
A t vv 2 

Lennuväli oli alles hangedes, kui 1942. aasta märtsi algul lahingulendudega alustati. 


PTO-4 juures seisavad lendurid (paremalt): L. Raidal, H. Kabe, W. Laanekõrb, 
J. Leppiko ja H. Habel 


Ülemiste lennuväljal angaari juures. PTO-4 taga seisavad (vasakult): J. Leppiko, 
H. Kabe ja W. Laanekõrb 

1943. aasta varakevadeks oli Buschmannstaffel'i tegevus juba kõva hoo sisse saanud, 
kuid Saksa lennuväkke veel ei kuulutud. Seepärast oli üksuses teenivate meeste riietus 
üsnagi kirju — kes käis erariides, kes eesti või saksa tunnusteta lennuväevormis 


1942. aasta suvel saadi juba spetsiaalselt mereluureks ette nähtud lennukeid 
Heinkel He-60 

127. luurelennugrupp — esimene välismaalastest koosnev lennuüksus 
Saksa õhujõududes 


1943. aasta kevadeks oli asi visa tegutsemise tulemusel siis nii kaugel, et eesti lennuüksus 
viidi 1. aprillil esimese välismaalastest koosneva lennuüksusena Saksa lennuväe koosseisu, 
nimetusega 127. Luurelennugrupp (Aufklärungs Fliegergruppe 127). Kuid juba juunis 
nimetati lennugrupp ümber 127. Mereluurelennugrupiks (Seeaufklärungs Fliegergruppe 127). 
Grupp allutati 1. Õhulaevastikule (Luftflotte 1). Siinkohal tuleks mainida, et juba tunduvalt 
varem, 1942. aasta juulist alates oli Saksa lennuväes, isegi ametlikes dokumentides, 
Sonderstaffel Buschmanni kohta kasutatud ka nimetust 15./Aufklärungsgruppe 127, ehkki 
üksus oli ametlikult Saksa lennuväe koosseisu alles üle viimata. 


Üleviimisega vahetus ka grupi ülem. Sonderführer G. Buschmann lahkus ja tema asemel sai 
grupi ülemaks algselt üksuse juurde sideohvitseriks tulnud sakslane, Hauptmann Paul 
Lehmann, kes enamikule kaasaegsetest on meelde jäänud sõbraliku, otsekohese iseloomuga 
inimesena. Eesti lennuväelaste usalduse võitis ta kiiresti ja tema teenete eest annetati talle 
hiljem lendurohvitseride ühise otsusega eesti lenduri kutsemärk. Oma erialalt ei olnud ta mitte 
lendur, vaid vaatleja, kes muu hulgas oli osa võtnus ka Krimmi lahingutest, mille 
mälestuskilpi ta mundrikuue käisel kandis. G. Buschmanni lahkumine olevat tingitud olnud 
osalt poliitilistest põhjustest (liiga eestimeelne), osalt aga ka sellest, et ta ei olnud sõjakooli 
lõpetanud ohvitser. Esialgu suunati G. Buschmann vaatlejaks Siverskajas asunud saksa 
lähiluure lennuüksuse juurde. 


G. Buschmanni äramineku puhul peetud lahkumisõhtul olevat ta oma eestikeelses 
lahkumiskõnes öelnud, et läheb nüüd Berliini ja peab oma esmaseks kohuseks eest lenduritele 
õigeaegselt teatada, kusmaani võib sakslastega kaasa minna ja millal tuleb ots ümber pöörata. 
Kõnet uuele üksuse ülemale Hauptmann Lehmannile tõlkinud Major Juhalainile olevat see 
ütlus suure üllatusena tulnud ja ta olevat tõlkimisega mõningates raskustes olnud, kuid siis 
ütluse tõlkinud heade soovide avaldamisena lendavkoosseisule (Oberleutnant V. Kopli 
mälestused). 


127. (mere)Luurelennugrupp koosnes kahest maa- ja ühest merelennusalgast. Lisaks Ülemiste 
maalennuväljale ja järvele kasutati vähemal määral baasina ka Miinisadamas paiknevat endist 
Eesti lennuväele kuulunud angaari. Miinisadam leidis eelkõige kasutamist siis, kui Ülemiste 
järv hakkas jäätuma, meri oli aga veel jäävaba. Talvel, kui järv oli piisavalt paksu jääga 
kaetud, tõusti ja maanduti vesilennukitega edukalt ka Ülemiste järve jäält ja jääle. 1943. aasta 
märtsis, veel Sonderstaffel Buschmanni ajal saadi ka uusi lennukeid. Nendeks olid 
mereluurelennukid Arado Ar-95, mis veidi enne sõda olid Saksamaal konstrueeritud ja 
ehitatud (esmalend 1936.a.). Lennukeid katsetati Legion Condor'i poolt ka Hispaania 
kodusõjas, veidi enne selle lõppu. Algselt olid lennukid mõeldud müümiseks Tšiilile, kuid 
alanud sõda lõpetas lennukite tarnimise ja valmisehitatud lennukid läksid Saksa lennuväe 
käsutusse. Lennukeid Arado 95 kasutati sõja algul Läänemerel, kus nendega lendas 125. 
Mereluurelennugrupi 3. lennusalk (Staffel), kes aga 1941.a. sügisel varustati uute lennukitega 
Blohm 8 Voss BV 138 ja suunati seejärel Mustale merele. Arado 95-d paigutati aga Pillau 
lennubaasi ja unustati. 


Lennukid leidis G. Buschmann juhuslikult, kui ta baasis viibides pisut ringi kolas. Ta ise on 
lennukite saamisloo kohta rääkinud, et soovis algul eestlastele saada lennukeid Arado Ar-196, 
kuid nende andmisest keelduti. Siis leidis ta Pillaus aga umbes ühe lennusalga jaoks vajaliku 
hulga Arado Ar-95-si. Algul olevat lennuväe ülemkortermeister Berliinist öelnud, et neid 
lennukeid Pillaus ei ole, kuid G. Buschmanni väite peale, et lennukid siiski on olemas asja 
lähemalt järele uurides leiti, et lennukid ongi olemas ja need anti siis eesti üksusele. 

Lisaks Aradodele seisid Pillau lennubaasis ka veel lennukite emalaeva “Graf Zeppelin” 
tarbeks ehitatud hävitajad Messerschmitt Bf-109T, kokku umbes 80 lennukit. Et emalaev jäi 
valmis ehitamata, siis unustati ka lennukid. Ka need avastas G. Buschmann baasis ringi 
liikudes ja küsis eesti jahilennuüksuse moodustamiseks ka hävituslennukeid. Paraku ei olnud 
hävituslennukite andmiseks, mida G. Buschmann küsis 20 tükki, sakslaste vaim aga veel 
valmis ning need viidi Pillaust pärast avastamist kohe minema. Kokku saadi 1943. aasta 
märtsis viisteist Arado Ar-95 (R. Milgi andmed). Sama aasta septembris saadi neile lisaks 
veel kaheksa Henschel Hs-126 luurelennukit rannikuluureks. 


Uute lennukite saamisega jäi Soome lahe ja Läänemere idapoolse osa luure nüüd põhiliselt 
eesti lennuüksuse kanda. Arado Ar-95 võimaldas allveelaevu mitte ainult luurata, vaid ka 
rünnata süvaveepommidega. Neid võis see lennuk neli tükki kaasa võtta. See muutis 
lennuüksuse tegevuse tõhusamaks. Oli ju senini tulnud piirduda ainult mereväelaste 
abistamisega avastatud allveelaevade hävitamisel. 


Eesti mereluure lennuüksuse põhilised ülesanded olid nüüd: 


- üldine mereluure Soome lahe ja Läänemere idaosa kohal, sealhulgas talveperioodil ka 
jääluure; 


- allveelaevade jaht ja sellealane koostöö mereväega; 

- Naissaare ja Porkkala neeme vahelise allveelaevadevastase võrktõkke valve; 
- - sidepidamine sakslaste valduses olevate saartega; 

- Eesti põhjaranniku luure vastase võimalike maandumiskatsete vastu. 


Selle kõigega tuldi edukalt toime ja pälviti Saksa väejuhatuse täielik tunnustus. Mereluuret 
tehti patrull-lendudega, tavaliselt kahed lennukiga paaris. Nagu eespool juba öeldud, saadi 
lahinguülesanded mereväelt, konkreetse lennukäsu said lennukite meeskonnad aga 
komandopunktist, mis asus Ülemiste lennuväljal teenistushoones. Enne väljalendu toodi 
järvel ankrus olevate lennukite hulgast patrulli minevad masinad järve kaldal olnud 
lennusillale, kus nad ette valmistati — tangiti, kontrolliti ja varustati süvaveepommide, 
fotokaamera ning laskemoonaga, pardaraadiod aga häälestati tööks ettenähtud lainepikkustele. 


Patrull-lennud ise aga toimusid ettenähtud marsruudil, vastavalt saadud ülesandele. 
Allveelaevade luuret teostati peamiselt õlilaikude järgi veepinnal (Nõukogude allveelaevadest 
eraldus vette õli). Ehkki põhimõtteliselt polnud välistatud ka võimalus sukeldunud allveelaeva 
otseseks nägemiseks (õhust on vee läbipaistvus tunduvalt suurem kui veepinnalt vaadates), oli 
Soome lahe vesi siiski suhteliselt väikese läbipaistvusega, mistõttu põhiliseks allveelaevade 
asukoha reetjaks sai siiski nende propellerite laagrite vahelt väljaimbunud ja veepinnale 
tõusnud õlilaikude rida. Kui allveelaev oli avastatud, päriti vajaduse korral raadio teel järele, 
kelle laev kuulub ja juhul, kui laev kuulus vastasele, rünnati seda süvaveepommidega. Edasi 
aga abistati tarviduse korral kohalekutsutud mereväeüksust selle hävitamisel. Eeskätt seisnes 
see abi sõjalaevade juhtimises märgi kohale 


Saksa lennuväkke üleminekuga muutus ka üldine kord üksuses. Meeskond kasarmeeriti ja 
lennuüksuse isikkoosseis hakkas kandma Saksa lennuväemundrit, millel eraldusmärgina oli 
mundrikuue paremal käisel sini-must-valge vapp ülaservas oleva kirjaga ESTLAND. 
Meeskonna eluasemeks said Ülemiste lennuvälja juures, Tartu maanteelt teenistushoone 
juurde viivast teest vasakul paiknenud puust barakid. Kehtisid Saksa lennuväes ette nähtud 
palgad, toidunormid jms. Sisse viidi ka saksakeelsed rivikäsklused. 


Viimaste juurutamisega sai vahel aga ka nalja. Autorile on selles mõttes meelede jäänud 
näiteks üks 1943. aasta kevadel, vist mai lõpupoole toimunud riviõppus, mis osalejatele suurt 

lõbu pakkus. Õppuste läbiviijaks oli seekord määratud üks vanem allohvitser, kellel saksa 
keelega oli ilmselt raskusi. Millegi pärast oli ta sel päeval ka pahas tujus ja otsustas selle 
meeste peale välja valada. Kohe riviõppuse alguses andis ta käsu: “Im Laufschritt marsch!” 
(joostes marss), kuid et lennuväe allohvitserid ei olnud meeste “lihvimises” nii kodus kui 
jalaväe “nahad”, siis ei tulnud talle pähegi mehi lihtsalt enda ümber joosta lasta, kuni neil 
võhm välja läheb. Poisid panid otsejoones üle lennuvälja Pirita-Ülemiste kanali suunas 
liduma. Läks veidikene aega, enne kui ülemus taipas, et nii on nad varsti ju käest läinud ja 
andis käskluse “Halt!” (seis). Kuna tuul oli vastu ja vahemaa juba küllaltki suur, siis 
teesklesid mehed, et nad käsku ei kuulnud ja jooks jätkus. Nüüd tuli ülemusel endal spurtida. 
Mehed sai ta kätte alles teisel pool lennuvälja, kanali ääres ja siis oli tal endal võhm nii väljas, 
et jõudis hingeldades anda ainult käsklused “Halt!” ja “Hinlegen!” (seis ja pikali). Läks 
veidikene aega, enne kui ta niivõrd toibus, et riviõppust jätkata. Nüüd aga selgus, et suure 
jooksmise ja vihastamisega oli mehel see käsklus (“Auf!”) meelest läinud, kuidas mehi jälle 
püsti saada. Valedele käsklustele ja lõpuks ka palvetele ometigi püsti tõusta mehed, vastavalt 
rivimäärustele, aga ei reageerinud. Ilm oli ju ilus, päike paistis ja noor rohi lõhnas meeldivalt. 
Ühe sõnaga — päris tore oli lesida, nii et otsi lolle. Riviõppuseks ette nähtud aeg aga kulus. 
Ära nähes, et mehed ei kavatsegi reageerida, ei jäänud ülemusel lõpuks muud üle, kui üle 
lennuvälja tagasi angaari juurde joosta, seal asi omale selgeks teha ja siis uuesti tagasi 
sörkida. Selle aja peale oli riviõppuseks ette nähtud aeg aga juba läbi saanud ja nii marsiti siis 
rahumeeles tagasi. Mahvi oli saanud ainult ülemus ise. Hiljem, maharahunenult naeris 
allohvitser ka ise seda lugu. Ta ei olnud pika vihaga mees. 


Laienenud tegevus nõudis ka lendavkoosseisu täiendamist. Selleks alustati 1943. aasta märtsis 
vaatlejate kursusega umbes kahekümnele lennuväkke astunud eestiaegsele noorele maa- ja 
mereväeohvitserile ning reservist tulnud sõjaväelendurile, kelle jaoks lenduri kohti veel ei 
olnud? Viimased hakkasid hiljem küll ka ise lenduritena tegutsema. Põhilised õppeained olid 
õhulaske- ja pommiasjandus (õppejõud Hauptmann E. Reebs), õhufotoasjandus (Leutnant H. 
Kabe), raadioside (Feldwebel O. Väli) ja = lennunavigatsioon (Leutnant H. Habel). 
(Õppeained ei ole ei mahu, ei tähtsuse järjekorras toodud.) Laskeharjutused õhust maapealsete 
märkide pihta viidi läbi Ülemiste järvel, kuhu selleks spetsiaalne, ujuval parvel paiknev 
märklaud oli paigutatud. Laskeharjutustel kasutati lennukeid Heinkel He-60. 


Lisaks vaatlejate kursusele algasid aprillis ka pardalaskurite kursused, kus õppimist alustas 
viisteist meest” (Arado Ar-95-l oli ette nähtud kahe- või kolmeliikmeline meeskond). Sellel 
kursusel oli nii teoreetilise kui ka praktilise õppetöö pearõhk asetatud loomulikult 
õhulaskmisele, mille praktilised harjutused viidi samuti kui vaatlejate kursusel läbi Ülemiste 
järvel. 


Pardalaskurite kursusel juhtus õhulaskmise ajal ka üks lugu, mis võinuks vägagi halvasti 
lõppeda. Nimelt toimusid laskeharjutused nii, et laskmisjärjekorda ootavad kursandid sõitsid 
paadiga järvel ja kui järjekordne kursant oli laskmise lõpetanud ning lennuk uue kursandi 
pardalevõtmiseks maandunud, sõideti kõige pealt märklaua juurde, keegi ronis märklauale et 
tabamusi märkida, paat sõitis niikaua lennuki juurde, kus toimus kursantide vahetus ja siis, 
kuni lennuk startis, sõideti uuesti märklaua juurde ning võeti seal tabamusi märkinud kursant 
peale ja sõideti eemale (vaatlejate kursusel oli tabamuste märkijaks tavaliselt keegi 
lennukirelvuritest (Waffenwart), kes selleks oli kaasa võetud). Ükskord, kui tabamusi 
märkimas oli kursant Arvo Putmaker ja paat oli eemale sõitnud, lendas kusagilt kohale üks 
Messerschmitt Bf-109 ja, nähes märklauda, pikeeris ning tulistas pardarelvadest valangu selle 
pihta. Nagu Putmaker pärast rääkis, oli vesi märklaua ääres kuulitabamustest lausa keenud. 
Õnneks ei saanud ei märklaud ei Putmaker pihta. Tänini on arusaamatu, kuidas lendur parvel 
tegutsevat inimest küll ei märganud. Et lugu lõppes õnnelikult, siis suuremat skandaali sellest 
asjast siiski ei tulnud. 

Mõlemad, nii vaatlejate kui ka pardalaskurite kursused lõppesid juunis. Osa pardalaskureid 
saadeti seejärele Venemaale, saksa üksuste juurde praktikale'”. Pardalaskuritega, s.t. 
kolmemehelise meeskonnaga (lendur, vaatleja, pardalaskur) lennati mereluures aga suhteliselt 
lühikest aega, sest juba varsti lähetati nad suvel-sügisel Venemaale saadetud maalennusalkade 
juurde. 


Vaatamata - pingsale  luuretegevusele,  mereluurelennugrupis 1943. aastal raskete 
tagajärgedega, inimohvritega vahejuhtumeid ei olnud. Tõsi küll, avariisid oli, kuid need kõik 
lõppesid ilma ohvriteta. Nii näiteks käisid merelennukiga maandumisel “üle kaela” 
Leutnant-id H. Nõmm ja R. Milk, samuti E. Endrekson ja V. Härm ning Miinisadamast 
startides Leutnant H. Kabe (neid ja teistsuguseid juhtumeid oli rohkemgi, kuid aeg on nende 
üksikasjad mälust kustutanud). Kõik need juhtumid lõppesid õnneks siiski peamiselt ainult 
külma suplusega. Selliste avariide põhjuseks oli kas tugev lainetus või siis, vastupidi, jälle 
peegelsile veepind, mis tegi maandumisel kõrguse hindamise viimastel meetritel peaaegu 
võimatuks. 


Eriti raske avarii tuli üle elada aga esimese lennusalga ülemal, Leutnant W. Laanekõrbil, kes 
merelennukiga (Ar-95) pidi sooritama hädamaandumise koguni maa peale, Ülemiste järve 
äärde. Temaga kaasa lendas Leutnant J. Sepa. Lennuväljalt vaadates tundus pauk olevat 
igatahes vägev ja tolmusammas tõusis vägagi kõrgele. Kui päästemeeskond kohale jõudis, oli 
pilt üsnagi karm — lennuki tükke olid kõik kohad umbes 100-150 m pikkusel maaribal täis, 
aga lendurikabiin ja mehed ise oled terved ning tulid “laipu” ära tooma sõitnud meestele juba 
tee peal vastu. 


W. Laanekõrbil oli mõni aeg enne seda, 1943. aasta veebruaris veel teinegi, vägagi 
seiklusrikas hädamaandumine olnud. Tema enda poolt räägituna olevat asi nii olnud, et 
Heinkel He-60-ga Lavansaare ümbrusest luurelennult tagasi pöördudes läks enne Suursaare 
(mõlemad saared on praegu Venemaa valduses ja kannavad vastavalt nimesi: Suursaar — 
Gogland ja Lavansaar — Moštšnõi) juurde jõudmist vaatlejana kaasa lennanud Hauptmann 
Lehmanni käes raketipüstol, millega ta tunnusraketti lasta tahtis, kogemata lahti ja rakett 
lendas ette lenduriistmesse. Hetkega oli kogu kabiin tuld ja suitsu täis. Tunnusraketid (nn. 
ES-raketid) lõhkesid nimelt hetk pärast väljalaskmist kuni seitsmeks väiksemaks raketiks 
(nende arv oli määratud ES-i numbriga). Õnneks oli otsene laeng lendurist küll mööda läinud, 
kuid osa tuld oli ka lenduriistmesse sattunud ja Laanekõrbi langevarju ning lendurikasuka 
süüdanud, mis hakkasid hõõguma. Ka raketijäänused hõõgusid kabiinis. Nüüd oli vaja kiiresti 
maha saada, enne kui suurem tulekahi lahti läheb. 


Meri oli jääpankadega kaetud, mis veele maandumise võimatuks tegi. Suure kiirusega vastu 
jääpanka põrganud lennuk oleks tõenäoliselt purunenud. Õnneks oli all eespool siiski üks 
suurem jäälaam, mille suurusest paistis maandumiseks piisavat ja Laanekõrb otsustaski sellele 
maanduda. Jäälaam osutus aga lennuki normaalseks väljajooksuks siiski liiga lühikeseks. 
Gaasi andmisel, et uuesti startida, mootor seiskus ja lennuk sulpsatas üle jääserva vette. Kohe 
selgus ka, et vasak pontoon oli konarlikul jääl vigastada saanud, hakkas veega täituma ja 
lennuk hakkas küljeli kalduma. 


Kõike seda pealt näinud teine lennuk, kellega koos luurel oldi (lendur A. Repnau), lendas 
kohe Kotkasse, et abisaatmist organiseerida. Et antud olukorras muud teha ei olnud, püüdis 
W. Laanekõrb mootorit uuesti käivitada, mis ka õnnestus ja nii hakati jääpankade vahel 
Suursaare poole laveerima. Kiiruse suurenedes hakkas pontoon uuesti tühjenema ja kerkis 
veepinnale. Ühe suurema lahvanduse juurde jõudes proovis Laanekõrb uuesti startida, mis ka 
õnnestus, kuid maha pidi siiski iga hinna eest saama, sest põlema läinud langevari, 
lennukasukas ja raketijäänused “sussisid” tasapisi edasi. Seetõttu võeti suund ikkagi 
lähedalolevale Suursaarele. 

Suursaare juurde jõudes selgus, et kalda ees on kaunis lai, lumega kaetud kinnisjää riba, 
millele ka maanduti. Mootori jõuga rebis Laanekõrb lennuki kaldast üles, peaaegu metsa. Kui 
mehed olid lennuki kandepinnale roninud, hakati kõige pealt veel hõõguvaid tulepesasid 
kustutama. Enne aga, kui jõuti lennuki kandepinnalt maha hüpata, olid Soome sõdurid kohale 
jõudnud ja keelasid kategooriliselt mahatuleku. Põhjus oli lihtne — lennuk oli peatunud 
kaldaäärses miiniväljas. Oli õnn, et lennuki väljajooksul ei satutud ühelegi miinile. Kohe aga 
demineeriti miiniväljast ohutuks läbiminekuks vajalik rada ja W. Laanekõrb ning P. Lehmann 
võeti Suursaare komandandi, Soome koloneli (eversti) poolt vägagi lahkesti vastu. 


Vahepeal jääpanga juurde tagasi jõudnud teine lennuk, kes hädamaandunud lennukit enam ei 
leidnud, pöördus kurva sõnumiga lendurite arvatavast hukkumisest Ülemistele tagasi. 
Suursaarelt võeti aga raadioühendus Tallinnaga ja teatati, et mehed on terved ja paluti neile 
järgi tulla. Järgmisel päeval tuligi kaks Heinkel He-60-t ja viis nad koju. Seiklus oli sedakorda 
õnnelikult lõppenud. Lennuk aga jäi Suursaare randa. Mis tast hiljem sai, ei ole teada. 


127. Mereluure lennugrupp, hiljem kui üksik lennusalk 1./127 tegutses Ülemiste järvel 
Oberleutnant, hiljem Hauptmann W. Laanekõrbi juhtimisel edukalt kuni Eesti mahajätmiseni 
1944. aasta septembris, mil lennuüksus sai käsu Saksamaale lendamiseks, kus ta likvideeriti. 


Siinkohal tuleb märkida, et lisaks lahingutegevusele oli 127. Mereluure lennugrupp ka 
üksuseks, mille baasil loodi eesti lennuüksuste arengu käigus nii Liibavi lennukool kui ka 
11. Öölahingulennugrupp, kuid sellest tagapool. 


Süvaveepommidega varustatud 
Arado Ar-95 Ulemiste järvelt 
allveelaevade jahile startimas 


Arado Ar-95 Ülemiste järvel 
lennusillas 

127. Luurelennugrupi esimese, mereluure 
lennusalga ülem W. Laanekõrb. 


Vasakul: = lennusillal - lenduritega 
seosesolevaid küsimusi arutamas 


lennuga 


| Leutnant Remi Milk oma vaatleja 
J Leutnant Komeli Kallasega 

Lennugrupi ohvitsere veel 
enne 1. lennusalga Vene- 
maale minekut (vasakult): 
1. Lembit Raidal, 2. Ants 
Repnau, 3. Jakob - Sepp, 
6. Arthur Piller, 7. Paul 
Lehmann, 9. Valter Reili, 
10. Karl Roovet, 11. Peeter 
Juhalain, 12. Edgar Mesikep 
ja 14. Elmar Reebs. 


Mereluurelennugrupi ohvitsere 
1943. aasta kevadel (vasakult): 
Uno Polikarpus, Remi Milk, 
Lembit Raidal, Harry Habel, 
Komeli Kallas, Hugo Nõmm, 
Paul Pärna, Anatol Rebane, 
Valentin Härm. Kükakil vist 
Oskar Illistom. 


Vahel toimusid lennuüksuses 
meelelahutuseks ka - kontserdid. 
Kuulajate hulgas vasakult esimene 
(seina ääres) kolmanda lennusalga 
ülem Hauptmann Oivo Soots. 

1943. aasta märtsis alustanud vaatlejate kursusest osavõtjad. Istuvad (vasakult): A. Vilo, 
R. Tomingas, M. Einila, K. Roovet (õppejõud), H. Habel (õppejõud), E. Martenson, ja 
K. Kallas. Seisavad: E. A. Stein, August Rebane, L. Saar, J. Laanes, A. Kokk, A. Viltrop, 
J. Ester, I. Saarne, R. Kulli, H. Tammerk, Anatol Rebane, V. Härm, R. Küttis, P. Pärna, 
H. Säde ja A. M. Kessler. Pildilt puudub J. Roomets. 


Esimene pardalaskurite kursus. Vasakult: R. Mahlberg, B. Sade, E. Masing, A. Putmaker, 
E. Andre, ?. Kildemaa, J. Õispuu, A. Aavik, L. Järver, F. Arm, E. Pärlioja ja ? 

Pardalaskurite kursus puhkehet- 
kel 


Lendurite - autasustamine. 
Autasustab lennugrupi ülem 
Hauptmann Paul Lehmann. 
Rivis vasakult - esimene 
Major J. Sepp ja tema 
kõrval = Hauptmann — H. 
Anelin 


Värsked Raudristi kavalerid. 
Vasakult: R. Milk (2. klassi 
Raudrist), E. Mardo (1. klassi 
Raudrist) ja V. Kopli (2. klassi 
Raudrist). 

Heinkel He-60, millega 
esimese lennusalga ülem 
W. Laanekõrb Suursaare 
rannas hädamaandumise 
tegi 1943. aasta kevadel. 


Henschel Hs-126 rannikuluurel 


Üksiku mereluurelennusalga 1./127 
tuhandes vaenulend 28. jaanuaril 
1944. Vasakul lendur Leopold 
Kruusmägi, paremal vaatleja Ilmar 
Saarne. 


29 


Lahingulennud Venemaal 


Pidevalt laienedes oli 127. Mereluurelennugrupp paisunud suuremaks, kui seda 
mereluurealane tegevus nõudis. Seetõttu varustati mõlemad maalennusalgad 1943. aasta mais- 
juunis lennukitega Heinkel He-50 (Leutnant R Milgi andmetel said eesti lennuüksused üldse 
kakskümmend kaheksa He-50-t) ja pärast nendega väljalendamist saadeti teine lennusalk juuli 
lõpul Hauptmann Valter Reili juhtimisel Venemaale'”, kus spetsialiseeruti rindel 
tegutsevateks öisteks pommituslenduriteks ehk, lähtudes saksakeelsest nimetusest 
(Nachtschlachtflieger) öölahingulenduriteks. Vahetevahel tuli lennusalgal osaleda aga ka 
partisanidevastases võitluses. 


Lennusalk baseerus algul Novgorodi oblastis, Staraja Russa lähistel paiknenud Tuleblja 
lennuväljal, kust käidi pommitamas rinnet Lovati jõe ääres. Seejärel, augustis siirduti Dnost 
meeste mäletamist mööda umbes 40 km põhja ja Ilmeni järvest umbes 60 km lääne pool 
paiknenud Relbitsa lennuväljale ja sealt üsna varsti Leningradi alla Siverskaja lennuväljale. 
Nagu mereluurel, nii näitasid eesti lendurid ka siin, keerukates öistes tingimustes lennates 
oma head taset ja lennusalgast kujunes tugev, võitlusvõimeline üksus, milline aga esialgu 
allus veel 127. Mereluurelennugrupile. 


Ka sellel perioodil hoidis õnn eesti lendureid, ehkki ühel korral oli tegemist tõelise imega. 
Nimelt tabas Siverskajast öösel Kolpino peale lennanud Leutnant Evald Mardo lennukit 
vastase keskmise kaliibriga õhutõrjekahuri mürsk. Mürsk lõhkes kusagil lenduri ja temaga 
kaasalennanud motoristi Vambola Mardiati istmete vahel või tagumise mehe istme all. 
Mõlemad mehed jäid seejuures aga terveks ning neil õnnestus rakelt vigastatud lennukiga 
isegi tagasi tulla ja õnnelikult maanduda. Lennuk Heinkel He-50 oli aga niivõrd purustatud, et 
tuli seejärele maha kanda. 


Siinkohal tuleb ehk märkida, et eriti Venemaal viibimise algusperioodil oli öölennusalgas 
suur põud pardalaskuritest, õigemini neid polnudki ja nii lennati siis enamasti üksi või oli 
tagaistmes mõni tehnilise personali hulka kuuluv mees, kes aga loomulikult spetsiaalset 
pardalaskuri väljaõpet polnud saanud. Need mehed lendasid kaasa n.ö. mitteametlikult, s.t. 
selliste kaasalendajate lahingulendude üle arvestust ei peetud, rindelennuspangesid ja lisatoitu 
ei antud jne. Esimese pardalaskurite kursuse viimased, sakslaste juures stažeerinud mehed 
jõudsid öölennusalkade juurde vist alles novembris ja ega neid siiski piisavalt polnud. 


Oktoobri algul (Hauptmann Aavo Ürgsoo andmetel 4. oktoobril) siirduti Siverskajast edasi 
Pihkvast veidi lääne pool paiknenud lennuväljale (nn. Pihkva-West) mida eestlased Liiva 
lennuväljaks kutsusid. Toimus ka lendurite vahetus (üksikuid lendureid vahetati vist ka varem 
ja hiljem). Suurem osa salgas teeninud lendureid saadeti Tallinna tagasi ja nende asemel tulid 
uued mehed. Oberleutnant Jaan Leppiko mäletamist mööda olevat vahetusele läinud lendurid 
juba Siverskajast otse Tallinna lennanud. Vanadest olijatest jäid salka alles ainult 
Oberleutnant Georg Poolma ja Oberfeldwebel'id August Rae ja Valerian Sontak. Tehniline 
koosseis jäi valdavalt aga välja vahetamata ja meestele anti ainult lühiajalist puhkust. 


Uued lendurid jõudsid Pihkvasse 7. oktoobril (Hauptmann A. Ürgsoo andmed). Koos nendega 
saadeti nüüd sinna ka kolmas lennusalk Hauptmann Oivo Sootsi juhtimisel. Et Hauptmann 
Valter Reili koos Oberleutnant*ite Jaan Leppiko ja Mart Napaga suunati Tallinnast vahepeal 
asutatud Liibavi lennukooli instruktoriteks, siis pidi teise lennusalga uueks ülemaks minema 
Leutnant Harry Habel, kes aga vahetult enne Venemaale minekut koos Leutnant*ide Märt 
Einila ja Herbert Tamrega Soome põgenes. Seetõttu pakuti teise lennusalga ülema kohta 
mitmele mehele (Hauptmann Edgar Mesikep, Oberleutnant Georg Poolma, Hauptmann Aavo 
Ürgsoo), kes aga kõik mitmesugustel põhjustel loobusid (Hauptmann E. Mesikep tuli Libavi 

lennukooli). Lõpuks määrati salgaülema kohusetäitjaks Oberleutnant Georg Poolma, keda 
hiljem, puhkusele minekul asendas Leutnant Juhan Laanes. 


Pihkvas nõudsid lahingulennud 15. oktoobril ka esimese öölennusalkade lenduri elu. Tõsi 
küll, see toimus mitte öösel vaid päeva ajal, partisanide käes oleva piirkonna pommitamisel. 
Kolmekesi rivis olnud lennukitest tulistasid partisanid tookord rivijuhiks olnud Oberfeldwebel 
Raoul Mardiati lennuki põlema. Lendur hukkus, pardalaskuril, Unteroffizier Endel Kukel 
õnnestus aga langevarjuga lennukist välja hüpata, õnnelikult maanduda ja läbi partisanide 
piirkonna isegi omade juurde tagasi pöörduda. 


1. novembril suunati mõlemad lennusalgad Pihkvast edasi Idritsasse, mis asetses nii Läti kui 
ka Valgevene piirist umbes 40-50 km kaugusel. Sealt käidi Neveli rinnet pommitamas. 
Idritsas toimus lõpuks öölahinglennusalkade eraldamine 127. Mereluurelennugrupist. Nimelt 
moodustati . Venemaal - paiknenud - lennusalkadest iseseisev, kahe — lennusalgaga 
11. Öölahingulennugrupp = (Nachtschlachtgruppe 11), mille ülemaks sai - senine 
127. Mereluurelennugrupi ülem Hauptmann Paul Lehmann. Tema Tallinnasse saadetud kirja 
järgi otsustades olevat öölahingulennugrupp moodustatud 28. novembril (Leutnant R. Milgi 
andmed). Senine mereluurelennugrupp jäi nüüdsest tegutsema üksiku mereluurelennusalgana 
1./127°?, mille ülemaks jäi senine 1. lennusalga ülem Oberleutnant William Laanekõrb'”, 


Senine kolmas lennusalk nimetati nüüd ümber 11. Öölahinglennugrupi esimeseks 
lennusalgaks. Ka teine lennusalk sai peagi endale uue ülema. Selleks tuli Liibavi lennukoolis 
esimesel lendurite kursusel grupi lennuõpetajaks (Gruppenfluglehrer) olnud Hauptmann Karl 
Roovet, kes vahetas välja salgaülema ajutise kohusetäitja Leutnant Juhan Laanese. Viimane 
jäi nüüd salgaülema asetäitjaks. Liibavist saabusid öölahinglennugrupi juurde ka teised, seal 
esimesel lendurite kursusel instruktoriteks olnud — Oberleutnant'id Raimond Ots, kellest sai 
esimese lennusalga ülema asetäitja ja Eduard Lepp. Samuti saabus grupile täienduseks neli 
Liibavis lõpetanud lendurit (ei saabunud Leutnant'id Arno Kokk, kes oli haigestunud ja 
Raymond Kulli, kes hukkus puhkusel olles rongi alla jäädes). 


Ka Idritsa nõudis ohvreid. 24. jaanuari öösel Neveli ruumis lennates ei pöördunud 
vaenulennult tagasi Oberfeldwebel Voldemar Rümmel ja temaga kaasa lennanud Feldwebel 
Juhan Tamm (ka viimane oli lendur, kuid ei olnud rindel veel iseseisvalt välja lennanud). 
Nende täpne saatus on teadmata, kuid tõenäoliselt tuleb nad lahingulennul hukkunuiks lugeda. 
Oberleutnant E. Lepal tuli oma elu päästmiseks lennukis aga langevarjuga välja hüpata, kui 
vaenulennu ajal halvaks muutunud ilm tegi lennuvälja leidmise ja üldse igasuguse 
orienteerumise võimatuks, nii et bensiini lõppemisel tal muud üle ei jäänud. Lugu lõppes 
siiski õnnelikult, sest ta oli omade poolel ja ka maandumine õnnestus. 


Väiksematest selle perioodi “prahmakatest” võiks ehk veel mainida Oberfeldwebel Mäido 
Männa hädamaandunist metsa. Lennuk Heinkel He-50 purunes, mees ise jäi aga enam-vähem 
terveks. Hiljem naljatati, et ta olevat tervele külale aasta haod ära teinud. Saksa 
õhutõrjekuulipilduja tulest, kes eksikombel maanduvale oma lennukile tule avas, sai kergelt 
haavata aga Leutnant Jüri Kukk. Nimelt oli veidi enne seda antud hoiatus vastase lennukite 
eest ja kuulipilduja meeskond pidas rindelt saabuvat lennukit vaenlase omaks ning avas tule. 
Saksa õhutõrje tuld said mõned teisedki. Nii sai Leutnant Anatol Rebase lennuk tema enda 
mäletamist mööda 30 mm õhutõrje poolt kõvasti pihta (tõenäoliselt oli tegemist siiski 20 või 
37 mm õhutõrjekahuriga, sest 30 mm õhutõrjekahurit sakslastel ei olnud), kuid mehed (kaasa 
lendas Leutnant August Rebane) jäid terveks. Lisaks sellele tuli ette ka öiseid väljaspoole 
aerodroomi maandumisi, milledest mõned lõppesid väiksema lennuki vigastamisega. 
Põhjuseks oli siin asjaolu, et olukorras kus lennuvälja rünnati või eksisteeris ründamise oht, 
oli oma lennuväljale maandumine keelatud, bensiini oli rindelt saabuvatel lennukitel tihti aga 

väga vähe järele jäänud. Üldiselt sellised vastase rünnakud erilist kahju ei põhjustanud, kuid 
ühel rünnakul sai pommikillust siiski kergelt haavata Oberfähnrich A. M. Kessler. 


Venemaal viibides kandis kaotusi ka lennuüksuse maapealne koosseis, peamiselt partisanide 
tegevuse läbi. Kahjuks on aeg langenute nimed nii autori kui ka teiste sõjakaaslaste mälust, 
kellelt autor nende läbielatud sündmuste kohta andmeid on saanud, kustutanud ja nii jäävad 
nad, vähemalt selle raamatu lehekülgedel, tundmatuiks. 


1943. aasta kevadsuvel saabusid 127. Mereluurelennugrupi 2. ja 3 lennusalga 
jaoks lennukid Heinkel He-50. Lennuki juures seisavad (vasakult):U. Polikarpus, 
H. Habel, K. Lumi, A. Piirsalu, R. Mardiat, J. Kukk ja J. Ester. Sõja elasid neist 
üle ainult U. Polikarpus, H. Habel ja A. Piirsalu. 


Veel teinegi pildike lenduritest Heinkel He-50-te juures 

Eesti öölahingulendurid Venemaal 

“Kaugel Lätis, võõral pinnal asub eesti lennukool ...” 


Eesti lennuüksuste loomise käigus oli kerkinud küsimus ka tegevuse edasisest laiendamisest 
ja sellega seoses mõte oma lennukoolist. Sakslaste hulgas leidus mõjuka seljatagusega isik'”, 
kellele see mõte meeldis ja 1943.a. augustis-septembris formeeriti Lätis, Liibavi (praegu 
Liepaja) lähistel lennukool uute lendurite ja tehnilise personali väljaõpetamiseks. Kool kandis 
nimetust = Flugzeugführerschule 4/B 0 OLibau-Grobin = (hiljem, = vastavalt sakslaste 
väljaõppeskeemile, moodustati Liibavis ka Ergänzungsnachtschlachtgruppe Ostland |) ja 
peale eestlaste õpetati seal välja ka lätlasi (tolleks ajaks olid sakslased juba aru saanud, et 
välismaalased on vajalikud isegi lennuväes.) Kursandikandidaate oli vabatahtlikkuse alusel 
eesti lennuüksustes värvatud juba 1943. aasta suvel, arstlik komisjon ja lõplik otsustamine, 
kes lendama pääseb, pidi aset leidma aga Liibavis. Esimene ešelon eestlasi saadeti Liibavisse 
septembri algul (väljasõit Tallinnast toimus vist 8. septembril). Oli nii neid, kes lootsid 
lennukoolis lenduriks õppida kui ka tehnilise personali hulka kuuluvaid mehi kooli 
teenindamiseks, nii spetsialiste kui ka algajaid, kellest pidid motoristid või muud ametimehed 
alles saama. 


Kooli juhtkond koosnes sakslastest. Ülem oli endine jahilendur Major Walter Endres, 
väljaõppejuhataja (Ausbildungsleiter) endine transportlendur Hauptmann Hermann Grotzke ja 
õppekompanii ülem Hauptmann Schneider. Viimane lendavkoosseisu ei kuulunud. Ka 
kompanii veltveebel (Hauptfeldwebel) oli sakslane, algul Feldwebel Meier, hiljem aga, pärast 
viimase rindeleminekut (läks koos lätlastega), Feldwebel Burkhardt. Viimane tuli hiljem, kui 
moodustati 11. Öölahingulennugrupi 3. lennusalk sinna Hauptfeldwebel 'iks 


Esialgu asi just lendamise järgi ei lõhnanud. Meestele tehti riviõppust ja nad said ka muud 
Saksa sõjaväele iseloomulikku mahvi ja nööki. Ja nöökida need, tont teab kust meeste 
esmaseks väljaõpetamiseks Liibavisse toodud sakslastest allohvitserid igatahes oskasid. 
Tunduvalt lõdvema distsipliiniga eesti lennuüksustest Liibavisse saadetud mehed elasid 
esialgu igatahes tõsiseid üllatusi üle. Kogu elu, alates hommikusest äratusest kuni õhtuse 
magamaminekuni käis siin korrapidaja vile järgi'”. Rivistumine pidi toimuma välgukiirusel ja 
ilma igasuguse koperdamiseta — iga mees pidi n.-ö. une pealt teadma oma kohta rivis. Ja 
igasugused varustuse ja tubade ülevaatused (Apell id), mis üsnagi tihti toimusid, ei lasknud 
igavust tunda. Mõni mees ei teadnud selliste kohtade olemasolustki, kust ja milliste 
mundrikuue õmbluste vahelt ülevaataja oskas tolmu leida. Teki tolmust puhtakskloppimine 
oli aga täiesti teostamatu ülesanne. Ükskõik millise vahelejäämise tulemuseks olid aga 
karistustoimkonnad, vahel ka jooks ümber rivi või pikali-püsti tegemine ja roomamine. 


Ka tubade, kus elati, kord pidi olema eeskujulik. Õhtul magama minnes jalad puhtaks pestud 
jne. Saapaid, mida sa parasjagu ei kandnud (välja olid antud nii poolsaapad kui ka säärikud) ja 
mis kapis olid, tuli enne kappi panemist isegi talla alt viksida ja häda sellele, kelle rautatud 
saabastel ülevaatuse ajal mõni nael puudus. Ja et püss puhas pidi olema, oli endastmõistetav. 
Autor mäletab, kuidas ühel õhtul sakslasest korrapidaja ohvitser millegi pärast nende toa ette 
võttis. Kolm korda löödi juba voodis olevad mehed uuesti tuba koristama, sest kusagil olevat 
tolmu leidunud. Asja päästis lõpuks toavanem, kes siis, kui korrapidaja ohvitser neljandat 
korda tuba kontrollima tuli oma ettekandes sõnade asemel “Stube gereinigt” (tuba puhastatud) 
teatas: “Dreck gleichmäpig verteilt” (sõnnik ühtlaselt ära jagatud). Teravmeelne vastus 
valmistas ülemusele nalja ja rohkem sel õhtul enam jama ei olnud. 


Omaette kunstiks oli voodite tegemine. Voodi pidi olema pealt täiesti sile ja padi täpselt 
nelinurkselt paiknema. Aga katsu sa puitlaastudest täidisega aluskotti siledaks saada. Mõned 
kavalad mehed hankisid ei tea kust vineerplaadi ja teise teki mille siis plaadile peale 
naelutasid. Päeva ajaks tõsteti see konstruktsioon pööningule viivasse trepikotta, mida 
tavaliselt ei kasutatud. Voodi sai tõepoolest sile, kuid see pidu ei kestnud kaua. Juhuslikult 

siledale tekile koputanud Spief sai asjale jälile, kontrollis kõik voodid üle ja ... . Möllu 
igatahes jätkus. Üleüldse oli toa kontrollijatel komme, et nad oma ringkäiku teostasid sel ajal, 
kui mehed olid väljas õppustel. Ja kui midagi ei meeldinud, ega ta siis ütlema ei tulnud. 
Näiteks voodi puhul võttis lihtsalt teki nurgast kinni ja keeras kõik maha hunnikusse, mille 
õppustelt tulnud mees siis kiiresti jälle korda pidi tegema. Kollektiivseks karistamise vormiks 
oli nn. maskeraad, mis seisnes selles et all kasarmu ees õues ülesrivistatud meestele anti 
käsklus hetkel seljasolevad riided mingi teistsuguse riietekombinatsiooni vastu vahetada ja 
kohe uuesti all rivistuda (meestele oli välja antud peale mundri õppusteks ka nn. Drillanzug 
ning lendurõpilastel hiljem ka lennuriided). Kes kõige kiiremini asjaga hakkama sai, sai 
vabaks, teised aga jätkasid üles kolmandale korrusele tormamist, ümberriietumist ning uuesti 
allajooksmist, kuni karistajal isu otsa sai. 

Kuid liigse nöökimisega saavutati ka mõnes mõttes ka vastupidine tulemus. Asja hakati 
Milleks siis üleliiga pingutada. Ka väljaõpetajad taipasid seda ja mõne aja pärast tõmbasid 
oma agaruses pisut tagasi, seda enam, et vajalik väljaõppe tase oli ka saavutatud. 


Paraku oli ka eestlaste hulgas neid, kellele noorte sõdurite nöökimine lõbu valmistas. Selles 
suhtes ei saa mainimata jätta Unteroffizier , hiljem Feldwebel Kaljusalu, kes oli Liibavis 
üheks peamiseks eestlasest noorte väljaõpetajaks (Ausbilder” iks). Oma iseloomult ja võimetelt 
oli ta tüüpiline väheintelligentne “nahk”, nagu selliseid mehi Eesti sõjaväes nimetati, kellele 
meelis väljaõpetatavaid peale Saksa sõjaväes tavalise ,.lihvimise” ja mahvi tegemise ka oma 
lõbuks nöökida. Saksa keelt ta peaaegu ei osanud ja seepärast tegi meestele sageli nalja, 
kuidas Feldwebel Kaljusalu rivi paremal tiival seistes Hauptmann Schneideri korraldustele 
kandu kokku lüües vastas: ,,Jawohl Herr Hauptmann!” ning siis kõrvalseisjalt sosinal küsis: 
»Mis ta ütles? Mis ta ütles?” 1944. aasta mai lõpul või juuni algul Kaljusalu aga arreteeriti. 
Kurjad keeled rääkisid, et ta olevat 1940 — 1941. aastal punastega mestis olnud ja seejärel 
enda varjamiseks Saksa sõjaväkke astunud. Hiljem olevat tal õnnestunud aga vangist 
põgeneda ja pärast sõda olevat teda Tallinnas nähtud, kuid täiesti allakäinult. 


Kuid ühe kuulsuse omandasid eestlased üsnagi kiiresti. Mehed algul imestasid, et öösel 
vahiposte kontrollides tulid eestlastest korrapidajad ohvitserid vaikselt, sakslaste tulek oli aga 
juba kaugelt kuulda. Nagu hiljem selgus, oli sakslaste hulgas levinud kuuldus, et eestlased on 
sihukesed vennad, kes postil olles, kui neid üllatad, kõige pealt paugu sulle pihta tulistavad ja 
alles siis küsivad kes seal on ning parooli nõuavad. Nii et parem on vahipostile ootamatult 
mitte peale sattuda. Sihukese “metsikute meeste” kuulsuse tõi eestlastele see, et mõned mehed 
olid kohe esimesel nädalal pärast Liibavisse saabumist linnas patrulliga vastastikusesse 
tulevahetusse sattunud. 


Kuid kõigega harjub ja üsna varsti oli Liibavi lennukooli õppekompanii, kui rivi ja muud 
drilli silmas pidada, igati hästi väljaõpetatud üksus. Lisaks sellele tuli Liibavisse aeg-ajalt ka 
uusi noori ja drilli raskuspunkt läks vanematelt meestelt uutele väljaõpetatavatele. 


Nüüd aga lennuväljaõppest. Esialgu hakkas lendama ainult esimene, n.-ö. täienduskursus, mis 
koosnes kuuest, juba enne sõda lendamist õppinud mehest, keda nüüd uuesti välja veeti. 
Instruktoriteks sellel kursusel olid, nagu eespool juba nimetatud, Hauptmann K. Roovet ning 
Oberleutnant id R. Ots ja E. Lepp. Kursus oli lühiajaline ja lõppes juba detsembri alguses. 
Õpiti ja harjutati sellel kursusel ju mitte lendamist, vaid peamiselt = ainult 
ööpommituslendureile vajalikke teadmisi ja oskusi. Rindele läks kursantidest siiski ainult neli 
meest, sest Leutnant A. Kokk haigestus, ZLeutnant R. Kulli jäi aga pärast kooli lõpetamist 
puhkusel viibides rongi alla ja sai surma. 


Ülejäänud mehed võisid lendamisest esialgu ainult unistada. Neile, nagu eespool juba 
räägitud, tehti püsti-pikali, rakendati vahtkondades ja muudel töödel. Nii möödus september 

ja oktoober. Septembri lõpul või oktoobri algul viidi läbi ka meeste vannutamine, mis toimus 
angaariesisel väljakul üsnagi pidulikult. Vandetõotus anti osalemiseks bolševismivastases 
võitluses. Edasi aga jätkus tavaline väljaõppemahv. (Üks vannutamine toimus ka hiljem, vist 
1944. aasta kevadepoole, vahepeal saabunud meestele). Et lennuväljaõpe siiski plaanis oli, 
sellest rääkis asjaolu, et vist oktoobri lõpul või novembri algul saabus kohale arstlik komisjon, 
kes lendurikandidaadid läbi vaatas. 


Novembri algul läks tegelik töö siiski käima. Kursusele võeti 28 meest, auastmega 
Leutnant ist Flieger'ini. Kursuse lendude juhatajaks (Gruppenfluglehrer) sai Hauptmann 
Edgar Mesikep, lendurinstruktoritena tegutsesid aga Hauptmann Valter Reili, Oberleutnant*id 
Jaan Leppiko, Mart Napa ja Hugo Nõmm ning Leutnant Remi Milk (viimane küll varsti 
lahkus ja läks tagasi mereluure lennusalka). Lisaks ülalnimetatutele olid õppejõududeks veel 
Hauptmann'id Oskar Pirbe (kes vahetevahel ka lendas) ja Elmar Reebs, Oberleutnant Oskar 
Kronberg ja Leutnant Evald Stein. Kooli tehniline ohvitser oli Major Jakob Sepp. 


Lennu- ja teoreetiline väljaõpe oli väga pingeline. Lennati iga päev, vaatamata nädalapäevale, 
kui ilm vähegi lubas. Seetõttu lennati tavalise, rahuaja lennukooli kaheaastane kursus läbi 
seitsme kuuga (lendurite kursus lõpetas juuni esimestel päevadel). Tavaline koolipäev algas 
vara hommikul teoorialoengutega, mis hõlmasid aerodünaamikat, lennukite materiaalosa ja 
ehitust, mootoreid, lennuteenistusmäärustikku, raadiosidet, lennunavigatsiooni, meteo- 
roloogiat, piloteerimistehnikat jne. Olenevalt lektorist toimusid loengud kas eesti või saksa 
keeles, kusjuures ka eestikeelsetel loengutel pandi rõhku saksakeelsetele oskussõnadele. See 
oli ka loomulik, sest edaspidi lendurina lennates ja aeg-ajalt võõrastel lennuväljadel 
maandudes ei saanud tõlgi abile ju loota. Pärast esimesi hommikusi loenguid, kui valgeks 
läks, vaadati ilma. Kui see lennata lubas, käidi lendamas, kui ilm oli halb, siis loengud 
jätkusid (alati oli tehtud kaks päevaplaani). Lennud jätkusid ka pärast lõunavaheaega, õhtul 
aga olid jälle loengud, mis kolm korda nädalas kestsid kuni poole üheksani. 


Hommikul esimeste loengute ajal olid mehed tihti unised. Eriti kippusid magama panema 
raadioside tunnid, kus harjutati morses vastuvõtmist — ikka viietähelised, mõttetu sisuga 
grupid, mis ei võimaldanud mahamagatud tähti ka sisu järgi ära arvata. Ka õhtustel loengutel 
kippus väsimus vahel võimust võtma. Autoril on meeles üks lennunavigatsiooni tund, kus osa 
mehi lausa tukkus. Lektor, Leutnant Stein otsustas mehi pisut virgutada. Selleks valis ta 
mooduse, kus ta tavalise, loengul kasutatud häälega andis käskluse: “Ja nüüd kes magavad” 
ning edasi juba kõva komandohäälega: “Püsti valvel!”. Kes tähele ei pannud, kerkisid nagu 
nõiaväel. Stein lasi mehi äratamiseks mõne aja seista ja jätkas siis tavalisel viisil loengut. 
Igatahes uni oli selleks korraks kõigil läinud. 


Lennuväljaõpe toimus lennukitel Bücker Bü-131 ,,Jungmann”, Arado Ar-66, Gotha Go-145 
ja Eestis konstrueeritud ja ehitatud lennukitel P70-4 (neid oli koolis neli tükki, 
mereluuregrupist sinna üle toodud). Kõik kursandid lendasid kõikidel nimetatud 
lennukitüüpidel. Põhiliselt leidsid kasutamist siiski Bü-131 ja 47-66. 


Hiljem on palju küsitud, kui hea see kiiruga antud väljaõpe ikka oli. Et väljaõppest pisut 
rohkem ülevaadet anda, olgu allpool toodud ka lennuväljaõppe programm, nii palju kui sellest 
mälus säilinud on. Peale väljavedamis- ja üldise piloteerimistehnika omandamiseks Bü-1/31- 
ga sooritatud harjutuslendude, mille käigus õpiti ka pöörist ja sellest väljavõtmist, kuulusid 
programmi veel: 


- Hädamaandumisharjutused. Need seisnesid selles, et kusagil lennuvälja ümbruses 
ringi lennates tõmbas instruktor korraga ootamatult gaasi maha ja lendurõpilane pidi 
hädamaandumiseks platsi valima ja maanduma minema (lendurõpilane gaasi enam 
puutuda ei tohtinud). Kas asi lõpeb ka tegeliku maandumisega ei olnud ette teada. 

Enamasti lükkas instruktor viimasel minutil gaasi uuesti peale, kuid esines ka 
juhtumeid, kus tõepoolest maanduti. 


Väljavedamis- ja harjutuslennud teiste ülalnimetatud lennukitüüpidega. 


Täpsusmaandumisharjutused (Bü-131 ja Ar-66-ga), mis lõppesid vastavate katsetega. 
Nendel harjutustel tuli 600 m kõrgusel lennuvälja kohal gaas maha võtta ja siis 
lippudega tähistatud “kasti” mõõtudega 40x60 m maanduda. Mootori abi 
maandumisarvestuse korrigeerimiseks kasutada ei tohtinud. 


kõrguslennud 2000 ja 4000 m kõrgusel (samuti Bü-131 ja Ar-66-ga). Siin tuli lihtsalt 
vastavale kõrgusele tõusta ja seal etteantud aja (vist tund aega) sellel kõrgusel lennata. 
Kõrgusel püsimist kontrolliti barograafiga. 


Ülelennud (marsruutlennud) peamiselt Lätis ja Leedus paiknevatele lennuväljadele. 
Neid sooritati õige palju nii edasi-tagasi kui ka ringilendudena, kus külastati mitmeid 
lennuvälju. Enne lendu tuli vastavalt navigatsioonireeglitele teostada maapealne 
lennuettevalmistus ja lennurežiimist kinnipidamise kontrollimiseks oli lennuki pardal 
ka barograaf. Esimene, nn. tutvusmislend sooritati koos instruktoriga, edasi aga juba 
üksi. Enamasti tuli võõrastel lennuväljadel sooritada ka vahemaandumine koos 
kõikide nõutavate protseduuridega — sisse- ja väljaregistreerimine lennujuh- 
timiskeskuses (Flugleitungis), vastavalt saabumisel ja enne uuesti väljalendu, et 
harjutada ka võõrastel lennuväljadel tegutsemist ja asjaajamist. Ka ööbimist võõrastel 
lennuväljadel tuli ette. 


Rivilennuharjutused, mille käigus õpiti ka rivis startimist ja maandumist (põhiliselt 
Ar-66-ga). Kui alguses lennati rivis üksteisest pisut kaugemal, siis hiljem, vilumuse 
suurenedes tuli üsnagi ligistikku (n.-ö. tiib-tiivas) lennata. 


Pimelennuharjutused (instrumentaallennud), mille käigus õpiti peale lennuki 
instrumentide järgi piloteerimise ka pimelennus startimist ja maandumist (ainult 
viimase, mahaistumise sooritas instruktor) ning ülelendu. Programmi punkt lõppes 
vastava katsega, milleks oli ülelend kolmnurksel marsruudil koos pimelennus 
startimise ja maandumisega (kasutati vastavalt ettevalmistatud Go-145°). 


Vigurlennuharjutused, mille käigus tuli õppida sooritama sõlme, immelmanni, aeglast- 
ja kiirkeerist, lahingupöörangut ja selililendu. Ka see programmi punkt lõppes vastava 
katsega (kasutati Bü-131, mis oli suurepäraste vigurlennuomadustega lennuk). 


Pommitamisharjutused, kus 25 kilogrammiste lahingupommidega (venelastelt saadud 
trofeepommidega) pommitati Liibavi järve kaldale paigutatud ristikujulist märki 
(kasutati pommiraamidega varustatud 47-66); 


Oölennuharjutused (kõikidel öölendudel kasutati 47-66). 
Öised ülelennud. Siin oli tegemist edasi-tagasi lendudega etteantud maršruudil. 


Lennud helgiheitjas, et harjutada lendamist olukorras, kus rindel vastase helgiheitja 
sind ootamatult sisse võtab. Põhiliselt seisnes küsimus selles, kuidas vältida 
pimestamist. 


Kooli lõpulennuks oli ülelend 100 m kõrgusel teate heitmisega vahetult enne lendu teatatud 
kohta, kus juba varem väljalennanud kohtunikud ootasid. Lend tuli sooritada n.-ö. käigu pealt, 
ilma eelneva ettevalmistuseta (marsruutlennuks vajalike arvutusteta). 


* Instrumentaallennu õpetamiseks oli osal Go-145-tel tagaiste kaetud kupliga, milles oli ainult kaks väikest akent 
valguse sisselaskmiseks, nii et kursandil väljavaadet ei olnud ja ta peale lennuki mõõteriistade muud ei näinud. 

Kogu lendude programmi ei lennatud läbi mitte ülaltoodud järjestuses, vaid lennud toimusid 
mitme programmi punkti järgi samaaegselt (näiteks osa kursante läks ülelendu, osa harjutas 
vigur- või pimelendu jne.). See võimaldas lennutegevust tunduvalt tihendada ja suurt arvu 
lennukeid samaaegselt kasutada. Kooli lõpetamisel oli kursantide lennutundide arv umbes 100 
— 110 tunni ringis. Üksikute programmi punktide mahtude kohta võib mälu järgi öelda, et 
Bü--131-ga väljalendamiseks ja harjutuslendudeks kulus umbes 20 — 25 tundi (esimesele 
iseseisvale lennule, nn. soololennule mindi 7 — 8 lennutunni järele), väljalendamiseks ja 
harjutuslendudeks 47-66, Go-145 ja PTO-4-ga kulus kokku ka umbes 15 — 20 tundi, 
ülelendudeks 15 — 20 tundi, rivi-, vigur-, instrumentaal- ja öölendudeks igaühele umbes 
kümme tundi ning pommitusharjutusteks vist viis tundi. 


Suurele pingele vaatamata läks eestlaste väljaõpe siiski traagiliste juhtumiteta. Tehti küll 
hädamaandumisi ja üks kursant, H. Rõuk kukkus ülelendu sooritades isegi alla (mootor 
seiskus metsa kohal), aga kõik mehed jäid terveks. Juhtus ka naljakaid lugusid. Järgnevalt 
neist mõned. 


Hädamaandumisharjutustel juhtus lugu, kus instruktor lasi kursandil (K. Vijan) lennukiga ka 
tegelikult maanduda. Maa peal platsi üle vaadates aga selgus, et plats on kahe mehega uuesti 
startimiseks liiga lühike. Instruktor otsustas üksinda tagasi lennata ja jättis Vijani 
lähedalolevasse tallu õhtust rongi ootama, et sellega siis tagasi sõita (maandumisplats oli 
raudteejaama lähedal). Pererahvas võttis Vijani muidugi väga külalislahkelt vastu, ja palus ta 
einestamiseks ka lauda. Tuba oli palav ja pererahvas imestas, miks küll lendur oma paksu, 
karvast kombinesooni ära ei võta ja eelistab higistamist. Lugu oli aga selles, et kuna ilm oli 
sel päeval üldiselt soe, siis ei olnud Vijan hommikul kombinesooni alla mundrit pannud ja oli 
ainult aluspesus. Ei olnud midagi teha — tuli asi ära rääkida ja peremehelt talus viibimise ajaks 
ajutiselt kehakatted laenata. 


Ühel ilusal varakevadisel päeval olid kõik Oberleutnant Leppiko grupi mehed õhtuse 
pidutsemise tagajärjel lendude ajal parasjagu loppis olemisega. Leppiko proovis poisse küll 
nii, küll naa, siis aga vihastas ja käratas Alakülale: , Minge angaari juurde ja tooge Bücker 
(Bü-131) välja. Ma tuulutan teid pisut!” Oli selge, et ilmselt kavatses ta tuulutamiseks 
meestega vigurlendu teha. Alakülal oli sedamaid kiire vastus valmis: ,,Härra ülemleitnant, mul 
on juba maa peal süda paha”. ,,Ei ole midagi, täitke käsk!” Bü-131 saigi välja toodud ja enne 
sisse istumist ütles Leppiko veel Alakülale: ,,Ärge teie juhist puutuge, ma ise lendan ja kui teil 
väga paha hakkab, siis koputage mulle õlale” (Bückeris istus instruktor esimeses istmes). 
Üleval hakkaski Leppiko pööramisega peale. Maailm käis ringi ja Alaküla tundis õige peagi, 
kuidas tal okse kurku kerkib. Nagu kokku lepitud, koputaski ta instruktorile õlale, kuid selle 
asemel, et alla minna, pööras see lennuki selililendu ja käskis: ,,Oksendage ennast tühjaks!” 
Aga mis sa oksendad, kui pea on alaspidi ja kogu sisikond on kurgus. Mõni aeg selili 
lennanud pööras Leppiko lennuki jälle normaalasendisse ja küsis, kas see mis vaja sai tehtud. 
Vastuse peale, et midagi ei tulnud, tegi Leppiko veel paar sõlme ja alles siis tuli maanduma. 
Alaküla ronis pärast lennukist väljumist aga stardikäru alla ja magas seal toibumiseks kuni 
lõunani. 


Alakülaga juhtus veel teinegi märkimist vääriv lugu. Seekord oli tegemist tondilooga. Öiste 
ülelendude harjutamisel lendas Alaküla rahulikult sumedas maikuu öös, mitmesaja meetri 
kõrgusel ette antud sihtmärgi poole. Ilm oli ilus ja õhk vaikne. Mitte midagi ei ennustanud 
erakordseid sündmusi. Korraga tundis ta, kuidas tagaistmes keegi juhist liigutab 
(õppelennukitel oli juhtimissüsteem dubleeritud). Kuna ta teadis, et on lennukis ihuüksinda, 
siis tõusid tal juuksed lendurimütsi all tahes-tahtmata püsti ja kananahk tuli ihule. Meenusid 
igasugused lood tontidest. Hetkeks olevat vilksatanud isegi mõte kõik sinnapaika jätta ja 
lennukist langevarjuga välja hüpata. Siis aga hakkas tagasivaate peeglist kellegi tagaistmest 

tõusev pea paistma. Selgus, et ühel motoristiõpilastest oli tulnud tahtmine korrakski omal 
nahal tunda saada, mismoodi see õhus viibimine ikka on. Ametlikku luba lendurõpilasega 
kaasalendamiseks ei antud. Aga lendamise soov oli kõva ja nii siis tuli asi ette võtta salaja. 
Mõeldud tehtud. Ta ronis vaikselt lennuki tagaistmesse ja küürutas seal nii, et teda starti 
ruleerimisel ja startimisel eemalt, eriti veel ööpimeduses, näha ei olnud. Kui lennuk juba 
otselennus oli, otsustas ta ennast sirgeks ajada ja vaadata, kuidas see maailm ülevalt kah välja 
näeb ja siis ta juhise külge puutuski. Nüüd, kui asi selge, oli kõik muidugi korras ja tagasi 
tulles varjus reisija maandumise ajal uuesti, nii et teda ei nähtudki. Elamus oli siiski nii suur, 
et isegi nüüd, kui aastakümned on möödunud, räägib Alaküla sõpradega vestlusringis 
kohtudes sageli veel oma üleelamistest öises taevas. 


Ka aprilli lõpul toimus ettevõtmine, mis lõpuks omamoodi seikluseks kujunes. Nimelt sai 
kool kõrgemalt poolt korralduse saata 17 lendurõpilast ühele Läti piirilähedasele 
välilennuväljale, et seal paiknevalt saksa öölahingulennuüksuselt (koht ja üksus on juba 
meelest läinud) nende vanad Arado 66-d ära remonti tuua. Lendurõpilaste sinna viimiseks 
saabus Liibavi lennuväljale üks kolmemootoriline Savoia-Marchetti itaallastest meeskonnaga, 
millele lendurõpilased siis peale ronisid. Kaasa võeti lennuülikonnad ja langevarjud. 


Paraku selgus kohe lennu alguses, et itaallased olid täiesti purjus. Suure vaevaga saadi Riia 
lennuväljale maha. Et oletatavasti väikesele välilennuväljale maandumine oleks sellise 
meeskonnaga tõenäoliselt pauguga lõppenud, ronisid eestlased lennukist maha ja jätkasid 
reisu raudteel. Kohale jõudes selgus, et eestlastele pakutud elamistingimused olid kehvad ja 
nii tahtsid kõik nii kiiresti kui vähegi võimalik tagasilendu alustada. Seda enam, et lugu juhtus 
30. aprillil ja kõik tahtsid maipühadeks Riias olla. Lendurõpilastele oli kaasa antud ka üks 
sakslasest motorist, et see lennukite vastuvõtmisel abiks oleks. 


Lennukid võeti vastu kiirustades, sest muidu ei oleks nii startida jõutud, et enne pimeda 
saabumist Riias maanduda (lendurõpilastena oli kursantidel öölend veel keelatud). Tagasilend 
pidi toimuma rivis, kahes viisikus ja ühes seitsmekus, nii et kaardid olid ainult rivijuhtidel. Ja 
nüüd see jama algaski. Et lennukid olid mööda lennuvälja ääri laiali, tuli startida ükshaaval ja 
õhus rivi kokku võtta. Paraku unustasid rivijuhid enne starti omavahel kokku leppida, kus 
üksikud rivid kokku võetakse. Veelgi enam, nii mehed kui ka rivijuhid ei teadnud oma rivvi 
kuuluvate lennukite tunnustähti (lennukite hooldusraamatud (Wartungsbuch id) kus need 
kirjas olid, saadi kätte viimasel minutil). Ja nii oli juhtunudki, et kõik rivijuhid olid määranud 
oma rivi kokkuvõtmiskohaks õhuruumi ühe ja selle sama lennuvälja läheduses paikneva 
iseloomuliku metsatuka kohal, 400 meetri kõrgusel. Õhus läks nüüd lahti tõeline õhulahing. 
Masinad tiirlesid ringi nagu sääseparv, otsides oma rivijuhte, need aga jälle oma rivvi 
kuuluvaid mehi, sest ilma nendeta ei saanud nad ju minema lennata (lennukitel raadioid ju ei 
olnud). Õnneks oli üks rivijuhtidest, Helmut Võsari kaasa võtnud suvise lennuülikonna, mis 
teistest oma heleda värviga eristus. Tänu sellele sai ta lõpuks oma rivist mõned mehed kätte 
ja otsustas — aitab jamast — ning pani minema ning tema sabas kõik, kogu lootuse oma 
rivikaaslasi leida kaotanud lennukid, nagu sääseparv. Teepeal tehti madallendu, hirmutati 
külarahvast ning teedel liikujaid, nii et üks masin lõpuks telefonitraatidesse lendas ja sealt alla 
kopsatas. Piloot, Unteroffizier Theodor Kiivet jäi aga ellu ning vigastas ainult pisut oma nina. 


Riias maanduti õige veidi enne pimeda saabumist ja mindi siis eraldatud öökorterisse. 
Muidugi läks kohe peoks. Paraku kestis pidu kauem, kui oli arvatud ja loodetud. Ilm läks 
kehvaks ja nii lükkus start päevast päeva edasi. Pummeldamine võttis oma ja lõpuks saabus 
selline rahapuudus, et kaaluti juba langevarju mahamüümist. Õnneks klaarus ilm enne, kui see 
ettevõtmine teoks oleks saanud. Lennuväljale minnes oli suur osa mehi aga veel parajas 
“Jõminas” ning nii juhtuski, et Kalju Vijan ajas oma lennuki propelleri bensiinivaatide otsa 
ruleerides puruks. Seega oli siis teine masin juba rivist väljas. Pärast starti aga sooritas kolmas 

masin õige varsti hädamaandumise. Seekord oli tegu Oberfähnrich Oskar Nõmmega, kes oli 
unustanud oma lennuki bensiinipumba peapaagile lülitada, lendas varupaagil. 20 minutit ja 
lugu oligi läbi. Õnneks toimus ka see hädamaandumine õnnelikult. Hiljem kohalesõitnud 
komisjon tegi kindlaks, et lennuk sooritas hädamaandumise bensiini puudumisel, kusjuures 
varupaak oli täiesti tühi, peapaak aga ääreni täis. Kuid ülejäänud masinad maandusid 
õnnelikult Liibavis. Lennukeid üle vaadanud insener ütles, et nende seisukorda arvestades on 
teekonnal ainult kolme lennuki kaotamine täpes. Et oli sõda, siis ei tehtud ka sellest, mis 
asjaoludel lennukid olid purunenud erilist küsimust ja kõik laabus rahulikult. 


Üks kõige enam laineid löönud juhtum leidis aset pommitamisharjutuste ajal. Kooli juhtkond 
oli täpsete tabamuste puhuks välja pannud eriauhinna — konjakipudelid. Loomulikult tõstis see 
asja vastu huvi. Kõige esimesena pommituslennule startinud Valdo Raagile, kes oli eelmisel 
õhtul toimunud olengu tõttu ,,veidi vormist väljas”, ei meenunud, et õigest sihtmärgist 
lennuvälja poole asus teede rist, mille keskel oli sidemeeste barakk. Mingi sarnasus sellel 
ristil sihtmärgiga igatahes oli. Nähes enda all järsku teede risti (barakki ta esimesel hetkel ei 
märganud), pidas ta seda sihtmärgiks, viis pikemalt mõtlemata lennuki pikeesse ning päästis 
pommi. Alles siis, kui ta nägi all võssa lippavaid sakslasi, sai ta aru, et midagi on viltu. Pomm 
oli kukkunud baraki külje alla ja purustanud selle aknad ning uksed. Kohtunike lennuk, kes 
kontrollis tabamusi tiirutas eespool, õige sihtmärgi juures ja oli parasjagu seljaga Raagi 
suunas ning ei märganud õnneks, kuidas pommiheitmine oli toimunud. Veel enne, kui Raag 
jõudis maanduda, olid staabist juba kurjad asjamehed kohal. Raag oli aga suutnud vahepeal 
juba sellise versiooni välja mõtelda, et pomm olevat lihtsalt ise alt ära tulnud. Vene pommid, 
teadagi mis nad on! Et ülemustest keegi päris täpselt ei teadnud, kuidas lugu toimus, jäädi 
ilmselt uskuma, mida tõendas näiteks seegi asjaolu, et neil päevil, kui tuule suuna tõttu tuli 
startida üle staabihoone, pommituslende ei toimunud. Barakile tuli panna aga uued uksed ja 
aknad. 


Kuid Liibavis juhtus ka tõsisemaid lugusid. Liibavi lennuväljal olid ka mõned saksa 
valvehävitajad Messerschmitt Bf-109, kes seal üldiselt niisama igavlesid. Kuid siis, mingil ajal 
— millal see täpselt juhtus, on aeg mälust kustutanud — lendas kaks Rootsi luurelennukit 
millegi pärast Liibavile liiga lähedale (lennud toimusid eri päevadel lähestikku). 
Valvehävitajad startisid alarmstardi korras, lendasid merele ja tulistasid mõlemad Rootsi 
lennukid ilma pikemata alla. Ka Liibavi lennukooli lennukid käisid merel otsimas, et aidata 
mereväel allatulistatuid leida. Lennukite rusud ka leiti ja toodi Liibavisse, kuid mis sai nende 
meeskondadest, ei ole teada. 


Eestlastega kõrvuti lendasid ka lätlased, nii et starditi ja maanduti paralleelselt kahel rajal 
(lennuvälja suurus kahe stardi-maandumisraja väljapanemist võimaldas). Sellel vaatamata, et 
lennati ühelt ja samalt lennuväljalt ja ka kasarmuhooned asusid vastastikku, tihedamat 
läbikäimist eestlaste ja lätlaste vahel siiski ei tekkinud. Võib-olla oli see tingitud asjaolust, et 
lätlaste esimene lendurite kursus koosnes endistest läti lenduritest, kes algajatega tihedamaid 
sidemeid luua ei soovinud, kuid päris kindlasti seda öelda ka ei saa. Lähedamaid sidemeid nii 
lendurite kui ka maapealse personali vahel lihtsalt ei olnud. Põhjust aga öelda ei oska. Ei 
olnud ka vastastikkust vaenutsemist. Lätlastest rääkides tuleb sedagi ehk märkida, et lätlasi sai 
lennuväljaõppel ka surma — nimelt ei suutnus öisel lennuharjutusel helgiheitjas üks kursant 
oma lennukit pöörisest, kuhu ta pimestamise tõttu oli sattunud, enam välja võtta ja kukkus 
surnuks. Omajagu süüd lasus sellejuures ka sakslastest helgiheitja meeskonnal, kes, nähes 
lennuki pöörisesse sattumist, helgiheitja kiirt maha ei võtnud, vaid lennukit lendurit 
pimestades pidevalt saatis. 


Siinkohal oleks ehk sobiv pisut ka kooli sakslastest juhtkonna ja eestlaste vahelistest suhetest 
rääkida. Peab kohe ütlema, et ega need eriti head just ei olnud. Põhjuseks oli siin sakslaste 

ülbus ja sageli küllaltki nõmedad korraldused, mis anti ehtsas preisi vaimus, põhiliselt 
lennuväljaõpet mitte puudutavates küsimustes. Selliste korralduste andjaks oli peamiselt 
õppekompanii ülem, Hauptmann Schneider. Sõjaväe kord on sõjaväe kord, kuid saksa kord 
oli eestlastele siiski pisut liiga väheintelligentne ja seega, eeldades ainult tuima käsutäitmist, 
sageli vastuvõtmatu. Tihti püüdsid ülemad, eesotsas kompanii veltveebliga, ennast meeste 
nöökimisega lihtsalt lõbustada. Ja nii püüti seal, kus see vähegi võimalik oli, ennast saadud 
käskude arvel, neid absurdseks muutes, omakorda lõbustada. Seda tegid ka ohvitserid. 


Heaks näiteks on siin see, kuidas kord, kui anti käsk, et lendurõpilaste riviõppusest (neid 
toimus aeg-ajalt kuni kooli lõpuni) peavad ka lendurinstruktorid osa võtma (mõeldud oli 
muidugi, et riviõppuste läbiviijaina, aga sõnastusest seda välja ei lugenud), asusid kohale 
tulnud Oberleutnant'id Mart Napa ja Hugo Nõmm ilusasti pikkuse järgi rivvi ja marssisid 
kursantidega ühises rivis lennuvälja poole, kus õppus pidi toimuma. Vastu tulnud sakslased 
ajasid silmad suureks ja kõikide lõbuks ei teadnud, mida teha — kas rivi keskel marssivat 
ohvitseri tuleb tervitada või ei? Sellist situatsiooni, et ohvitser marsib rivi keskel meeskonna 
hulgas, ei näinud ükski saksa rivimäärustik või —eeskiri ette. Ei tea, millest räägiti hiljem 
ohvitseridega, kuid nende riviõppustest osavõtust hiljem enam juttu ei tehtud. 


Kui rääkida aga pisut veel lendurõpilaste igapäevasest elust, siis meenub veel üks tore seik. 
Nimelt oli neil teistest meestest erinev päevarežiim, mistõttu kompanii veltveebel (Spief) sai 
neid vähem nöökida. Kuid aeg-ajalt korraldas ta õhtuti, teenistusest vabal ajal siiski reide ka 
lendurõpilaste tubadesse, et tubade korrasoleku kontrollimise ettekäändel ,, lenduritele” 
meelde tuletada, kes on kes. Kuid ka selle vastu leiutati abinõu. Nimelt harrastati 
lendurõpilaste hulgas tol ajal küllaltki palju bridži ja mis oli lihtsam, kui neil õhtutel, kui oli 
karta järjekordset madinat, meelitada oma kursusekaaslane Zeutnant Tamm oma juurde bridži 
mängima (seda võimalust sai kasutada muidugi ainult üks tuba). Tore oli vaadata Spiehi nägu, 
kui ta tuppa sisenes, kus Tamm parajasti bridžilauas istus ja mitte keegi temast väljagi ei 
teinud. Saksa sõjaväe korra kohaselt oli käsutamisõigus kõige kõrgema auastmega ruumis 
viibival isikul. Seetõttu pidi veltveebel ohvitseri toas olles esmalt temalt luba küsima, kui ta 
kellegi poole pöörduda või midagi käskida tahtis. Leutnant Tamme küsimusele, kas tal asja ka 
oli ei jäänudki möllu tegema tulnud veltveeblil muud üle kui ohvitseri ees segamise pärast 
vabandada ja ennast väljavisatuna tundes lahkuda. Ega see talle rõõmu küll ei teinud. 


Nii möödusid päevad ja lõpuks oli aeg käes, kus noored lendurid pidid oma teadmisi 
lõpueksamitel näitama. Tore lugu meenub lendurite kursuse teoreetiliste ainete 
lõpueksamitelt. Eksamineerijaks oli väljaõppejuhataja (Ausbildungsleiter) Hauptmann 
Grotzke ja eksam toimus mootoriteaduses. Loomulikult saksa keeles. Eksamil viibis ka seda 
ainet lugenud Hauptmann O. Pirbe. Obergefreiter Mardiatil, kelle vend Raoul oli lendurina 
langenud, lubati n.ö. boonusena, erandkorras eksamil tõlki kasutada. Autor ei mäleta enam, 
milline oli täpselt küsimus, kuid ega Mardiat vastusega eriti ei hiilanud ja vastas õige lühidalt, 
ainult paarikümne sõnaga. Vastust tõlkinud Hauptmann Pirbe läks küll näost pisut punaseks, 
aga “tõlgitud” vastus oli igati korrektne. Selle peale Hauptmann Grotzke, kes üldiselt oli hea 
südamega mees, muigas ja ütles: “See eesti keel on ikka üks imelik keel. Mees ütles 
paarkümmend sõna ja Teie saite seda vastust ligi veerand tundi tõlkida.” Aga pahandust 
sellest ei tulnud. Asja võeti huumoriga. 


Ka kooli lõpulend — Kleinorientierungsflug — ei läinud ilma viperusteta. Nagu eespool juba 
öeldud, tuli lend sooritada ilma varasema lennuettevalmistuseta, n.ö. käigu pealt ja madalal 
kõrgusel, ainult kaardi järgi orienteerudes, ettenähtud kohta, kuhu juba varem oli kohtunike 
lennuk maandunud. Sinna tuli siis teade alla visata. Teatele, mis kujutas endast raketipadrunit 
selle külge kinnitatud pika sabaga, tuli enne allaviskamist kirjutada lennuki tunnustähed ja 
vist ka kellaaeg. Seekord oli seiklusi jälle K. Alakülal. Kohale jõudis Alaküla ilusasti ja 

viskas ka teate alla, kuid siis juhtus äpardus — tuul viis kaenla alla pandud kaardi lahtisest 
kabiinist välja. Nüüd oli lugu kehv, sest mitte millegi järgi peale mälu enam orienteeruda ei 
olnud. Kuid Kaljo ei kaotanud meelekindlust. Ta võttis suuna lihtsalt läände, sest seal pidi 
asetsema meri ja oli ju Liibav mereäärne linn. Mere äärde ta muidugi jõudis, kuid nüüd kerkis 
küsimus, kas võtta kurss põhja või lõunasse. Arvates, et ta on põhja pool Liibavit, võttis ta 
kursi lõunasse. Mõne aja pärast nägi ta all lennuvälja, kuid see oli lühikese rajaga ja mõeldud 
ilmselt ainult purilennukitele. Igatahes all tehti kõik (lasti punaseid rakette, nii et vähe 
polnud), et ta ei maanduks. Taamal paistis ka mingi linn. Nagu hiljem selgus, oli see Memel. 
Selge, et kurss oli olnud vale, sest Liibavi ümbruses sellist linna ja purilennukite lennuvälja ei 
olnud. Niisiis, ots ringi ja suund pikki mererannikut põhja. Mõne aja pärast oli all jälle 
lennuväli. Et bensiin oli juba napilt ja teada ei olnud, kui palju tuleb veel lennata, otsustas 
Alaküla maanduda. Paraku nii lihtne see ei olnud, sest lennuk ei tahtnud maa ligiduses 
kuidagi kiirust kaotada. Tuli läbi startida. Pärast teist katset sai tuulekotti vaadates selgeks, et 
maandumisrist oli valesti pandud — lennuväljal lennukite saabumist lihtsalt ei oodatud ja 
maandumisrist paiknes nii, nagu ta kunagi oli jäänud. Lõpuks sai Alaküla siiski maha. 
Lennuväljakomando mehed olid pabinas ja palusid Alaküla, et see jumala pärast ettekannet ei 
teeks. Masin tangiti ja kuna Alaküla nüüd teadis, kus ta oli (Palangas) oli kojulend juba lihtne. 


Kodus oli vahepeal aga asi ärevaks läinud. Kohtunikud olid tagasi jõudnud ja teatasid, et kõik 
masinad olid ettenähtud sihtpunktis ära käinud (kõik teated olid olemas). Järelikult läks 
Alaküla lennuk kaduma koduteel. Paraku oli maastik metsane ja soodsaid 
hädamaandumiskohti ei olnud. Mida aeg edasi, seda suuremaks läks tõenäosus, et midagi oli 
juhtunud. Lõpuks saabus hetk, kus oli selge, et bensiini tal enam ei ole ja ta peab kusagil maas 
istuma. Jäi üle ainult oodata telefonikõnet, kus ja millises seisus mees ja masin on leitud. Kas 
tõesti lõppes lennukooli lõpulend avarii ja, hoidku jumal, ka ohvriga? Vahepeal jõudis kätte 
õhtusöögi aeg. Siis aga kuuldus mootorimüra ja Alaküla lennuk saabus lennuvälja kohale, tegi 
korraliku platsringi ning maandus. Oma tagasisaabumisest läks Alaküla ülemustele ette 
kandma ohvitseride kasiinosse. Alaküla instruktor J. Leppiko oli mehe tervelt tagasituleku üle 
nii rõõmus, et ta teda lausa kallistas. Ka kursusekaaslaste rõõm oli suur, et kõik oli õnnelikult 
lõppenud ja pidu läks käima. Kas järgmisel või ülejärgmisel päeval saadi lenduritunnistused 
kätte (lenduritunnistuste allakirjutamise päev oli 3. juuni) ja seejärel algas puhkuselesõit. Vist 
paarinädalase puhkuse järel ootas aga rinne. 


Kuid nüüd teiste meeste väljaõppe juurde. Oktoobri lõpul või novembri algul algasid ka 
motoristide kursused, mida juhendas Major Sepp. Sinna võeti algul vist kakskümmend viis 
meest, kellest osa hiljem, märtsis pardalaskurite kursusele üle läks. Kuid kursuste koosseisu 
hiljem vist täiendati. Lisaks teoreetilisele väljaõppele, kus põhiainetena loeti lennukite 
materiaalosa, mootoreid ja lennukite tehnilist hooldamist, said motoristide kursuse mehed 
oma praktika lennukooli lennukite igapäevase hooldamisega. 


Pardalaskurite kursused Liibavi lennukoolis algasid 1944. aasta märtsi keskel ja lõppesid mai 
teisel poolel'?. Neil osales üle viieteistkümne mehe, kelledest osa oli sinna suunatud 
11. Öölahingulennugrupi poolt veidi enne kursuste algust. Kursuste ülem oli Hauptmann 
Elmar Reebs. Peamiselt õpiti õhulaskmise teooriat ja tehti laskeharjutusi nii maa peal kui ka 
õhus. Maapealseteks laskeharjutusteks, mis toimusid lasketiirus, oli tehtud vastav turellipukk, 
mis imiteeris lennukis olevat. Laskeharjutustel lendasid kursantidega lendurite kursuse 
instruktorid. Lennati spetsiaalselt turelliga varustatud Arado Ar-66-ga. Peale õhulaskmise anti 
pardalaskuritele teadmisi ka lennunavigatsioonist, raadiosidest ja meteoroloogiast. Neid 
aineid luges kursusel osalenud lendurite kursuse lennunavigatsiooni õppejõud Leutnant Evald 
Stein. (Stein osales pardalaskurite kursusel selle tõttu, et ta oli kooli juhtkonnaga tülli läinud 
ja soovis lahinguüksusesse minna, 11. Öölahingulennugrupp aga vaatlejaid ei vajanud. 
Vaatlejad olid oma väljaõppel muidugi ka õhulaskmist saanud, kuid kord on kord, eriti 

sakslaste juures. Nii omandas ta siis ka pardalaskuri kutse, ühtlasi aga luges ta kursantidele ka 
ülalnimetatud õppeaineid, olles seega samaaegselt nii kursandiks kui ka õppejõuks). 


Lõpuks tuleb veel märkida, et Liibavi lennukooli koosseis ei olnud püsiv. Sinna saadeti sageli 
täiendust ja sealt läksid mehed pärast väljaõppe saamist omakorda 11. Öölahingulennugrupile 
täienduseks. Koolist kujunes üleüldse üks universaalne väljaõppekeskus, kus peale kõige muu 
said oma sõduri algväljaõppe ka äsja lennuväkke astunud noored sõdurid. 


Siinkohal tahaks veel märkida ühte Liibavi lennukooli head külge. Nimelt elas kogu 
meeskond ja allohvitserid koos, ühes suures kolmekorruselises kasarmuhoones, mis soodustas 
meeste omavahelist läbikäimist. Ja olgugi, et näiteks lendurõpilased elasid omaette 
väiksemates tubades ja neil oli teistest erinev päevarežiim, tunti sellele vaatamata siiski ka 
teisi mehi ning eestlastest kujunes üldiselt välja küllaltki sõbralik kollektiiv. See tuli kasuks 
hiljem, näiteks 11. Öölahingulennugrupi kolmandas lennusalgas, mis moodustati põhiliselt 
Liibavist tulnud lenduritest ja motoristidest, mistõttu lendurid ja motoristid olid omavahel 
head tuttavad ja sõbrad. 


Eestlaste ja lätlaste ühiskoolina tegutses Liibavi lennukool kuni 1944. aasta juuni alguseni, 
mil kooli eestlaste osa viidi üle Pärnusse, Sauga lennuväljale, kus tegutseti algul 
Ergänzungsnachtschlachtgruppe 11, hiljem aga Ergänzungs Fliegergruppe Estland nime all. 
Sisuliselt oli aga tegemist samasuguse lennukooliga nagu Liibavis, nii et ,.rahvakeeles” 
hüütigi seda Pärnu lennukooliks. 


Lõpuks veel ehk mõni sõna ka Liibavi lennukoolis õppinud lätlaste kohta. Esimene läti 
lenduritest koosnev lennusalk lõpetas oma väljaõppe 1944.a. märtsis ja lahkus 22. märtsil 
Liibavist, suundudes Vecumi lennuväljale, kus asuti tegutsema öölahingulenduritena. 
Lennusalga ülemaks oli lätlane Hauptmann Alfreds Salmins. Lennusalk oli varustatud 
lennukitega Arado Ar-66, kokku 18 Aradot. Juunis lõpetas väljaõppe 2. lennusalk, mis samuti 
varustati lennukitega Arado Ar-66 (19 lennukit) ja suunati 26. juunil 1944 esimese lennusalga 
juurde. Seda lennusalka juhtis lätlane Hauptmann Augusts Graudins. Kahe lennusalga baasil 
moodustati nüüd 12. Öölahingulennugrupp, mille komandöriks sai sakslane Hauptmann 
Rademacher. Juulis lõpetas väljaõppe ka kolmas lennusalk, mis aga iseseisva lennusalgana 
tegutsema ei hakanud, vaid jagati 1. ja 2. lennusalga vahel ära. 


Vahepeatus mingis Läti raud- 
teejaamas teekonnal Liibavisse 
1943.a. septembri algul. 
Tulevastest lendurõpilastest on 
pildil esimeses reas (vasakult): 
E. Schönberg ja A. Ristmäe, 
teises reas: 2. B. Ehasalu, 3. 
R. Merisalu, kolmandas reas: 1. 
H. Arro, A. Sion (õppis Pärnus), 
3. K. Alaküla ning viimases reas: 
5. B. Pärl, 6. R. Jürgenson (õppis 
Pärnus) ja 7. H. Võsari. 

Kolm Hauptmann 'i, kes Liibavi lennukoolis 
tähtsat rolli mängisid (vasakult): väljaõppe 
juhataja (Ausbildungsleiter) Hermann 
Grotzke, õppekompanii ülem Schneider ja 
teise lendurite kursuse lendude juhataja 
(Gruppenfluglehrer) Edgar Mesikep 


Liibavi lennukooli ülem Major Valter Endres 
(hilisem foto Bundesluftwaffe mundris) 


Kasarmuhoone — Liibavis, 
eestlased elasid 


Liibavi lennukooli väljaõppejuhataja 
Hauptmann Hermann Grotzke 


kus 

Õppustele minek 


Korrapidaja Gefreiteri (GvD) 
ametitunnuseks oli - kollane 
akselbant ja kiiver, = mis 
väljaspool korrapidajaruumi 
viibides pidi korrapidajal alati 
peas olema. 


Tuba — kasarmus, kus 
väljaõppel olnud maapeal- 
se koosseisu mehed elasid. 

Pidulik sõdurivande and- 
mine. Tseremoonia toimus 
angaariesisel väljakul, mis 
selleks puhuks oli deko- 
reeritud 


Lennukooli juhtkond vannuta- 
mistseremonial 


Ka ohvitserid olid üles 
rivistatud. Esimeses - reas 
(vasakult): Hauptmann id 
O.Pork «oja 00. — Pirbe, 
Oberleutnant J. .Leppiko, 
Leutnant E. A. Stein ja 
Oberleutnant M. Napa, teises 
reas: Hauptmann id V. Reili 
ja E. Mesikep ning Leutnant 
R. Kulli 

“Ich schwöre beim — Gott 
diesen heiligen Eid, dab ich 
im - Kampf gegen den 
Bolševismus ...” (“Tõotan 
jumala ees pühaliku vandega, 
et ma võitluses bolševismi 
vastu ...”) 


Üks vannutamine toimus ka hiljem. 
Angaari ette paigutatud lennukid 
olid dekoreeritud Läti ja Eesti 
lipuga 


Vannutatavad on üles rivistatud 

Teise lendurite kursuse esimene 
lennupäev 10.11.1943. Lendur- 
instruktor J. Leppiko oma õpi- 
lastega. 


Pildil (vasakult): 1. H. Arro 
(stub lennukis), 3. R. Merisalu, 
5. J. Leppiko (langevarjuga), 
6. B.Ehasalu ja 7. H. Rõuk 


Esimene lendurite kursus (täien- 
duskursus) koos instruktoritega. 
Istuvad (vasakult): —R. Küttis, 
E. Lepp, K. Roovet, R. Ots ja 
R. Kulli, seisavad: A. M. Kess- 
ler, A. Kokk, August Rebane ja 
E. Sihver. 


Teise lendurite kursuse Gefreiter 'id 
olid majutatud kahte kaheksa- ja 
ühte neljamehe tuppa. Ühe toa 
mehed (esireas vasakult): H. Öör, 
R. Merisalu ja K. Alaküla, tagareas: 
H. Rõuk, H. Arro, U. Tael ja 
K. Parts. Pildilt puudub H. Võsari. 

Teise lendurõpilaste toa mehed (esireas 
vasakult): V. Valk, B. Ehasalu, 
K. Mällo ja E. 0 Vesk, — tagareas: 
A. Malkus, K. Reitel, V. Mardiat ja 
H. Toi. 


Veel teisel lendurite kursusel | 
õppinud mehi. Vasakult: A. Rist- | 
mäe, K. Vijan, H. Võsari ja V. 
Raag Fieseler Fi-156 “Storch” 
juures 

Teise lendurite kursuse — allohvitserid 
E. Kaasik ja T. Kiivet (kukil). 


Lendur-instruktor J. Leppiko oma 
õpilastega. 
Vasakult: H. Rõuk, A. Ristmäe, 


B. Ehasalu, J. Leppiko, H. Arro, 
K. Alaküla ja R. Merisalu. 


Lendur-instruktor Hugo Nõmm 

Lendurõpilane V. Raag Bücker Bü-131 
“Jungmann” juures. 


Teooriatund õppeklassis. 
Lektoriks on Hauptmann 
E. Mesikep 


Lennunavigatsiooni õppejõud 
Leutnant E. A. Stein (keskel) 
kursantidega 

Juhtub ka nii. Arado Ar-66 
veidi ebatavalises asendis. 


Gotha Go-145, mille tagumine 
iste oli kupliga kaetud. Selliste 
lennukitega õpetati - Liibavi 
lennukoolis pimelendu (instru- 
mentaallendu). 


Lendurõpilaste rivi hommikul 
enne lendude algust angaari ees 

Üks — Liibavi = lennuväljal = olnud 
valvehävitajatest Messerschmitt Bf-109 


Motoristiväljaõppel olnud mehi 

Motoristid Henschel Hs-126 juures. Parempoolsel pildil Harald Porro 


Motoristide kursusel õppinud Heino Nurk 
(vasakul) ja Erich Oppi. Mõlemad teenisid 
hiljem 11. Öölahingulennugrupi kolman- 
das lennusalgas motoristidena. 

Pardaslaskurite maapealseks väljaõppeks 
kasutati —turellipukki, mis - imiteeris 
lennuki turelli. Pildil on kuulipilduja 
MG-15 taga pardalaskurite väljaõppe 
juhataja Hauptmann Elmar Reebs 


1944. aasta aprillis Liibavisse 
väljaõppele - saadetud - noori 
sõdureid. Pildil esimene rühm ... 


... teine rühm 

Liibavist 
Öölahingulennugruppi 


aasta märtsis 
täienduseks saadetud sõdureid 

Jõhvi 


Ka kodumaa ei unustanud kodust kaugel viibivaid lennuväelasi. 


Külaliseks Liibavi lennukoolis on eesti neidude ansambel 

Suur osa õhtu sisustamisel oli muusikal. 


30.septembril 2002. aastal Lätlaste poolt 
Liibavi lennuväljale paigutatud mälestuskivi, 
et sellel lennuväljal tegutses = aastatel 
Ka lennuväelaste hulgas leidus pillimehi 1943/1944 eesti ja läti lennukool. 

1944. aasta kaitselahingud Eestis 


1944. aasta jaanuari keskel alanud Nõukogude vägede suur pealetung Leningradi rindel oli 
rinde veebruari alguseks jälle Eesti piiridele toonud, kohati isegi üle Narva jõe. Oli selge, et 
Eestit ähvardab surmaoht. Seetõttu soovis kogu Venemaal viibiva lennugrupi koosseis 
Eestisse tagasi pöörduda, et seal lennates otseselt kodumaad vaenlase eest kaitsta. Eestlaste 
taotlus rahuldatigi ja veebruari algul asuski lennugrupp tegutsema Narva rindel. Hauptmann 
A. Ürgsoo andmetel viibis esialgu veidi varasemale ajale planeeritud tagasilend Idritsast halva 
ilma tõttu ja algas 5. veebruari, kulgedes üle Pihkva ja Tartu. Ka tagasilennul tegi halb ilm 
takistusi ja nii jõuti sihtkohta, Jõhvi (Tammiku) lennuväljale alles 8. veebruaril. Juba samal 
õhtul olevat nõutud lahingulendude alustamist, kuid et vajalikke ettevalmistusi nii kiiresti teha 
siiski ei jõutud, siis algasid lahingulennud alles 10. veebruaril. Lennuüksuse maapealne 
koosseis, peale lennukitega kaasa lennanud motoristide (Flugzeugwart ide), sõitis Idritsast 
Jõhvi aga rongiga ja jõudis pärale alles 20. veebruari paiku. 


Enne kui sündmuste kirjeldamisega edasi minna, oleks ilmselt otstarbekas lugejat 
öölahinglendurite (öiste pommitajate) tegevusega üldse pisut lähemalt tutvustada. On see 
suurele osale lugejatest tõenäoliselt ju tundmatu maailm. 


Põhiliselt täitis öölahinglennugrupp kahesuguseid lahinguülesandeid: 


- staapide poolt kindlaks tehtud või oletatavate vastase väeosade paiknemispiirkondade 
ja rinde järelveoteede pommitamine; 


- ilma kindla, etteantud sihtmärgita häirimislennud, kus lendur ise valis rünnakuobjektid 
(nendeks said sageli lendurite suurimad vaenlased — õhutõrjepatareid, millega 
kergendati ka päevaste lennuüksuste tegutsemist). 


Siinkohal tuleb mainida, et otseselt vastase eesliini pommitamist öölahingulenduritele 
ülesandeks ei tehtud. Öises pimeduses, kus maapinnal paiknevate objektide nähtavus ja 
täpsem eristamine oli juba mõnesaja meetri kõrguselt ka heade ilmastikutingimuste korral 
praktiliselt peaaegu võimatu (saksa elektrisütikuga pommide minimaalseks heitekõrguseks 
loeti 300 m), oleks risk, et pommid langevad väikese eksituse tõttu omadele kaela, liiga suur 


olnud. Seega jäi siis öölahingulendurite põhiliseks tegutsemisalaks rinde lähitagala. 


Loomulikult kuulus kõikide lendude puhul lahinguülesannet hulka ka luureandmete kogumine 
nii vastase, kui ka ilma kohta. Luureandmete saamiseks vastase kohta oli öölenduritel 
muidugi tunduvalt vähem võimalusi, kui päeva ajal tegutsevatel lennuüksustel. Kuid siiski — 
aeg ajalt välgatavad nõrgad sõidukite tuled maanteel (ka sõidukid ei saanud vaatamata 
pimendamisele keerukamatel teelõikudel siiski päris ilma tuledeta läbi) rääkisid kolonnide 
liikumisest ja nende liikumissuunast, tulistavate kahurite suudmeleegid või kergemate 
õhutõrjekahurite leekjäljestusega mürsud reetsid suurtükipatareide asukoha jne. Andmete 
edastamisel tuli täpselt vahet teha — mida lendur tegelikult nägi ja mida ta arvab —, et 
luureandmeid töötlevates staapides oleks asjast objektiivne, mitte oletustel põhinev pilt 
(näiteks tuli lennule järgnenud ettekandes öelda: sellel teelõigul seal ja seal kurvis kolm 
välgatanud tuld suunaga sinna või sinna, mitte aga rääkida auto- või tankikolonnist — sel juhul 
tuli ettekandes eraldi põhjendada, miks sa just nii arvad). 


Ilmaandmeid peeti vägagi tähtsaks. Olid ju meteoroloogide poolt antavad ilmaennustused 
olukorras, kus kõik riigid olid lõpetanud ilmateadete andmise, andmete puudumise tõttu sageli 
küllaltki ebausaldatavad, nii et lennukäsu saabudes tuli kõige pealt mõni kogenud lendur nn. 
ilmalennule saata, et kindlaks teha, kas antud ülesanne ikka ongi täidetav. Ilm oli öösel 
lenduritele sageli suurem ja ohtlikum vaenlane, kui tegelik vaenlane oligi. Seetõttu olid 
lenduritelt saadavad ilmaandmed meteoroloogidele vägagi olulised. 

Autor ei tea päris täpselt, kuidas oli asi korraldatud teistes lennusalkades, kuid 
11. Öölahingulennugrupi kolmandas lennusalgas oli lennuväljal paiknevas komandopunktis 
(Gefechtsstand is) lendude ajal alati spetsiaalne kirjutaja, kes järjekordselt lahingulennult 
saabuvate lendurite ettekanded ilusasti kirja pani, millede põhjal koostatud koondettekanded 
siis kõrgematesse staapidesse edastati. 


Kergete lennukitega varustatud öölahingulennuüksused lendasid tavaliselt rindelähedastelt 
välilennuväljadelt. Enamasti kujutas selline lennuväli endast lihtsalt põldudele rajatud 
mõnekümne meetri laiust ja kuni kilomeetri pikkust rohukattega stardi- ja maandumisrada, 
kusjuures ülejäänud maastik oli moondamise mõttes jäetud võimalikult muutmata. Lennukid 
paiknesid sellistel lennuväljadel lihtsalt lennuvälja ümber kohtades, mis pakkusid 
moondamisvõimalusi (näiteks metsa veeres). Sealsamas lähedal olid tavaliselt ka jooksvaks 
tarbeks kasutatavad pommihunnikud. Eestis oli 11. Öölahingulennugrupi poolt kasutatud 
lennuväljadest Jõhvi (Tammiku) lennuväli ainus, kus oli ka puuprussidest kattega stardi- 
maandumisrada (mida suvetingimustes aga ei kasutatud) ja lennuvälja ümber paiknesid 
kolmest küljest mullavalliga ümbritsetud ja moondamisvõrguga kaetud boksid lennukite 
paigutamiseks. 


Rindelt % Rindele 


/ 


(===rnrzaon=oroorf + 


Välilennuväli öösel tegutsemas (põhimõtteline skeem) 
1 — stardi-maandumisrada, 2-rohelised, 3- valged ja 4- punased rajatuled, 5- stardipost, 6 — 
komandopunkt (Gefechtsstand), 7- lennukid stardijärjekorras, 8- lennukid seisuplatsil, 9- 
moondatud lennukite seisukohad metsa veeres 


Start ja maandumine toimusid öösel ühel ja samal rajal. (Autor kasutab edasiste kirjelduste 
puhul peamiselt isiklikke, kolmandas lennusalgas saadud kogemusi, kuid ega need teisteski 
salkades kirjeldatust ilmselt palju ei erinenud.) Rada tähistasid raja vasakusse äärde ridamisi 
paigutatud tuled — algul mõned rohelised, seejärel kaks kõrvuti asetatud valget (mis tähistasid 
nn. maandumisristi ehk T-d), edasi rida valgeid, siis kaks punast ja lõpus veel rida punaseid. 
Rajavalgustussüsteem kujutas endast pika juhtme külge ühendatud elektrilampe, mida käsitles 
kahe kõrvutiasetseva valge tule juures paiknev stardikorrapidaja või nn. stardipost (tulede 
lüliti oli stardiposti asukohas). Startida tuli kahe valge tule juures olevalt rajaosalt. Ka 
maanduda tuli valgete tuledega tähistatud rajaosal, võimalikult kahe kõrvuti paikneva valge 
tule lähedal. Punased tuled olid hoiatuseks, et kahest kõrvutiasetsevast punaset tulest 

kaugemale maandumisel ei ole maandumisraja pikkus enam küllaldane lennuki normaalseks 
väljajooksuks pärast maandumist. Tänapäeva lenduritele tundub selline vähene rajavalgustus 
võib-olla ebapiisav, kuid julgeoleku ja moondamisnõuetest lähtudes ei saanud suuremat 
rajavalgustust rindele sageli küllaltki lähedal paiknevatel välilennuväljadel lihtsalt kasutada. 


Lennuväljal toimuvate lahingulendude üldine juhtimine toimus komandopunktist 
(Gefechtsstand), milleks näiteks Jõhvi lennuväljal oli maasse kaevatud barakk lennuvälja 
servas, Triigi lennuväljal vana mõisa heinaküün jne. Seal andis üksuse ülem või tema asetäitja 
lenduritele enne lendude algust lennukäsu ja võeti, nagu eespool juba märgitud, 
lahingulennult saabujailt vastu andmeid ülesande täitmise ja saadud luureandmete kohta, et 
need kõrgematele staapidele edastada. 


Suusõnal anatav lennukäsk sisaldas andmeid rinde üldise olukorra, rindejoone paiknemise, 
üksusele antud konkreetse lahinguülesande, teiste samas rindelõigus tegutsevate lennuüksuste, 
tagavaralennuväljade ja ilmaennustuse kohta. Lisaks sellele teatati ka rindel kehtiv parool 
(juhuks, kui kellelgi tulnuks järsku jalgsi tagasi astuda) ja anti signaalraketid, nn. ES-raketid, 
mis vaheldusid nagu paroolgi iga päev ja olid õhutõrjele ja teistele vajaduse korral tunnuseks, 
et on tegemist oma lennukiga. (ES-raketi väljatulistamisel lendas algul välja üks rakett, mis 
seejärel lõhkes mingiks kindlaks, ettenähtud arvuks rakettideks). Ei mäleta, kuidas oli lugu 
teiste lennusalkadega, kuid kolmanda salga lennukitel oli lisaks tavalistele pardatuledele kere 
all veel kaks spetsiaalset signaaltuld, üks ninas, teine sabas, mille värvi samuti iga päev 
muudeti. Edasi anti lennukäsus veel stardi ja maandumisega seotud ning, vajaduse korral, ka 
muud erikorraldused, kontrolliti kelli ja siis oligi tavaliselt juba aeg lennukite juurde minna. 


Selleks ajaks oli tehniline personal lennukid juba stardivalmis seadnud ja lennukitele ka 
lahinguülesandele vastavad pommid alla kinnitanud, nii et pärast lühikest lennuki kontrolli 
käivitas lendur mootori, kontrollis selle tööd ja ruleeris seejärel starti. Pimeduse ja lennukis 
istuva lenduri piiratud vaatevälja tõttu abistas teda selle juures motorist, kes lennuki ees 
sörkides värviliste tuledega taskulambi abil (roheline — järgne mulle, punane stopp) lennuki 
stardiraja juurde juhtis, kus jäädi järjekorras stardiloa ootele. Iseenest mõista olid selle 
tegevuse juures lennuki pardatuled kustutatud. Ei põlenud ka stardiraja tuled. 


Lennukite starti ja maandumist juhtis stardiraja kahe valge tule juures olev stardikorrapidaja, 
nn. stardipost. Stardirajale ruleerimiseks küsiti luba lennuki pardatulede hetkelise 
süütamisega, millele jaatavaks vastuseks oli stardiraja tulede süütamine (raadiosidet 
tolleaegsetel öistel pommitajatel ei olnud) ja stardiposti taskulambi roheline tuli (kui stardiraja 
tuled süüdati maanduva lennuki tarbeks, ütles taskulambi punane tuli, et rajale ruleerimine on 
keelatud). Jaatava vastuse korral süütas lennuk pardatuled ja ruleeris rajale. Kohe kui lennuk 
oli stardirajale ruleerinud ja stardi suunas joondunud, kustutati nii parda kui ka stardiraja 
tuled, stardipost kontrollis, milline lennuk on startimas ja süütas siis stardiloa märgiks uuesti 
stardiraja tuled. Lennuk süütas pardatuled ja startis. Niipea kui lennuki rattad olid maast lahti, 
kustutati parda- ja seejärel kohe ka stardiraja tuled. 


Ka maandunisel mängiti tuledega sama moodi. Lennuväljale peale tulles süütas lennuk veel 
lennuväljast kaugemal olles korraks signaal- (tunnuseks, et on oma) ja pardatuled, paludes 
maandumisraja suunda näidata. (lennusoleku ajal võis ju tuule ja sellele vastavalt ka 
maandumisraja suund muutunud olla), ühtlasi oma saabumisest teatades. Selle peale süüdati 
korraks maandumisraja tuled. Tuled süüdati nii õhus kui ka maa peal ainult viivuks. Lennuki 
pardatuled süüdati lõplikult veidi enne viimast, nn. neljandat pöörangut, millega lennuk 
ennast maandumisraja suunale pööras. Sellele vastati lennuväljalt omakorda maandumisraja 
tulede süütamisega, et lennuk näeks maanduda. Kohe kui lennuk oli maandunud ja ennast 
maandumisrajalt kõrvale pööranud, kustutas lendur pardatuled ja samal ajal kustutati ka 
maandumisraja tuled. 

Peale parda ja stardi-maandumisraja tuledega signaliseerimise kasutati vahel, olukorrast 
sõltuvalt ka signaalrakette (lisaks ES-rakettidele olid lennukitel alati kaasas ka punased, 
rohelised ja valgustusraketid). Lennuväljalt lastuna tähendas punane rakett maanduvale 
lennukile ettevaatust (parem läbi startida), kaks punast raketti aga maandumiskeeldu (saksa 
raketipüstolid olid kaheraudsed). Roheline rakett tähendas maandumiskäsku või —luba. 
Lennukilt lastuna tähendas punane rakett, et lennuk maandub avariiolukorras, kaks punast 
raketti aga teatasid, et ta püsib vaevalt veel õhus. Selline lennuk oma “tegude eest ei 
vastutanud” ja tuli maha nii kuidas sai. Rohelise raketiga küsiti aga maandumisluba (näiteks 
võõral lennuväljal). Tuntud signaal oli ka lennuväljalt korraga lastud punane ja roheline rakett 
(koodnimetusega Eule — öökull), mis tähendas üldist käsklust lendude lõpetamiseks. 


Motoristid ootasid saabuvaid lennukeid seal, kus lennukid maandunisrajalt ära pöörasid 
(tavaliselt kahe punase tule lähedal). Oma maandunud lennuki juhtis motorist nüüd 
seisuplatsile (Ziegeplatz), kus lennuk uuesti tangiti, pommidega varustati ja vajadusel ka 
pisemat remonti tehti. Lendur läks vahepeal aga komandopunkti, kus tegi ettekande 
lahingulennu tulemuste, luureandmete ja, nagu eespool juba märgitud, ka ilmaandmete kohta. 
Järgnes väike puhkepaus ja siis mindi tagasi, et järgmisele lennule startida ning kõik kordus. 
Ja nii enamasti hommikuvalgeni välja. 


Sooritatud lahingulendude arv olenes lennukäsust (kas lendude arv oli piiratud, või tuli 
lennata nii palju kui võimalik), sihtmärgi kaugusest ja ilmast. Venemaal, kus rinne oli 
suhteliselt lähedal, olevat pika talveöö jooksul suudetud kuni kaheksal lahingulennul käia. 
Ööde valgenedes see arv vähenes ja näiteks valgetel juunikuu öödel Eestis lennates sai tehtud 
vaid 1-2 lendu. Aga juba juulis see arv kasvas 2-3 ja augustis septembris 3-4 lahingulennuni 
öö jooksul. 


Lendurite tegutsemise, eeskätt navigeerimise hõlbustamiseks kasutasid sakslased öiste 
lendude puhul nn. blinkmajakaid (valgusmajakaid), mille asukoht oli lendureile teada ja mis 
andsid valgussignaaliga teatud kindlaid morsetähti. Meelde on jäänud näiteks Jõhvi lähedal 
Pagaris asunud majakas, mille signaaliks oli PU (: —— : -— ). Autori mäletamist mööda 
olid blinkmajakad Narva rindel veel Konju ja Alajõe lähistel, kuid nende signaalid on aeg 
juba mälust kustutanud. Vahel valgustas öist taevast ka Kuremäe kloostri lähedalt üles- 
suunatud helgiheitja kiir. See, et venelased selliseid majakaid puruks ei pommitanud lubab 
nähtavasti oletada, et ka neil endil oli öölendude puhul neid mugav kasutada. Rindel hõlbustas 
navigeerimist ja sihtmärkide leidmist aga see, et vähemalt Narva all oli rindejoon öösel 
tulistamise, valgusrakettide jms. tõttu vägagi hästi eristatav (rinne ei maganud kunagi). Lisaks 
eeltoodule aitasid Eesti tingimustes väga hästi orienteeruda ka vastuläikivad, iseloomuliku 
kujuga veekogud, mida Ida-Virumaa soodes rabades oli palju ja mis ilusa ilmaga ka öösel 
hästi nähtavad olid. 


Sihtmärgi leidmisel kasutati vastase ründamiseks 50-kilogrammiseid kas fugass-, kild- või 
kassetpomme (nn. Behälter'*eid). Milliste pommidega lennati, olenes lennukäsust. Behälter'id 
kujutasid endast väikeste, umbes kiloste kild- või süütepommidega täidetud õhukesi 
pommikujulisi kesti. Pommiheitmisel kukkusid need mõne sekundi ja pudenesid seejärel 
laiali, külvates oma sisu hajutatult maapinnale. Küllaldase hajumise tagamiseks pidi nende 
pommide heitekõrgus vähemalt 1000-1500 m olema. Erilist silmale nähtavat efekti need 
pommid tavaliselt ei tekitanud, kuid otsustades vastase õhutõrje tegevuse järgi, oli nende 
mõju nähtavasti valusam, kui tavaliste kildpommide oma. Näiteks, kui mõnel ööl, millele 
eelnenud päeval stukad olid rindel tõhusat tööd teinud, oli õhutõrje algul nõrgem (kas olid 
mehed väsinud või ei jõutud küllalt kiiresti laskemoonavarusid täiendada), siis pärast seda, 
kui 1-2 lennukit oli kassetpommidega sihtmärgi kohal käinud, said järgnevad juba “täie 
rauaga” tuld. 

Ilma kindla sihtmärgita häirimislendude puhul kasutati vahel (eriti 1944. aasta suve 
lõpupoolel) nn. tsementpomme. Need olid 50-kilogrammised kildpommid, mille tsemendist 
kest oli kildude tekitamiseks täidetud igasuguste metallijäätmetega, nagu vanade poltide, 
mutrite, plekitükkide, ziletiterade ja muu sellise kraamiga. Lendurid naersid, et nende 
pommide kõige suurem efekt seisneb paugus. Kolmanda lennusalga autojuht, kes pomme 
lennukite juurde vedas, tuntud naljamees ja lõõpija, Obergefreiter Epner, mängis nende 
pommide laialivedamisel sageli kaupmeest, kes järjekordse pommikoormaga lennuki juurde 
saabudes kõva häälega reklaamis: “Ostke pomme! Ostke pomme! Head pommid, odavad 
pommid. Viskate alla ja vastane saab üleni tolmuseks ning peab oma mundri puhastamisega 
vaeva nägema.” Lisaks pommidele tuli aeg-ajalt ka lendlehti loopida. Seda tegi pardalaskur, 
kelle istmesse lendlehepakid paigutati. Pardalaskuril soovitati naljatledes lendlehepakk üle 
parda heitmisel ikka ilusasti lahti tõmmata, sest muidu kukub see veel kellelegi pähe, võib 
mehe maha lüüa ja on seda pahandust siis veel vaja. Peale lendlehtede loopimise tulistasid 
pardalaskurid sobivaid sihtmärke ka kuulipildujast, suurendades sellega rünnaku efektiivsust. 


Narva rindele siirdumisega oli eesti lendurite soov — otseselt oma kodumaa eest võidelda — 
täitunud. Paraku ei olnud veebruar ja märts eesti lenduritele kõige õnnelikumad kuud. Juba 
13. veebruaril oli merelennusalk 1./127 kandnud kaotusi. Aseri ruumis, kus ootamatult pilvest 
välja sööstnud vene hävitaja luurelt tagasi pöörduvat, juba oma maa kohal lendavat Henschel 
Hs-126-t tagant poolt ründas, oli langenud vaatleja Zeutnant Valentin Härm, lendur 
Oberleutnant Herman Kabe aga saanud raskelt haavata. Sellele vaatamata suutis ta vigastatud 
lennukiga õnnelikult hädamaanduda. 27-28. veebruari öösel heitis venelaste öine pommitaja 
aga parajasti tegutsevale Jõhvi lennuväljale pommi, mille tagajärjel sai surmavalt haavata 
(suri 28. veebruaril) parajasti lennukis istunud esimese lennusalga ülem, Hauptmann Oivo 
Soots ning raskelt haavata just lahingulennult tagasi pöördunud Leutnant Roman Küttis. 


Lennuvälja pommitamisel sai haavata ka mitu maapealse koosseisu meest. Nimeliselt 
mäletavad mehed Ilmar Laurit ja Endel Hiiesalu. Kas neid rohkem veel oli ja kui, siis kes nad 
olid, selle on aeg paraku juuresolejate mälust kustutanud. (Siinkohal tuleb märkida, et 
lennuvälja pommitamas käidi korduvalt, tavaliselt aga tulutult.) 


Kuid see ei olnud veel kõik. 3. märtsil sai Jõhvi lahedal olnud saksa helgiheitja sellise 
tembuga hakkama, et valgustas ootamatult lahingulennult tagasi jõudnud ja maandumisel 
olnud lennukit. Madalal kõrgusel pimestatud lendur, Zeutnant August Rebane, ei suutnud 
lennukit enam valitseda, see kukkus alla ja põles koos lenduriga ära. 


Lahingulennud aga jätkusid. Esimese lennusalga võttis pärast Hauptmann O. Sootsi langemist 
üle tema asetäitja Oberleutnant Raimund Ots. Saadi ka uusi lennukeid. Nendeks olid Fokker 
CVE-d (Fokker C5E-d), kaasaegsete mäletamist mööda 13 tükki, mis saabusid ajavahemikus 
veebruarist aprillini (tegelikult pidi lennukeid siiski rohkem olema, arvatavasti paarikümne 
ringis, sest hiljem on ühes 11. Öölahingulennugrupi teatises lennukite arvu kohta märgitud 
koguni 17 Fokker CVE olemasolu). Nende lennukite kohta öeldi naljatades, et need on 
Hollandi lennukid, mis on sakslaste poolt taanlaste käest ära võetud ja antud eestlaste kätte 
võitlemiseks venelaste vastu. Lennukid anti esimese lennusalga käsutusse. Lisaks lennukitele 
sai lennugrupp pärast Jõhvi saabumist oma käsutusse ka liikuva lennukiremonditöökoja, mille 
paarikümnemehelist koosseisu kamandas Feldwebel Tiit Varang. 


Koos rinde paigalejäämisega Narva all 1944. aasta veebruaris muutusid üsna peagi ka 
lahingulendude tingimused. Nimelt jõudis vastane seismajäänud rindele nüüd arvukalt 
õhutõrje-suurtükiväge koondada, mistõttu üle rinde lennanud lennukeid võttis sageli vastu 
tõeline ilutulestik igasuguse kaliibriga õhutõrjemürskude lõhkemistest ja leekjäljestustest. See 
aga ei suutnud lendureid lahinguülesannete täitmisest loobuma sundida, sest venelaste 
õhutõrje oli enamasti rohkem massiline kui täpne. Vahel tuli küll ettenähtud sihtmärgi peale 

minekut korduvalt ja erinevatest suundadest proovida, kuid tavaliselt viisid lendurid oma 
tahtmise siiski läbi ja pommid heideti sinna kuhu vaja. Mis puutub vastase öiste hävitajate 
tegutsemisse, siis neid ei õnnestunud eestlastel küll näha, ehkki vist paaril korral anti enne 
väljalendu vastav hoiatus. Tundus, et see oli antud rohkem nii igaks juhuks. 


Mai lõpul saadi lendavkoosseisule ka täiendust. Liibavist saabus lend värskeid pardalaskureid, 
kes lennusalkade vahel ära jaotati. Samas lahkus lennugrupi koosseisust aga rida kogenud 
lendureid. Nimelt oli saksa väejuhatusele pikapeale siiski selgeks saanud, et välismaalaste 
kasutamine lennuväes on siiski vajalik ja 1944. aasta kevadel-suvel suunati 11. 
Öölahingulennugrupist kümme meest jahilendurite väljaõppele. 


Väiksema lendurite arvuga ei tulnud aga kaua lahinguülesandeid täita. Juba veidi enne 
Jaanipäeva saabus lennugrupile täienduseks 25 värskelt Liibavi lennukooli lõpetanud lendurit. 
Lõpetanuid oli olnud küll 26, aga üks mees oli vahepeal juba Rootsi põgenenud. Uutest 
lenduritest moodustati nüüd grupi kolmas lennusalk, mille ülemaks sai Hauptmann Aavo 
Ürgsoo. Vanadest rindemeestest tuli uue lennusalga koosseisu üle ka Oberleutnant Georg 
Poolma, kes asus lennusalga tehnilise ohvitseri kohuseid täitma, olles ühtlasi ka salgaülema 
asetäitjaks. Uus lennusalk paiknes Jõhvi (Tammiku) lennuväljal, kust esimene ja teine 
lennusalk olid juuni algupoolel Rahkla lennuväljale üle kolinud. Et noori lendureid oli ühe 
lennusalga jaoks aga liiga palju, siis saadeti neist kuus meest vanadele lennusalkadele 
täienduseks'”. Seega jäi kolmanda lennusalga koosseisu 21 lendurit. 


Lennukite järel käis kolmas lennusalk Liibavis, kuhu sõideti rongiga. Sealt saadi 20 Arado 
Ar-66 tüüpi lennukit. Lennukid olid vanad ja mõnegi lennuki lennukorras hoidmisega tuli 
motoristidel hiljem tublisti vaeva näha. Tagasilend Liibavist Jõhvi toimus üle Pärnu, kus 
ööbiti. Pärnust edasi lennati rivikorras kolonnis (Staffelkolonne). Rivikorras lendamise valis 
Hauptmann Ürgsoo ilmselt selle pärast, et Jõhvi (Tammiku) lennuväli asus rindejoonele 
küllaltki lähedal ja noorte, alles kogemusteta pilootide juhuslik eksimus navigeerimisel oleks 
võinud kalliks maksma minna. Lend toimus umbes 50 meetri kõrgusel ja sellega sai ka nalja. 
Viimast viisikut juhtis lennusalga tehniline ohvitser Oberleutnant G. Poolma, kes ilmselt 
tahtis proovida, mida need värsked lendurid endast ka kujutavad ning tegi tõelist madallendu. 
Teekonnal Pärnust Jõhvi tuli lennata ka üle Rahkla lennuvälja. Ja kui siis Hauptmann Ürgsoo 
Jõhvist pärast maandumist Rahklasse, lennugrupi staapi helistas ja saabumisest ette kandis, 
olevat Major Juhalain talle peale põrutanud: “Mis lendu te tegite! Te pidite lendama 
lennusalga rivis 50 m kõrgusel astmeliselt ülespoole, aga ei — te lendasite hoopis astmeliselt 
allapoole. See oli madalast madalam lend, kus üksuse saba lohises peaaegu vastu maad. Mina 
vaatan, et nüüd on kõik, aga kus sa sellega, veel tuleb kaks masinat küüni nurga tagant.” 


Jõhvis maandumisel toimus ka lennusalga esimene avarii. Ei tea miks, aga mõningatel 
meestel oli millegipärast tekkinud arvamus, et Jõhvis saab maanduda ainult puuprussidest 
stardi-maandumisrajale. Tegelikult oli maandumisrist välja pandud aga hoopis prussidest 
maandumisrajale ristipidi, sest tuul oli sedapidi, pinnas oli kõva ja lennuvälja pikkust jätkus. 
Olles oma teadmistes kindlad, ei vaadanud mõned mehed aga üleüldse, mis lennuväljal 
tegelikult toimub ning prussidest rada nähes läksid sellele kohe ka maanduma (maandumine 
toimus ükshaaval). Tulemuseks oli ühe masina ülekaela käimine juhusliku tugevama tuuleiili 
tõttu külgtuulega maandumisel. Lennuki said motoristid mõne aja pärast küll uuesti korda, 
aga vähemalt lahingulendude alguseks oli üks lennuk kohe rivist väljas. Hiljem sai kolmas 
lennusalk vanadelt lennusalkadelt juurde veel ühe Heinkel He-50 (Hauptmann A. Ürgsoole) ja 
ühe Fokker CVE (Oberleutnant G. Poolmale). 


Kolmanda lennusalga tehniline personal (eeskätt motoristid), kellel Hauptmann Ürgsoo oli 
juba varem Liibavis järel käinud ja kes seetõttu olid juba enne puhkusel viibinud lendurite 
saabumist Jõhvi jõudnud (väljasõit Liibavist toimus 07. juunil), koosnes enamasti õige 

noortest, äsja Liibavi lennukooli motoristide kursuse lõpetanutest, kes eriliste kogemutsega 
just ei hiilanud, ehkki olid innuga asja juures. Olukorrast võimaldas välja tulla aga asjaolu, et 
lisaks noortele motoristidele oli Liibavist saadud ka mõned kogenud, juba Eesti lennuväes 
teeninud motoristid (meelde on jäänud Karl Astok, Voldemar Siibe, Robert Norberg ja vist ka 
Peets (?). Viimase eesnime on aeg mälust aga paraku kustutanud), kes olid noortele oma 
kogemuste ja oskustega tubliks toeks ja aitasid lennukite juures keerukamaid töid teha. Ja eks 
praktikaga tulid noortel ka kogemused, mistõttu lennukite hooldamisega lennusalgal erilisi 
probleeme ei tekkinud, ehkki lennukid, nagu eespool juba öeldud, olid vanad ja nende 
mootorid võrdlemisi kulunud ning nõudsid sageli remonti. 


Lennukitest rääkides tuleb märkida, et eesti lennuüksustest oli kolmas lennusalk ainuke, 
millel oli oma embleem, mis oli maalitud lennukite kerele. Tõsi, ka mereluuregrupil oli, 
vähemalt osal lennukitest, propellerimuhv sini-must-valgetes värvides, kuid seda ei saa siiski 
vist päris embleemiks lugeda. Kolmanda lennusalga embleemi autoriks oli üks salga 
lenduritest, endine kunstiüliõpilane Kalju Reitel (hiljem Eestis tuntud skulptor). Embleem 
sümboliseeris lennusalga tegevust — alt teraval kilbikujulisel embleemil oli kujutatud 
vertikaalasendis lennukipommi küünte vahel hoidev öökull. 


Narva rindel tegutsedes omandasid noored lendurid õige pea vajalikud kogemused ja andsid 
varsti ka omapoolse tõhusa panuse grupi lahingutegevusse. Juuli lõpul tuli lenduritele veelgi 
lisa. Saabus kaheksameheline grupp endisi lendureid, kes olid nüüd Pärnu lennukoolis 
lühiajalise täienduskoolituse saanud ja suunati teise lennusalka täienduseks””. Kõige selle 
tulemusena tõusis lennugrupigrupi lahinguvõime suve lõpuks tunduvalt. 


Väikese vahepalana võib siinkohal märkida, et Jõhvi lennuväljal valmistas kolmandale 
lennusalgale tõsise üllatuse äike. Nimelt oli Jõhvi lennuväli rinde läheduse tõttu mineeritud, et 
seda saaks vajadusel kiiresti õhkida. Miinideks olid lennukipommid, mis olid varustatud 
elektrisütikuga ja ühendatud ühise juhtmestikuga. Oli õnn, et juhtmed olid paljudest kohtadest 
katkenud, sest kaks korda lõi välk päevasel ajal lennuvälja juhtmetesse. Esimesel korral 
lendas vägeva pauguga õhku mingi põllulapp, mis aga lennuvälja kasutamiskõlbmatuks ei 
teinud. Ainult lennuväljal lennukeid korrastanud motoristid lasid igaks juhuks kiiresti jalga. 
Mine sa tea, kuhu see järgmine sähmakas tuleb. Teine pauk mõne aja pärast, õnneks samuti 
päeva ajal, kui lendusid ei olnud, hävitas tüki ruleerimisteed lennuvälja tagumises otsas, 
samuti erilist kahju tekitamata. Nüüd oli motoristidel asjast aga villand ja kõik pomme 
ühendavad juhtmed lõigati lihtsalt läbi. Nii jäigi Jõhvi lennuväli lõpuks õhku laskmata. 


Humoorikaid lugusid mäletatakse ka teiste lennusalkade kohta. Nii liikus meeste hulgas ringi 
järgnev looke ühe veltveebli kohta, kellest oli teada, et ta lahingulendudel armastas rinde 
kohal väga kõrgel lennata. Lugu ise oli küsimuse vormis, et kaks meest on lennukis ja 
mõlemad värisevad ning küsiti, miks nad värisevad. Vastus oli, et lendur hirmu, pardalaskur 
aga külma tõttu. 


Üks Liibavist tulnud noor lendur kirus aga üht vanemat härrasmeest, kellega tal alguses tuli 
lennukit jagada, et see alati, kui ilm oli ilus ja sihtmärk selline, et tugevat tõrjetuld just oodata 
ei olnud, olevat öelnud, et sa noorem mees, tahad ehk ka tüdrukuid vaadata ja lendas sel ööl 
siis ise. Kui aga ilm oli kehv või sihtmärk raske, olevat ta jälle öelnud, et sa noorem mees 
tahad ju ka lennata ja loovutanud lendamise lahkelt nooremale kolleegile. 


Kuid reegliks sellised asjad ei olnud. Üsna paljud Liibavist tulnud noortest lenduritest on oma 
mälestustes rääkinud, et esimesel lahingulennul (nn. tutvumislennul), mis sooritati mõne 
vanema kolleegi tagaistmes pardalaskuri kohal olles, oli pärast seda, kui ülesanne oli täidetud, 
s.t. pommid alla heidetud ja tabamused vaadatud, selle asemel, et nüüd kohe tagasi pöörduda, 
noorele lendurile korraldatud veel pikem tutvumislend piki rinnet, mida saatsid umbes sellised 
selgitused, et vaata, see vastase õhutõrjepatarei tulistab kehvasti ja seda ei ole vaja karta, aga 

sellega tuleb ettevaatlik olla. Tavaliselt oli selle tõestuseks ka mürskude tulevärk lennuki 
ümber, nii et nii mõnelgi noorel lenduril tekkis hinges tahtmine hüüda, et mis märklauda me 
siin asja ees, teist takka mängime. Laseme ometi jalga, enne kui nad meid alla põmmutavad. 
Meheuhkus aga keelas seda avalikult väljendada. Igal juhul jättis vanemate kolleegide julgus 
ja meelekindlus noortele lenduritele nende esimese lahingulennu ajal sügava mulje, ehkki 
hiljem, kui lahingulende ja vilumust rohkem kogunes, tuli ka endal harjumus ja oskus asja 
rahulikult võtta. 3. lennusalga esimene iseseisev lahingulend toimus 09. juulil. 


Juuli lõpus-augusti alguses toimus Narva rindel kogu ajaloo jooksul suurim ja verisem Eestis 
peetud lahing — Sinimägede lahing, mis algas 24. juulil Auvere all ja lõppes 9. augustil, kus 
Punaarmee püüdis iga hinna eest, kaotustele vaatamata rindest läbi murda. Ka 
11. Öölahingulennugrupp lendas sel ajal Narva rindel. Ehkki, nagu eespool juba öeldud, 
öölahingulendurid eesliini ei pommitanud, olid rindelähedased vastase kogunemiskohad ja 
järelveoteed pidevalt sihtmärkideks. Ja olgugi, et lahingutegevus ööseks tavaliselt veidi 
vaibus, oli ka öösel vastase lähitagalasse lennates õhust vaadates selge, et all käib äge madin. 


Nii möödusid päevad ja ööd — viimased enamasti lennates, päeval aga kuini lõunani magades, 
peale lõunat aga kas lennuväljal päevitades või kaarte mängides. Aeg-ajalt pakkusid huvitavat 
vaatemängu stukad (Junkers Ju-87-ed), kes vaenlase positsioone ründasid. Et Jõhvi lennuväli 
oli rindele lähedal, siis oli kõik väga hästi jälgitav. Üldiselt Stukad eriti kaotusi ei kandnud, 
kuid sõda on sõda ja mitte alati ei läinud kõik siiski kõige paremini. Meelde on jäänud üks 
stukade rünnakupäev, kus siis, kui nad tagasi lendama asusid oli näha, et üks masin kipub 
rivist maha jääma. Lennuväljale lähemale jõudes oli ka kuulda, et lennuki mootor kõvasti 
paugub. Ilmselt oli ta kõvasti pihta saanud. Äkki märkas piloot nähtavasti Jõhvi lennuvälja ja 
pööras ennast rivist ära, ilmse kavatsusega maanduda. Kuid see maandumine toimus kuidagi 
imelikult. Lennuki väljajoondumine enne maha istumist toimus liiga kõrgel (umbes 2-3 m 
kõrgusel), ta kaotas kiiruse ja vajus robaki läbi. Maaga kokku põrgates paiskus lennuk uuesti 
üles ja sadas siis maha, jäädes ninaliasendisse, saba püsti seisma. Propeller oli muidugi puru. 
Nagu selgus, oli lennuki õliradiaator läbi lastud, väljapritsiv õli oli lennuki esimese 
tuuleklaasi täiesti läbinähtamatuks teinud ja ka kabiinikatte avamine õhus, et külje pealt välja 
piiluda, ei aidanud. Lenduri prillid ja nägu olid õli täis ja ta oli praktiliselt pime. Lennuvälja 
oli näinud pardalaskur ja maandumine toimuski praktiliselt pimesi, pardalaskuri juhatamisel. 
Kuid meestel oli õnne olnud ja, kui tubli põrutus välja arvata, olid nad terved ning viidi peagi 
oma üksuse juurde tagasi. Lenduri nimi olevat vist olnud Hauptmann Kuhlmey (kuulsa 
Oberst Kuhlmey sugulane), kuid päris kindel see ka ei ole. 


Augusti keskel kolis kolmas lennusalk Jõhvist Väike-Maarja lähedale Triigi lennuväljale. 
Jõhvi ja Triigi vahet pendeldati isegi kaks korda, kusjuures ei olnud arusaadav, milleks see 
õieti vajalik oli. Tõsi küll, lahingutegevuse hoogustumisega Narva rindel oli Jõhvi lennuvälja 
sakslastest personal pidevalt häireolukorras ja tahtis ühel ööl (27. juulil) isegi juba kiires 
korras evakueeruda, sellele vaatamata, et kolmanda lennusalga lennukid parajasti 
lahingulennul olid. Ainult Hauptmann Ürgsoo vahelesegamine jättis mehed paigale. Ta 
põrutas sakslastele peale, et lennusalgal taganemiskäsku ei ole ja enne, kui selle öö 
lahingulenud lõpevad ta lendude teenindamiseks vajalikke mehi lihtsalt ära ei lase. Kes 
omaenese algatusel jalga laseb on desertöör ja läheb sõjakohtu alla. Isegi lennuvälja 
komandant, saksa Major, oli sel ööl n.ö. jalgalaskmisvalmis ja ootas, mida eestlased ikka 
teevad. Et lennusalk jäi aga paigale, ei saanud ka sakslased jalga lasta. 


Augusti keskpaigaks olid ägedad lahingud Narva all aga juba lõppenud ja seega Jõhvist 
lahkumiseks otsest, vaenlase pealetungist tingitud põhjust ei olnud. Tõenäoliselt võis 
põhjuseks olla suurenev vajadus lennuväe järgi lõunapoolsel rindel, sest Triigi oli Tartu alla 
lendamiseks lähemal kui Jõhvi, jäädes samal ajal ka Narva rindest mitte liiga kaugele. (Juba 

16. augustil tuli pommitada Mehikoorma juures dessanti tegevaid venelasi, samal ajal jätkusid 
lennud aga ka Narva rindel). Et ka Rahklas baseerunud esimene ja teine lennusalk tegid 
vaheldumisi lende mõlemas suunas, siis võib öelda, et 11. Öölahingulennugrupp võitles 
vahepeal n.ö. kahel rindel, nii Narva kui Tartu all korraga. 


Triigi ja Jõhvi vahel pendeldamisel juhtus omamoodi kurioosne lugu ka kolmanda lennusalga 
lenduri, Gefreiter Kaljo Alakülaga, kelle lennuki mootor varsti pärast Triigist startimist 
seisatus, nii et tuli teha hädamaandumine Rahkla lähedale Kellavere mäele viljapõllule. Viljas 
oli aga kivi, mis lennuki ratast vigastas. Et uut ratast kohe käepärast ei olnud (Rahkla 
lennuväljalt lendavate esimese ja teise lennusalga lennukite rattad Aradole ei sobinud), siis 
tehti Rahklas lennukile ajutisel puust ratas, mis pandi lennukile alla, et lennuk lennuväljale 
tuua. Selle rattaga ruleeris Alaküla oma lennuki pärast mootori korrastamist siis mööda 
külavaheteid Rahkla lennuväljale, kohalike elanike, laste ja koerte kari saatjaks kaasas. Oli 
pilt ju ennenägematu ja külarahva arvates igati vaatamist väärt. Selleks ajaks kui ta pärale 
jõudis, oli kohale toodud ka õige ratas ning lennuk võis pärast ratta vahetamist uuesti Jõhvi 
lendamiseks startida. Nagu eespool juba öeldud, sai lennusalk üsna varsti aga käsu tagasi 
Triigi lennuväljale kolida, kuhu nüüd jäädi peaaegu augusti lõpuni pidama. Esimene ja teine 
lennusalk tegutsesid aga pidevalt Rahkla lennuväljal baseerudes. 


Ehkki Narva rinde õhutõrjetuli oli küllalki tihe, öölahingulenduritel suvel inimkaotusi ei 
olnud. Oberfeldwebel A. Viltropil tuli küll langevarju kasutada, kui ta rindel läbilastud 
lennuki mootor tagasilennul umbes Pagari juures seisma jäi. Langevarju tuli kasutada ka 
Vambola Mardiatil, kes põlevast lennukist välja hüppas ja omade poolel soos maandus. 
Mõlemad mehed jäid aga terveks. Oli teisigi väiksemaid viperusi ja pahandusi, nagu Gefreiter 
A. Malkuse kokkupõrge He-50-ga lennates Rahkla lennuvälja ääres kasvanud puuga. Lennuk 
küll purunes ja puu kaotas ladva, kuid lendur jäi ka seekord terveks. 


Narva rindel tegutsedes käidi aeg-ajalt ka venelaste rindelähedasi lennuvälju pommitamas. Ja 
ega venelasedki võlgu ei jäänud. Hauptmann Ürgsoo sai sel ajal, kui kolmas lennusalk Jõhvis 
viibis oma käsutusse väikese sõiduauto, vist Opel “Kadeti”. Kui ta äsjasaadud autoga esimest 
korda lennuväljale tuli, viskas üksik venelaste öine pommitaja sel ajal, kui Hauptmann 
lahingulennul oli lennuväljale pommi, mis autost paugupealt vraki tegi. Kui Hauptmann 
lennust tagasi tuli, võis ta veel ainult suitsevaid rususid imetleda. Ehkki kohe ka venelaste 
arvatavat lennuvälja n.ö. üleplaaniliselt pommitamas käidi, oli tegu tehtud ja Hauptmann 
autost ilma. Rohkem pahandust vaenlase lennukid kolmanda lennusalga lennuväljadel siiski 
teha ei suutnud, sest põhiliselt pommitasid nad Pagari lähedal olnud puust lennukitega 
pettelennuvälja. 


Kurb sõnum saabus aga mereluuresalgast, kus 6. juulil Keri saare juures 47-95-ga luurelennul 
olles hukkusid lendur Oberleutnanat Evald Mardo ja temaga kaasa lennanud vaatleja 
Leutnant Johannes Roomets. Lennukis olevat toimunud mingi plahvatus. Laibad saadi küll 
kätte, aga hukkumise tegelik põhjus on tänini välja selgitamata. 


Suve teisel poolel, kui lahingute raskuspunkt Eestis kaldus Tartu suunale, muutus vastavalt ka 
11. Öölahingulennugrupi tegevuspiirkond ja 1944. aasta augusti keskpaigast alates pommitati 
peamiselt Mehikoorma juurest üle Peipsi tulevaid ja Tartu suunas pealetungivaid Nõukogude 
vägesid. Esialgu tegutseti sealt, kus oldi, Rahkla ja Triigi lennuväljalt, kuid et lennutee 
kujunes asjatult pikaks, seda enam, et Narva rindel äge lahingutegevus oli soikunud, siis koliti 
augusti lõpul üle lõunarindele lähemal olevatele lennuväljadele. 1. ja 2. lennusalk asus 
Adaverre, kolmas lennusalk aga Oisu lähedale Kärevere lennuväljale. Seejuures 1. ja 2. 
lennusalk ei kolinud üle mitte täies koosseisus, vaid osa mehi, sealhulgas ka pardalaskurid, 
jäeti ajutiselt Rahklasse maha. Kaasa võeti ainult hädavajalik personal. Kolmas lennusalk 
kolis üle aga täies koosseisus. 

Tartu suunal tegutsemine osutus Narva rindega võrreldes mõnevõrra lihtsamaks, sest 
edasiliikuvad vaenlase väeosad suutsid nähtavasti kaasa vedada põhiliselt ainult kergeid 
õhutõrjerelvi, mistõttu sellist ilutulestikku, nagu Narva rindel sai näha, siin ei kohatud. Küll 
oli seis segasem aga rindejoonega, sest staabid ei teadnud tihti isegi, kus omad või vaenlased 
just täpselt asuvad. Väljalendavatele lenduritele öeldi lihtsalt, et see või see koht on veel meie, 
see aga juba vastase käes. Vahepealsete kohtade kohta aga informatsiooni ei ole ja seal 
vaadake rindejoone kindlakstegemiseks ise, kust suunast kuhu paugutatakse. Augusti 
lõpupoole muutus vahepeal heaks orientiiriks põlev Tartu, mis kohe lennuväljalt tõustes silma 
paistis ja navigeerimist hõlbustas. Samal ajal tekitas see aga lendurites ka suurt nördimust, 
sest iidse Tartu hävingut oli raske rahulikult pealt vaadata. 


1944. aasta suvel, eriti aga sügise poole, hakkas lennugrupi seni edukat tegevust häirima uus, 
lenduritest mitteolenev häda, nimelt Saksamaad haaranud kütusekriis. Nii mõnigi ilus, 
lahingulendudeks igati sobiv öö tuli istuda maas või tegutseda ainult piiratud arvu 
lennukitega, sest kogu lennugrupi rakendamiseks puudus bensiin. Asi läks isegi lausa 
absurdsusteni. Nii sai kolmas lennusalk vahepeal korralduse, et pommide lennukite juurde 
vedamiseks tuleb autobensiini kokkuhoidmiseks kasutada hobuseid. See ettevõtmine jäi siiski 
ära, sest ümbruskonna taludest selliste närvidega suksude leidmine, kes öösel, töötavate, 
paukuvate ja tuldsülitavate mootoritega lennukite vahel liikudes oleksid rahu ja külma verd 
suutnud säilitada, oleks ilmselt lootusetu üritus olnud ja see suudeti ka kõrgemal pool lõpuks 
siiski selgeks teha. Bensiini puudusel maas istuv lennuvägi suurendas aga veelgi juba niigi 
aktiivse vaenlase tegevusvabadust. 


Suve lõpul toimus eesti lennuüksuste ajaloos ka kõige suurema purunenud lennukite arvuga 
“pauk” (kokku seitse masinat ühe ööga). Selle korraldas kolmas lennusalk Kärevere 
lennuväljal lennates. Lugu ise, mis toimus 29. augustil väärib pisut pikemat jutustamist. 


Asi algas sellega, et sakslasest stardipost oli õhtul starti-maandumist juhtima minnes kaasa 
võtnud ainult punase signaalraketi (kurjad keeled rääkisid, et ta olevat päeval pisut 
pummeldanud). Nüüd sai ta nähtavasti tähelepanematusest hakkama sellise teoga, et lubas 
Oberfähnrich O. Nõmmel stardirajale ruleerida ajal, mil Oberleutnant G. Poolma tuli parajasti 
maanduma. O. Nõmm omakorda oli unustanud stardirajale ruleerides lennuki pardatuled 
süütamata, mistõttu Poolma teda ei näinud. Selle asemel et situatsiooni taibates kohe 
maandumisraja tuled kustutada, mis oleks Poolma maandumise võimatuks teinud ja läbi 
startima sundinud, lasi olukorrast ehmunud stardipost viimasele ette ainult oma ainsa punase 
raketi ja sellegi nii hilja, et Poolma ei suutnud enam reageerida. Lugu lõppes sellega, et 
Poolma Fokker CVE lõikas Nõmme Aradol vasakud kandepinnad ära, kaotades seejuures ise 
teliku ja tuli maandumisrajale kõhu peale maha. Sellega oli maandumisrajale edasine 
kasutamine võimatu. Mõlemad lendurid jäid aga õnneks terveks. 


Stardipost ei kustutanud ka nüüd maandumisraja tulesid, vaid jooksis eemal asuvasse 
komandopunkti uute rakettide järgi. Ta unustas ähmiga, et kõikides lennukites olid 
signaalraketid olemas ja ta oleks need ükskõik kummast purunenud masinast saanud. Tuledes 
maandumisrada oli rindelt saabuvatele lennukitele aga maandumisluba ja enne kui stardipost 
komandopunktist tagasi jõudis, olid K. Mällo ja H. Öör oma Arado dega purunenud 
lennukitele juba otsa jõudnud maanduda. Õigemini — H. Öör nägi viimasel hetkel 
rusuhunnikut oma ees, rebis lennuki nina järsult üles, et sellest üle hüpata, kaotas aga kiiruse 
(mootor nii järsku pöördeid enam üles ei võtnud) ja lennuk kukkus rusuhunniku taha ninali 
maha. Nüüd oli maandumisrada purunenud lennukeid juba täiesti täis, kõik mehed olid 
õnneks aga terveks jäänud. 


Sellega oli Kärevere lennuväli lennutegevuseks suletud ja rindelt tagasisaabuvatele 
lennukitele laskis iga mees, kelle aga punaseid rakette käepärast juhtus olema, raketi ette 

(stardiposti tegutsemisvõimesse keegi enam ei uskunud). Lennuvälja kohal oli tõepoolest 
ilutulestik. 


Rindelt tagasitulejatele (neid oli kuus või seitse) oli ilutulestik küll kena vaadata, kuid tegi 
igatahes ka selgeks, et oma lennuväljal neid täna vastu ei võeta. Et raadioühendust polnud, siis 
ei olnud võimalik ka teada saada, milles on asi. Niisiis võeti suund Adavere lennuväljale, kus 
1. ja 2. lennusalk lendas. Ehkki Adavere oli kolmandale lennusalgale ette nähtud 
tagavaralennuväljaks, oli lennuväli kolmanda lennusalga lenduritele tundmatu, sest keegi ei 
olnud seal enne käinud ja öine pimedus ei võimaldanud lennuvälja erinevusi päris õigesti 
hinnata. Oli siin ju maapinna kõrgus veidi erinev, mistõttu kõrgusmõõtjat, mille null oli 
seatud oma lennuvälja järgi, ei saanud usaldada. Ka maandumisrada oli kitsam kui Käreveres 
ja kõigele lisaks tuli maanduda ka veel vasaku külgtuulega. 


Algul läks kõik ilusasti, kuid siis lasi kolmanda lennusalga lennukitest viimasena maanduma 
tulnud Gefreiter E. Vesk oma lennuki tuule poolt liialt paremale kanda. Ta olevat tahtnud just 
läbi startida, kuid siis käis raksakas ja Veski lennuk sööstis kahest maandumisraja kõrval oma 
stardijärjekorda ootavast Fokker CVE'st läbi, lõigates neil tiivad ja ühel vist ka saba ära. 
Veski enda lennuk purunes seejuures nii täielikult, et esimesel pilgul, kohe üleslastud raketi 
valguses tundus, et selle masina piloot “tõstetakse küll kulbiga välja.” Siis aga hakkas 
rusuhunnik liikuma, E. Vesk ronis välja ja tõstis käe kõrva juurde, et kuulata, kas kell veel 
käib. Paraku näitas see “paugu” toimumise aega. Mees ise oli küll terve, aga tublisti läbi 
klopitud. Ka teiste purunenud lennukite meeskonnad olid õnneks terveks jäänud. 


Asi lõppes sõjakohtuga, sest seitse lennukit oli niisama mahakandmiseks siiski natuke liiga 
palju. Sakslasest stardipost sai neli kuud karistuspataljoni. Ka pardatuled süütamata unustanud 
Oberfähnrich O. Nõmm sai karistada, kuid tema karistus asendati rindele saatmisega, kus ta 
nagunii juba oli. 


Eesti lennuüksuste lahingutegevus jätkus kõigele vaatamata, seni kuni umbes septembri 
keskpaiku üldine olukord kogu rindel otsustavalt vaenlase kasuks muutus, mis sundis sakslasi 
Eesti maha jätma. Loa Eesti mahajätmiseks andis Hitler 16. septembril. Paraku muutus 
sellega Eesti edasine kaitsmine mitte ainult lenduritel vaid ka teistel eesti väeosadel 
võimatuks. Ja nii järgneski eesti lennuüksustel siis, vastavalt saadud käsule, teekond 
Saksamaale, sest võitlus Eesti iseseisvuse eest oli selleks korraks eestlastest mitteolenevatel 
põhjustel lõppenud. 


Lugeja võib nüüd ehk pisut nördinult öelda, et autor on andnud eespool küll ülevaate 
sündmuste käigust ja lahingulendude tehnoloogiast, samuti rääkinud mõningatest avariidega 
seotud juhtumitest, aga ei ole, kas või näiteks, kirjeldanud ühtki põnevat lahingulendu. Neid 
ju pidanuks olema. 


Selle põhjuseks on kaks asjaolu. Esiteks sündmustest möödunud aeg ja teiseks see, et 
öölahingulenduri tegevus sarnaneb üldises plaanis üsnagi suurel määral kallurauto juhi 
tegevusega — lendad kohale, heidad pommikooma alla, vaatad kuidas tabas ja pöördud tagasi 
uue koorma järele (sõidad koormaga kohale, kallutad maha, vaatad, kuidas läks ja sõidad uue 
koorma järele). Nii et aastakümnete tagant sellele vaadates oli see küllaltki monotoonne 
tegevus, seda enam, etnii toimus see öö öö järele ja tavaliselt mitu lendu öö jooksul. 


Üksikult võttes oli ju iga lend tõepoolest omamoodi põnev. Ilma tõrjetuld saamata ei 
möödunud see peaaegu mitte kunagi ja lisaks oli küllalt juhtumeid, kus vahepeal järsult 
halvemaks muutunud ilm seadis lenduri ette suuri probleeme, mis olid seotud kas lennuvälja 
leidmisega madalas udupilvituses või pinnaudu korral maandumisega olukorras, kus 
maapinda ainult aimata võis. Näiteks autoril endal on kõige eredamad mälestused seotud mitte 
vastase õhutõrje, vaid just ilmaga. 

Esimesel korral tuli rindelt tagasilennul vahepeal tekkinud äikesepilvest, millest ei saanud üle 
ega ümber, läbi lennata (tegu oli frontaalse äikesega). Taga oli vaenlane, kodulennuväli asus 
aga teisel pool äikesepilve. Nii et kojutulemiseks muud võimalust ei olnud, kui pilvest läbi 
lennata. Loopimine pilves oli vahepeal nii kõva, et tundus — kohe, kohe laguneb lennuk koost. 
Lennukoolist saadud pimelennuoskused seadis see lend aga rohkem kui kõvale proovile. Kuid 
kõik lõppes õnnelikult. Teisel juhul, samuti rindelt tagasilennul, kattis vahepeal peale tulnud 
madal — sajupilvitus: kogu maapinna ja tegi navigeerimise praktiliselt võimatuks 
(raadioseadmeid öölahingulennugrupi lennukitel, nagu eespool juba öeldud, ei olnud). 
Pilvedest läbitulekul aga selgus, et maapind ei hakka ega hakka paistma, kõrgus aga muudkui 
vähenes. Ei jäänud muud üle kui otsustada: kui kuni 150 meetri kõrguseni laskudes maapind 
ikka veel paistma ei hakka (veel madalamale laskudes oleks näiteks kirikutornid ohtlikuks 
võinud saada, seda enam, et kõrgusmõõtja näit oli kodulennuvälja järele seatud), tuleb uuesti 
kõrgust võtta, mõni aeg edasi lennata, et kindlasti üle rinde omade poolel olla ja seal siis ühe 
koha peal tiirutades ilma paranemist oodata või, kui seda ei juhtu ja bensiin lõpeb, langevarju 
kasutada. Õnneks hakkas maapind umbes 150 meetri kõrgusel siiski paistma ja isegi oma 
asukoht õnnestus enam-vähem kindlaks määrata. (Võrtsjärve põhjakallas). Järgnenud 
kojulend, mis toimus madalal, ööpimeduses valendavaid maanteid jälgides oli tõsine 
orienteerumise õppetund. Õhus ei saanud arugi, kuid peale maandumist ja lennukist 
väljaronimist selgus, et vaatamata jahedale septembrikuu ööle oli särk seljas pingutusest 
märg. Kuid millal täpselt, kus ja mida sai pommitamas käidud ning muud nende lendudega 
seotud üksikasjad on aeg paraku juba mälust kustutanud. 


Nii siis, nagu juba öeldud, on aastad teinud oma töö ja sulatanud kõik selliste üksikute 
lendude detailid mälus ühte, võimaldamata nüüd, mitmekümne aasta järel eristada, millise 
lennu ajal sa just ühes või teises kohas oma lennukiga õhutõrjekahurite mürskude lõhkemiste 
vahel vingerdasid ja märgile mitmelt poolt püüdsid peale minna, millise kaliibriga torud sind 
parajasti just põmmutasid ja millise nipiga sa udupilvedes ekseldes jälle lennuvälja üles 
leidsid või kuidas oskasid pinnauduga siiski lennukit purustamata maanduda. Säilinud on vaid 
üldised mälestused ja teadmine, kuidas see kõik oli ja kuidas sellised lahingulennud ikka 
tegelikult toimuvad. Kuid üksikasjad, eriti üksikute lendude kaupa, on ühte sulanud ja 
kustunud. Seetõttu tuleks põneva lahingulennu kirjeldamiseks see olemasolevate teadmiste ja 
mälestuste baasil lihtsalt välja mõtelda, aga ajaloolise ülevaate puhul autor seda teha ei taha ja 
loodab, et lugeja selle talle andestab. 


Lõpetuseks ehk veel mõni sõna ka veel kolmanda lennusalga ülema, Hauptmann Aavo 
Ürgsoo kohta, kellega käesoleva raamatu autoril ülemustest kõige rohkem kokkupuutumist oli 
(teiste salgaülemate iseloomustamiseks napib autoril kahjuks andmeid). Iseloomustab see ju 
mõningal määral lennusalgas valitsenud üldist “sisekliimat.” Oma iseloomult oli ta ta küllaltki 
äge ja isepäine ning lennugrupi juhtkonnaga A. Ürgsool eriti head läbisaamist ei olnud, kuid 
oma lennusalga meeste eest ta hoolitses, kartmata seejuures isegi näiteks Jõhvi lennuvälja 
komandandi, sakslasest Major'iga tülli minna. Nii et selles mõttes ta eraldi paikneva 
lennusalga ülemaks sobis. Hauptmann Ürgsoo iseloomustamiseks võib tuua loo, kus 
lennuvälja komandant andis ühel hommikul lennusalga veltveeblile (Spief ile) korralduse, 
saata lennusalga motoristid ja muu tehniline personal lennuväljale, õhukaitse punkrit ehitama. 
Mehed olid öiste lendude järel aga alles saanud magama heita, kui nad uuesti üles löödi. 
Meeste protestile vastas sakslasest Spief, et selline olevat Majori käsk. Üks meestest võttis 
südame rindu, äratas Hauptmann Ürgsoo üles ja kandis asjast ette. Viimane vihastas, võttis 
telefonitoru, helistas lennuvälja komandandile ja, laskmata sellel midagi rääkida, teatas 
lühidalt, et lennusalk on «siiski lahinguüksus, mitte kraavikaevajate komando. 
Lahinguülesandeid täideti möödunud ööl ja seda tuleb arvatavasti teha ka järgneval ööl, 
milleks mehed peavad normaalselt välja puhkama, mitte aga mingisuguse jamaga tegelema. 

Ühtegi meest ta välja ei saada. Kui vaja, võib härra Major punkriehitajaid oma meeste hulgast 
otsida. Mehed saadeti magama, Spief sai sõimata ja käsu, et selliste lollide korralduste puhul 
tuleb kõige pealt lennusalga ülemat informeerida ja mitte ilmaaegu meeste und segada. 


Õhtul läkski jälle lendudeks. Ilmad olid ilusad ja Narva rinne nõudis oma. Kes sel päeval aga 
punkrit ehitama läks ja kas üleüldse mindi, selle kohta käesoleva loo autoril paraku andmed 
puuduvad. Oli neil 1944. aasta palavatel suve- ja lahingupäevadel (-öödel) mingi punker ju 


üpris tähtsusetu küsimus. 


1944. aasta kevadtalvel saabusid 
11. Öölahingulennugruppi taan- 
lastelt ära võetud lennukid 
Fokker CVE. Pildil veel Taani 
tunnusega R-23 Fokker, mis eesti 
lennuüksuses hakkas kandma 
tähist 3,W+OD 


1944. aasta veebruaris alustas 
11. Öölahingulennugrupp tegut- 
semist Eestis Jõhvi (Tammiku) 
lennuväljalt. = Heinkel  He-50 
Jõhvi lennuvälja puuprussidest 
stardirajal 


See Fokker CVE — hakkas 
11. Öölahingulennugrupis = kand- 
ma tähist 3W+OL 

Kolmanda lennusalga lennukitel 
oli salga embleem — pommiga 
öökull. V. Mardiat ja embleemi 
autor K. Reitel (paremal) 
lennukile = embleemi - peale 
kandmas. 


- Kolmanda lennusalga lendureid 

| 1944. aasta suvel. Vasakult: 

A K. Alaküla, T. Kiivet, A. Ristmäe, 

O. Nõmm, K. Vijan, H. Arro, 

V. Raag, K. Reitel, H. Võsari, 

A. Ürgsoo, K. Parts, V. Valk, 
V. Vallner ja H. Öör. 


Motoristid Jõhvi (Tammiku) 
lennuväljal moondamisvõrguga 
kaetud boksis lennukit Arado 4r-66 
hooldamas. 

Jõhvi lennuväli oli rindele nii 
lähedal, et rindelt tõusev suits 
(silmapiiril) hästi näha — oli. 
Lennuväljale ehitatava punkri 
juures = päevitavad - (vasakult): 
H. Öör (seisab), OK. — Vijan, 
V. Raag, 0. Tamm, A. Ristmäe, 
H. Toi ja H. Arro. 


Kolmanda - lennusalga - tehniline 
ohvitser Oberleutnant G. Poolma 


Triigi ja Kärevere lennuväljal 
seisid = lennukid / päeva — ajal 
moondatult metsa veeres. Sageli 
olid  pommihunnikud = sealsamas 
lähedal, ümmarguse otsaga kassett- 
pommid (Behälter'id) ja koonilise 
otsaga fugass- või kildpommid 
segamini. Et pommide moraalset 
mõju vastasele suurendada, olid 
pommide - stabilisaatorite - küljes 
viled. 

N Ka vabal ajal käisid lendurid tihti 
lennuväljal. Vasakul seisab (palja 
ülalkehaga) motorist E. Oppi, 
pommihunniku juures on lendurid 
(vasakult): T. Kiivet, A. Ristmäe ja 
H. Võsari. Tagaplaanil Arado 
Ar-66. 


E. Vesk on leidnud, et pommi- 
hunnik sobib suurepäraselt ka 
suitsetamispaigaks 


Motoristidel oli okstega moon- 
datud Arado A4r-66 — kande- 
» pindadel üsnagi mõnus pikutada. 
Sihtimise hõlbustamiseks pom- 
“ miheitmisel olid — lennukite 
“4 külgedele = maalitud = valged 
kaldtriibud, mis orienteeruvalt 
» näitasid, millisel kaugusel enne 
, sihtmärki tuli pomm ühel või 
teisel kõrgusel lennates lennuki 
alt lahti päästa. 

Sellistel hommikustel istumistel 
oli - omavahel - tihtigi = palju 


seletamist. 
H. Võsari 


Pildil on jutuhoos 


Hommikune lõdvestus pärast 
öiseid lahingulende. Vasakult 
(ringis): lendur H. Arro (seljaga), 
motoristid K. Astok ja V. Siibe, 
lendurid O. Tamm, V. Raag, 
A. Ristmäe, A. Ürgsoo, H. Öör 
ja vist H. Toi. 


Ülema (Hauptmann Aavo Ürgsoo) ja 
alluva (Gefreiter Helmut «Võsari) 
arvamused ei tarvitsenud eraviisilisel 
jutuajamisel alati sugugi kokku 
langeda. 

Vahel mindi sellistel omavahelistel 
hommikustel = jutuajamistel = õigegi 
ägedaks. 


Oberleutnant G. Poolma Fokker CVE pärast “suurt pauku” Kärevere lennuväljal 

Heinkel He-50 Rahkla lennu- 
välja ääres. Tiival istub 
H. Taremäe 

Ka Pärnus õpiti lendama 


Veel enne teise lendurite kursuse lõpetamist alustati Liibavis kolmanda lendurite kursuse 
väljaõpet Kolmas lendurite kursus oli õieti täiendõppekursus, sest sellel õppisid juba enne 
sõda Eesti lennukooli lõpetanud mehed ja ainult üks kursant oli teiselt kursuselt haigestumise 
tõttu maha jäänud ning sinna üle viidud. Kursus alustas tegevust 1944. aasta aprillis. Kes olid 
kursusel lennuõpetajateks ei ole käesoleva raamatu autoril päris hästi teada. Igatahes ühe 
instruktorina on tegutsenud Hauptmann Oskar Pirbe kuid, otsustades Hauptmann Pirbe 
lennuraamatust saadud andmete põhjal, nähtavasti mitte ainult. Ilmselt osales ka mõni teise 
lendurite kursuse instruktoritest. Kokku õppis selle kursusel kaheksa meest, kes lõpetasid 
juuni lõpul või juuli esimestel päevadel Pärnus. Ülekolimine Pärnusse toimus juuni keskpaiku 
(Hauptmann Pirbe lennuraamatu andmetel oli ta Pärnusse lennanud 12. juunil). Kursus lendas 
välja samadel lennukitüüpidel kui teinegi kursus (Bücker Bü-131, Arado Ar-66, PTO-4 ja 
Gotha Go-145). Pärnusse kolimise ajal oli kursus oma väljaõppega juba niikaugel, et harjutati 
põhiliselt öölendusid. Pärast lõpetamist suunati kursandid pärast lühikest puhkust Rahklasse, 
11. Öölahingulennugruppi täienduseks, kus nad algul said lühikese täiendõppe 
(tüübikoolituse) lennukitel Heinkel He-50. Täiendõpet alustati Rakveres, lõpetati Rakvere 
lennuvälja ülekoormuse tõttu aga Tallinnas, kust kursandid pärast koolituse lõppu Tallinnas 
remondis olnud lennukitega tagasi Rahklasse lendasid. Täiendkoolitusel oli instruktoriks 
Oberleutnant Juhan Laanes. Lahingulendudega alustasid uued lendurid augusti algul. 


1944. aasta mais alustati Liibavis ka neljanda lendurite kursuse komplekteerimist. Kursus 
koosnes algajatest, ehkki kursantide hulgas oli ka lahingukogemustega mehi. Nendeks olid 
kunagi Tallinnas esimese pardalaskurite kursuse lõpetanud, keda 11.Öölahingulennugrupp 
nüüd lenduriväljaõppele suunas. Lisaks sellele olid kursuse juures täiendõppel ka Eesti 
lennukooli lõpetanud Leutnant Harald Mandel ja Unteroffizier Herman Hagel. Liibavis 
alustati maapealse allohvitseride koolituse ja arstliku komisjoniga, mille järel siirduti 
Pärnusse, kus alustati lennuväljaõppega. See algas juunis Sauga lennuväljal?”. 


Liibavi lennukooli eestlaste osa üleviimisel Pärnusse moodustati neist seal üksus, mida 
esialgu nimetati 11. Öölahingulennu-täiendusgrupiks (Ergänzungs Nachtschlachtgruppe 11), 
kuid augusti algupoolel toimus Saksa õhujõudude ülemjuhatuse juures oleva 
kindralkortermeistri (Generalguartiermeister beim Oberkommando der Luftwaffe) käsuga 
Liibavis asetsenud Ergänzungz Nachtschlachtgruppe Ostland jagunemine kaheks iseseisvaks 
täiendusgrupiks — Ergänzungs Fliegergruppe Estland ja Ergänzungs Fliegergruppe Lettland. 
Pärnus olev täiendusgrupp muutus neist siis esimeseks, lätlaste täiendusgrupp jäi aga 
Liibavisse. Tavalises kõnepruugis kutsuti täiendusgruppi aga Pärnu lennukooliks. 


Alguses juhtis Pärnus kogu täiendusgrupi tegevust seni Liibavis kursuse lendude juhatajana 
(Gruppenfluglehrer) tegutsenud Hauptmann Edgar Mesikep, kes aga pärast uue grupiülema, 
Major Habichi saabumist jäi väljaõppejuhatajaks (Ausbildungsleiter). Lendurinstruktoritena 
tegutsesid Pärnus neljandal lendurite kursusel põhiliselt Liibavi lennukoolist üle tulnud 
instruktorid (Hauptmann V. Reili, Oberleutnant*id J. Leppiko, M. Napa ja H. Nõmm), kuid 
lisaks neile olid lennuväljaõppel tegevad ka veel Hauptmann Oskar Pirbe ja suve lõpul 11. 
Öölahingulennugrupist Pärnusse instruktoriks suunatud Oberfeldwebel A. Viltrop. 


Suvised ilusad ilmad soodustasid lennuväljaõpet, mis üldiselt toimus umbes sama programmi 
järgi kui teisel kursusel, tänu ilmadele võib-olla ainult pisut kiiremini. Nii jõuti septembri 
keskpaigaks, kui Eesti tuli maha jätta ja kool pooleli jäi, üldine lenduriväljaõpe ka enam- 
vähem läbi teha. Küll ei jõutud aga öölahingulendurile spetsiaalselt vajalikke oskusi 
(instrumentaallend, öölend, pommitamine jne.) enam omandada, nii et kooli lõpetamiseni ja 
sõjaväelenduri kutse saamiseni oleks kulunud veel umbes poolteist kuni kaks kuud. 


77 


Ei saadud läbi ka kurbade sündmusteta. Juulis hukkus ülelennu - harjutamisel 
triangulatsioonitomiga kokkupõrke tagajärjel endine pardalaskur, lendurõpilane Obergefreiter 
Ants Aavik. Tegu oli ilmselt lenduri hooletusega, kes madallendu tehes ja lennukist ainult 
ühelt poolt välja vaadates teist poolt küllalt ei jälginud. Räägiti, et seal pool, kuhu ta parasjagu 
vist vaatas, olevat naised heina teinud. Kokkupõrke tagajärjel põlesid ära nii lennuk kui ka 
lendur. 


Nagu Liibavist, nii kujunes ka Pärnust eesti lennuüksustele universaalne väljaõppekeskus, 
kuhu suunati noored, äsja lennuväkke astunud mehed enne lahinguüksustesse saatmist. Paraku 
ei olnud kool aga elamise koha pealt nii kompaktne kui Liibavi lennukool (elati mitmel pool 
laiali), mistõttu sellist ühtset meeskonda kui Liibavis ei tekkinud. Nagu nüüd hiljem mälestusi 
kogudes on selgunud, ei teata sellest, kes seal peale enda lähimas ümbruses tegutsenutest veel 
olid ja mis mujal sündis enamasti mitte midagi. 


Neljas lendurite kursus ei pidanud aga sugugi viimaseks jääma. Nimelt hakati septembris juba 
uut, viiendat lendurite kursust komplekteerima. Osa sellele ette nähtud mehi jõudis isegi 
Riias, arstlikus komisjonis ära käia. Paraku toimus see juba vahetult enne Eestist lahkumist, 
nii et lendurõpilase staatus jäi neil meestel siiski saamata. 


Meeskond vandeandniseks üles rivistatud 

Vandeandmistseremoonia lipu juures 

Jahilendurid 


Kui G. Buschmann 1943. aasta kevad-talvel küsis eestlaste jaoks jahilennukeid, siis polnud 
sakslaste vaim nende andmiseks veel valmis. Kuid ajad ja arusaamad muutusid ja paraku 
mitte sakslaste kasuks. Nii mõnestki esialgu väljakuulutatud seisukohast tuli olude sunnil lahti 
öelda. Saksa lennundusajaloo uurija H. W. Neulen kirjutab oma raamatus “Am Himmel 
Europas”, et saabus aeg, kus kõikidest lennukite pilootidest, mida idarindel Nõukogude Liidu 
vastu rakendati, moodustasid umbes 25% välismaalastest piloodid. 


1944. aasta mai lõpus andis Saksa õhujõudude ülemjuhatuse juures olev kindralkortermeister 
(Generalguartiermeister beim Oberkommando der Luftwaffe) välja käsu, moodustada 
lätlastest ja eestlastest kummastki üks jahilennusalk. Käsu täitmine pandi 1. Õhulaevastikule. 
Eesti lendurite väljaõppele saatmine toimus kahes grupis — nii mais kui ka juuni lõpus saadeti 
õppima viis meest”? (jahilendurite väljaõppel olnud Oberleutnant Anatol Rebase andmed, 
teistel, J Laanese andmetel, olevat esimese grupiga õppima sõitnud siiski ainult neli meest, 
teisega aga 6 meest). Väljaõppele saatmisel olevat eelistatud nooremaid mehi. Kaugemas 
plaanis olevat ette nähtud olnud kahekümne eesti jahilenduri väljaõpetamine. Eesti 
mahajätmise tõttu 1944. aasta septembris seda programmi täies mahus aga paraku enam 
realiseerida ei suudetud. 


Väljaõpe ise toimus kolmes etapis, millistest esimene — üldised lennuharjutused, viidi läbi 
Strahlsundis, teine — väljalendamine Focke Wulf Fw-190-tega Regensburgi lähedal Plates ja 
kolmas — lahinguväljaõpe Sagani juures Küpperis. Kogu kursuse kestuseks oli planeeritud 
kaks kuud ja esimene grupp lõpetas selle ka enam-vähem plaanikohaselt, mille järel ta tagasi 
Eestisse saksa üksusesse rindepraktikale saadeti. 


Paraku saab siin esimesest grupist ainult tinglikult rääkida, sest kaks selle koosseisus 
jahilendurite väljaõppele saadetut — Jüri Kukk ja Lembit Raidal, said väljaõppel surma. 
Mõlemad juhtumid leidsid aset Plates, harjutuslendudel Focke Wulf Fw-190-tega neljalises 
rivis lennates ja mõlemal korral oli tegu õhus kokkupõrkega teise, sakslasest kursandiga. 


Teise jahilendurite kooli saadetud grupi väljaõpe venis aga välja oktoobrisse, sest 
bensiinipuudus andis ennast Saksamaal juba tugevasti tunda. Ja nii need mehed enne Eesti 
mahajätmist enam rindele ei jõudnudki. Ka selle grupi väljaõppel ei saadud ohvriteta läbi ja 
siingi oli põhjuseks harjutuslennul toimunud kokkupõrge, mis toimus 21. oktoobril Sagani 
lähedal, ainult et seekord põrkasid kokku eestlased A. Vaart ja V. Eller, kelledest viimane 
hukkus. 


Siinkohal tuleb märkida, et jahilendurid olid eesti lenduritest ainsad, kes sõja lõpuperioodil 
veel lendasid, olgugi et saksa üksustesse hajutatult (vt. seda osa, mis kirjeldab eesti 
lennuväelaste viibimist Saksamaal). 


Paralleelselt jahilendurite väljaõpetamisega hakati 1944. aasta sügisel ette valmistama ka 
jahilennukite teenindamiseks ja hooldamiseks vajalikku tehnilist personali. Sügise poole suve 
komplekteeriti 11. Öölahingulennugrupi 1. ja 2. lennusalga tehnilise personali baasil umbes 
20-30 meheline grupp, kes suunati Saksamaale vastavale väljaõppele. Ühes selles grupis 
osalenu, U. Jakobsoni mälestuste järgi sõit ise aga niisama lihtsalt ei toimunud. Esimesel 
korral jäädi Riias edasisõidu võimaluste puudumise tõttu pidama ja mõne aja pärast tuli tagasi 
pöörduda. Teisel katsel läks asi aga korda ja Riiast sõideti laevaga Saksamaale. Pärast 
vahepeatust Detmoldis sai lõplikuks sõidusihiks Lõuna-Saksamaal asuv Bayreuth, mille 
juures asuvas lennukoolis pidi väljaõpe toimuma. 


Kuid see ei olnud veel kõik. Juuni keskel komplekteeriti Pärnu 11. Öölahingulennugrupi 
täiendusgrupi õppekompanii uute meestega, kelledest (meeste mälestuse järgi) ligi sadakond 

meest pärast noorteaja läbitegemist 2. septembril laevaga Danzigi saadeti. Sealt viis teekond 
rongiga edasi üle Detmoldi samuti Bayreuthi. Ühe selles grupis olnu, Paul Ehatu mälestuste 
järgi olevat meeste valikul eelistatud mõningase metallitöö oskusega mehi. Bayreuthis algas 
siis sinna saadetud meeste väljaõpe jahilennukite Focke Wulf Fw-190 ja Messerschmitt Bf-109 
motoristideks (Flugzeugwart*ideks). Paraku lõppes väljaõpe aga juba 25. oktoobril seoses 
eesti lennuüksuste likvideerimisega. Edasi järgnes suure osa väljaõppel olnud meeste 
saatmine teiste, likvideeritud eesti lennuüksuste meeste juurde, osa mehi jäeti aga Bayreuthi 
lennuväljale edasi teenima, kus nad tegelesid mitmesuguste töödega kuni Lääneriikide vägede 
saabumiseni. Lisaks sellele saadeti osa mehi väiksemate gruppidena ka mitmele poole laiali. 
Nende väiksemate gruppide arvu ja saatuse kohta kahjuks aga täpsemat ülevaadet ei ole. 
Näiteks olevat üks neist gruppidest asunud ühel Berliini juures olnud lennuväljal, kust enne 
venelaste saabumist lihtsalt laiali mindi. 


Oberfähnrich Aksel-Meinhard Kessler Viimase eesti lendurina ohverdas TI 
maailmasõjas oma elu 1945. aasta aprillis 
jahilendurina langenud Leutnant Karl Lumi 

(varasem foto) 


Eesti jahilendureid 


Oberfähnrich A. M. Kessleri Fw-190, millega ta 19. aprillil 1945 Rootsi lendas. 

Oberleutnant A. Rebase Fw-190, millega ta 30. aprillil 1945 Rootsi lendas 

Pisut juttu ka töökojameestest 


Saksa lennuväes teenivad eestlased ei olnud koondatud mitte ainult eesti lennuüksustesse, 
vaid neid teenis ka tehnilistes üksustes. Kahjuks on andmed nende meeste ja üksuste kohta 
tunduvalt puudulikumad ja ebakindlamad, kui lennuüksuste kohta, kuid allpool püütakse 
siiski mingi ülevaade ka selles osas anda. 


Alustada tuleks sakslaste poolt Lasnamäel, kunagise sõjaväelennuvälja hoonete baasil loodud 
poolsõjaväelisest - lennukite . remondiorganisatsioonist . koodnimetusega / “Espenlaub” 
(“Haavaleht”), mis meeste mäletamist mööda olevat olnud Wuppertalis asunud 
lennukiremonditehase GL Frontreparaturbetrieb'i filiaal. Selle koosseisus teenis üsna palju 
eestlasi (arvatakse, et isegi kuni 600 mehe ringis). Lenduritest on teada näiteks Major Arnold 
Under (kes oli olnud üks Eesti lennuväe loojatest pärast Esimest maailmasõda ja kes Eesti 
sõjaväes oli olnud kolonelleitnant ning lennubaasi aviotehase ülem) ja Leutnant Otto Tamm, 
kes hiljem tuli üle eesti lennuüksustesse, lõpetas 1944. aastal Liibavi lennukooli ning lendas 
seejärel 11. Öölahingulennugrupi kolmandas lennusalgas. Samuti oli seal ka Feldwebel Juhan 
Tamm, kes, teenides nüüd juba 11. Öölahingulennugrupis, jäi kadunuks lahingulennul 
Idritsas. 


1943. aasta sügisel (vist oktoobris) kolis see asutus üle aga Riiga, kusjuures osa eestlasi olevat 
sellega ka kaasa läinud. Kuid, nagu juba öeldud, oli see ainult lennuväga abistav 
organisatsioon ja seal teeninud mehi ei loetud sõjaväelasteks. 


Buschmannstaffel”i organiseerimise käigus moodustati ka Ülemistel lennukiremonditöökojad, 
mida olevat juhatanud Ingeneur-Hauptmann Herbert Joari. Juttude järgi olevat ka Joari olnud 
üks G. Buschmanni ettepanekul ohvitseriks ülendatud meestest, kuid päris kindlalt autor seda 
siiski väita ei saa. (Võib arvata, et ega ta kohe Hauptmann'iks saanud, kuid kõik hiljem tema 
alluvuses teeninud mehed mäletavad teda kui Ingeneur-Hauptmann”i.) Arvatavasti ei olnud 
Joari ka kohe algusest peale töökodade ülem, sest oli ju lennuüksuses tugeva 
lennukikonstruktorina tuntud insener Rein Tooma, kes aga juba 1942. aasta septembris 
lennuõnnetusel surma sai. Paraku, täpseid andmeid autoril selle perioodi kohta igatahes 
hankida ei ole õnnestunud, sest töökodades teeninud mehed on vägagi palju unustanud, eriti 
üksuste struktuuri ja juhtimisega seotud andmeid ning ka käesoleva raamatu eelmiste 
väljaannete ilmumise järel ei ole keegi seal kirjutatut selles osas parandada või täiendada 
püüdnud. Nii tuleb siis nentida, et kogu lugu nii nende töökodadega kui ka nende juhtimisega 
on küllaltki segane. 


Pärast “Espenlaub'i” äreaminekut moodustati seni “Espenlaub'i “ käes olnud hoonetes 101 
töökojajaoskond (Werftabteilung 101) mille ülemaks sai nüüd Ingeneur-Hauptmann H. Joari. 
Lisaks temale olevat seal meeste mäletamist mööda eestlastest kõvema koha peal olnud (kuid 
millise, selle on mehed unustanud) veel Major Eduard Läte, kes Eesti lennuväes oli olnud 
lennubaasi aviotehase ülema, kolonelleitnant A. Underi abiks. Selle üksuse koosseisu tuli üle 
ka osa varem “Espenlaub*is” töötanud mehi, osa aga läks lihtsalt vaikselt laiali. Millised olid 
suhted aga Lasnamäel moodustatud ja Ülemistel olnud remonditöökodade vahel, seda 
küsimust ei ole autoril kahjuks välja selgitada õnnestunud. 


Moodustatud üksus, nagu Ülemistel tegutsenud töökojadki, oli sõjaväestatud üksus, mis 
tegutses kahes osas — Lasnamäe lennuväljal, uutes angaarides olid lennukiremonditöökojad, 
kus remonditi rindelt sinna saadetud lennukeid ja seal paiknes ka staap. (ka 11. 
Öölahingulennugrupi lennukid käisid seal mremondis.) Narva maantee ääres, endistes 
lennukooli ja 3. lennudivisjoni hoonetes paiknenud osa tegeles aga põhiliselt 
valveteenistusega. Valveteenistusega tegelenud üksust juhtis Leutnant Voldemar Ruus. 

Igapäevases kõnepruugis hüüti neid eraldi paiknevaid osi vastavalt werfti ja 
lennuväljakompaniiks. Kokku olevat selles töökojaüksuses teeninud paarisaja mehe ümber. 


Lennuväljakompaniis teeninud Ando Lande mäletamist mööda saadeti lennuväljakompaniist 
2. veebruaril 1944 ligi sadakond meest Leutnant V. Ruusi komando all Kaunasesse, meeste 
väljaõpetamiseks lennukite remondi alal. Sõit toimus rongiga üle Tartu ja Riia. Kaunases 
majutati mehed lennuvälja ühes otsas, angaarides paiknenud remonditöökodade lähedal 
paiknenud barakkidesse. Väljaõpe toimus Junkers Ju-87-te baasil. Algul anti üldisi teadmisi, 
edasi toimus aga meeste jagamine väikestesse gruppidesse ja väljaõpe jätkus 
spetsialiseerumisega kindlate sõlmede remondile. Juuni keskpaiku, kui vastane lähenes 
Kaunasele, hakkasid Kaunase lennuvälja tihti ründama vene hävituslennukid. Siis hakati 
meestele tegema ka jalaväe väljaõpet. Juuni lõpul lennukite remont lõpetati ja eestlased 
ülesandeks jäi lahingumoona (lennukipommide) evakueerimine. 


Juuli algupoolel, kui lennukite remonditöökojad evakueeriti ja Kaunase lennuväljast sai 
rindelähedane lennuväli kerkis küsimus ka eestlaste edasisest saatusest. Sakslastel olevat 
esialgu küll kavatsus olnud eestlaste saatmiseks Saksamaale, A. Lande mäletamist mööda 
Hannoveri lennuväljale, kuid kompanii ülem Leutnant V. Ruus nõudis kompanii 
tagasisaatmist Eestisse. Peale jäi V. Ruusi soov. Tagasipöördumine Eestisse toimus augusti 
algupoolel meritsi. Algul sõideti rongiga üle Königsbergi Danzigi, kus asuti laevale millega 
sõideti Tallinna. Teekond, mis möödus õnnelikult kestis umbes poolteist päeva. 


Eestisse tagasisaabumise järel saadeti väljaõppel olnud mehed väiksemate gruppidena 
mitmele poole välilennuväljadele laiali. Osa mehi oli kohe Eestisse saabumise järel jalga 
lasknud. Suurem osa mehi saadeti Kärevere lennuväljale, lennuväljakomandosse. Kui augusti 
lõpupoole hakkas Kärevere lennuväljalt lendama 11. Öölahingulennugrupi kolmas lennusalk, 
tegeleti lennukitele bensiini tankimise, pommide allapaneku ja muude lennuvälja 
tegutsemiseks vajalike töödega. 


Kui lennuüksus 18. septembril Eestist lahkus, sõitsid lennuväljakomando mehed autodel 
Pärnusse, et sealt edasi Kuramaale sõita. Seal otsustas osa mehi Eestist mitte lahkuda ja ära 
hüpata. Ülejäänud mehed sõitsid edasi aga Kuramaale, kus teenisid kuni sõja lõpul sõjavangi 
langemiseni. 


Ka Tallinnas lennukiremonditöökodades teeninud mehed olevat 1944. aasta septembris, enne 
venelaste tulekut, tasapisi laiali läinud. 


Lisaks lennu- ja lennukiremondiüksustele teenis teadaolevalt mingi hulk eestlasi hallikassinist 
pruunide lõkmetega lennuväemundrit kandes ka õhuvaatlusteenistuses (tänapäeva nimetusega 
õhuseires). Õhuvaatlusteenistuse kompaniide, milles eestlased teenisid, ametlikeks 
nimetusteks oli 4./Flugmelde Abteilung z.b.V. 11, ja 1./ Flugmelde Abteilung z.b.V. 12 . 
Nende kompaniide vahtkonnad (kokku üle 30 vahtkonna) paiknesid laiali üle Eesti. 
Olemasolevatel andmetel teenis nendes kompaniides kokku üle 350 mehe. 


Et õhuvaatlusteenistuse üksustel eesti lennuüksustega otsest seost ja ka kontakti ei olnud, siis 
käesoleva kirjutise raames neid üksusi ka põhjalikumalt vaadeldud ei ole. 

Kaunases väljaõppel olnud mehi. Keskel Leutnant Voldemar Ruus. 


85 


Jumalaga, Eestimaa! 


1944. aasta septembri keskpaigaks olid eesti lennuüksused nii Eestis kui ka Venemaal 
sooritanud kokku ligikaudu 7000 lahingulendu, millest 11. Öölahingulennugrupile langes üle 
5000. Eesti lennuüksused olid saanud kohaliku Saksa väejuhatuse juures igati tunnustatud ja 
hinnatud lahinguüksusteks, kellega arvestati. Nii oli mereluure lennusalk peale väärtuslike 
luureandmete toomise sakslaste andmetel määravalt osalenud ka 12 vaenlase allveelaeva 
hävitamisel, öölahingulennugrupi tegevuse kohta oli aga samuti rohkem kui üks kord 
väejuhatuse poolt kiidusõnu lausutud. 


Eesti lennuüksuste poolt sõja ajal kasutatud lennuväljad 
A Lahingutegevuseks: 1. Tallinn-Ülemiste koos Ülemiste järve ja Minisadamaga, 
2. Tuleblja, 3. Relbitsa, 4. Siverskaja, 5. Pihkva-Lääs (Liiva), 6. Idritsa 7. Jõhvi 
(Tammiku), 8. Triigi, 9. Rahkla, 10. Adavere ja 11. Kärevere. 
B Lendavkoosseisu väljaõppeks: 1. Tallinn-Ülemiste, 12. Liibav-Grobin, 13. Pärnu 


14. Rakvere. 


Ka meeste isiklikud saavutused ei olnud kehvad. Enamik kauem lennanud mehi, eeskätt just 
lendureid, oli 1944. aasta sügiseks jõudnud sooritada üle 110 lahingulennu ja saanud kuldse 
rindelennuspange ning 1. klassi Raudristi. Paljudel oli lahingulendude arv tunduvalt suurem, 
kuid järgmine seda märkiv tähis — kuldspange juurde antav ripats (Anhänger) — anti 
öölahingulenduritele alles 400 lahingulennu eest, luurelenduritele aga 250 lahingulennu eest. 
Ka kõige värskemad, Liibavi lennukoolist tulnud lendurid jõudsid suvega enamasti välja 
lennata pronks-rindelennuspange, mis anti 20 rindelennu eest, mõned mehed aga ka 60 
lahingulennu eest antava hõbespange (mis, tõsi küll, saadi kätte suure hilinemisega). Enamik 
mehi oli teinud 40-60 lahingulendu. Samuti olid mitmed noored lendurid saanud ka 2. klassi 
Raudristi. 

Lõpp aga lähenes. 1944. aasta septembri keskpaigaks oli rinnetel kujunenud selline olukord, 
et Saksa kõrgem väejuhatus otsustas edasisest Eesti kaitsmisest loobuda ja oma väed Eestist 
välja viia. 16. septembril oli Hitler andnud loa Eesti mahajätmiseks ja 17. septembril oli Tartu 
alla alanud venelaste suurrünnak. 18. septembri hommikul sai 11. Öölahingulennugrupp käsu 
ümber paikneda Lätti, Smiltene linna lähedal asuvale Blome lennuväljale. Selle käsu 
täitmiseks ei olnud varem ette valmistatud (H. Taremäe mäletamist mööda olevat Rahklas 
siiski juba 17. . septembril alustatud telefonikaablite mahakerimist, mis rääkis 
ümberkolimisest). Alles nädal aega enne seda oli lennugruppi külastanud 3. lennudiviisi ülem, 
kellele lennugrupp allus, Generalmajor Sigismund Freiherr von Falkenstein ja kinnitanud, et 
olge rahulikud, Eestit kaitstakse. Ja ega nüüdki veel öeldud, millega seoses ümber 
baseerutakse. Lihtsalt sõjalistest vajadustest tingitud ülekolimine ühelt lennuväljalt teisele, 
nagu see lennuväe puhul küllaltki tavaline on ja kõik. Räägiti ju rindeteadetes Lätis 
toimuvatest rasketest lahingutest, mille puhul täiendav lennuväe toetus võis osutuda 
hädavajalikuks ja seega ümberbaseerumine tulipunktile lähemal asuvale lennuväljale täiesti 
normaalseks ettevõtmiseks. Paljudel meestel tekkis hinge aga kahtlus, kas see siiski ei ole 
Eestist lõplik lahkumine. 


Et asi oli ette valmistamata, siis puudusid öölahingulennugrupil ka Blomesse ülelendamiseks 
vajalikud lennukaardid. Neid oli, vähemalt kolmandas lennusalgas, ainult kolm eksemplari. 
Kuna Hauptmann A. Ürgsool ja tema asetäitjal Oberleutnant G. Poolmal olid Arado*dest 
veidi kiiremad lennukid (Heinkel He-50 ja Fokker CVE), siis jäi lennusalga Arado*de 
koondisele ainult üks kaart, mis oli koondise juhiks määratud Gefreiter H. Arro käes.Kogu 
ülejäänud seltskond pidi talle lihtsalt rivis järgnema. Et esimeses ja teises lennusalgas oli tol 
hetkel jälle rohkem lennukeid kui lendureid, siis saadeti mõned kolmanda lennusalga 
lendurid, kes lennukite remondis oleku tõttu jälle siin üle olid, teiste lennusalkade lennukeid 
üle viima, ilma et neil vastavat ettevalmistust Heinkel*itel või Fokker”itel lendamiseks oleks 
olnud. Aga kõik pidi kiiresti korda saama ja saigi korda. Üksus maandus täies koosseisus 
Blomes. Lennukitega lendasid tagaistmes kaasa enamasti nende motoristid, ülejäänud 
maapealne koosseis ja ka pardalaskurid sõitsid aga autovooris, millest osa alustas teekonda 
Rahklast, kuhu osa esimese ja teise lennusalga mehi oli ajutiselt, salkade Adaverre kolimisel 
maha jäetud. 


Järgmisel päeval saabus Blomesse varem lennugruppi külastanud 3. lennudiviisi ülem, kes 
siis lennugrupi juhtkonnale ametlikult Eesti mahajätmise otsusest teatas. Et varasema 
lubaduse peale Eestit kaitsta võis osa mehi omastele teatanud olla, et nad igasuguseid 
kuulujutte tähelegi ei paneks ega kiirustaks evakueeruma, saadeti nüüd Hauptmann'id A. 
Ürgsoo ja K. Roovet eriülesandega Tallinna, et teha lennuväelaste perekondade 
evakueerimiseks kõik, mis võimalik. Tallinna lennati Fokker CVE-ga, sest selle 
tegevusraadius võimaldas vajaduse korral ühe tankimisega edasi-tagasi ära käia, juhul kui 
Tallinnast enam bensiini ei oleks saanud. Et Oberleutnant A. Ots oli juba varem Tallinnas, 
siis tekkis nüüd olukord, kus kõik salgaülemad olid korraga ära. Lennuväelaste perekondade 
evakueerimist peeti aga nii tähtsaks, et selleks saadeti välja n.ö. “raskekahurvägi”. 


Tallinnas oli lennuüksustel oma hooldusamet, mille ülemaks oli endine sõjaväe- ja Eesti 
Aeroklubi lendur, Oberleutnant Arthur Piller. Hooldusamet asus Raekoja platsil, endise 
ohvitseride kasiino majas ja selle ülesandeks oli kõigi lennuväelaste ja nende 
perekonnaliikmete sotsiaalküsimustega tegelemine. Selle ameti kaudu asutigi nüüd tegutsema, 
et teha, mida lühike aeg vähegi võimaldas. Ega palju küll suudetud, sest juba 22. septembril 
tuli lahkuda — Punaarmee vallutas Tallinna. Tallinnas oli ka teisi, sinna remondis olevatele 
lennukitele järele saadetud lendureid ja nii kogunes Ülemiste lennuväljale 22. septembri 
hommikul viis meest — Hauptmann'id A. Ürgsoo ja K. Roovet, Oberleutnant G. Poolma, 

Oberfähnrich O. Nõmm ja Gefreiter B. Ehasalu. Oberleutnant R. Otsal oli õnnestunud 
laevaga Tallinnast lahkuda. 


Ehkki Hauptmann A. Ürgsoo sõnade järgi olevat talle lubatud lennuvälja mahajätmisest 
õigeaegselt teatada, oli lennuväli selleks ajaks juba tühi ja lennukid, mida oldi sunnitud 
lendurite puudumise tõttu maha jätma, õhku lastud. Pealtnäha tervena seisis ainult Fokker, 
millega oli tuldud, kuid seda ei õnnestunud vaatamata paljudele katsetele käivitada. Et 
pikemaks uurimiseks, milles asi või remondiks aeg puudus, siis ei jäänudki muud üle, kui 
lendamise mõttest loobuda ja autoga Rohukülla ning sealt üle Hiiumaa Saaremaale seigelda. 


Saaremaalt edasipääsemine osutus kohalike saksa ülemuste vastuseisu tõttu esialgu raskeks, 
kuid Hauptmann A. Ürgsool õnnestus lõpuks kõrgemalt poolt siiski korraldus saada lendurid 
laevale paigutada ja oma üksuste juurde tagasi saata ja nii asutigi siis laevale ning sõideti 
Saksamaale, Gotenhafenisse, sealt edasi aga juba lennugrupi juurde tagasi. Uuesti lennugruppi 
saabuti siis, kui lennugrupp oli oma edasisel teekonnal juba Leedumaale jõudnud. 


Üksiku mereluurelennusalga 1./127 äraminek Eestist algas Hauptmann W. Laanekõrbi 
mäletamist mööda sellega, et ta sai 17. septembri hommikul kutse ilmuda Tallinnas Vabaduse 
platsil asuvasse Saksa mereväe staapi, kus talle teatati Eesti mahajätmisest ja muu hulgas anti 
üle ka 3. Lennuväediviisi ülema Generalmajor Falkensteini korraldus viivitamatult oma 
üksusega Riiga lennata. Selle käsu kohese täitmise vastu Hauptmann Laanekõrb aga 
protesteeris, väites oma telefonikõneluses Generalmajor Falkensteiniga, mis kohati olevat 
kujunenud üsnagi teravaks, nii et ähvardatud olevat isegi sõjakohtuga, et enne lahkumist on 
kõige pealt vaja korraldada lennuüksuse maapealse koosseisu ja perekondade 
evakueerimisega seotud küsimused. 


Et Laanekõrb oma otsusest ei taganenud, siis maandus paar tundi hiljem Ülemiste lennuväljal 
lennuk, millega saabus üks Oberst, et Hauptmann Laanekõrbile Generalmajor Falkensteini 
käsku veel kord korrata. Tekkinud vaidluses esitas Oberst muuhulgas väite, et ka saksa 
sõdurid on oma kodumaalt lahkunud, millele Laanekõrb vastas, et seda küll, kuid sakslased 
lahkusid oma kodumaalt selleks, et seda kaitsta, eestlastel tuleb aga lahkuda, et oma kodumaa 
vaenlasele loovutada. Lugu lõppes sellega, et Oberst lubas asjast 1. Õhulaevastiku 
(Luftflotte 1) ülemale, General der Flieger Kurt Pflugbeilile ette kanda. 


Õhtul helistas General Pflugbeil, kes eestlastesse olevat suhtunud üsnagi hästi, isiklikult 
Laanekõrbile ja teatas, et nõustub Laanekõrbi väidetega ning saadab lennuväelaste ja nende 
perekondade evakueerimist korraldama ühe majori. Viimane saabuski järgneval päeval ja asus 
kohe tööle. Kõik see võttis aga nii palju aega, et üksuse äralend Tallinnast Riiga toimus alles 
21. septembril. Mereluuresalga maapealses koosseisus olnud mehed evakueeriti Saksamaale 
laevaga. 


Pärnu lennukooli evakueerimise kohta on meeste mälus säilinud mitu versiooni. Nii mäletab 
kunagine lendurõpilane R. Lipand, et Hauptmann V. Reili, tema ja Unteroffizier E. Masing 
olevat PTO-4-dega juba 19. septembril välja lennanud, kusjuures marsruut olevat kulgenud 
vahepeatustega Riias, Liibavis, Heiligenbeilis (praegu Mamonovo) ja veel ühes Poolas asunud 
lennuväljal, enne kui sihtkohta, Frankfurti Oderi ääres jõuti. Lendurõpilane G. Mühlbergi, kes 
samuti lennukite Saksamaale viimisel osales aga mäletab, et nemad olevat Pärnust välja 
lennanud alles 23. septembril, mõni tund enne venelaste saabumist, kusjuures marsruut olevat 
kulgenud üle Liibavi ja Heiligenbeili Frankfurti Oderi ääres. See lubab oletada, et nähtavasti 
lennati Saksamaale mitmes grupis ja veidi erinevatel aegadel ning marsruutidel. Lennukooli 
ülejäänud koosseis evakueriti aga laevadega, mille kohta on samuti veidi erinevad andmed. 
Ühtede meeste mäletamist mööda oli laevareis kulgenud üle Riia Pillausse, teiste järgi aga üle 
Liibavi Königsbergi. Edasi viis kõikide teekond aga juba rongiga Frankfurti Oderi ääres. 

11. Öölahingulennugrupp lendas Blomest 20. septembril edasi Liibavisse (He-50-ned tegid 
tankimiseks vahemaandumise ka Tukumsis), kus maanduti paljudele juba kooliajast tuttavale 
lennuväljale. Järgmisel päeval suunati üksus Grobinist edasi Liibavi väiksemale aerodroomile, 
niinimetatud Libau-Nordi, kus istuti kuni 1. oktoobrini. Vahepeal, vist 22. septembril jõudis 
ka autovoor pärale. 


1. oktoobril lennati Liibavist edasi Leetu, Mazeikiai lähedal olnud Tirkšliai lennuväljale. 
Sellel lennul oli mõningatel meestel ka seiklusi. Lennati kolmikutes ja kaartide vähesuse tõttu 
(nagu ikka) varustati nendega ainult kolmikute juhid, kellele kaks meest pidid siis rivis 
järgnema. Üks kolmanda lennusalga kolmikujuht Unteroffizier Theodor Kiivet, kelle 
kolmikus lendasid veel Gefreiter'id Karl Parts ja Kalju Reitel, lendas aga hooletult, eksis 
veidi ja kuna rinne oli lähedal, põrutas oma kolmikuga madallennul üle rindejoone. Asjast 
saadi aru alles siis, kui all märgati vene sõdureid, kes laiali jooksid, varjusid ja lennukite pihta 
tule avasid. K. Reiteli mäletamist mööda olevat tema lennuki tagaistmel lennanud motorist ka 
vastu tulistanud. Nüüd tehti kiire ümberpöörd, kuid lennukid said tublisti tabamusi. Kõik 
mehed jäid küll terveks, kuid K. Reitelil tuli läbilastud õlitussüsteemi tõttu isegi 
hädamaanduda. Õnneks küll omade poolel ja õnnelikult. Lennugrupi juurde jõudis ta alles 
kolmandal päeval, pärast lennuki remonti. Ka mõlemad teised lennukid olid väljaspool 
aerodroomi maandunud ja jõudsid kohale järgmisel päeval. K. Parts näitas meestele oma 
lennuki pagasiruumis olnud ja põhjalikult läbilastud tekki, kurtes et kuidas ta sihukese tekiga, 
mis nüüd ainult suur auk on, magama hakkab. T. Kiivetile korraldasid mehed aga humoorika 
vastuvõtu, kus teda “suurte tegude eest” kartulist väljalõigatud Rüütliristiga autasustati. 


Tirkšliai oli rindelähedane välilennuväli ja esialgu tundus, et siin läheb jälle lahingu- 
tegevuseks. Kuid päevad möödusid ja lahingukäsku ei saabunud. Sakslased taganesid kogu 
rindel ja iga päev vooris lennuväljast mööda taganevaid väeüksusi. Lennuüksus tundus aga 
unustatud olevat. Saabusid ka vahepeal seigelnud salgaülemad koos nendega kaasas olnud 
lenduritega. Siis aga, vist 6. oktoobri õhtupoolikul, saabus äkki käsk jalamaid, kõige kiiremas 
korras Saksamaale lennata. Selleks oli ka viimane aeg, sest nagu hiljem räägiti, olevat 
viimaste lennukite startimise ajal vene tankid lennuväljast veel ainult 5-6 kilomeetri kaugusel 
olnud. 


Kolmanda lennusalga sihtkohaks oli Insterburg, teiste lennusalkade sihtkohaks oli Hauptmann 
Ürgsoo mäletamist mööda vist Jesau olnud. Jälle puudusid vajalikud lennukaardid, nii et 
Arado'de koondise kohta oli seegi kord ainult üks kaart. Välja lennata tuli aga vastu ööd, mis 
tegi ilma tuledeta lennukitega silmsides lendamise üsnagi raskeks. Suur osa teekonnast kulges 
rinde lähedal, sellega enam-vähem paralleelselt, mis ei võimaldanud pardatulede kasutamist. 
Kõigele vaatamata kulges ülelend ja ka sihtkohtades maandumine normaalselt. Kuid ilma 
seiklusteta siiski läbi ei saadud. 


Seekord tegi oma nime kaaslaste hulgas “surematuks” Harald Öör. Lennugrupi start toimus 
salkade kaupa, kolmikutes, kusjuures viimasena pidi startima kolmas lennusalk. Lennukite 
ettevalmistamine toimus kiirustades ja ümbruskonna taludes elanud motoristid käsutati 
lennuväljale n.-ö. häire korras. Kiiruga lennuki juurde saabunud Harald Ööri motorist 
Reginald Mitt rääkis viimasele, et selle talu peremees, kus nad korteris olid, oli põgenemisele 
valmistudes just loomi ja kodulinde tapnud ning kirus, et ei jätkunud aega ka endale midagi 
kaasa võtta. Enne tuli lahkumiskäsk. Öör ei mõtelnud pikalt. Ta arvas üsna õigesti, et küllap 
Saksamaale saabudes toiduga ikka kitsad ajad tulevad ja käskis motoristil kohe tagasi joosta 
ning kaasa haarata nii palju kui võimalik. Lennuki lubas ta ise lennukorda seada. 


Motoristil läks edasi-tagasi käimisega aga rohkem aega, kui ta oli arvanud. Lennugrupp 
hakkas startima (starditi kolmikutes ja lennusalkade järjestuses, nii et kolmas lennusalk startis 
viimasena). Ja nii saabuski kolmanda lennusalga stardijärjekord. Et Öör oli lubanud motoristi 

oodata, siis püüdis ta startimist viimase võimaluseni edasi lükata ja teeskles lennuki 
remontimist, olles mootori kapotikaane üles tõstnud. H. Arro kolmik, mille parempoolseks 
meheks Öör tavaliselt oli, tõmbas ennast võsa varjust lagedale ja rivistus stardijärjekorda (s.t. 
stardijärjekorda rivistus ainult kaks lennukit). Arro ootas kuni viimase võimaluseni, kuid kui 
silmside varemstartinutega ähvardas katkeda ei olnud midagi teha, tuli minna. Üks järgmises 
kolmikus startima pidanud meestest tõmbas oma lennuki Arro kolmiku parempoolseks 
lennukiks ning starditi. Öör aga ootas. Ootamise lõpetas lennukite lahkumist kontrolliva 
lennugrupi ülema, Hauptmann Lehmanni saabumine, sest selle jutt oli lühike: kui lennuk on 
stardikorras, siis tuleb kohe starti ruleerida, kui ei lastakse lennuk õhku ja Öör jätkab teekonda 
autovooris. Et Hauptmann Lehmann aitas ise kapotikaant sulgeda ja lennukit käivitada (kus 
siis motorist on ei tulnud tal kiiruga ilmselt meelde küsidagi), siis polnud midagi parata ja tuli 
starti ruleerida, kus Öör rivistus viimasesse kolmikusse ning selle koosseisus ka startis. 


Tõusu peal nägi Öör aga motoristi, kes suure kotiga juba lennuvälja ääres jooksis. Samas 
hakkas halvasti kinnitatud mootori kapotikaas aga laperdama ja Öör pöördus rivist välja ning 
maandus. Kohale sõitnud Hauptmann Lehmannile, kes, arvates et lennuk ei ole lennukorras, 
tahtis anda korralduse selle õhkimiseks, ütles Öör, et tegu on ainult pisiremondiga ja ta stardib 
kohe uuesti. Vahepeal kohale jõudnud motorist, kes koti tagaistmesse viskas, tuli kapotikaane 
kinnitamisega ka hetkega toime. Hauptmann Lehmann oli nii närvis, et tal pähegi ei tulnud 
küsida, kes see juurde jooksnud motorist ikka on ja kus ta seni on olnud. Küsis ainult: ”Kas 
olete motorist?” ja jaatava vastuse peale käskis lühidalt: “Istuge peale, lendate selle masinaga 
kaasa!” Enne starti küsis ta Öörilt veel ainult, kas Öör ikka teab, kuidas Insterburgi lennata. 
Öör vastas, et ta on lennukooli ajal mitu korda Insterburgi lennanud. Tegelikult ei olnud ta 
Insterburgis kordagi käinud ja teadis ainult nii palju, kui ta enne starti, lennukäsu andmise ajal 
oli kuulnud, et kurss on umbes 180°, linn on suur ja sellest voolab läbi jõgi. Lennusalga rivist, 
et teisi näha, oli ta aga juba lootusetult maha jäänud. 


Varsti hakkas aga hämarduma ja õige pea saabus ka pimedus. Kui Öör, olnud juba tükk aega 
õhus tahtis bensiinimõõtja näitu kontrollida (Arado*del olid pneumaatilised bensiinimõõtjad, 
mis pidevalt ei näidanud. Näiduks tuli bensiinimõõtja all olevat hooba tagasi tõmmata ja siis 
lahti lasta, mille järel bensiinimõõtja osut näitas mõned sekundid paagis oleva bensiini hulka 
ja langes siis jälle nullseisu), siis selgus, et bensiinimõõtja oli ilmselt rikkis, sest ta näitas täis 
paaki. Heakene küll — bensiini hulka saab ka lennatud aja järgi arvestada. Arado*del olid 
armatuurlauast väljavõetavad pardakellad, mis ühe üleskeeramisega käisid seitse päeva. 
Tavaliselt kandsid lendurid kelli taskus, sest neid kiputi lennukitest “ära virutama.” Kuid 
pardakella vaadates selgus, et taskus olnud kell oli üleskeeramata jäänud ning seisis. Nüüd oli 
lugu täbar — järelejäänud bensiini kogust ja lennatud aega ei tea, motorist tagaistmes on aga 
ilma langevarjuta, nii et hädakorral ei tule ka lennukist langevarjuga väljahüppamine kõne 
alla. Vasakul paistsid rindetulekahjud. Siis hakkas all paistma aga linn, millest jõgi läbi 
voolas. Öör otsustas lennuväljalt (küllap nii suure linna juures ikka mõni leidub) 
maandumisluba paluda. Algul tulistas ta välja ES- raketi ja kui ta sellele vastust ei saanud, siis 
ka ühe punase ning veidi hiljem kaks punast hädaraketti, kuid all jäi kõik pimedaks. Nagu 
hiljem selgus, oli Tilsiti (see see linn oligi) lähedal asunud lennuväli juba päeval õhitud. Ent 
all oli juba Ida-Preisimaa ja läbi pimeduse võis aimata suuri põlde. Nii otsustas Öör siis enne 
hädamaanduda, kui bensiini puudusel seisma jäänud mootor ta sundmaandumise probleemide 
ette seab. 


Valinud pealtnäha ühe suurema põllu, asus ta maanduma. Muidugi, risk see ju oli, aga ega tal 
midagi muud asjalikku antud olukorras ka üle ei jäänud. Arado'de vasaku tiiva all oli 
prožektor, millega eesolevat sai valgustada ja see aitas maandumisel kaasa. Maandumine 
õnnestuski ja, oh õnne, lennuk jäi mõned meetrid enne suurt kraavi seisma. Vähe sellest, 
läheduses paiknes üks saksa õhutõrje-suurtükipatarei, mille mehed lennuki oma valve alla 

võtsid, nii et Öör ja motorist võisid ennas lähedalolevas talus rahulikult välja magada. Teade 
Ööri õnnelikust maandumisest saadeti ka Insterburgi, kus teateid Oöri saatuse kohta juba 
närviliselt oodati. 


Hommikul lendas Öör edasi, olles enne veel peretütre kooliatlasest Ida-Preisimaa kaardi välja 
rebinud, millest navigeerimiseks piisas. Ja nii saabuski Öör siis lõpuks õnnelikult Insterburgi. 
Kaasatoodud “nassvärgist” aga piisas nii motoristile kui ka Öörile ja ta sõpradele päris tükiks 
ajaks leivakõrvasele lisa. 


Ka maapealsel personalil, kes autovooriga rändas oli seiklusi, sest nad pidid ühes kohas vaata 
et kahe rinde vahelt läbi sõitma. Autojuht Iidapoeg (Epner) rääkis selle kohta temale omasel 
viisil?9, et ta peaks nüüd hakkama endale Raudristi Rüütliristi taotlema, sest ta olevat 20 
kilomeetrit rinde taandumist aeglustanud. Kui talt küsiti, kuidas see juhtus, rääkis ta, et ta 
olevat oma roomikautoga mööda kitsast teed paksu metsa vahelt läbi sõitnud, tema taga 
tulnud saksa Tiiger tank selle taga aga vene T-34. Et saksa tank jämedate puude tõttu temast 
mööda ei olevat pääsenud, olevat see pidanud vene tankile vastu hakkama ja nii sõltunudki 
siis rinde taganemise kiirus lõppkokkuvõttes Iidapoja auto kiirusest. 


Järgmisel päeval pärast Insterburgi ja Jesausse jõudmist lendas kogu öölahingulennugrupp 
edasi Heiligenbeili (praegu Mamonovo), mis oli sedakorda lennu lõppsiht. Seal paigutati 
lennukid hajutatult lennuvälja ümber laiuvatele põldudele, mehed lennuvälja juures olnud 
kasarmusse ja jäädi edasiste korralduste ootele. Meeste hulgas käisid ringi mitmesugused 
kuulujutud. Räägiti, et minnakse stukadele (Junkers Ju-87) ümber õppima ja muud sellist. 
Esialgu ei juhtunud aga midagi. 


Mereluure lennusalk 1./127 oli Riiast edasi lennanud Liibavisse. Seal seismise ajal tangiti 
üksuse lennukid diviisiülema korraldusel järsku aga tühjaks, ilma sellest Hauptmann 
Laanekõrbile eelnevalt teatamata, sest sakslaste usaldus lennuüksuse vastu, nagu 
Generalmajor Falkenstein Hauptmann Laanekõrbile väitis, olevat kadunud. Mõne päeva 
pärast tuli lennukid siiski uuesti täis tankida, sest järgnes lend Pillausse, mis oli lennusalgale 
lõppsihiks. Ka seal jäädi edasiste korralduste ootele. Mis siis oli põhjuseks, et sakslaste 
usaldus seni headeks lahinguüksusteks peetud eesti lennuüksuste vastu kadus? 


Eesti mahajätmine mõjus tugevasti lennuüksustes teeninud meeste meeleolule. Oli neid, ja 
mitte vähe, kes äraminekukäsu saabumisel otsustasid Eestist mitte lahkuda ja sellele 
vaatamata, mis neid ees ootab, üksusest ära hüppasid. Ja ehkki näiteks 11. 
Öölahingulennugrupile algul ei öeldud, milles asi, oli küllaltki neid, kes kibedat tõde aimasid. 
Lendurite hulgas tõusis päevakorrale aga küsimus, kas jätkata, või võtta kurss Rootsi. Oli ju 
eesmärk, mille nimel oli võideldud — vaba Eesti — nüüd lõplikult saavutamatuks muutunud ja 
ees ootas teadmatus, sest sakslastesse kui liitlastesse, kellega ka edaspidi võib head koostööd 
teha, eriti aga Saksamaa võitu, ei usutud. 


Merelennusalgast lendas Tallinnast lahkumisel otse Rootsi kolm Arado Ar-95-t, neist üks käis 
enne veel rannikul maas lenduri naise ja poja järel*”. 11. Öölahingulennugrupist lendas aga 
Liibavist Tirkšliaisse edasilendamisel Rootsi üks He-50 ja üks Fokker CVE?”. Olud olid 
selleks väga soodsad. Starditi tõusuga otse merele (tõusu andis ju pikaks venitada) ja valitses 
küllaltki tihe rünkpilvitus, mis oleks jälitamise raskeks teinud. Starditi lennusalkade kaupa, 
kolmikutes. Mõlemad Rootsi lennanud lennukid simuleerisid lennukite pisiremonti ja ootasid, 
kuni kõik teised lennugrupi lennukid olid startinud ning startisid siis kahekesi, võttes suuna 
otse Rootsi. 


Peab ütlema, et dilemma ees, mida teha seisid paljudki lendurid. Motoristid küll midagi ei 
ütelnud, kuid nii mõnigi neist kandis oma lendurile rõhutatult ette, et lennuk on täiesti korras 
ja kõrini täis tangitud. Ka käesoleva raamatu autor mäletab, et tema ja ta kolmiku lendurid 

(Kaljo Alaküla ja Harald Öör) istusid enne starti tema lennuki juures maas ja arutasid, mida 
teha. Selgele otsusele ei jõutudki ja nii ütles ta oma kaaslastele viimaste sõnadena enne 
lennukite juurde minemist ja startimist, et ta ei tea, mida teeb ja kui keegi kaaslastest ei ole 
rivijuhi otsusega nõus ning rivist ära pöörab, siis, ausõna, ta ei ütle selle mehe kohta mitte 
kunagi ühtegi paha sõna. Pärast starti keerles peas mõte, mida ikka teha? Seetõttu venis tõus 
merele pikaks. Kuid siis sai võitu sõduri kohusetunne — me lendame ju uuesti rindele ning 
kuidas sa siis sõbrad ja üksuse maha jätad ning deserteerud. Pöörang sisse. See oli üks 
raskeimaid otsuseid, mida tollal alles 19 aastasel poisil oma elus on teha tulnud. Selja taha, 
mida kaaslased teevad vaatas ta alles siis, kui oli selge, et ta tagasi pöörab. Vasak lennuk oli 
rivis ja rivis oli ka parempoolne lennuk. Hiljem sai asja mitu korda omavahel arutatud ja 
mõlemad kaaslased ütlesid, et nad olid omaette otsustanud, et rivist nad ära ei pööra. Kuhu 
lähevad sõbrad, sinna ka tema. Võib arvata, et umbes samasuguseid otsuseid tegid tol päeval 
vist paljud lendurid. 


Siinkohal tuleb muidugi märkida, et ega väga paljudel äralendamine ilmselt õnnestunud ei 
oleks. Vaevalt, et sakslased esimeste lennukite äralendamise järel oleksid suud ammuli 
vaatama jäänud. Tõenäoliselt oleks sakslased kohe, kui nad asjast oleks aru saanud, stardi 
katkestanud ja sellega oleks eestlaste edasisel lendamisel ilmselt olnud ka lõpp. Seetõttu, kui 
järele mõtelda, tegid A. Potisepp ja E. Lepp õieti, et viimastena startisid. Siis ei saanud 
sakslastest lennuväljapersonal teiste takistamiseks enam midagi ette võtta. 


Peab ütlema, et sakslaste usaldust eestlaste vastu see kõik just ei suurendanud ja näiteks 
Tirkšliaist edasilennul saatsid grupi rivi algul paar Focke Wulf Fw-189-t, mis öeldi küll 
kaitseks antud olevat (kuidas suhteliselt aeglased ja nõrga relvastusega luurelennukid Fw-189 
öölahingulennugrupi lennukeid küll vene hävitajate vastu oleks kaitsnud, see küsimus jääb 
ilmselt vastamata). Samuti oli mereluurelennusalga lennukeid teekonnal Liibavist Pillausse 
saatnud kaks “kaitseks antud” jahilennukit, kes aga lendasid merelennusalga lennukitest mere, 
mitte maa pool, kust vaenlase lennukite rünnakut oleks oodata olnud. 


Peab ütlema, et usalduse küsimus Saksa lennuväe juhtkonna ja eesti lennuüksuste vahel oli 
kohe pärast esimeste lennukite Rootsi põgenemist üsnagi teravaks kujunenud. See ei 
väljendunud, nagu eespool juba räägitud, ainult lennukite tühjakstankimises ja saatelennukite 
kasutamises ülelendude ajal. Nii oli 1. Õhulaevastik juba 4. oktoobril, nagu mõningatest 
andmetest on selgunud, eestlastele lennukeelu kehtestanud ja oma salajase telegrammiga 
Saksa lennuväe ülemjuhatusele esitanud taotluse kõikide eesti lennuüksuste likvideerimiseks 
usalduse puudumise tõttu koos ettepanekuga isikkoosseisu saatmiseks kas SS-i või tööle, 
edasiseks teenimajätmiseks sobivat personali aga kasutada abipersonalina muudes üksustes. 
Taotluses märgiti, et eesti lennuüksuste senine, Eesti kaitsmisel ilmutatud piisav 
võitlusmoraal on nüüd, pärast Eesti mahajätmist tugevasti langenud. Lätlasin selles taotluses 
esialgu märgitud ei olnud (neist ei olnud keegi veel ära lennanud). Kõige selle tulemusel 
toimuski siis see, et 7. oktoobril andis lennuväe juhatuse juures olev kindralkortermeister 
(Generalguartiermeister beim Oberkommando der Luftwaffe) korralduse kõikide eesti ja läti 
lennuüksuste koheseks likvideerimiseks”. Käsu täitmist ei alustatud aga samal päeval, vaid 
teadmata põhjustel mõned päevad hiljem. 


Tõele au andes tuleb märkida, et sakslased ei likvideerinud 1944. aasta sügisel mitte ainult 
eesti ja läti lennuüksusi, vaid terava bensiinipuuduse tõttu üldse suure osa oma lennuväest. 
Säilitati peamiselt ainult jahilennuüksused, mis olid hädavajalikud Saksamaa kaitseks 
lääneliitlaste järjest hoogustuvate õhurünnakute vastu. Seega võib oletada, et öölahingulennu- 
ja mereluureüksus oleks likvideeritud ka siis, kui usalduseküsimust ei oleks olnud. 


12. oktoobri pärastlõunal rivistati kogu 11. Öölahingulennugrupp üles ja grupi ülem, 
Hauptmann Lehmann teatas, et väejuhatus on otsustanud lennugrupi likvideerida. Järgmisel 

päeval sooritatakse veel viimane lühike ülelend, millega lennukid lähedal olevale 
tagavaralennuväljale viiakse ja siis on lendamisel lõpp. Et eestlasi enam ei usaldatud, siis anti 
ka korraldus lennukid peaaegu tühjaks tankida, jättes paakidesse ainult viimaseks ülelennuks 
vajaliku bensiinivaru. Käsku hakati ka kohe täitma, kuid saabuva õhtu tõttu otsustasid 
lennukite tühjakstankijad kaks viimast Fokker CVE-d tühjaks tankimata jätta, arvates, et kes 
sellest ikka teada saab. Fokker CVE võis ühe tankimisega lennata viis, osa aga isegi seitse 
tundi, lennatud oli aga mitte üle kahe tunni. 


Teade lennuüksuse likvideerimise kohta tekitas meestes matusemeeleolu ja Saksamaad ei 
tuletatud kaugeltki hea sõnaga meelde. Kahest tankimata jäänud lennukist saadi vastu 
sakslaste ootusi aga teada ja kohe leidus ka kaks gruppi mehi, kes otsustasid juhust kasutada 
ja ära lennata. Loomulikult ei pandud asja suure kella külge. Hommikul mindi vaikselt, ilma 
teistele midagi rääkimata ja tähelepanu äratamata lennuväljale. Esimesena startis otse põllult 
(lennuvälja ümbritsevad põllud, kus lennukid seisid, olid startimiseks küllalt suured) 
kolmanda lennusalga lenduri Unteroffizier Helmut Võsari poolt piloteeritud Fokker CVE, 
mille pardal olid veel lendurid Feldwebel B. Pärl ja Gefreiter E. Vesk ning sama lennuki 
motorist Unteroffizier H. Liiksaar. Et pilvitus oli madal, siis kadus lennuk üsna kiiresti sel 
hommikul valitsenud udupilvedesse ja maandus mõne aja pärast õnnelikult Rootsis ühele 
põllule. 


Lennuvälja valvas kahemeheline patrull, kes lennukite vahel lihtsalt ringi liikus. Sel päeval oli 
patrullis kaks noormeest, kes alles veidi enne Eestist lahkumist olid lennuväkke teenima 
tulnud. Need mehed ei osanud asjast midagi arvata — kui lennuk lendas ära, noh, küllap siis oli 
tal tarvis ära lennata — ning ei võtnud mitte midagi ette ega andnud alarmi. Vahepeal tulid ka 
teiste lennukite motoristid lennuväljale, et oma lennukeid enne ülelendu korrastada. Siis 
korraga käivitus teise Fokker CVE mootor, ning seegi lennuk asus n.ö. koha pealt startima. 
Lennuki start aga ebaõnnestus, lennuk kaldus hoojooksul suunast kõrvale ning rammis veidi 
eemal olnud Arado't. Mõlemad lennukid purunesid. Lennukit piloteeris Gefreiter Kalju Vijan 
ning pardal olid veel Unteroffizier H. Toi ning Gefreiter'id K. Reitel ning V. Raag. 


Stardi ebaõnnestumise põhjuseks oli asjaolu, et lennuki õige piloot, kes lennukit tundis ei 
olnud kambas, K. Vijan aga ei olnud teadlik lennuki veast — järsul pööramisel kippus ühe ratta 
pidur peale jääma, mistõttu järsult stardisuunda pööratud lennuk kiskus otsesuunast kõrvale 
(esimesena ära lennanud lennuki piloot H. Võsari oli eelmisel õhtul oma lennuki õigelt 
piloodilt Oberfeldwebel P. Kubitsalt, kes ise ära lennata ei tahtnud, lennuki iseärasuste ja 
käitumise kohta aru pärinud). 


Õnneks jäid lennukite purunemisel kõik mehed terveks ja neil jätkus mõistust pärast 
lennuväljalt pagemist vaikselt kasarmusse tagasitulemiseks ja teesklemiseks, nagu ei teaks 
nad asjast midagi. Lennuväljal läks aga märuliks. Üks vanem motorist ütles patrullis olnud 
poistele, et avagu need nüüd kohe tuli, kas või vanajumala aknasse. Muidu on nad vahel. Nii 
poisid tegidki, tulistades pilvi. Põgenenud lendureid päästsid kaks asja — esiteks see, et 
lennuväljal olnud motoristid neid ära ei andnud, teiseks aga, et kohalekihutanud sakslased 
toimunust kohe aru ei saanud. 


Kohe pärast alarmi rivistati kogu lennugrupp üles ning meeste ülelugemine näitas, et puudu 
on kolm lendurit ja üks motorist. Et patrullis olnud poiste ülekuulamisel tõlki ei tarvitatud, 
poiste saksa keel oli aga kehv, siis jäi sakslastel mulje, et algul püüti ära lennata kahe mehega 
lennuki pardal. Kõige pealt püüdis startida purunenud lennuk, seejärel aga roniti kambaga 
teise lennukisse mis siis nelja mehega pardal ära lendas. Seetõttu koha peal süüdlasi eriti ei 
otsitudki ja piirduti ainult kontrolliga, kes on puudu. Nüüd anti käsk, mis keelas eestlastel 
igasuguse lennuväljale mineku ning sealolevad lennukid viisid teisele lennuväljale üle 
sakslased. 

Viimati juhtunu oli sakslastele aga juba liig mis liig ning lennugrupi ülem, Hauptmann 
Lehmann anti 16. oktoobril sõjakohtu alla, kus ta küll õigeks mõisteti. Kaalukaks 
argumendiks olevat siin olnud lennugrupi hea lahingutegevus tema juhtimisel. Kohtus, nagu 
juuresolijad hiljem rääkisid, olevat Hauptmann Lehmann eestlastest hästi rääkinud ja 
püüdnud kohtule selgeks teha ka neid asjaolusid ja üldist tagapõhja, mis seni igati hästi 
võidelnud eesti lendurite meeleolu oli mõjutanud. Lõpuks olevat ta öelnud, et kui selleks 
võimalus antakse, on ta igal ajal jälle valmis eesti lennuüksuse ülemaks hakkama. 


Hauptmann Lehmanni iseloomustamiseks võib veel öelda, et juba varem, 4. oktoobril 
Tirkšliais, kui lennugruppi saabus teade, et Rootsi lennanud lennukid on seal õnnelikult 
maandunud ja lennugrupp selle teate ettelugemiseks üles rivistati, ei sõimanud Hauptmann 
Lehmann äralennanuid kui desertööre, vaid ütles pärast teate ettelugemist ainult, et seda, 
kellel oli õigus, näitab kord ajalugu. Ja see jätis temast, vähemalt raamatu autorile, vägagi 
sümpaatse mulje. 


Mõne päeva pärast, vist 18. oktoobril, laeti Heiligenbeilis olnud 11. Öölahingulennugrupi 
isikkoosseis rongile ja suunati Frankfurti Oderi ääres, õigemini selle külje all olnud 
Kunersdorfi lennubaasi (Fliegerhorst'i), kuhu saabuti 20. oktoobril. Seal siis, nagu öeldi, 
pidin selguma, mis edasi saab. Tegelikult toimus seal aga 21. oktoobril lennugrupi 
likvideerimine. Heiligenbeilis oli mehi saatmas ka Hauptmann Lehmann, kes pidas üsnagi 
sõbraliku lahkumiskõne, rongisõit ise toimus aga relvastatud saatekomando valve all. 


Mereluure lennusalga likvideerimine toimus Pillaus. Likvideerimise käskkiri oli välja antud 
12. oktoobril, kuid varustuse üleandmine võttis aega, nii et oma viimase käskkirja 
lennuüksuse isikkoosseisule seoses lennusalga 1./127 likvideerimisega andis Hauptmann 
Laanekõrb välja alles 25. oktoobril. Ka mereluure lennusalga isikkoosseis suunati pärast 
likvideerimist Frankfurti Oderi ääres, Kunersdorfi lennubaasi. 


Pärnu lennukool, kes kohe Kunersdorfi oli lennanud andis seal ka oma lennukid ära. Samuti 
suunati sinna ka eesti jahilendurid. Seega oli eesti lennuüksustel lõpp. Frankfurti Oderi ääres 
koondati üldse valdav osa eesti lennuüksustes teeninud mehi, ükskõik kus nad Saksamaal ka 
olid. 


Lendamine oli lõppenud ja algas teenistus ... . Jah, aga kellena? Saksamaa palgasõdurina? 
Aga palgasõdurile vastavat palka ja sõlmitud lepingut ju polnud. Seega siis lihtsalt eesti 
sõdurina, keda Saksamaa oma huvides ära kasutas. Kuhu mujale sel kodumaata jäänud 
eestlasel ikka minna oli. Ida-Euroopast pärit meestel oli ju tõepoolest ainult kaks võimalust — 
kas Stalini või Hitleriga koos võidelda. Ja venelasi oli 1940-1941. aastal juba nähtud ning 
tundma õpitud. See, mis paljudele rahvastele alles aastate möödumisel selgeks sai (paljudele 
ei ole tänapäevani saanud), oli eestlastele juba tol ajal hästi teada ja seetõttu ei olnud küsimus, 
kelle poolt võidelda, eestlaste jaoks eriliseks probleemiks. Kurb oli ainult see, et liitlane 
samuti totalitaarse riigina ei olnud vastasest just palju parem, aga sinna ei olnud tõepoolest 
midagi parata. 

Oberfähnrich A. Potisepa poolt piloteeritud Heinkel He-50 3W+NO 
pärast Rootsis Alvas (Gotlandil) maandumist 1. oktoobril 1944. 


Koos A. Potisepaga lendas Rootsi ka Oberleutnant E. Lepp oma 
Fokker CVE-ga 3W+OL 


"in et 0” A M 
8 5, AN n 0% 


13. oktoobril 1944 Unteroffizier H. Võsari piloteerimisel Heiligenbeilist 
Rootsi Vetlandasse lennanud Fokker CVE 3W+OD 

Saksamaal 


Kõige pealt tuleb märkida, et alljärgnev kirjutis ei hõlma mitte kõikide Saksamaale saabunud 
lennuväelaste, vaid ainult nende põhiosa, suuremates üksustes olnute elu ja tegevust. 
Väiksemate gruppidena mitmel pool saksa üksustes teeninud meeste kohta kahjuks andmed 
puuduvad, kuigi on teada, et selliseid gruppe oli. 


Frankfurti Oderi ääres jõudsid Heiligenbeilist sinna saadetud endise 11. Öölahingulennugrupi 
mehed, nagu eespool juba öeldud, 20. oktoobril. Eestlasi oli seal juba enne ees ja neid tuli ka 
juurde. Isegi eesti jahilendurid saadeti saksa üksustest, kus nad seni olid teeninud, sinna. 
Sealses, Kunersdorfi lennubaasis oli ka arvukalt sakslasi, kes, nagu eestlasedki, kuulusid 
likvideeritud lennuüksustesse ja nüüd seal oma edasist saatust ootasid. Elati barakkides. 
Lennubaas oli piiratud tiheda okastraataiaga ja selle ümber liikusid ka patrullid, et keegi 
jumala pärast linna ei saaks. Linnalubasid anti ainult ohvitseridele, kelle Saksamaale 
saabunud naised lennubaasi ümbruses elasid. Allohvitseridele ja meeskonnale neid ei antud. 


Sakslaste lennuväepoliitika oli mõnikord üsnagi omapärane ja arusaamatu. Nii näiteks ei 
suutnud eesti lendurid Frankfurdis Oderi ääres kuidagi ära imestada, et samal ajal kui sealses 
Kunersdorfi lennubaasis lonkis palju suurte rindekogemustega mehi, nii eestlasi kui sakslasi, 
niisama ringi, harjutasid noored poisid sealsel lennuväljal Focke Wulf Fw-190-tega lendamist. 
Miks suurte rindekogemustega mehi ära ei kasutatud ja neid jahilenduriteks ümber ei 
õpetatud, sellest ei suutnud keegi aru saada. Heakene küll, eestlaste puhul oli tegu ehk 
usaldusküsimusega, aga sakslaste puhul? Autor näiteks mäletab, kuidas ta ükskord lennuvälja 
ääres seisis ja seda lendamist vaatas ning üks, ka seda vaadanud endine saksa lendur, 
Oberfeldwebel, kellel rinnas oli ripatsiga rindelennuspange ja Saksa Rist Kullas, sügava 
nördimusega lausus: “Mina olen lennanud 1939. aastast alates ja ei ole suutnud seda sõda 
võita. Eks näis, kas need jumbud nüüd suudavad.” 


Linnaskäimise probleemi lahendasid eestlased enda jaoks varsti. Idee autoriks oli endine 
kolmanda lennusalga lendur, Unteroffizier Arnold Ristmäe, kes ühel ilusal päeval ütles baraki 
korrapidajale, et vilistagu see kõik mehed, kes ilma loata linna minna soovivad, täies mundris 
baraki ette paigale. Nii ka sündis ja varsti marssisid mehed rivis A. Ristmäe juhtimisel lauluga 
väravast välja. Vahtkonnaülem ise olevat tõkkepuu üles tõstnud, et rivi läbi lasta. Ilmselt 
arvas ta, et eestlased saadetakse mingi ülesande täitmisele. Linna servas, metsatukas lasti rivi 
laiali ja öeldi, et õhtul sel ja sel ajal võetakse siinsamas jälle rivisse ja minnakse tagasi. Sisse 
saadi rivis niisama edukalt kui väljagi. Nii talitati korduvalt ja sakslased, kes lõpuks siiski 
teada said, et eestlased linnas käivad, ei suutnud kuidagi taibata, millisest august nad küll läbi 
poevad. Seda, et eestlased kasutasid antud juhul hüppesse minekuks ära sakslaste suurt austust 
rivi vastu, mida ei kontrollitud, ei suutnud kõrged ülemused lihtsalt ära arvata. Kontrolliti 
traataeda ja tihendati patrulle, aga kedagi kätte ei saadud. Saladus läkski eestlastega kaasa, kui 
need Frankfurdist Oderi ääres lahkusid. 


Frankfurdis Oderi ääres hakati mehi ka jaotama. Moepärast isegi küsiti, kuhu keegi soovib 
minna, kuid ega neid soove küll, eriti madalamate auastmetega meeste puhul, arvesse ei 
võetud. Ka siin ei saanud eestlased naljata läbi. Ükskord, kui meeskond oli üles rivistatud ja 
rivi ees jalutav kõrge ülemus tõlgi abil meestelt küsis, kelleks nad tahavad nüüd, pärast 
lennuüksuse likvideerimist saada, vastas kuulus naljavend ja lõuapoolik, Obergerefeiter 
Epner, ehk Idapoeg, nagu ta ise ja ka kõik teised teda kutsusid, kõrgele ülemale, et tema tahab 
saada maamiiniks. Tõlk kandis selle vastuse kokutades ülemusele ette, mispeale viimane, 
silmad imestusest suured küsis, et mida Obergefreiter sellega mõtleb. Idapoeg siis seletas, et 
see pidavat tore amet olema. Võid rahulikult lesida ja pead ainult peale passima, et keegi sulle 
peale ei astuks. Ülemus lõi käega ja kiirustas minema. Mis sa hulludega räägid. Selleks 
korraks oli asjatul pärimisel aga lõpp. 

Kogu lugu lõppes sellega, et vanemad ohvitserid suunati peamiselt 20. Eesti relvagrenaderide 
diviisi õppelaagritesse uut maaväelase eriala omandama (põhiliselt kulges nende edasine 
teenistus diviisi suurtükiväes), nooremad ohvitserid ja meeskond saadeti aga Taani, Esbjergi, 
nagu meestele teatati, langevarjurite kooli. Meeste mäletamist mööda toimus Taani sõit mitme 
ešeloniga ajavahemikus 27. oktoobrist kuni 6. novembrini. 


Taani saabuti novembri algul ja mehed paigutati linna külje all oleva lennuvälja hoonetesse 
(autori mäletamist mööda oli tegu suure angaari kõrvalehitistega). Käisid jutud, et sakslastel 
on plaanis moodustada Balti langevarjuküttide rügement, mis koosneks ühest eesti, ühest läti 
ja ühest baltisakslaste pataljonist. Kus need teised (lätlased ja baltisakslased) aga väljaõppel 
olid, seda ei teatud. Esbjergis alustati jalaväe väljaõppest. Elu oli üldiselt hea, sest palka 
maksti Taani kroonides ja süüa sai lisaks kroonu portsule osta nii palju kui tahtsid. Viha tegid 
ainult aeg-ajalt toimunud öised häired, mille puhul tuli hoonest välja joosta ning varjuda. 
Sakslastest väljaõpetajatele (Ausbilderitele) valmistas meeste nöökimine ilmselt lõbu. 
Ükskord, järjekordse häire puhul, mida anti vastu angaaris ülesriputatud rellsijuppi tagudes, 
sai keegi selle tükiga hakkama , et mööda pimedat angaari relsist mööda joostes “virutas” ta 
selle lihtsalt ära. Suur oli alarmi andva sakslase üllatus, kui ta lõpphäire andmiseks vastu 
relssi tahtis lüüa, aga ainult õhku tabas. Pärast oli küll suur uurimine, kes selle tembuga 
hakkama sai, aga ega midagi välja ei tulnud. 


Naljavennana sai tuntuks (ta oli seda ka varem) endine kolmanda lennusalga suure kõhuga 
kokk (ta nimi oli vist Aarma), kes pärast mõnepäevast maastikuõppust kompanii ülema juurde 
läks ning ütles: “Härra kapten, kaua ma teil siin kirjapressi mängin?” Kui ülemus arusamatult 
talle otsa vaatas, selgitas ta, et vaadake, kas minusuguse kõhuga mehe koht on siis 
maastikuõppusel. Nii nagu ma pikali viskan, kõigun kõhu peal edasi-tagasi nagu kirjapress. 
Minu koht on köögis. Ja autori mäletamist mööda viidigi kokk kööki üle. 


Kuid Taanis viibimine osutus lühikeseks, sest juba 3. detsembril saadeti kogu Taanis olnud 
seltskond edasi Dortmundi, raskesse õhutõrje-suurtükiväkke, kuhu saabuti vist 6. detsembril. 
Meeskonna hulgas liikus ringi kuulujutt, et selles olevat süüdi olnud lätlased. Et rindelt tulnud 
meestel oli kirja panemata relvi, siis hakati neid Taanis raha saamiseks tasapisi Taani 
vastupanuvõilejatele müüma. Lätlased olevat ühe relvapartii aga kogemata Saksa vastuluurele 
müünud ja sellega oligi heal elul lõpp. Balti langevarjuküttide rügemendi moodustamine jäeti 
pooleli. Mis lätlastest sai, ei tea. Samuti ei ole teada, kas sellel jutul üleüldse tõepõhja all on. 


Nagu eespool juba öeldud, saadeti eestlased Taanist edasi Dortmundi, seal paikneva 96. 
õhutõrje-suurtükiväegrupi (F/akabteilung 96) käsutusse, kus nad mitme patarei vahel ära 
jaotati (vist 6 ja 7 või 7 ja 8 patarei), mille meeskonna enamuse moodustasid seejärel 
eestlased. Väljaõpe saadi 88 mm kahuritel, mille järel osaleti Saksamaa kaitsel liitlaste 
õhurünnakute eest. Ka ohvitserid õppisid õhutõrje-laskeasjandust, kuid erilist kokkupuutumist 
meeskonnal nendega enam ei olnud. 


Omaette jutustamist väärivaks seigaks olin eestlaste vastuvõtmine Dortmundi saabumisel, 
vähemalt ühes patareis. Nimelt päris esimest korda ülesrivistatud patarei ees seisev 
Hauptwachtmeister (patarei vahtmeister) meestelt, mis usku nad on ja kes neist lugeda ning 
kirjutada oskab. Ning lisaks veel (kuuldes et on nii luterlasi kui ka apostliku õigeusulisi), kas 
erinevat usku mehi võib ikka ühte tuppa elama panna. Algul ei saadud aru, kas ta teeb nalja, 
või mõtleb oma küsimusi tõsiselt. Selgus, et tal oli oma küsimustega tõsi taga. Nimelt olid 
enne eestlasi selles patareis teeninud kroaadid, kelledest paljud olid kirjaoskamatud olnud 
ning kellede puhul usuküsimused olid niivõrd olulised, et erinevat usku mehi ühte tuppa 
paigutada ei saanud. Läks tükk aega, enne kui sakslased veendumusele jõudsid, et ehkki 
eestalsed on samuti idapoolne rahvas, on kroaatidega võrreldes tegemist ikka hoopis teist 
masti meestega. 


97 


Patareide puhul oli tegemist nn. suurpatareidega, mille koosseisus oli enamasti 6-12 ja isegi 
rohkem kahurit (kui palju konkreetses patareis kahureid oli, seda autor kahjuks enam ei 
mäleta). Patareid asetsesid nii lähestikku, et naaberpatareid olid nähtaval. Üks väiksem grupp 
eestlasi õpetati välja komandoseadeldisel (Kommandogerät), millega kahurite tuld juhiti, 
töötamiseks. See grupp saadeti mõni päev pärast jõulupühi Dorfsfeldi, väljaõpetamiseks 128 
mm raudtee-õhutõrjekahurite patareisse (vist 12 patarei). Et vastase sisselennud Saksamaa 
õhuruumi toimusid väga sagedasti, siis oli igal kahuril kaks meeskonda, kes kordamööda vist 
24 tundi valves olid. Sageli oli päevi, kus “torud” olid ööpäevas üle 20 tunni häireolukorras 
laskevalmis ja meeskond juures valvel. Õhutõrjepatareidele anti häire ju tunduvalt varem kui 
tsiviilelanikkonnale, juba siis, kui kaugelt läheneva vastase lennusuund lubas oletada 
õhurünnaku võimalust. 


Raske õhutõrje-suurtükipatarei tulistas kogupaukudega, mille sageduseks oli umbes 20 
kogupauku minutis (umbes iga 3 sekundi järgi kogupauk). Enamasti - tulistati 
komandoseadeldise abil, mis kujutas endast kaugusmõõtjaga ühendatud mehaanilist arvutit. 
Kaugusmõõtjalt saadi ka lennuki suund ja kõrgusnurk. Ümbertöötatud andmed anti 
elektriliselt kahuritele, kus kahurite küljes olid vastavad kahe osutiga näitavad riistad, mille 
üks osuti pöörles komandoseadeldise andmete järgi, teine aga näitas kahuri või sütikuseaduri 
asendit. Viimases, mille vastavatesse pesadesse mürsud otsapidi asetati, seati mürsu sütik 
vajalikul kaugusel lõhkemisele. Kahurit teenindava meeskonna suuna- ja kõrgussihtur ning 
sütikuseadja pidid need osutid vastava vända abil, millega kahuritoru oli nii horisontaal kui 
vertikaalsuunas võimalik pöörata, kohakuti hoidma, millega kahur oli välja sihitud ning 
mürsk õigel kaugusel lõhkema seatud. Tulekäsklus anti tulekellaga, mille helisemahakkamisel 
haaras laadur sütikuseadjast mürsu, lükkas selle kahuri rauda ning tulekella helisemise 
lõppedes tõmbas päästikunööri. (128 mm raudteekahuritel oli mürsu raudaviimine 
automatiseeritud.) 


Halva nähtavuse korral (madal pilvitus, öö) oli tulejuhtimisel abiks nn. Funkmefhgerät, mis 
sisuliselt kujutas endast radarit. Kui vastase lennuvägi kasutas Funkmefpgerät ide töö 
segamiseks stannioolpaberist ribade allaloopimist, millega taevas oli metalli täis, siis ei olnud 
haruldased sellisedki juhtumid, kus anti käsk pöörata kahurite torud lihtsalt taeva poole ja 
lasta vastasele ilma igasuguse sihtimiseta nn tulesein (Feuerwand) ette. Küsimusele, kas 
eestlased mõne lennuki alla ka tulistasid, autor vastata ei oska. Tõsi ju on, et eestlastega 
mehitatud patareide piirkonnas lennukid aeg-ajalt alla kukkusid, kuid et samal ajal tulistasid 
tavaliselt ka naaberpatareid, siis seda, millise kahuri mürsk oma töö ära tegi teab ilmselt ainult 
Vanajumal taevas, kui temagi. 


Vaba aja “lõbustuseks” sai Dortmundis viibides maa-aluse õhukaitsevarjendi ehitamine, nn. 
Bunkerbau, kuhu mehi saadeti toimkonda nii järjekorras kui ka karistuseks. Töö seisnes maa 
alla käikude rajamises, kuhu õhurünnakute puhul oleks võimalik varjuda. Kahurivalvest 
vabade meeste punkrisse varjumine oli õhuhäire puhul kohustuslik, kuid eestlased eelistasid 
sellele sageli lihtsalt kasarmusse magama jääda. Enamasti pommitati linna ja magada sai niigi 
vähe. Vahelejäämise puhul ootas aga Bunkerbau karistustoimkonna näol. Seetõttu tuli seniks 
ennast kuhugile peita, kuni tube kontrolliv korrapidaja, kes vaatas, kas kõik on ikka toast 
lahkunud, oli ära läinud. 


Selle peitupugemise ja magamisega sai ka nalja. Kord tüdines järjekordse õhuhäire ajal endine 
kolmanda lennusalga lendur Karl Parts punkrisseminekust ära ja otsustas kappi magama 
minna. Toas olnud Kaljo Alaküla palus ta kapi uksele väljaspoolt lukk ette panna, et 
kontrollimisel kahtlusi ei tekiks. Nii toimuski. Seekord juhtus aga nii, et majja kukkus väike 
süütepomm. Muidugi käis pauk ja koridoris oli kõvasti madinat, kui pommi kustutama tormati 
(sellest saadi kergesti jagu). Kui Alaküla hetkeks tuppa sisse hüppas, küsis paugust ja 

madinast ärritatud Karl, et kes tuli. Ja siis hakkas kurat, nagu Alaküla hiljem ise ütles, teda 
kiusama ja ärgitas sõbra peal nalja tegema. Ta vastas Karlile, et on Kaljo ja et majja on 
süütepomm kukkunud ning maja põleb. Tema aga on tulnud oma asju päästma. Toimus lühike 
dialoog: “Lase mind välja!” “Ei ole aegu, pean kähku oma piibu võtma ja jalga laskma”. 
“Kurat, sa ei ole kellegi sõber, vaid kaabakas!” Vähe sellest, Kaljo lõi ukse pauguga kinni, ise 
süütas vaikselt aga juhuslikult laual olnud ajalehe, viskas selle kapi ukse juurde ning jäi 
vaatama, mis nüüd toimub. Kapi ukseprao vahelt kappi tulev suits tegi Karlile selgeks, et 
asjaga on tõsi taga ja kapis algas möll uksest väljamurdmiseks. Kapp kõikus ja prantsatas siis 
kõhuli, kapi tagumine sein aga purunes ning Parts pääses välja. Madinas oli Karlile aga kapi 
ülemisel riiulil olnud katelokk kas kartulipudru või keedetud makaronidega pähe kukkunud ja 
kena ta just välja ei näinud. Naervaid poisse nähes (tuppa oli vahepeal peale Alaküla ka teisi 
mehi tulnud), tahtis Parts esimese vihaga Alaküla pea “kahte lehte lüüa”. Lõpuks aga rahunes 
ta siiski maha ja naeris loo üle ka ise. 


Teiseks suuremaks “ettevõtmiseks” Dortmundis oli naeri- ja kartulivargus põllul olevatest 
kuhjadest, mida sooritati korda mööda kogu toale. Toit oli tõepoolest kehv ja lisa hankimine 
hädavajalik. Palja veega keedetud kartulipuder, mida võimaluse korral maitsestati 
lihakonserviga, maitses poolnäljastele meestele ülihästi. Ka linnalubasid sai, aga Dortmund 
oli juba kaunikesti puruks pekstud ja sagedased õhurünnakud tõid varemetele aiva lisa. 


Nagu eespool juba räägitud, saadeti üks väiksem grupp, umbes 15-20 meest 12. patareisse 
komandoseadeldiste väljaõppele. Selle patarei ülemaks oli endine üliõpilane, kes eestlaste 
väljaõpet jälgides (ta käis tihti teoreetilistes tundides) suure imestusega koges, et eestlased 
olid tema patarei meestest vaata et kõige arukamad ja ta hakkas eestlastesse väga hästi 
suhtuma. Suure tähelepanu kogu patareis saavutasid eestlased aga vana-aasta õhtul. Patareis 
korraldati sel puhul pidulik õhtu, kuhu lubati kutsuda ka väljaspoolt külalisi (põhiliselt naisi). 
Õhtu naelaks oli ameerika oksjon, kus müüdi kolm pudelit prantsuse margikonjakit. 
Teatavasti tuleb ameerika oksjonil pakutud summa kohe tasuda ja kui keegi selle üle pakub, 
oled oma rahast ilma. Et eestlastel oli raha küllalt, siis otsustati need pudelid ära võtta. 
Selleks ühendati rahad ja pakkusid ainult paar meest. Lugu lõppeski sellega, et eestlased kõik 
pudelid omale said, neist viimase peaaegu auto hinnaga, sest ka sakslaste eneseuhkus ei 
lubanud neil kergesti alla anda. Viimase pudeliga tehti šest, sest pärast pudeli kättesaamist 
viis endine lendur Herbert Rõuk selle patareis teeninud kroaatide lauale öeldes: “See on teile 
meie poolt. Häid pühi!” Kroaadid olid vaesed ja ei saanud endale midagi eriti lubada. Pärast 
seda olid eestlased peaaegu kõikide külas olnud naiste huviorbiidis. Teiseks tähelepanu 
väärinud sündmuseks oli veel see, et mõned endised lendurid said patareis teenides kätte oma 
suvel-sügisel lenduritena välja lennatud autasud, mis neile nüüd lõpuks olid järele saadetud. 


Umbes jaanuari keskel saadeti 12. patareis komandoseadeldiste väljaõppel olnud mehed 
Lõuna-Saksamaale, Münchenist umbes 60 km kaugusele edela suunas jääva linnakese 
Schongau lähedale paiknevasse õhutõrjekooli, komandoseadeldiste kursustele (Kommando- 
gerätausbildung). Sinna sõideti rongiga ja see oli omamoodi seiklus, sest saksa raudteed olid 
juba nii puruks pomnitatud, et sõita tuli neli päeva ja vist kuusteist korda ümber istuda. 
Ülem-Baieris asuv kool paiknes maalilises kohas, Alpide eelmäestikus ja juuresolev linnake 
oli tüüpiline saksa “piparkoogimajakestega” väikelinn. Elu oli siin võrreldes Dortmundiga 
üpriski rahulik — õhuhäireid ja pommitamisi praktiliselt ei olnud. Kursus ise kestis mõned 
nädalad ja pärast selle lõppu, mille puhul eestlaste väljaõppetaset väga kiideti, saadeti kogu 
väljaõppel olnud meeskond Dortmundi tagasi. Schongau omapäraks oli see, et koolis oli 
väljaõppel ka palju noori tüdrukuid (vist ligi 800) ja esimest korda tuli eestlastel end naiste 
eest kaitsta. Olid ju noored sihvakad eesti poisid võrreldes lisaks eestlastele väljaõppel olnud 
vanemate sakslaste ja ungarlastega igati ihaldatud “saagiks”. 

Veebruari algupoolel saadeti Dortmundist umbes 200 meest idarindele. Dortmundist sõideti 
välja 10. veebruaril (A. Teetsovi andmed). Vahepeatus koos rongilt mahalaadimisega oli 
Bautzenis, kuhu saabuti 18. veebruaril. Sealt edasi viis teekond Cottbusi. Sinna jõuti 23. 
veebruaril ja seal jaotati mehed väiksemate gruppidena saksa õhutõrjepatatreide vahel ära. 
Patareidesse saabuti veebruari lõpuks. Alguses tegutseti põhiliselt Cottbusi rajoonis, edasi 
taganeti aga koos sakslastega kuni sõjavangi langemiseni. 


Dortmundi jäänud mehed tegutsesid esialgu vanaviisi edasi. Kuid oli selge, et kaua see lugu 
enam ei kesta. Et toiduportsud olid kehvad, siis hakkasid nutikamad mehed sel teel lisa 
hankima, et hakkasid oma toidukaarti “kahest otsast sööma”. Meeste toitlustamine käis 
nimelt toidukaardiga, mille kupong tuli iga kord söömas käies ära anda. Nüüd hakati kuponge 
võltsima, viimaste kuupäevade kupongidel olevaid numbreid muutes. Arvati, ja üsna õigesti, 
et enne kuu lõppu on minek nagunii. Kupongide võltsimises saavutasid mitmed, 
kunstnikukalduvustega mehed suure vilumuse, nii et sakslasest köögiallohvitser oli lausa 
meeleheitel. Autor mäletab, kuidas kord üks sakslane püüdis kah üsnagi kehvasti võltsitud 
talongiga lisaportsu saada ja jäi vahele. Köögiallohvitser karjus ta peale: “Inimeselaps, kui sul 
nälg on, siis tule ja ütle, aga ära püüa mind sellise võltstalongiga petta. Mul on siin 
rahvusvaheline sulide kamp koos, nii et iga päev tuleb köögis 50 portsjonit nagunii puudu ja 
sina, käpard, üritad nendega võistelda!” 


Dortmundi jäänud mehed saadeti 1945. aasta märtsis Hamburgi, 20. Eesti relvagrenaderide 
diviisi tagavararügementi (diviisi tagavararügemendi põhiosa asus küll Taanis, kuid osa oli ka 
Hamburgis). Et Saksamaa raudteesüsteem oli tol ajal liitlaste õhurünnakutega suures osas juba 
rivist välja viidud, siis toimus Hamburgi minek lihtsalt: mehed jaotati väiksematesse, 20-30 
mehelistesse gruppidesse, igühel mõni lendurohvitser või Oberfähnrich grupijuhiks ja iga 
grupp pidi kohale seiklema nii kuidas sai. Gruppidena minek algas Iserlohnist, kuhu 
Dortmundist mindi marsikorras. Dortmundist lahkumise päeval, 12. märtsil, korraldas liitlaste 
lennuvägi Dortmundile suure õhurünnaku, mida meestel oli linnaservast, kuhu nad olid 
parajasti jõudnud, võimalik vaadata. Igatahes üksikute pommide lõhkemistel vahet teha ei 
saanud — oli lihtsalt üks suur kõmin, tolmupilv ja tulemöll. 


Iserlohnist alustati teekonda siis üksikute gruppidena, iga grupp nii kuidas keegi sai ja õnne 
oli. Mindi enamasti jalgsi, vahel aga, kui õnne oli, sai mõne teejupi ka juhusliku autoga sõita. 
Ka süüa hangiti teepeal juhuslikult. Arusaamatusi oli mõnikord ka sakslastega, kes ei saanud 
alati aru, mis kamp see ringi longib. Autor mäletab, kuidas mingi linnakeses neid 
komandantuuri viidi, kus sealne ülemus, keegi Hauptmann neid tervitas sõnadega: “Kinder, 
ich sperre euch ein” (lapsed, ma panen teid kinni). Õnneks aga jõudis varsti ka grupijuht 
kohale ja selgitas Hauptmanr'ile, milles asi, mille peale see oskas ainult pead vangutada, et 
kuhu küll Saksamaa jõudnud on. 


Võttis aega mis võttis, aga lõpuks, umbes kolme nädala jooksul jõudsid kõik grupid pärale. 
Kui grupid olid Hamburgi saabunud, laeti meeskond üsna varsti rongile ja sõit läks 
Hirschbergi (praegu Poola linn Jelenia Gora), kus tol ajal paiknesid 20. Eesti relvagrenaderide 
diviisi lahinguüksused. Lendurohvitsere sinna kaasa ei saadetud vaid nad suunati Lääne- 
Saksamaal asuvasse Wolfenbütteli linnaksesse, kus nad viibisid kuni liitlastele 
kapituleerumiseni. 


Kohalesaabunute enamikust moodustati diviisi välitagavarapataljon (osa mehi saadeti ka 
mujale), mille ohvitserid tulid diviisi teistest üksustest. Hirschbergi lähistel väljaõppel olles ja 
rindelesaatmist oodates möödusid sõja viimased järelejäänud päevad. Maastik oli kena ja ega 
õppustega ka just liiga ei tehtud. Ainult toiduga ei olnud lood kõige paremad. Suurem 
pahandus tuligi K. Alaküla sünnipäevaks lastud metskitse pärast, sest mingi ametnik, vist 
metsaülem, oli selle kohta kõrgemale poole kaebuse esitanud ja asi pandi suure kella külge. 

Kits söödi muidugi ära, aga kitse laskja, Oberjunkur anti sõjakohtu alla ja teda ähvardas 
“paelte mahavõtmine”. Ja seda siis, kui kogu Saksamaa oli juba p.....s ja kapituleerumiseni oli 
jäänud ainult paar nädalat. 


7. mail tuli teade, et õhtul minnakse rindele ühte pataljoni välja vahetama, kuid ohvitserid 
ütlesid meestele omavahel kohe, et marsitakse küll välja, aga järgmisel päeval tõmbub kogu 
diviis tagasi, et läände läbi murda. Seda tuleb teha enne kui hilja, et Saksamaa 
kapituleerumisel mitte venelaste kätte jääda. 


Paraku oli juba hilja, sest 8. mai hommikul tuli teade kapituleerumise kohta, millega kaasnes 
käsk anda alla seal, kus ollakse. Järgnes tohuvabohu teedel, sest väeosad, nii eesti kui ka saksa 
omad, lagunesid laiali ja iga mees püüdis nii kuidas oskas ja suutis aga lääne poole kihutada. 
Üle Riesengebirgide viis Hirschbergist ainult üks tee ja kõik püüdsid enne üle mägede saada, 
kui venelased selle tee ära lõikavad. Et ka tsiviilsõjapõgenikud pidid kasutama sama teed, siis 
oli igal pool ummikud ja edaisaamine vägagi vaevaline. See oli kohutav teekond ja ega üle 
mägede saamine veel pääsemist tähendanud. Osal meestel õnnestus siiski kuidagi läände 
saada, kuid suur osa langes ajavahemikus 8.-10. maini Tšehhoslovakkias sõjavangi. 
Kapituleeruti peamiselt tšehhidele, kes olid jõudnud juba mingisuguseid partisaniüksusi 
moodustada. Vastupidi ootustele, et tšehhid eestlasi mõistavad, järgnes nn. tšehhi põrgu, 
millest nii mitmedki jalaväes teeninud mehed on üsnagi ilmekalt kirjutanud. Seepärast pole 
siinkohal mõtet seda kõike kordama hakata. Võib vaid öelda, et ka lennuväelasi langes 
tšehhide ohvreiks. Mahalaskmiseks piisas sellest, kui su nägu või olek mõnele purjus tšehhile 
ei meeldinud. Oli muidugi ka teistsuguseid tšehhe, kuid selles arutus, kõikelubavas vägivalla 
laines ei pääsenud mõtlevad, intelligentsed inimesed mõjule. Mehed tundsid suurt kergendust, 
kui vene väed sõjavangid üle võtsid, ehkki ega venelastegi sõjavangis elu just meelakkumine 
ei olnud. Venelased olid vähemalt sõdurid, kes teadsid mis on sõda ja sõdur, mitte aga lihtsalt 
võimule pääsenud bandiidid. 


Paraku ei olnud Nõukogude poolele sõjavangi langenud meestele sõda sellega veel lõppenud. 
Enamikul neist, kui nad ükskord Venemaalt sõjavangist (või tööpataljonist, kuhu 
vangilangenud eestlasi kah suunati) koju jõudsid, tuli peagi uuele pikale teekonnale asuda. 
Nüüd juba kümneks või kahekümne viieks aastaks süüdimõistetuna nõukogude võimu vastu 
võitlemise eest. Ja alles viiekümnendate aastate lõpupoole, kui nad vangilaagritest või 
asumiselt pärast Stalini surma vabaks said (Stalin suri 1953. aastal, aga alles 1955. aasta 
septembris anti Saksa sõjaväes teeninud meestele amnestia), tekkis neil võimalus enam- 
vähem normaalselt, Nõukogude Liidu mõistes muidugi, elama hakata. Kuid nende elukoha 
valik ja tegevusvabadus oli üsna sageli ka nüüd veel nende mineviku tõttu tunduvalt piiratud. 


Kahtlemata on lugejal tekkinud küsimus, kas eestlased sõja lõpuperioodil siis üldse enam 
lennata ei saanud. Said siiski, sest mõne aja pärast hakkasid sakslased lendamiselt maha 
võetud eesti jahilendureid uuesti lendamiseks kokku koguma. Lendasid nad aga saksa 
üksustesse laialipaigutatutena. Nii olevat Oberfähnrich A. M. Kessler lennanud 4. 
jahilennueskaadri (Jagdgeschwader 4) II lennugrupis (lennusalk teadmata), Oberleutnant 
A. Rebane sama eskaadri kuuendas lennusalgas, Oberleutnant Karl Lumi langes aga 4. 
jahilennueskaadri 7. lennusalgas lennates. Oberleutnant A. Rebase mälestuste järgi olevat 
tegutsetud peamiselt nn. Jabo-del (hävitus-pommituslennukeil) lennates. Ainult vist 
Oberleutnant Kõllo ei saanud millegipärast enam lendama (igatahes andmed selle kohta, et ta 
oleks lennanud, puuduvad). Jahilennukitele lendama said isegi mõned sellised mehed, kes 
spetsiaalset jahilenduri väljaõpet vastavas koolis ei olnud läbi teinud. Nii on teada, et 1945. 
aastal tegutsesid jahilennukite Messerschmitt Bf-109 üleviijatena töökodadest rindeüksustesse 
Oberleutnant 'id Mart Napa ja Ants Repnau. Väljaõppel olevat olnud ka Leutnant Otto Tamm, 
kes aga kursust ei lõpetanud. 

Lennata tuli nii ida- kui ka läänerindel. Eestlased läänerindel lendamise vastu A. Rebase 
mäletamist mööda küll protesteerisid, sest eestlaste sõdurivanne oli antud ju ainult venelaste 
(bolševismi) vastu võitlemiseks, kuid sakslased seda lihtsalt ei arvestanud. Ka kaotusi tuli 
veel kanda. Venelaste õhutõrje poolt puruks lastud lennukist langevarjuga välja hüpates, 
õnneks küll omade poolel, vigastas lennuki stabilisaator Oberleutnant A. Vaarti jalgu, nii et 
tal tuli maanduda murtud jalaluudega. Vigastada sai ka Oberleutnant A. Rebane, kelle lennuk 
läänerindel lennates õhutõrje poolt põlema lasti, nii et tuli teha hädamaandumine. See toimus 
küll omade poolel, kuid olukorras, kus mootorist väljapritsinud õli oli kabiini klaasi peaaegu 
läbinähtamatuks muutnud. Ette jäi kõrgepingeliin. Tulevärk oli igatahes vägev ja Halle linn 
jäi mõneks ajaks pimedaks, kuid lendur pääses siiski ainult kerge kaela ja silmade 
vigastusega. Aprilli keskel, seega veidi enne sõja lõppemist tulistati aga Oberleutnant Karl 
Lumi alla ja ta sai surma, olles seega viimane lendurina lahingus langenud eestlane. 
A. Rebase andmetel olevat see juhtunud 16.aprillil olukorras, kus USA lennukid lennuvälja 
ründasid ja tuli häire korras startida. K. Lumi olevat alla tulistatud stardil, enne kui ta lennuk 
piisava manööverdamisvõime saavutas. 


Sõja lõpul arvasid ka eesti jahilendurid, et ega sõjavangi langemine ikka erilist lõbu ei paku. 
Võimalus äralendamiseks avanes neljal mehel. 1945. aasta 20. aprillil lendas oma Fw-1/90 
A-8-ga Rootsi Oberfähnrich A. M. Kessler, 30. aprillil aga Oberleutnant A. Rebane. Rootsi 
lendamist üritasid 5. mail ka Leutnant'id E. Martenson ja J. Sepa, kes aga halva ilma tõttu 
pisut eksisid ja maandusid Norras, kus inglased nad sõjavangi võtsid. 


Üks eestlaste piloteeritud Fw-190-test pärast hädamaandumist Norras 

Veidi arvulisi ja tehnilisi andmeid eesti lennuüksuste kohta ning pisut ka 
täitumata jäänud tulevikuplaanidest 


Lugejal on nüüd pärast eelmiste osade lugemist kahtlematult tekkinud küsimusi eesti 
lennuväelaste, samuti lendavkoosseisu ja lennukite arvu kohta, aga ka selle kohta, kuidas 
hinnata eestlaste seisundit Saksa lennuväes üleüldse. Samuti ei oleks nähtavasti halb teada, 
millised olid lennuüksuste edasised arenguplaanid, arvestades seda, et Pärnu lennukool ju 
töötas ning valmistas ette uusi lendureid ja tehnilist personali. Vaatleksime siis allpool neid 
küsimusi pisut lähemalt. 


Täpseid andmeid autoril Saksa lennuväes teeninud eestlaste, samuti ka otseselt eesti 
lennuüksustes teeninud meeste arvu kohta ei ole. Sellele küsimusele ei ole ka keegi teine 
suutnud täpselt vastata. Hinnanguliselt võib oletada, et eesti lennuüksustes oli umbes 600-800 
meest. Neile lisanduvad veel lennuvälju teenindavates üksustes olnud mehed, kes eesti 
lennuüksuste koosseisu otseselt ei kuulunud ja lennukiremonditöökodades teeninud mehed. 
Eestlaste üldarvu Saksa lennuväes võib seega hinnata umbes tuhandele või veidi enamale 
mehele (ilma lennuväe abiteenistuslaste ja õhuvaatlusteenistuse meesteta). 


Tunduvalt paremad, ehkki arvatavasti veel mitte päris lõplikud andmed on autoril eesti 
lennuüksustes teeninud lendav- ja ohvitserkoosseisu kohta. Siin on isegi nimed teada, olgugi 
et mõnede meeste eesnimede osas on küsimusi. Küsimusi on ka auastmete osas, eriti 
leitnantide ja veltveeblite puhul, sest kas ühte või teist meest ikka ülendati ja kui, siis millal, 
ei ole teada. Maapealse personali osas aga midagi rõõmustavat öelda ei saa. Siin on kahjuks 
teada suhteliselt vähe nimesid ja nendegi puhul ei suutnud kaasteenijad alati meenutada, mis 
ametikohal mees teenis ja milline oli ta auaste. Ühe sõnaga, andmed on väga puudulikud ja 
tulevastel uurijatel seisab siin kindlasti ees veel laialdane tegevusväli. 


Olemasolevate andmete põhjal võib öelda, et lendavkoosseisu ja ohvitseride üldarv Saksa 
lennuväes olnud eesti lennuüksustes oli umbes 170 meest””. Neist osales lahingutegevuses 
pikemat või lühemat aega venelaste vastu lennates üle 130 mehe*?. Tuleb märkida, et rohkem 
kui pooltel lendavkoosseisu kuulunud meestel (kui Pärnu lennukooli kursandid kaasa arvata) 
ei olnud varasemat ettevalmistust ja nad alustasid oma lennundusalast tegevust alles sõja ajal 
eesti . lennuüksustes teenides. Tuleks märkida ehk sedagi, et välja arvatud 
11. Öölahingulennugrupi ülem, koosnes nii öölahingulennugrupi kui ka üksiku 
mereluurelennusalga kogu lendavkoosseis, kaasa arvatud lennusalkade ülemad, eestlastest. Ka 
maapealne koosseis koosnes valdavalt eestlastest, sakslasi oli ainult vähesel määral ja 
lennuüksuste tegevust nad eriti ei mõjutanud. Ainult lennusalkade Hauptfeldwebel'id olid 
sakslased, sest kirjavahetus olid saksakeelne. Samuti oli saksakeelne tehniline 
dokumentatsioon, mistõttu sakslastest erialameeste olemasolu üksustes oli mõningal määral 
hädavajalik. 


Võrdluseks tasuks nüüd ehk sedagi mainida, et Eestist pärit lendurite ja teiste 
lendavkoosseisus olnute arv, kes sõja ajal Nõukogude Liidu lennuväes lendasid, oli kõike 
kokku seitse meest, kusjuures nad tegutsesid põhiliselt lennukoolides*”. Ja isegi ainsas, 
Nõukogude Armees eestlastega mingil määral seotud lennueskadrillis “Tasuja”?”, lendas sõja 
ajal ainult üks eestlasest lendur, kes aga saabus sinna alles pärast Tallinna vallutamist 1944. 
aasta septembris. Inglaste poolel aga tegutses neli Eestist pärit lendurit””. 


Mis puutub andmetesse Saksa lennuväes eestlaste kasutuses olnud lennukite arvu kohta, siis 
liites kokku kõik sõja jooksul eesti lennuüksustele antud lennukid ja lisades neile ka 
lennukoolides eestlaste väljaõppeks kasutatud lennukid ning lennukid, millega eesti 
jahilendurid lendasid (arvutus on loomulikult ainult hinnanguline, sest täpsed andmed ju 
puuduvad), võime öelda, et oma veidi üle kolmeaastase tegutsemisaja jooksul (kui arvestada, 

et jahilendurid lendasid sõja lõpuni) said eesti lendurid oma käsutusse kõike kokku kuni 150 
lennukit. Loomulikult ei olnud need lennukid eestlaste käsutuses korraga, sest mitmesugustel 
tehnilistel põhjustel langesid lennukid aeg-ajalt rivist välja ja nad kas kanti maha või saadeti 
lennukiremonditöökodadesse remonti. Sealt tuli suurem osa lennukeid aga mõne aja pärast 
jälle üksustesse tagasi, nii et toimus pidev lennukite ringlus (on võimalik, et 
remonditöökodadest saadi ka üksustes varem mitte olnud lennukeid). 


Mingi ettekujutuse eesti lennuüksuste lahinguvõimsusest 1944. aasta suvel-sügisel annavad 
näiteks allpool esitatud Saksa arhiividest saadud andmed 11. Öölahingulennugrupi 
olemasolevate ja lahinguvalmis lennukite kohta ajavahemikus juuni lõpp — oktoober. 


11. Öölahingulennugrupi olemasolevate lennukite arv 1944. aasta suvel- 
sügisel tüüpide kaupa 


M Ar-66 
M Fokker CVE 
O He-50 


Lennukite arv 


30.06. 10.07 20.07 31.07 01.08 10.08 20.08 31.08 01.09 10.09 20.09 30.09 01.10. 


Teatise kuupäev 


11. Öölahingulennugrupi lahinguvalmis lennukite arv 1944. aasta suvel- 
sügisel tüüpide kaupa 

10 

Teatise kuupäev 

Graafikutel toodud andmete kohta tuleks märkida, et nendel vaadeldakse 
11. Öölahingulennugrupi lennukite arvu alates juuni lõpust, kui kolmas lennusalk oli oma 
lennukid Liibavist Jõhvi toonud kuni viimase teatiseni enne lennuüksuse likvideerimist. 
Andmed kajastavad nii üksuses olemasolevate lennukite arvu üksikute tüüpide kaupa 
(esimene graafik), kui ka seda, kui palju neist antud ajahetkel (teatise andmise päeval) oli 
tegelikult lahinguvalmis (teine graafik). 


Nagu neist andmetest nähtub, oli 11.Öölahingulennugrupi keskmiselt kasutada 19 He-50, 9 
Fokker GVE-d ja 17 Ar-66-t, seega keskmine olemasolevate lennukite arv 1944.aasta suvel- 
sügisel oli 45 lennukit, milledest lahinguvalmis oli keskmiselt 43 lennukit. 


Eesti lennuüksuste puht statistilise lahinguvõime hindamiseks lennukitest lähtudes tuleb 
ülalesitatud lennukite arvule lisada veel merelennusalgas olnud lennukid, mille arv 1944. 
aasta suvel olevat kõikunud 14-11 lennuki vahel. Võttes mereluureüksuse lahinguvalmis 
olevate lennukite arvuks orienteeruvalt 10 lennukit (täpsed andmed selle kohta puuduvad), 
saame üldiseks eesti lennuüksuste keskmiseks lahinguvõime suuruseks (lahinguvalmis 
lennukite arvuks) 1944. aasta suvel lugeda 50-55 lennukit. Võrdluseks võib nüüd märkida, et 
Eesti Vabariigi lennuväe suuruseks 1940. aasta sügisel, pärast Nõukoguse Liidu poolt 
annekteerimist, oli erinevatel andmetel kokku 37-41 lennukit, milledest lahinguvalmis oli 
ainult 7-8 lennukit. Seega lahinguvalmis lennukite osas on erinevus umbes seitsmekordne. 


Kuid need on ainult puht statistilised andmed lennukite kohta, mis ei iseloomusta veel üksuste 
tegelikku lahinguvõimet. Ei ole üksuse lahinguvõime seotud ju mitte ainult lennukite, vaid ka 
lendurite arvuga, kes neid lennukeid piloteerivad, samuti tuleks vaadelda ka seda, milliseid 
lahinguülesandeid tuli lennuüksustel täita. 


11. Öölahingulennugrupi lahinguvõime pisut konkreetsemaks analüüsimiseks on otstarbekas 
graafikutel esitatud ajavahemik jagada kolmeks perioodiks. Neist esimene oleks 30.06-20.08. 
(tegelikult oleks selle perioodi pikkus isegi peaaegu augusti lõpuni), teine periood oleks 
31.08-20.09. ja kolmas periood 30.09.-01.10. Esimest perioodi iseloomustab suhteliselt suur 
olemasolevate ja lahinguvalmis lennukite arv, mis lahinguvalmis lennukite osas kõikus He-50 
puhul 17-19 lennuki vahel, olles keskmiselt 18 lennukit. Fokker CVE-de arv kõikus 7-15 
lennuki vahel (keskmiselt 11 lennukit) ja Ar-66 osas 15-19 lennuki vahel (keskmiselt 18 
lennukit). Kokku moodustas lennugrupil vaadeldaval perioodil lahinguvalmis lennukite arv 
keskmiselt 47 lennukit. 


Lenduritega oli asi aga pisut keerukam (lendurite arvu hindamisel on aluseks võetud 
käesoleva kirjutise lisas, punktis 27 esitatud lendavkoosseisu nimekirjad). Nimelt oli 
lennugrupi lendurite arv 1944. aasta juuni lõpuks (enne täienduse saabumist Liibavi 
lennukoolist) ja pärast 10 lenduri saatmist jahilendurite kooli, langenud 15 lendurini, nii et 
lennuüksuse lahinguvõime sõltus sel ajal mitte lennukite vaid lendurite arvust. Juuni lõpus 
saabus aga täiendus Liibavi lennukoolist (25 lendurit) ja moodustati ka kolmas lennusalk. 
Kõige selle tulemusel suurenes nii lennukite kui ka lendurite arv. Juuli algupoolel moodustas 
He-50-tel ja Fokker CVE-del lendavate lendurite arv 21 lendurit, millele lisandus 19 lendurit 
kes lendasid Ar-66 tel. Kokku oli üksuses nüüd juba 40 lendurit, mis siiski jäi lennukite arvust 
veel väiksemaks. Augusti alguseks oli Pärnust saabunud aga veel 8 täienduskursusel olnud 
meest, millega He-50-tel ja Fokker CVE-del lendavate 1.ja 2. lennusalga lendurite arv tõusis 
29-ni, üldse kokku oli lennugrupis aga 48 lendurit, mis oli nüüd enam-vähem võrdne 
keskmise lahinguvalmis olevate lennukite arvuga. 


Augusti lõpul toimus nn. “suur pauk”, millega ühe ööga viidi rivist välja korraga kolm Fokker 
CVE-d ja neli Arado Ar-66-t. Järgneval perioodil (31.08-20.09) kõikus lennugrupi 
lahinguvalmis lennukite arv 36-41 lennuki vahel ja olemasolevate lendurite arv ületas 
lennukite arvu. 

18. septembril lahkus 11. Öölahingulennugrupp Eestist ja seega iseloomustavad järgneva 
perioodi andmed (pärast 20. septembrit) mitte enam grupi lahinguvalmidust vaid lennukite 
arvu rännakul Saksamaale. 


Mis puutub mereluurelennusalka 1./127, siis teenis selles lennusalgas pärast Oberleutnant 
E. Mardo hukkumist 1944. aasta juulis 9 lendurit, seega veidi vähem kui üksuses orienteeruva 
hinnangu järgi oli lahinguvalmis lennukeid. 


Kuid lennuüksuste lahinguvõime hindamisel tuleb lisaks lennukite ja lendurite arvule 
vaadelda veel ka seda, milliseid lahinguülesandeid tuli lennuüksustel täita ja mida nende 
ülesannete täitmine üksuselt nõudis. 11. Öölahingulennugrupi lahinguülesanded nõudsid 
üsnagi sageli (eriti enne seda, kui bensiinipuudus sakslasi kimbutama hakkas) vastase 
ründamist kõikide olemasolevate jõududega (“mida rohkem, seda uhkem”). On selge, et 
sellise ülesande täitmisel tuli lendu saata võimalikult kõik olemasolevad lennuvalmis lennukid 
ja lendurid. Ja 1944. aasta augustis suutis 11. Öölahingulennugrupp keskmiselt lendu saata 
43-44 lennukit, millede õhkusaatmiseks jätkus ka piloote. Septembris oli vajadusel võimalik 
välja saata 36-41 lennukit. Sooritatud lahingulenduse arv kõikus, olenevalt ilmast, suveöö 
pikkusest ja sihtmärgi kaugusest, 1-3, septembris isegi kuni 4 lendu lennuki kohta öö jooksul. 
Eks sooritatu hindamine jääb hindaja südametunnistusele. Igatahes saksa väejuhatus avaldas 
rohkem kui ühel korral eestlastele lahinguülesannete täitmise eest tänu ja tunnustust. 


Mereluuregrupi tegevus oli hoopis teistsugune. Luuret teostati patrullimisega, tavaliselt kaks 
lennukit —patrullis ja enamasti 2-3 patrulli ööpäevas. Kõikide lennukite korraga 
õhkusaatmiseks puudus lihtsalt vajadus. Ja siin võib ütelda, et lennukäskudele vastavaks 
patrullimiseks jätkus nii lendureid kui ka lennukeid. 


Kõigest ülaltoodust kokkuvõtet tehes võib nüüd aga tekkida küsimus: kui eesti lennuüksused 
olid sakslaste poolt üldiselt hinnatud, siis miks anti nende käsutusse vananenud lennukid. 
Kahtlemata lendasid eestlased, välja arvatud  jahilendurid, suhteliselt vanematel 
lennukitüüpidel , mis olid konstrueeritud ajavahemikus 1932-1936. Ja seda sellele vaatamata, 
et eestlased olid nendele antud lahinguülesandeid hästi täitnud. Kuid täiesti objektiivse 
hinnangu andmiseks eestlaste olukorra ja varustatuse kohta Saksa lennuväes ei tuleks siiski 
lähtuda mitte ainult lennukite tehnilistest andmetest, vaid võrrelda eestlaste varustatust ka 
teiste, Saksa ja Nõukogude Liidu lennuväes analoogilisi ülesandeid täitnud lennuüksuste 
varustatusega. Ei suutnud Teises maailmasõjas ju ükski sõdiv riik varustada kõiki oma 
lennuüksusi ainult kõige moodsamate lennukitega, vaid kõikidel riikidel oli käigus ka 
vananemaid lennukeid, mida kasutati seal, kus see oli võimalik ja osutus otstarbekaks. 


Saksa õhusõja = ajaloo kohta välja antud raamatute andmetel kasutasid saksa 
öölahingulennugrupid (Nachtschlachtgruppen), mida oli kokku 16, põhiliselt lennukeid 
Junkers Ju-87, Arado Ar-66, Gotha Go-145, Heinkel He-46 ja Fiesel Fi-156. Välja arvatud 
Ju-87 oli nende lennukite reisikiirus 150-200 km/h ja kaasavõetavate pommide kogukaal 150 
kuni 200 kg. Eriti laialdaselt kasutati lennukeid Ar-66 ja Go-145, mis olid 1930-nendate 
aastate alguses konstrueeritud tegelikult õppelennukiteks, reisikiirusega 175-180 km/h. Need 
lennukid, nüüd kergeteks pommitajateks kohaldatuina, võisid kaasa võtta kuni 150 kg pomme 
(näiteks Arado Ar-66 kere all oli kolm pommiraami ä 50 kg pommile). 


Nõukogude Liidu lennuväes kasutati kerge öise pommituslennukina peamiselt 1927. aastal 
konstrueeritud õppelennukit U-2 (hiljem ümber nimetatud Po-2-ks), mille reisikiirus oli 110- 
130 km/h ning kaasavõetavate pommide kogukaal võis ulatuda kuni 200 kilogrammini. Ka 
Eesti Korpuse käsutuses olnud lennueskadrill “Tasuja” oli nende lennukitega varustatud. Veel 
kasutati öiste pommitajate üksustes ka lennukit R-5, mille reisikiirus oli 190-200 km/h ning 
kaasavõetavate pommide kogukaal võis kirjanduse andmetel ulatuda kuni 450 kilogrammini. 

11. Öölahingulennugrupis kasutusel olnud lennuk Heinkel He-50 oli konstrueeritud 1932. 
aastal jaapanlaste tellimusel luure- ja pikeerivaks pommituslennukiks. Lennuk oli 
1930-nendate aastatel algupoolel kasutusel ka Saksa õhujõududes. He-50 reisikiirus oli 190- 
200 km/h ja kaasavõetavate pommide kogukaal võis ulatuda lennuki tehniliste andmete põhjal 
kuni 500 kilogrammini. Ka Fokker CVE kuulus oma põhiomadustelt enam-vähem 
samasuguste lennukite klassi. Kirjanduses toodud tehnilised andmed on Fokker CVE kohta 
mõnevõrra erinevad (isegi eesti öölahingulennugrupis oli kahesuguse (Pegasus ja Jupiter) 
mootoriga lennukeid. Kuid üldiselt võib öelda, et Fokker”i reisikiirus oli umbes 190-200 km/h 
ning kaasavõetavate pommide kogukaal kuni 250 kg. Kolmas eesti öölahingulennugrupis 
kasutatud lennuk, Arado Ar-66 kuulus, nagu eespool juba öeldud, Saksa 
öölahingulennuüksustes laialdaselt kasutatavate lennukitüüpide hulka. Seega võib päris 
kindlasti väita, et eesti öölahingulennugrupp ei olnud lennukite poolest halvemini varustatud 
enamikust Saksa ja Nõukogude Liidu vastavatest lennuüksustest. 


Mereluurelennugrupis (-lennusalgas) kasutusel olnud lennuk Henschel Hs-126 oli Saksa 
lennuväe standardlähiluurelennukiks veel 1939. aastal, Poola sõjakäigu ajal ja vahetati välja 
alles 1941.-1942. aastal Focke Wulf Fw-189 vastu (Nõukogude Liidus tuntud “Raami” nime 
all). Mereluurelennuk Arado Ar-95 konstrueeriti nagu Hs-126-ki 1936. aastal ja oli peamiselt 
mõeldud müümiseks välismaale (osa valmistatud lennukeid müüdigi Tšiilile). Suurtes 
seeriates see lennuk ehitamisele ei läinud. Pärast sõja puhkemist Saksamaa ja Nõukogude 
Liidu vahel, kui lennukite müük välismaale peatati, kasutati valmisehitatud lennukeid algul 
125. Mereluurelennugrupi poolt Läänemere luureks kuid, nagu eespool juba kirjutatud, pärast 
125 Mereluurelennugrupi varustamist teiste lennukitega ja Mustale merele üleviimist jäid 
Aradod seisma kuni eestlastele üleandmiseni. Mõlema lennukitüübi kasutamist suhteliselt 
vaiksemas rindelõigus, Soome lahe ja Läänemere luures ning allveelaevade vastases võitluses 
võib lugeda küllaltki põhjendatuks. 


Nüüd tuleks siis küsida, miks siis eesti lendurid täitsid just selliseid ja mitte teistsuguseid 
ülesandeid, mis oleks eeldanud nende varustamist kõige kaasaegsemate lennukitega. Selle 
kohta on raske midagi kindlamat öelda, kuid võib oletada, et lennuüksuste moodustamise 
algperioodil mängis siin rolli sakslaste vastumeelsus välismaalasi oma lennuväe ridades näha 
ja kui see lõpuks murtud sai, siis luges ilmselt seegi, et ajal, mil sakslastel puudusid veel 
andmed eestlastest lendurite lahinguvõime kohta, peeti otstarbekaks neid rakendada eelkõige 
seal, kus see oli lihtsalt teostatav ja tõi kohest kasu, ilma eriliste kulutusteta täiendavale 
väljaõppele. Lennukooli loomise ja veelgi enam, jahilendurite (nii eestlaste kui lätlaste) 
väljaõpetamise mõte tekkis ja küpses nähtavasti aegamööda, kui selgus, et eesti lennuüksused 
näitasid ennast igati lahinguvõimeliste üksustena ja Saksa väejuhatus jõudis välismaalastega 
lennuväes harjuda. Selleks ajaks olid asjalood aga juba nii kaugel, et mingist suuremast, 
terveid üksusi hõlmavast ümberõppest enam eriti juttu olla ei saanud. 


Enne kui lõpetada eesti lennuüksuste tegevuse kirjeldamine oleks ehk otstarbekas teha ka 
väikene korrektuur mõningate vigade osas, mida paljud välismaal avaldatud kirjutised ja isegi 
saksa arhiiviandmed eesti lennuüksuste kohta sisaldavad. Kõige olulisemana neist tuleks ehk 
märkida, et mitmete kirjandusallikate kohaselt moodustati 11. Öölahingulennugrupi kolmas 
lennusalk 1943. aasta detsembris. Kusagil eksisteerivates staabipaberites võis see ju nii ollagi. 
Tegelikult aga moodustati kolmas lennusalk alles 1944. aasta juunis, Liibavi lennukoolist 
11. Öölahingulennugrupile täienduseks tulnud lendurite ja tehnilise personali baasil. 


Eksitusi on ka lennusalkade numeratsioonis. 11. Öölahingulennugrupi moodustamisel ei 
saanud senisest 127. Mereluurelennugrupi kolmandast lennusalgast mitte uue lennugrupi teine 
(nagu saksa arhiiviandmed räägivad), vaid esimene lennusalk, samal ajal kui senine teine 
lennusalk säilitas oma numbri ka uues üksuses. Ka lennukite osas on mõningad andmed pisut 

sassi läinud. Näiteks mainitakse kolmanda lennusalga lennukite hulgas arhiiviandmetel 
lennukit Henschel Hs-126, mida ükski kolmanda lennusalga lendur oma ihusilmaga mitte 
kunagi näinud, veel vähem sellel lennanud, ei ole. Samal ajal lendas 3. lennusalga koosseisus 
üks Heinkel He-50 ja üks Fokker CVE, mis ametlikes dokumentides on nähtavasti jäänud aga 
vastavalt teise ja esimese lennusalga kirja. Kuid viimased vead ei ole põhimõttelist laadi ja 
väärivad seepärast ehk ainult lühidat äramärkimist. 


Nüüd aga eesti lennuüksuste tulevikuplaanidest. Olgugi, et eesti lennuüksuste tegevus lõppes 
1944. aasta sügisel, pakub lugejale siiski ehk huvi ka see, millisena oli lennuüksuste areng 
planeeritud siis, kui Saksamaa ei oleks veel kokku varisenud. Selle juures ei saa aga mitte 
mingil juhul mööda vaadata Hauptmann Johannes Undi tegevusest. 


Hauptmann J. Unt oli Eesti kõrgema sõjakooli lõpetanud administratsiooni alal ja enne sõda 
olnud Eesti sõjakoolis ohvitserideklassi ülem. Lendavkoosseisu ta ei kuulunud. Eesti 
lennuüksusese tuli ta G. Buschmanni kutsel ja mitme lendurohvitseri soovitusel 
käsundusohvitseriks, kes hakkas tegelema eesti lennuüksuste arengukavade väljatöötamisega. 
Liibavi lennukooli loomisel sõitis Hauptmann Unt Liibavisse, et olla abiks kooli loomisel. 
Edasi oli ta kaasaegsete mäletamist mööda aga pidevalt liikvel, viibides peale Liibavi 
vaheldumisi lühemat aega veel Jõhvis, Pärnus, Adaveres ja Tallinnas, kus tal oli oma staap, 
mis asus Tartu maanteel, endise Sõdurite Kodu ruumes. 


Eesti lennuüksuste arengukavadega tegeles ta pidevalt ja enne lennuüksuste Eestist lahkumist 
olevat tal olnud välja töötatud täielik kava Eesti Lennuväeleegioni moodustamiseks. Autor ise 
seda kava loomulikult näinud ei ole, küll aga kuulnud mitmelt lendurohvitserilt. Ka oma 
pärast sõda kirjutatud kirjades, mida autorile on tsiteeritud, on Hauptmann Unt sellest 
rääkinud. Selles üksuses, mis arvatavasti oleks lõplikult moodustatud kohe pärast neljanda 
lendurite kursuse lõpetamist Pärnus 1944. aasta sügisel, olevat ette nähtud olnud kaks 
öölahingulendurite gruppi, mereluure ja jahilendurite üksus ning lennukool. Leegioni ülemaks 
olevat olnud ette nähtud endise Eesti lennuväe kolonelleitnant Eduard-Gustav Reissaar, 
lennukooli ülemaks pidi saama aga Hauptmann Harry Anelin. (Ei ole muidugi võimatu, et 
juhul, kui sakslaste käsi oleks paremini käinud ja eesti lennuüksuste areng jätkunud, oleks ühe 
öölahingulennugrupi asemel moodustatud edaspidi mingi muu lahingulennuüksus, kuid need 
on ainult oletused, mida mitte millegagi kinnitada ei saa.) 


Et Eesti Lennuväeleegioni loomisega tõsi taga oli, seda kinnitavad ka mõned arhiivist, 
lennuväe hooldusohvitseri dokumentide hulgast leitud käskkirjad, millest esimene kannab 
märget Geheim (salajane) ning on dateeritud 24. augustil 1944. aastal. Selle käskkirjaga 
moodustati Eesti Lennuväeleegioni (Luftwaffen Legion Estland) staap ja tehakse 
lennuväeleegioni juhtimine esialgselt selle staabiülema, Hauptmann J. Undi ülesandeks. 
Lisaks lennuväeleegioni sataabi moodustamisele määratakse käskkirjaga ka leegioni 
alluvussuhted ja tegevus. Vastavalt käskkirjale allus Eesti Lennuväeleegion nii operatiivselt 
kui ka teenistuslikult Saksa 1. Õhulaevastikule (Luftflotte 1), kusjures leegioni ülesandeks oli 
eesti lennuüksuste teenistuslik juhtimine ja inspekteerimine ning sidepidamine kohalike 
võimudega. Leegioni ülemale (keda selle käskkirjaga aga veel kohale ei määratud) anti eesti 
lennuüksustes teenivate eestlaste üle rügemendiülema distsplinaarvõim. (Siinkohal tuleb 
eksiarusaamade vältimiseks märkida, et Eesti Lennuväeleegionil ei olnud mitte mingisugust 
suhet SS-leegioniga ja leegion allus täielikult lennuväele.) 


Et Hauptmann Unt asus Eesti Lennuväeleegioni staapi kohe ka formeerima ja tööle panema, 
seda tõendavad veel mõningad leitud käskkirjad. Paraku tõmbas kõikidele nendele ilusatele, 
Eesti Lennuväeleegioni lõpliku moodustamise plaanidele kriipsu peale Eesti mahajätmine 
1944. aasta septembris ja sellele järgnenud eesti lennuüksuste likvideerimine Saksamaal, mil 
koos lennuüksustega likvideeriti ka Eesti Lennuväeleegion. 

Geheim 2 


Im” Legion Estland. 


tabs 0.0., 4.24.08.44. 


748 
E 


“E 


Legionsbefehl Wr.1. 


1.Gemäss 1£1.Kdo.1.0.Gu.Hr.7184/44 geh.Ib v.10.08.44. wird 
mit sofortiger. Wirkung auf dem Kommardowege 


Stab In. Legion Estlanä in Reval 
aufgestellt. 


2.Durchfiihrung durch Kommandeur äer 1f1.Tr.l1. in Verbindung 
mit dem estn. Verbindongsoffizier Erginzungsfliegergruppe 
Estland. 


3.Besetzung der Planstellen darch 11f1.Kdo.1,11. 
4 .Unterstellong: 


a)einsatzmässig ) E 
b)trappendienstlich) Keshe t LUDRER 
c)wietsehalfliche Belange regelt Lfl.Int. 


5.Aufgaben: 
a)truppendienstliche Betreuung der estn.1w. 
Einheiten. 
b)Inspektonsbefugnässe gegenüber den estn.Iw. 
Verbänden nach Einverstänänis des Lf1.Käo.l. 
-co)Erfassung von Personal der ehemaligen estn.Iw. 
d)Verbindung zu den landeseigenen Dienststellen. 


6.Kommandeur der Lw.Legion Estland erhält gegenüber den i 
estn.Angehörigen der Iw.Einheiten die Disziplinarbefugnisse 
eines Regimehtskommanädeurs gemiss 1. Dv. 3/9, 516 


" T.Eroppendienstlich sind dem Kommaädeur äer Lw.Legion Est- 
land untesstellt sämtliche estnische Luftwaffen-Einheiten. 


8.Kriegsgeliederungsmässige Zugehörigkeit Mobhauptlisten 
und Feldpost. Nr., wie Stab Kär.if1.Tr.1. 
Fp.Nr.55 150. 


9.Gemäss Lfl1.Kdo.l, II.Nr.7346/44,Ila v.17.8.44. wird mit so- 
fortiger Wirkung Hptm.(z.V.) U nt (Johannes) mit der vor- 
läufigen Führung der Iw.Legion Estlanä heauftragt. 


Verteiler: 


im Entwuef. | Hduptmann. 


« A. 9. FP. b. 


Eesti Lennuväeleegioni käskkiri nr. 1 leegioni staabi moodustamise ja alluvussuhete ning 
ülesannete määratlemise kohta. 


Siinkohal tuleks aga märkida, et lätlastel oma lennuväeleegioni (Luftwaffen Legion Lettland) 
loomine siiski õnnestus. Nii oli lätlaste andmetel Saksa õhujõudude ülema käskkirjaga juba 
11. augustil Läti Lennuväeleegioni ülemaks määratud Oberstleutnant (kolonelleitnant) Janis 
Rucels. Väärib märkimist, et Läti Lennuväeleegioni koosseisus olid peale lennuüksuste ka 
õhutõrje-suurtükiväe üksused. Nagu eespool juba räägitud, likvideeriti 1944. aasta oktoobris 
nii eesti, kui ka läti lennuväeleegion ja lennuüksused. 

Kuid eesti lennuüksuste osas oli ka teistsuguseid plaane, mille kohta tol ajal midagi teada ei 
olnud ja mis alles nüüd, paljude aastate möödudest on Soome arhiividest välja tulnud. 
Käesoleva raamatu autor ei tea, kuivõrd tõsiselt oli alljärgnev kavatsus ette valmistatud, sest 
täiendavaid, asja kinnitavaid andmeid selle kohta tal ei ole ja põhjalikumaks uurimiseks 
puuduvad autoril ka võimalused, kuid ta arvab, et n.ö. igakülgse ülevaate andmiseks eesti 
lennuüksustega seotud tulevikukavatsustest võiks ka selle loo ära tuua. 


Nimelt avastati Soome arhiivis dokument, mis kujutab endast Soome Õhujõudude ülema 
käsul koostatud Õhujõudude Staabi ettekannet Peastaabi luureosakonnale 24.08.1944. Toodud 
ettekandes teatatakse, et 13. augustil 1944. aastal olevat kol-Itn Ilanko teate kohaselt 
Munkkiniemis, 5. lennurügemendi staabis käinud eestlane, lendur-kapten Anelin, kes uuris 
võimalust eesti lendurite ületulekuks Soome Õhujõudude teenistusse juhul, kui Eesti peaks 
taas venelaste kätte langema. Jutt oli umbes 50 lendurist, 10 vaatlejast ning 50 
lennukimehaanikust. Soome õhujõudude ülema arvamus asja kohta oli, nagu teatises 
märgitud, et Soome õhujõud võtaksid eestlased vastu küll kui küsimus muutub aktuaalseks, 
kuid vaevalt neid lennuteenistuseks kasutada saab, sest neile tuleks eelnevalt anda 
kalliksminev koolitus Soomes kasutusel olevatele lennukitele. Kuid neid saaks kasutada 
muudes ülesannetes. Lennukimehaanikud oleksid aga kasutamiskõlvulikud. 


Võib oletada, arvestades asjaolu, et kogu lugu tuli ilmseks alles aastakümnete möödumisel, et 
ilmselt sooritas kapten Anelin selle käigu Soome isiklikul initsiatiivil, ilma teisi 
lendurohvitsere asjast informeerimata. Nähtavasti ei olnud aga soomlaste poolt esitatud 
tingimused kapten Anelinile vastuvõetavad, või mängis siin rolli ka soomlaste varstine sõja 
lõpetamine, sest rohkem sellest asjast midagi kuulda ei ole olnud ja eestlaste üleminek Soome 
õhujõududesse igatahes teoks ei saanud. 


Tehes nüüd kogu loost lõpetuseks kokkuvõtte, võib öelda, et ehkki enamik eesti lendureid ei 
lennanud Teise maailmasõja ajal Eestit kaitstes just selliste lennukitega, nagu nad oleksid ehk 
soovinud ja kahtlemata ka võimelised olnud, püüdsid nad neile antud piiratud võimaluste 
tingimustes anda siiski oma parima, et täita oma sõdurikohust ja kaitsta oma kodumaad idast 
tuleva vaenlase vastu. Ja et see neil ei õnnestunud, ei olenenud paraku neist, sest nemad olid 
üksnes etturiteks suurriikide vahelises heitluses, vaid üldisest sõja käigust, mis otsustas ilma 
nende rahvastelt küsimata ka paljude väikeriikide saatuse. 

Eesti lennuüksuste arengukavade ja 
väljaõppe organiseerimisega ning 
lennuväeleegioni moodustamisega 
tegeles Hauptmann Johannes Unt 


Põhilised eesti lennuüksustes lahingutegevuseks kasutatud lennukid: 


Eesti jahilendurite sõjaratsuks 
oli Focke wulf Fw-190 


Põhiliseks 127. Mereluure lennu- 
grupi lahingulennukiks oli Arado 
Ar-95. 

Rannikuluureks kasutas 127. 
Mereluure lennugrupp ka 
lennukeid Henschel Hs-126 


11. Öölahingulennugrupi 
põhiliseks lahingulennukiks 
oli Heinkel He-50 


1944. aasta kevadtalvel 
lisandusid Heinkel*itele 
ka Fokker CVE?d 

11. Öölahingulennugrupi 
kolmas lennusalk - oli 
varustatud = lennukitega 
Arado Ar-66 


Olgu järgnevalt võrdluseks toodud ka Nõukogude Liidu öiste pommitajate üksustes kasutatud 
lennukid 


Kõige enam kasutatavaks 
lennukitüübiks Nõukogude 
Liidu öiste . pommitajate 
üksustes oli U-2 (hiljem 
ümber nimetatud Po-2-ks) 


Laialdast kasutamist leidis ka 
algselt luure- ja kergeks 
pommituslennukiks - loodud 
R-5 

Lisad 

Fakte ja kommentaare 


1 Inglise firma Hawker Aircraft Ltd poolt konstrueeritud ja toodetud ning Inglise 
lennuväes 1930. aastal kasutusele võetud luure- ja kergepommituslennukid Hawker 
Hart osteti Eesti lennuväele 1932. aastal. Kokku osteti 8 Hawker Hart 11. Lennuki 
maksimaalne kiirus oli kirjanduse andmetel 305 km/h, ta oli relvastatud kahe 
kuulipildujaga ning võis kaasa võtta kuni 550 kg pomme. 


Õppe-treeninglennukid PON-IA olid Eestis konstrueeritud ja ehitatud Lennuki 
konstruktoriteks olid Voldemar Post, Otto Org ja Rein Neudorf. 1936. aastal sai 
Eesti lennuvägi neid lennukeid 4 tükki. Lennuki kiirus oli 160 km/h 


Õppe-treeninglennukid PTO-4 konstrueeriti ja ehitati 1938. aastal samuti Eestis. 
Konstruktorid: V. Post, R. Tooma (enne eestistamist Neudorf) ja O. Org. Eesti 
lennuvägi sai 2 lennukit, neist ühe kinnise kabiiniga. Lennuki maksimaalkiirus oli 
245 km/h ning ta oli väga heade vigurlennuomadustega. Eesti lennuväel oli plaanis 
tellida neid lennukeid endale12 tükki, kuid 1940. aasta sündmuste tõttu jäi asi katki. 


2 Lenduritest arreteeriti kolonel Aleksander Vernik, kolonelleitnant Hans Kitvel, 
majorid Voldemar Andresen, Evald Döring (ainus kes vangilaagrist lõpuks tagasi 
tuli ja Aleksander Braun ning kaptenid Harald Kirsipuu ja Voldemar Neeme. 
Reservis olnud lendurite arreteerimise kohta täpsemad andmed autoril kahjuks 
puuduvad 


3. Kõikide Jägalast metsa põgenenud meeste nimesid ei ole autoril kahjuks õnnestunud 
välja selgitada. Juhan Laanese ja Valdo Kopli mäletamist mööda olid esimese, 23 
mehelise grupi koosseisus: 


1. major Peeter Juhalain 
2. kapten Harry Anelin 

3. kapten Aavo Ürgsoo 

4. kapten Edgar Mesikep 
5. kapten Oskar Aksel 

6. kapten Juhan Kalmet 

7. kapten Arnold Streimann 
8. kapten Oskar Pirbe 

9. kapten Johannes Talvik 
10. kapten Anton Kuuspalu 
11. nooremleitnant Jaan Leppiko 

12. nooremleitnant Eduard Lepp 

13. nooremleitnant Martin Terts 

14. nooremleitnant Mart Napa 

15. nooremleitnant Ants Repnau 

16. nooremleitnant Osvald Talmet 
17. nooremleitnant Valdo Kopli 

18. nooremleitnant Leopold Kruusmägi 
19. nooremleitnant Raimond Ots 


20. portupeeaspirant Harry Kõllo 

21. portupeeaspirant Remi Milk 

22. portupeeaspirant Leino Oru 

23. allohvitser (autojuht) Johannes Metsla 


4. Teises grupis, kes kadus Jägala mõisast videvikus vaikselt jõe ääres oleva 
piiritusevabriku taha võssa ja alustas sealt kiirmarssi metsa sügavusse olid: 

1. kapten Johannes Kant 
2. kapten Valter Reili 

3. kapten Karl Roovet 
4. kapten Oivo Soots 

5. kapten Richard Teder 
6. nooremleitnant Koit Kava 

7. nooremleitnant Evald Mardo 
8. nooremleitnant Hugo Nõmm 
9. portupeeaspirant Karl Lumi 

10. portupeeaspirant Lembit Raidal 
11. portupeeaspirant Juhan Laanes 
12. portupeeaspirant Tarmo Rae 


13. portupeeaspirant Vello Maks 


Selle grupiga ühines mõni päev hiljem vanemseersant Herman Tombah, kes oli 
Venemaale evakueeritavate sõjaväelaste rongist Raasikul maha hüpanud. Veelgi 
hiljem liitus grupiga veel kolm Erna grupi meest, kes olid Soome armee mundris ja 
ka kergerelvadega varustatud. Nende juhiks olevat olnud vänrikki Detlef Grau, kes 
oli kunagi õppinud ka Eesti lennukoolis, kuid sealt distsipliinirikkumise pärast 
1939. aastal kõrvaldatud (J. Laanese andmed) 


Osa mehi, nagu näiteks kaptenid Otto Pork, Artur Asu ja Juhan Ainjärv (neid mehi 
olevat rohkem olnud, kuid nimed ei ole autorile teada) tegutsesid põgenedes omal 
käel ja kadusid lihtsalt vaikselt ära. 


Gerhard Buschmann sündis 17. juunil 1910 Poltaavas. Lõpetas 1927. aastal 
Tallinnas Saksa Reaalkooli. Tegeles Eesti Aeroklubis puri- ja mootorlennuga ning 
juhatas kuni Saksamaale siirdumiseni aeroklubi purilennusektsiooni. Mitmekülgse 
sportlasena tegeles peale lennuspordi veel mitmete teiste spordialadega, neist 
edukamalt purjetamise ja jääpurjetamisega. Oma vaadetelt oli väga eestimeelne 
mees. Oli esimese eestlastest koosneva lennuüksuse Sonderstaffel Buschmann'i 
organiseerijaks ja ülemaks. Pärast 127. Luurelennugrupi loomist suunati algul 
vaatlejaks saksa -lähiluurelennuüksusesse = Siverskajas, edasi aga, pärast 
ohvitseridekooli lõpetamist, oli Berliini lähedal asunud staabi — General der 
ausländischer Flieger — juures, mis tegeles välismaalastest koosnevate (peamiselt 
Vlassovi armee) lennuüksustega. Oberleutnant A. Rebase mäletamist mööda olevat 
ta ka eesti jahilenduritele, kui need uuesti lendama said, palka maksnud. Suri USA-s 
1981. aastal. 


Saksa Staffel vastas Nõukogude lennuväes eskadrillile, Fliegergruppe vasteks oli 
aga polk. Edaspidi on Staffel'i asemel kasutatud Eesti lennuväes kasutusel olnud 
nimetust lennusalk. Et saksa Fliegergruppe*le Eesti lennuväes tinglikult vastanud 
nimetust — divisjon — aga sõja ajal ei kasutatud ( saksa Division'ile vastas diviis), 
siis on ka selles raamatus jäädud lennugrupi juurde. 


Auastmete andmisel said “nühkida” Eesti sõjaväe kõige madalama auastmega 
ohvitserid — reservist tulnud lipnikud, sest neile antud auastet — Oberfähnrich — 
Saksa sõjaväes ohvitseriauastmeks ei loetud. (Vt. lisa “Mõningaid üldisi teadmisi 
Saksa lennuväest”, punkt V.) 


Mõnevõrra segane on lugu Leutnant'ide ja Oberleutnant*idega. Eesti lennuväes 
1940. aastaks Saksa Oberleutnant*i auastmele vastanud Eesti leitnandi auastmega 
lendureid ei olnud. Saksa Leutnant*i auaste Eesti lennuväe nooremleitnantidele ja 

portupeeaspirantidele, kelledest osa ülendati hiljem Oberleutnant*iks. Et aga täpsed 
andmed selle kohta, keda ja millal just ülendati, puuduvad, siis võib käesolevas 
kirjutises Leutnant*ide ja Oberleutnant”ide auastmetes esineda ebatäpsusi. 


Seoses auastmetega tuleks siinkohal rääkida veel ühest loost. Nimelt olevat 1944. 
aasta suve lõpul Lennuväeleegioni staabiülema Hauptmann J. Undi ettepanekul 
tulnud käskkiri kõikide Eesti lennukooli kahe viimase kursuse aspirantide (ja vist ka 
mereluurelennusalgas teenivate teistest väeliikidest lennuväkke tulnud ja seal 
vaatlejate kursuse lõpetanud ohvitseride), kes seni olid Leutnant'id ülendamiseks 
Oberleutnant*ideks. Käskkiri olevat tulnud aga vahetult enne Eestist lahkumist, nii 
et kas ja kuivõrd seda täideti on autoril teadmata (R. Milk olevat oma ülendamisest 
näiteks teada saanud alles pärast Rootsi lendamist). See suurendab veelgi segadust 
Leutnant*ide ja Oberleutnant*idega. 


Ka madalamate auastmetega on asi segane, sest keda ja millal just ülendati, ei ole 
teada. Seetõttu ei tarvitse raamatus toodud auastmed alati päris õiged olla. Nii 
näiteks ilmus Lennuväeleegioni käskkiri, millega lennukooli lendurite kursuse 
lõpetamine loeti ühtlasi ka allohvitseridekooli lõpetamiseks. Paraku võib aga öelda, 
et hiljem, lennuüksustes, ülendamistega enam eriti lahked ei oldud ja enamik 
Liibavi lennukoolist tulnud lendureid ja pardalaskureid jäid sellele auastmele 
pidama (vaatamata teenistusajale ja autasudele), mis neil lennukoolist tulles oli 
olnud. 


1943. aasta märtsis alanud vaatlejate kursusel õppisid: 


1. Leutnant Märt Einila 12. Leutnant August Rebane 

2. Leutnant Jüri Ester 13. Leutnant Johannes Roomets 
3. Leutnant Valentin Härm 14. Leutnant Leo Saar 

4. Leutnant Komeli Kallas 15. Leutnant Ilmar Saarne 

5. Leutnant Amo Kokk 16. Leutnant Evald A. Stein 

6. Leutnant Raymond Kulli 17. Leutnant Harald Säde 

7. Leutnant Roman Küttis 18. Leutnant Heino Tammerk 
8. Leutnant Juhan Laanes 19. Leutnant Robert Tomingas 
9. Leutnant Edgar Martenson 20. Leutnant Ants Vilo 

10. Leutnant Paul Pärna 21. Oberfähnrich Aksel M. Kessler 
11. Leutnant Anatol Rebane 22. Feldwebel Alfred Viltrop 


Neist olid lendurid: M. Einila, J. Ester, A.M. Kessler, A. Kokk, R. Kulli, R. Küttis, 
J. Laanes, E. Martenson, A. Rebane, A. Rebane, H. Säde ja A. Viltrop, kes hiljem 
lenduritena lendama hakkasid. 


Pardalaskurite kursuse lõpetasid (A. Putmakeri andmetel): 


1. Unteroffizier Robert Mahlberg 
2. Unteroffizier Erich Masing 

3. Unteroffizier Boris Sade 

4. Gefreiter Ants Aavik 

5. Gefreiter Franz Arm 

6. Gefreiter Lembit Järver 
7. Gefreiter ? Kildemaa 

8. Gefreiter Endel Kukk 

9. Gefreiter Eduard Körtsini 
10. Gefreiter Arvo Putmaker 
11. Gefreiter Endel Pärlioja 

10. 


11. 


12; 


13. 


12. Gefreiter Enn Rada 
13. Gefreiter Johannes Õispuu 


Pardalaskurite kursusega alustas 15 meest. Kursustelt lahkus enne lõpetamist Endel 
Andre, teise lahkunu nime on aeg aga sõjakaaslaste mälust kustutanud. Et kõikide 
kursusel osalenud meeste auastmed ei ole täpselt teada, siis on madalamate 
auastmetega meeste puhul auastmeks märgitud Gefreiter. Pardalaskuritest õppisid 
hiljem Pärnus lendurite kursusel A. Aavik, F. Arm, E. Masing ja E. Pärlioja, 
R. Mahlberg aga omandas vaatleja kutse. 


Venemaale saadeti kaheks kuuks stažeerima viis paremat lõpetajat, kes jaotati saksa 
üksustesse kolmes grupis: L. Järver ja A. Putmaker, samuti E. Pärlioja ja J. Õispuu 
lendasid Junkers Ju-88-tel, B. Sade aga Dornier Do-217-tel. 


Sellest ajast on A. Putmakeril meeles väike humoorikas looke, kuidas nende 
üksusse oli lennukoolist tulnud üks värskelt vaatlejate kursuse lõpetanud leitnant. 
Oma esimesel lahingulennul oli ta imestunult tähendanud, et huvitav, milliseid 
väikesi valgeid pilvekesi küll Venemaa taevas leidub. Allohvitserist lendur, vana 
kogenud rindekala oli seepeale pisut muianud ja ütelnud, et Herr Leutnant võtku 
teadmiseks, et nii näeb Flak (õhutõrje) välja, sest nende pihta just praegu parasjagu 
põmmutatakse. 


Pärast stažeerimiselt naasmist lendasid pardalaskurid algul veel mõnda aega 
mereluure lennugrupis edasi, siis aga saadeti nad 11. Öölahingulennugruppi, kuhu 
saabuti siis, kui lennugrupp paiknes juba Idritsas. Teised pardalaskurite grupis 
õppinud, välja arvatud R. Mahlberg, olid sinna saadetud juba varem. 


Teine lennusalk läks Venemaale Hauptmann A. Ürgsoo andmetel 28. juulil. 
Lennusalga koosseisus olid lenduritest (J. Laanese andmetel): 


1. Hauptmann Valter Reili salgaülem 

2. Leutnant Jaan Leppiko tehniline ohvitser 

3. Leutnant Tarmo Rae eriülesannetes ohvitser 
4. Leutnant Evald Mardo 

5. Leutnant Mart Napa 

6. Leutnant Georg Poolma 

7. Leutnant Ants Repnau 

8. Leutnant Osvald Talmet 

9. Feldwebel August Rae 

10. Feldwebel Valerian Sontak 


Sellele vaatamata, et mereluurelennusalk jäi pärast eraldumist tegutsema üksiku 
lennusalgana 1./127, täitis ta siiski niivõrd olulisi ülesandeid, et ta staap jäi 
tegutsema lennugrupi staabile vastava koosseisuga. Üksuse staabiülemaks oli 
Hauptmann Harry Anelin, kelle alluvuses oli peale abi (Leutnant Remi Milk) veel 
kolm komandopunkti (Befehlstelle) korrapidajat, kes pidasid ööpäevaringset 
valveteenistust. Need mehed olid Leutnant Oskar Illistom, Oberfähnrich Osvald 
Randva ja Unteroffizier Robert Mahlberg. Neist siirdus O. Randva hiljem Pärnusse 
lendurite kursusele, R. Mahlberg, kes oli lõpetanud pardalaskurite kursuse, omandas 
hiljem aga ka vaatleja kutse. 


Üksiku mereluurelennusalga ülem Oberleutnant (hiljem Hauptmann) William 
Laanekõrb (sündinud 28. mail 1910 ja lõpetanud Tallinna Reaalkooli) ei kuulunud 
eestiaegsete sõjaväelendurite hulka, vaid tegutses enne sõda Eesti Aeroklubis, kus ta 
(1938. aastal välja antud aeroklubi liikmete nimekirjas toodud andmetel) oli klubi 

14. 


15. 


16. 


17. 


sekretär. Oli tunnustatud sportlendur, kes Eesti koondvõistkonnas oli osalenud ka 
Balti riikide lennuspordivõistlustel. Samuti oli ta tuntud hea purjesportlasena. 
Buschmannstaffel'i loomisel oli ta olnud üks innukamaid = kaasalööjaid. 
W.Laanekõrb oli üks neid sõjakooli mittelõpetanud mehi, keda peeti 
ohvitseriauastme ja kohe ka lennusalga ülema ametikoha vääriliseks. 1944. aasta 
oktoobris, paar nädalat enne lennusalga 1./127 likvideerimist, anti Hauptmann 
William Laanekõrbile tunnustusena silmapaistva vapruse eest, lisaks talle juba 
varem antud aumärkidele, ka Aupokaal eriliste saavutuste eest õhusõjas 
(Ehrenpokal für besondere Leistungen im Luftkrieg). 


Liibavi lennukooli ülema Major Walter Endresi isa Theodor Endres oli 
suurtükiväekindral, (General der Artillerie) Rüütliristi kavaler ja üsnagi mõjukas 
isik. 

Kogu õppekompanii korra ja päevaplaani täitmise eest hoolitses vilega märku andes 
korrapidaja allohvitser. Väeosas oli nii korrapidaja ohvitser (Offizier vom Dienst - 
lühidalt OvD) kui ka korrapidaja allohvitser ning sellele abiks korrapidaja Gefreiter 
(vastavalt Unteroffizier vom Dienst ja Gefreiter vom Dienst — lühidalt UvD ja GvD). 
Korrapidajaks oldi korda mööda ja korrapidamisteenistus kestis 24 tundi. 
Korrapidaja allohvitser ja Gefreiter olid lätlaste ja eestlaste jaoks eraldi. 
Korrapidajate eritunnuseks oli kollane akselbant ja lisaks sellele pidi nad väljaspool 
korrapidaja ruumi viibides kandma kiivrit. 


Esimesel lendurite kursusel (lühiajalisel täienduskursusel) alustasid õppimist: 


1. Leutnant Arno Kokk 

2. Leutnant Roman Küttis 

3. Leutnant August Rebane 

4. Leutnant Raymond Kulli 

5. Oberfähnrich Aksel-Meinhard Kessler 
6. Unteroffizier Endel Sihver 


Nad kõik peale R. Kulli olid sõjaväe reservlendurid, viimane oli oma väljaõppe 
saanud aga Eesti Aeroklubis. A. Kokk haigestus hiljem ja pandi pärast kursuse 
lõpetamist haiglasse. Tema edasise käekäigu kohta andmed puuduvad. Eesti 
lennuüksuste koosseisus teda kusagil enam mainitud ei ole. Ühtedel andmetel olevat 
ta pärast sõda Saksamaal tiisikusse surnud. 


Teine eesti lendurite kursus alustas Liibavi lennukoolis oma tegevust novembri 
algul (esimene lennupäev oli 10. november) ja sai lenduritunnistused kätte 
(allakirjutamise kuupäev) 3. juunil 1944. Õppimist alustas 28 kursanti: 


1. Leutnant Otto Tamm 

2. Oberfähnrich Väino Kõrb 

3. Oberfähnrich Oskar Nõmm 
4. Oberfähnrich Viktor Sova 

s. Oberfähnrich Virgo Vallner 
6. Feldwebel Boris Pärl 

7. Unteroffizier Evald Kaasik 
8. Unteroffizier Theodor Kiivet 
9. Obergefreiter Vambola Mardiat 
10. Gefreiter Kaljo Alaküla 
11. Gefreiter Hendrik Arro 
12. Gefreiter Bruno Ehasalu 

18. 


19. 


13. Gefreiter Ants Malkus 


14. Gefreiter Rein Merisalu 
15. Gefreiter Karl Mällo 

16. Gefreiter Karl Parts 

17. Gefreiter Valdo Raag 

18. Gefreiter Kalju Reitel 

19. Gefreiter Arnold Ristmäe 
20. Gefreiter Herbert Rõuk 
21. Gefreiter Endel Schönberg 
22. Gefreiter Uno Tael 

23. Gefreiter Harri Toi 

24. Gefreiter Viktor Valk 

25. Gefreiter Endel Vesk 

26. Gefreiter Kalju Vijan 

27. Gefreiter Helmut Võsari 
28. Gefreiter Harald Öör 


Kursantide nimekirjas toodud meestest oli osa Gefreiter'itena kirjasolijaist 
tegelikult isegi ainult Flieger'id, kuid kes ja kas nad kooli ajal ülendust said, on aeg 
mälust kustutanud. Et mitte kedagi solvata, läksid kõik Gefreiter'itena kirja. 
Unteroffizier'ideks ülendati neist hiljem, juba lenduritena teenides, ainult A. 
Ristmäe, H. Toi ja H. Võsari. 


Kursuslastest oli varem, Eesti lennuväes lenduriväljaõppe saanud Leutnant Otto 
Tamm ja Unteroffizier T. Kiivet, kes n.ö. kursust kordasid. Alustanutest lõpetas 
juuni algul 26 meest. Oberfähnrich V. Sova ei lennanud välja ja lahkus kursuselt, 
Oberfähnrich V. Kõrb aga haigestus ja lõpetas koos kolmanda kursusega. 


Pardalaskurite kursuse lõpetasid 1944. aasta mais: 


1. Aksel Anton, 9. Elmar Pentre 
2. Valdur Ernits 10. Ants Prikk 
3. Elmar Heinsalu 11. Feliks Prodo 
4. Ralf Kapmann 12. Guido Salvet 
5. Hans Kitvel 13. Harri Sampo 
6. Artur Hunt 14. Väino Sepp 
7. Elmar Käsper 15. Erich Toom 
8. Ants Mitt 16. Ülo Tallmann 


Kõik nad olid kas Obergefreiter'id, Gefreiter'id või Flieger*id. Et täpsed auastmed 
ei ole teada. on nad siinkohal ära jäetud. 


Kursusel osales ka Tallinnas vaatlejate kursuse läbin teinud Leutnant Evald 
A. Stein, kes oli ka teisel lendurite kursusel navigatsiooniõppejõud. Pardalaskurite 
kursuse kaudu soovis ta lennukoolist ära, rindeüksusesse pääseda, sest ta oli kooli 
juhtkonnaga vastuollu sattunud. 11. Öölahingulennugrupp aga vaatlejaid ei vajanud, 
küll aga pardalaskureid. Rindeleminek õnnestuski ja ta oli hiljem Jõhvis ning 
Rahklas, kust siis Hauptmann Laanekõrb ta tagasi mereluure lennusalka kutsus. 


Esimesse lennusalka saadeti täienduseks Gefreiter'id B. Ehasalu ja H. Rõuk ning 
teise lennusalka Feldwebel B. Pärl, Unteroffizier E. Kaasik ja Gefreiter”id 
A. Malkus, R. Merisalu ja U. Tael. Kõik nad saadeti algul Rakverre teistele 
lennukitele (vastavalt Fokker CVE ja Heinkel He-50) ümber õppima. 
Väljavedajateks oli Fokker CVE-del Oberleutnant E. Lepp ja He-50-tel 

20. 


21. 


Oberleutnant E. Tikerpäe. Kursus kesti umbes 10 päeva. Selle käigus tegi 
B. Ehasalu aga kolm avariid, neist kõige suurem oli kokkupõrge öölendude ajal 
lennuvälja juures olnud raadiomastiga, mis seejärel koos lennukiga sakslaste 
barakile langes. Sel viisil ootamatult unest üles äratatud sakslaste paanika oli 
muidugi suur, ehkki õnneks ükski neist surma ei saanud. Ka Ehasalu jäi terveks. 
Kõige selle tulemusena saadeti B. Ehasalu aga kolmandasse lennusalka tagasi. 


1944. aasta juuni lõpul või juuli algul lõpetas Pärnus veel üks lendurite 
täienduskursus, mis alustas juba aprillis, enne teise lendurite kursuse lõpetamist 
Liibavis. Instruktorina olevat sellel kursusel tegutsenud Hauptmann O. Pirbe 
(Oberfähnrich V. Kõrbi mälestused), kuid ilmselt aitasid mõningal määral kaasa ka 
teised Liibavis ja Pärnus tegutsenud instruktorid. Selled kursusel õppisid: 


1. Leutnant Udo Härm 

2. Leutnant Johannes Kimmel 
3. Leutnant Johannes Piliste 
4. Leutnant Endel Raba 

5. Oberfähnrich Amold Potisepp 
6. Oberfähnrich Väino Kõrb 

7. Unteroffizier Eduard Illisson 
8. Unteroffizier Karl Tennosaar 


Neist toodi V. Kõrb haigestumise tõttu Liibavi teiselt lendurite kursuselt üle, 
ülejäänud olid aga kõik juba enne sõda Eesti sõjaväe lennukooli lõpetanud. 


Andmeid neljandal lendurite kursusel õppinute kohta õnnestus saada küllaltki suurte 
raskustega, sest kõik sellel kursusel õppinud mehed, kellega autoril oli võimalik 
vestelda, olid selle, kellega nad just koos õppisid kaunikesti unustanud. Seetõttu on 
alltoodud nimekiri kokku seatud mitmelt mehelt saadud andmete põhjal ja võib 
sisaldada ka vigu. Alustanud olevat: 


1. Oberfähnrich Osvald Randva 

2. Feldwebel Erik Laanes 

3. Unteroffizier Eugen Ignatovitš 
4. Unteroffizier Nikolai Koel 

5. Unteroffizier Erich Masing 

6. Unteroffizier Manfred Vesmes 
7. Obergefreiter Ants Aavik 

8. Gefreiter Benno Abram 

9. Gefreiter Sven Andevei 

10. Gefreiter Franz Arm 

11. Gefreiter Johannes Getrei 
12. Gefreiter Reinhard Jürgenson 
13. Gefreiter Valentin Karelson 
14. Gefreiter Elmar Karu 

15. Gefreiter Raimond Lepik 
16. Gefreiter Raimond Lipand 
17. Gefreiter Gunnar Mühlberg 
18. Gefreiter Arved Oksaar 

19. Gefreiter Elmo Poolar 

20. Gefreiter Hans Puhk 

21. Gefreiter Endel Pärlioja 
22. Gefreiter A. Reinberg 

22. 


23. 


23. Gefreiter Aleksander Sion 
24. Gefreiter Feliks Tipner 
25. Gefreiter Viljar Treilman 


Mõni nimekirjas toodud Gefreiter'itest võis ka Obergefreiter või Flieger olla. 
Lisaks ülaltoodudtele olevat samal ajal Pärnus korduvväljaõppel olnud veel 
Leutnant Harald Mandel ja Unteroffizier Herman Hagel, kes mõlemad olid juba 
enne sõda Eesti sõjaväelennukooli lõpetanud (J. Laaneselt saadud andmed). 
Alustanutest langesid kursuselt välja A. Oksaar, E. Ignatovitš ja F. Tipner, neist 
viimane pahanduse pärast distsiplinaarküsimuses. A. Aavik sai aga õppelennul 
surma. 


Anatol Rebase andmetel siirdusid jahilenduriks õppima: 


esimese grupiga teise grupiga 
Leutnant Jüri Kukk . Leutnant Voldemar Eller 
Oberleutnant Karl Lumi . Leutnant Harri Kõllo 
Oberleutnant Lembit Raidal Oberleutnant Edgar Martenson 
Oberleutnant John Sepa . Oberleutnant Anatol Rebane 
Oberfähnrich Aksel M. Kessler 5. Oberleutnant Albert Vaart 


Siin on andmetes aga erinevusi. Nimelt, J: Laanese andmetel, olevat esimesse 
gruppi esialgu kuulunud mitte Oberleutnant J. Sepa vaid Leutnant Elmar 
Endrekson, kes aga ootamatu terviserikke tõttu sõita ei saanud ja nii sõitis siis 
väljaõppele ainult neli meest. Oberleutnant J. Sepa sõitis jahilendurite väljaõppele 
aga teise grupiga, mille koosseisus oli seega kuus meest. Nagu juba öeldud, lahkus 
esimene grupp Eestist mai, teine aga juuni lõpul. 


MREONe 
RONR 


Obergefreiter Epner ehk Iidapoeg, nagu ta ise ennast ja ka mehed teda kutsusid oli 
eesti lennuüksustes markantne isik, midagi lennuüksuste Švejki taolist. Oli hea 
naljasoone ja jutuga mees, kes igasuguste ülemuste eest erilist aukartust ei tundnud. 
Teenistuse jooksul oli ta läbi rännanud vist enamiku eesti lennuüksustest ja tema 
kohta liikus meeste hulgas arvukalt anekdootlikke lugusid, nagu näiteks: 


- kuidasta Tallinnas, kus üks temast kõrgema auastmega saksa mereväelane, 
keda ta ei olnud tervitanud ja kes ta selle pärast kinni pidas ja karjuma 
hakkas, selle õlakutelt kuppusid luges ja siis teatas, et kaks kuppu. Nii palju 
kuppe olevat ka lennuväe kokal ja teda ta ei tervita. Järgnes nädal kartsa, 
millest vabanemise järgi ta korra kohaselt oma lennusalga ülemale esines ja 
kui see küsis, et mis sa nüüd ise arvad — kas said vähe või palju olevat 
vastanud: “Vahel arvasin, et palju, vahel jälle et vähe. Aga noh, Teil ka neid 
alamaid palju, kus Te seda õigust ikka nii täpselt teha saate.” 


- Kord, kui Major Juhalain käskis tal lennujuhtimiskeskusse (Flugleitung) 
minna ja teatada, Juhalain läheb lendu ja nad stardiaja kirja paneksid, teatas 
Iidapoeg seal, et pange nüüd köied ja labidad valmis — Juhalain läheb 
lendama. Juhtuski äpardus ja lennuki telik sai vigastada. Iidapoja ütlus kanti 
Juhalainile aga ette ja ega see nendevahelist sõprust just ei süvendanud. 


- Venemaal, kui kord lennuvälja pommitati, olevat Iidapoeg paber näpus 
Major Juhalaini juurde tormanud ja teatanud: “Siin: mu teenistusest 
lahkumise avaldus. Enam ma ei sõdi, juba tapavad!” 


- Ühelt lennuväljalt teisele kolimisel vedas Iidapoeg oma autol markitendri 
kraami. Kui kontrollima tulnud Major Juhalain avastas, et 25 pudelit 

24. 


25. 


26. 


konjakit on puudu, teatas lidapoeg: “Just nii, on puudu. 20 pudelit panime 
ise nahka, aga vaat, kes kurat need 5 pudelit sisse vehkis, seda küll ei tea.” 


- Obergefreiter'iks ülendamisel, kui ta korra kohaselt pidi salgaülema ees sel 
puhul esinema, olevat ta teatanud: “Obergefreiter Epner. Pärast 
meeleäraheitlikku teenistust Obergefreiter'iks ülendatud.” 


Selliseid lugusid oli palju ja Iidapoeg aitas ise nende levikule ka ise meeledi kaasa, 
jutustades meestele tihti naljakamaid lugusid oma sõjaväeteenistusest. 


Rootsi lendasid merelennusalgast Ar-95-tega: 


- Hauptmann H. Anelin, meeskonnas Leutnant H. Tammerk ja Feldwebel 
E. Sirel; 


- Leutnant R. Milk, meeskonnas Leutnant K. Kallas; 


- Oberleutnant L. Kruusmägi, meeskonnas Leutnant 1. Saarne ja lisaks ka 
Kruusmäe naine ja poeg. 


Esimesed kaks lennukit saabusid Rootsi 21. septembril, viimane, millega käidi 
kodustel järel aga 22. septembril. 


1. oktoobril Liibavist lahkudes lendas He-50-gal Rootsi Oberfähnrich Arnold 
Potisepp, meeskonnas Oberfeldwebel Evald Luuk ja motorist Viktor Ambus, Fokker 
CVE-ga aga Oberleutnant Eduard Lepp, meeskonnas Oberfeldwebel Konrad 
Külmallik ja Feldwebel Rubo Kaam. 


4. oktoobril saatis 1. Õhulaevastik (Luftflotte 1) lennuväe ülemjuhatusele 
(Oberkommando der Luftwaffe) salajase telegrammi, milles teatati, et viimastel 
päevadel on eesti lennuüksute lennukite pagemine Rootsi näidanud, et eesti 
lennuüksuste senine kõlblikus lahingutegevuses Eesti kaitsmisel on seoses Eesti 
mahajätmisega tugevasti langenud. Esimese abinõuna selle vastu on 1. Õhulaevastik 
eesti lennuüksustele kehtestanud lennukeelu ja neilt bensiini ära võtnud. Sellele 
lisaks taotletakse kõikide eesti lennuüksuste likvideerimist, kuivõrd sellele 
poliitilised kaalutlused (võitluse jätkamine bolševismi vastu eesti üksuste abil) vastu 
ei räägi. Likvideerimisele kuuluvad: 


Eesti Lennuväeleegioni staap, mille asemele tuleb üks eesti sideohvitser, 
Merelennusalk 1./127, 11. Öölahingulennugrupp. Lennuväe täiendusgrupp Estland. 
Likvideeritud lennuüksuste eestlastest personalile, välja arvatud mõningad tehnilise 
personali hulka kuuluvad isikud, ei ole 1. Õhulaevastikus kasutamisvõimalust. 
Kavatsetud eesti flakiüksuste moodustamine on alles algusjärgus. Pannakse ette 
sobiv ja ülesannete täitmiseks valmis flakipersonal nagu ka saksa lennu- ja 
õhuseireüksustes teenivad üksikud kõlbulikud eesti vabatahtlikud alles jätta, kogu 
ülejäänud eestlastest personal aga pakkuda kas SS-ile või tööle rakendada. 
Allesjäetud personali võib edaspidi väikeste gruppidena saksa üksustes vabatahtliku 
abipersonalina rakendada. 


1. Õhulaevastiku teate lõpus on märgitud, et ülaltoodud tingimused ei puuduta läti 
üksusi. 


Tegelikkuses lennukeeldu eesti üksustele kuni Saksamaale jõudmiseni aga ei 
rakendatud. 


1. Õhulaevastiku ettepanek eesti lennuüksuste likvideerimiseks rahuldati ja 7. 
oktoobril . 1944. . aastal andis Lennuväe . ülemjuhatuse juures olev 
kindralkortermeister koheselt jõustuva korralduse kõikide eesti ja läti lennuüksuste 

likvideerimiseks. 


Mis puutub eesti lennuüksuste likvideerimist, ja eestlaste töölerakendamist 
tööstuses või põllumajanduses, siis seda küsimust on oma mälestustes puudutanud 
ka G. Buschmann, kelle mäletamist mööda oli eesti lennuüksuste likvideerimine 
päevakorras juba varem, enne eestlaste Rootsi lendamist. See oli seotud üldise saksa 
lennuväe reformeerimise ja paljude lennuüksuste likvideerimisega. Rootsi 
lendamine ainult kiirendas asjade käiku. 


Nagu juba mainitud, on andmed eesti lennuüksustes teeninud meeste kohta kaunis 
puudulikud ja hõlmavad peamiselt ainult lendavkoosseisu ja ohvitserkonda. Seetõttu 
ongi järgnevalt ära toodud ainult neid puudutavad andmed. Ei ole aga välistatud, et 
need andmed võivad sisaldada ka mõningaid vigu. Eriti just üksustesse kuulumise, 
ameti ja auastmete osas. Isikud kellelt andmed ühe või teise mehe kohta saadud, ei 
mäleta tihti, kas mees teenis just 11. Öölahingulennugrupi 1. või 2. lennusalgas, 
samuti ei mäletata päris täpselt kaasvõitlejate auastet ja ametit. Vigu võib esineda ka 
eesnimede osas. 


Järgnevad andmed on esitatud seisuga augusti lõpp-septembri algus 1944, sest 
selleks ajaks oli üksuste koosseis enam-vähem stabiliseerunud ja eesti 
lennuüksustes teeniva lendavkoosseisu osas ka maksimaalne. Lisaks sellele on 
nimekirja lõpus ära toodud andmed ka üksustest varem lahkunud, samuti langenud 
ja haavata saanud meeste kohta, kusjuures on ära märgitud ka üksus, kus mees 
viimati teenis. 


EESTI LENNUVÄELEEGIONI STAAP 


1. Hauptmann Johannes Unt ülema k.t. ja lennuväeleegioni 

formeerija 
MERELUURE LENNUSALK 11127 

Lendurid: 

1. Hauptmann William Laanekõrb - lennusalga ülem 

2. Hauptmann Harry Anelin staabiülem 

3. Oberleutnant Leopold Kruusmägi 

4. Oberleutnant Ants Repnau 

5. Oberleutnant Osvald Talmet 

6. Leutnanat Elmar Pärjel tehniline ohvitser 

7. Leutnant Remi Milk staabiülema abi 

8. Leutnant Tarmo Rae eriülesannetes ohvitser (OzbV) 

9. Oberfeldwebel Valerian Sontak 

Vaatlejad: 

1. Leutnant Paul Pärna raadioohvitser 

2. Leutnant Leo Saar 

3. Leutnant Robert Tomingas 

4. Leutnant Komeli Kallas fotoohvitser 

5. Leutnant Ilmar Saarne 

6. Leutnant Evald A. Stein 

7. Leutnant Heino Tammerk 

8. Leutnant Ants Vilo 

9. Feldwebel Robert Mahlberg komandopunkti (Befehlstelle) 
korrapidaja 

Muud: 

1. Leutnant Oskar Illistom komandopunkti korrapidaja 

2. Leutnant Aame Raudkivi raadiotorni ülem (kuulus vist 
lennuväljakomandosse, = mitte 
merelennusalka) 

11. ÖÖLAHINGULENNUGRUPP 


Vaatlejad: 

1. Hauptmann 
Lendurid: 

1. Major 
Muud: 

1. Hauptmann 
2. Oberleutnant 


Lendurid: 

1. Oberleutnant 
2. Oberleutnant 
3. Leutnant 

4. Leutnant 

5. Oberfeldwebel 
6. Oberfeldwebel 
7. Gefreiter 


Pardalaskurid: 
. Gefreiter 

2. Gefreiter 
3. Gefreiter 
4. Gefreiter 
5. Gefreiter 
6. Gefreiter 
7 
8 
9 
1 


- 


. Gefreiter 
. Gefreiter 
. Gefreiter 
0.Gefreiter 


Lendurid: 

- Hauptmann 

. Oberleutnant 

. Leutnant 

. Leutnant 

. Leutnant 

. Leutnant 

. Leutnant 

. Leutnant 

. Oberfähnrich 
10. Oberfähnrich 
11. Oberfeldwebel 
12. Feldwebel 
13. Feldwebel 
14. Unteroffizier 


O SIDMDU KONphPR 


O 


GRUPI STAAP 
Paul Lehmann 


Peeter Juhalain lennugrupi adjutant 

Juhan Ainjärv 

Karl Nerska 
ohvitser 


1. LENNUSALK 


Raimund Ots 
Eduard Lepp 
Ants Piirsalu 
Uno Polikarpus 
Priido Kubits 
Mäido Mänd 
Herbert Rõuk 


lennusalga ülem 
salgaülema asetäitja 
tehniline ohvitser 


Aksel Anton 
Valdur Ernits 
Ralf Kapmann 
Elmar Käsper 
Ants Mitt 
Ants Prikk 
Feliks Prodo 
Guido Salvet 
Harri Sampo 
Ülo Tallmann 


2. LENNUSALK 


Karl Roovet 
Eelar Tikerpäe 
Juhan Laanes 
Elmar Endrekson 
Udo Härm 
Johannes Kimmel 
Johannes Piliste 
Endel Raba 
Väino Kõrb 
Arnold Potisepp 
August Rae 
Endel Sihver 
Boris Pärl 
Eduard Illisson 


lennusalga ülem 
tehniline ohvitser 
salgaülema asetäitja 


lennugrupi ülem (sakslane) 


lennuvälja komandant 
relvur ja komandopunkti 

15. Unteroffizier 
16. Unteroffizier 
17. Gefreiter 
18. Gefreiter 
19. Gegreiter 


Pardalaskurid: 


. Unteroffizier 
. Unteroffizier 
. Obergefreiter 
. Obergefreiter 
. Obergefreiter 
. Obergefreiter 
. Obergefreiter 
. Gefreiter 

. Gefreiter 

10. Gefreiter 
11. Gefreiter 
12. Gefreiter 


O OO SIDUV KONwb 


Lendurid: 
1. Hauptmann 
2. Oberleutnant 


3. Leutnant 

4. Oberfähnrich 
5. Oberfähnrich 
6. Unteroffizier 
7. Unteroffizier 
8. Unteroffizier 
9. Unteroffizier 
10. Obergefreiter 
11. Gegreiter 
12. Gefreiter 
13. Gefreiter 
14. Gefreiter 
15. Gefreiter 
16. Gefreiter 
17. Gefreiter 
18. Gefreiter 
19. Gefreiter 
20. Gefreiter 
21. Gefreiter 


1. Oberleutnant 
2. Oberleutnant 
3. Leutnant 

4. Oberleutnant 


Evald Kaasik 
Karl Tennosaar 
Ants Malkus 
Rein Merisalu 
Uno Tael 


Endel Kukk 
Boris Sade 
Elmar Heinsalu 
Lembit Järver 
Eduard Körtsini 
Arvo Putmaker 
Enn Rada 
Artur Hunt 
Hans Kitvel 
Elmar Pentre 
Väino Sepp 
Erich Toom 


3. LENNUSALK 


Aavo Ürgsoo 
Georg Poolma 


lennusalga ülem 
salgaülema asetäitja, 
tehniline ohvitser 
Otto Tamm komandopunkti ohvitser 
Oskar Nõmm 

Virgo Vallner 

Theodor Kiivet 

Arnold Ristmäe 

Harri Toi 

Helmut Võsari 

Vambola Mardiat 

Kaljo Alaküla 

Hendrik Arro 

Bruno Ehasalu 

Karl Mällo 

Karl Parts 

Valdo Raag 

Kalju Reitel 

Viktor Valk 

Endel Vesk 

Kalju Vijan 

Harald Öör 


JAHILENDURID 


Anatol Rebane 
Albert Vaart 
Harry Kõllo 
Karl Lumi 
läänerindel 


langes 1945. aasta 16. aprillil 


5. Leutnant Voldemar Eller 
6. Leutnant Edgar Martenson 
7. Leutnant John Sepa 


8. Oberfähnrich 


Aksel M. Kessler 


sai surma 21. okt. 1944 kokku- 
põrkel õhus 


TÄIENDUS-ÖÖLAHINGLENNUGRUPP “ESTLAND” 


(Pärnu lennukool) 


Lendurinstruktorid: 

1. Hauptmann Edgar Mesikep 
2. Hauptmann Oskar Pirbe 

3. Hauptmann Valter Reili 

4. Oberleutnant Jaan Leppiko 
5. Oberleutnant Mart Napa 

6. Oberleutnant Hugo Nõmm 
7. Oberfeldwebel Alfred Viltrop 


Teoreetiliste ainete õppejõud ja muud: 


1. Major Jakob Sepp 
2. Hauptmann Elmar Reebs 
3. Oberleutnant Oskar Kronberg 
4. Leutnant Vladimir Kärk 
5. Oberfähnrich Evald Tuulik 
Lendurõpilased: 
1. Oberfähnrich Osvald Randva 
. Feldwebel Erik Laanes 
. Unteroffizier Nikolai Koel 
. Unteroffizier Erich Masing 


Benno Abram 
Sven Andevei 
Franz Arm 
Johannes Getrei 


. Gefreiter 

. Gefreiter 

. Gefreiter 
9. Gefreiter 
10. Gefreiter 
11. Gefreiter 


2 
3 
4 
5. Unteroffizier 
6 
7 
8 


12. Gefreiter Elmar Karu 

13. Gefreiter Raimond Lepik 
14. Gefreiter Raimond Lipand 
15. Gefreiter Gunnar Mühlberg 


16. Gefreiter Elmo Poolar 


17. Gefreiter Hans Puhk 
18. Gefreiter Endel Pärlioja 
19. Gefreiter A. Reinberg 


20. Gefreiter 
21. Gefreiter 


Täiendõppel: 


22. Leutnant 
23. Unteroffizier 


Viljar Treilman 


Harald Mandel 
Herman Hagel 


Manfred Vesmes 


Reinhard Jürgenson 
Valentin Karelson 


Aleksander Sion 


väljaõppejuhataja 


tehniline ohvitser 


tehnik-leitnant 
õppekompanii ülem 

SAID VAREM SURMA VÕI RASKELT HAAVATA 


Lendurid: 
1. insener 


2. Feldwebel 


3. Oberfeldwebel 


4. Leutnant 


5. Oberfeldwebel 


6. Feldwebel 


7. Hauptmann 


8. Leutnant 


9. Oberleutnant 


10. Leutnant 


11. Leutnant 


12. Leutnant 
1944. 


13. Oberleutnant 


14. Obergefreiter 


(VIGASTADA) 


Rein Tooma 


Harald Eessaar 


Raoul Mardiat 


Raymond Kulli 


Voldemar Rümmel 


Juhan Tamm 


Oivo Soots 


Roman Küttis 


Herman Kabe 


Jüri Ester 


August Rebane 


Harald Säde 


Evald Mardo 


Ants Aavik 


SSB. Hukkus SV-5 katsetamisel 
10. septembril 1942 Ülemistel 
SSB. Hukkus ebaõnnestunud 
hädamaandumisel tormisel 
Soome lahel Suursaare lähedal 
11.oktoobril 1942 
2./ÖLG. Langes partisanide 
pommitamisel Pihkva ruumis 
15. oktoobril 1943 
ÖLG. Jäi rongi alla 1943. aasta 
detsembris lennukooli lõpetami- 
se järgsel puhkusel olles 
1./ÖLG. Ei pöördunud 24. 
jaanuaril 1944 öiselt lahingu- 
lennult tagasi 
1./ÖLG. Lendas koos Rümmeli- 
ga 
1./ÖLG. Sai surma Jõhvi 
lennuvälja pommitamisel 27-28. 
veebruaril 1944 
2.JÖLG. Sai Jõhvi lennuvälja 
pommitamisel 27-28 veebruaril 
1944 raskelt haavata ja viibis 
ravil 
MLG. Sai Aseri ruumis 13. 
veebruaril 1944 õhulahingus 
raskelt haavata ja viibis ravil 
2.JÖLG. Hukkus puhkusel 
viibides Tallinna pommitamisel 
9. märtsil 1944 
2.JÖLG. Sai surma Jõhvi 
lennuväljal 3. märtsil 1944 
lahingulennult tagasi pöördudes 
oma helgiheitja poolt pimesta- 
mise tõttu 
2 JÖLG. Jäi puhkusel 
aasta märtsis rongi alla, sai 
raskelt vigastada ja viibis ravil 
MLG. Hukkus lahingulennul 6. 
juulil 1944 Keri saare lähistel. 
Põhjus ei ole välja selgitatud 
(plahvatus lennukis) 
PLK. Sai 1944. aasta juulis 
õppelennul surma 


olles 


* Üksusesse kuulumist tähistavad lühendid: SSB — Sonderstaffel Buschmann, MLG — mereluuregrupp või üksik 
mereluure lennusalk, ÖLG — 11. Öölahingulennugrupp, JL — jahilendurid, LLK — Liibavi lennukool ja PLK — 
Pärnu lennukool. Number murrujoone ees tähistab lennusalka. 

15. Leutnant 


16. Oberleutnant 


Vaatlejad: 
1. Leutnant 


2. Leutnant 


Motoristid: 
1. Unteroffizier 


Jüri Kukk 


Lembit Raidal 


Valentin Härm 


Johannes Roomets 


Elmar Ploomann 


JL. Sai surma jahilendurite 
väljaõppel 20. augustil 1944 
kokkupõrkel õhus -— sakslasest 
kursandiga 

JL. Sai surma jahilendurite 
väljaõppel 30. juulil 1944 
kokkupõrkel õhus sakslasest 
kursandiga 


MLG. Sai surma 13. veebruaril 
1944 lennates koos H. Kabega 
MLG. Sai surma 6. juulil 1944 
lennates koos E. Mardoga 


SSB. Hukkus 10. septembril 
1942 lennates koos R. Toomaga 


VAREM LENNUÜKSUSTE KOOSSEISUST LAHKUNUD 


1. Oberleutnant 


2. Sonderführer 


3. Leutnant 


4. Leutnant 
5. Leutnant 


6. Leutnant 


7. Oberleutnant 


8. Gefreiter 


Koit Kava 


Gerhard Buschmann 


Harry Habel 


Märt Einila 
Herbert Tamre 


Arno Kokk 


Valdo Kopli 


Endel Schönberg 


SSB. Läks 1944. aastal 
politseiülema lenduriks 

SSB. Lahkus lennuüksusest selle 
üleviimisel Saksa lennuväkke 
1943.a. aprillis 

3./MLG. Põgenes 1943. aasta 
sügisel, enne lennusalga Vene- 
maale minekut Soome 

Põgenes koos H. Habeliga 
Soome 

Põgenes koos H. Habeliga 
Soome 

LLK. Haigestus lennukoolis 
viibides 1943 aasta novembris- 
detsembris tuberkuloosi ja 
paigutati haiglasse, kust ta 
lennuüksusesse tagasi ei 
pöördunud 

MLG. Läks 1944. aasta aprillis 
õhukaitse diviisi ülema lendu- 
riks 

ÖLG. Põgenes 1944. aasta 
juunis pärast lennukooli 
lõpetamist Rootsi 


ÜKSUS; KUS 1944. AASTA SUVE LÕPUL TEENIS, TEADMATA 


1. Hauptmann 


Otto Pork 


Oli Liibavis, kuid ta edaspidine 
teenistuskäik on teadmata 

28. 


Pardalaskurid: 
1. Obergefreiter 


2. Obergefreiter 


? Kildemaa 


Johannes Õispuu 


Kaasaegsete mäletamist mööda 
teda Rahklas polevat enam 


olnud 


Ka teda ei olevat enam Rahklas 


olnud 


Alljärgnev arvuline ülevaade eesti lennuüksuste lendavkoosseisust (seisuga 
septembri algus 1944) on koostatu punktis 27 toodud nimekirja põhjal, lähtudes 
tegelikult lennanud meestest. 


Amet Oli teenis- Varem Kokku Neist alustas sõja 
tuses lahkunud ajal 
Arv % 
1. Lendurid 43 24 97 25 25,8 
2. Vaatlejad 9 2 11 üla 100,0 
3. Pardalaskurid 22 2 24 24 100,0 
4. Lendurõpilased 23 12 24 22 91,7 


X Siin ei ole arvestatud kursuste alul väljalangenuid ja lahkunuks on loetud ainult iseseisval 
lennul surmasaanud kursanti. 


Lahingutegevuses osalenud meeste arvu leidmisel (üle 130 mehe) on arvestatud ka 
lahinguüksusest kooli tulnud lendurinstruktoreid ja nelja lendurõpilast — endist 
pardalaskurit. Mis puutub aga sõja ajal lennuväljaõppe saanud meestesse, siis siin 
on arvestatud ainult neid, kes tõepoolest alustasid lendamist alles sõja ajal. Endisi 
reservlendureid, kes sõja ajal uuest välja veeti, siin arvestatud ei ole. 


Üldised andmed sõja ajal mitmesugustel eesti lennuüksustele lendavkoosseisu 
koolitamiseks (või täiendkoolitamiseks) korraldatud kursustel osalenute kohta 
(käesoleva lisa punktides 6, 7, 12, 13, 14, 16, 17 ja 18 toodud andmete põhjal) on 
esitatud alljärgnevas tabelis: 


Kursus Alustas Lõpetas Katkestas 
1. Vaatlejate 22 22 
2. Esimene pardalaskurite 15 13 2 
3. Esimene lendurite (täiendus- 6 6 - 
kursus) 
4. Teine lendurite 28 26 2 
5. Teine pardalaskurite 17 1:7 - 
6. Kolmas lendurite (täiendus- 8 8 - 
kursus) 
7. Neljas lendurite 277 239 43 
8. Jahilendurite 10 7 37 
Kokku. 133 122 11 


1 Koos täiendõppel olejatega 

> Oli Eestist lahkumisel nimekirjas 

3) Neist üks lennuõnnetusel surmasaanu 
9 Kõik surmasaamise tõttu 


Siinkohal tuleb märkida, et küllaltki paljud mehed osalesid mitmetel kursustel, osa 
mehi oli aga juba enne sõda lendavkoosseisu kuulunud, mistõttu kursustel osalenute 
üldarv on tunduvalt suurem alles sõja ajal lendavkoosseisus teenimist alustanud 
meestest. 

29, 


30. 


31. 


Eestist Venemaale viidud lenduritest teenisid sõja ajal Nõukogude Liidu lennuväes 
lendavkoosseisus kaptenid Jaan Ennuse, Artur Heinlaid, Alfred Nõmmik ja Ants 
Ratas, vanemleitnandid Hugo Abram ja Arseni Palu ning radistina Eesti AS Ago 
lennuliinidel tegutsenud Aleksander Lipp. Põhiliselt lennati lennukoolides 
instruktoritena: J. Ennuse, A. Heinlaid, A. Nõmmik ja A. Palu Molotovis (Perm) ja 
Uralskis ning H. Abram Ufas ja Sorotšinskis, kuhu saabuti pärast pikemat rändamist 
mööda Venemaad. Ainult A. Lipp, kes oli saadetud Venemaale juba enne sõja 
puhkemist koos Eestist saadud ja Venemaale viidud AS Ago reisilennukitega 
Junkers Ju-52, nende meeskonnaliikmena, lendas kohe. Aga ka tema suunati pärast 
sõja puhkemist lennukooli raadioala instruktoriks. Teised hakkasid lendama 1942. 
aastal. Lahinguüksustes tegutsesid üldse ainult kapten A. Ratas ja vanemleitnant 
H. Abram. Neist esimene tegutses lennukite rindele viijana ja langes 1944. aasta 
suvel Eestis rindepraktikal olles ründelennukiga 11-2 lennates, teine aga lendas sõja 
lõpupoolel edskadrillis “Tasuja”. Rindelende tuli sooritada ka A. Lipul lennukoolis 
teenides. Ülalnimetatud meestest läks Molotovis salapärasel viisil, nagu seda 
Nõukogude Liidus ikka juhtus, kaduma kapten J. Ennuse, kes arvatavasti arreteeriti. 
Ülejäänud mobilisatsiooniga Venemaale viidud eesti lendurid teenisid peamiselt 
maapealsetes üksustes. 


Lennueskadrill “Tasuja”, ametliku nimetusega Tasuja nimeline 87. Üksik öine 
pommituseskadrill moodustati 1944. aasta suvel Tšuvassias ja varustati Nõukogude 
Liidu tagalas ja Eesti Laskurkorpuses viibinud eestlastelt korjatud rahade eest 
ehitatud lennukitega U-2. Kokku saadi 15 lennukit. Lendavkoosseisus algul eestlasi 
ei olnud. 


Üksus saabus 1944. aasta juuli keskel rindele ja anti Eesti Laskurkorpuse käsutusse 
(eskadrill jäi siiski õhuarmee alluvusse). Tegutses algul Narva rindelõigus ja 
baseerus pärast Narva vallutamist venelaste poolt peamiselt Olgino lennuväljal. 
Mõned päevad pärast Tallinna vallutamist kolis eskadrill üle Tallinna, kus temaga 
liitus ka eskadrilli suunatud, üksuse esimene eestlasest lendur vanemleitnant Hugo 
Abram. Edasi, kuni 1944. aasta novembri lõpuni, osales eskadrill sõjategevuses 
Eesti saarte vallutamisel. 


1945. aasta veebruari lõpul saadeti eskadrill “Tasuja” Kuramaale. Sinna saabuti 
märtsi algul ja osaleti sõjategevuses kuni sõja lõpuni. 1945. aasta juunis saabus 
eskadrill tagasi Tallinna. Pärast sõda teenisid eskadrillis eestlastest veel kaptenid 
A. Heinlaid ja A. Nõmmik ning vanemleitnant A. Palu. Eskadrill saadeti laiali 1946. 
aasta suvel. 


Inglaste poolel, Kuninglikele Õhujõududele allutatud Poola lennuüksuses lendasid 
Eestist pärit lenduritest kapten Peeter Olt, kapten Endel Susi, leitnant Ants 
Liblikmaa ja leitnant Mihkel Kristiani, kellel Venemaale mobiliseerituina õnnestus 
seal formeeritavasse kindral Andersi Poola armeesse üle minna ja koos selle 
armeega üle Iraani Inglismaale siirduda. Nendest meestest sai A. Liblikmaa 22. 
novembril 1944. aastal harjutuslennul lennukite kokkupõrkel õhus surma, 
M. Kristiani aga suri haigestumise tõttu 1944. aasta juunis. 

Mõningaid üldisi teadmisi Saksa lennuväest 


I Saksa lennuväe alaliikidest ja nende puhul kasutatud terminoloogiast. 


Saksa lennuvägi, nagu teistegi riikide lennuväed jagunes, olenevalt täidetavatest 
ülesannetest, pommitus-, hävitus-, luure- jne lennuväeks. Et aga sõja ajal 
sakslaste lennuväealane terminoloogia mõnevõrra erines enne sõda ja ka 
käesoleval ajal Eestis kasutatavast terminoloogiast, siis on võib-olla asjakohane 
väike selgitus. Tõsi küll, sõja ajal juurdus ka eesti keelde sakslaste terminoloogia, 
nii et räägiti näiteks sööstvõitlus-, jahi- jne. lennukitest, kuid hilisemal ajal on see 
siiski jälle suures osas kadunud. Ka mõningad mõisted nõuavad ehk täpsustamist. 


Nii näiteks ei kasutanud sakslased sõja ajal oma pommituslennuväega seotud 
terminoloogias liitsõnades esimese tüvena mitte Bomben- vaid Kampf-(võitlus-). 
Seega tähendas siis Kampfflugzeug (otsetõlkes võitluslennuk) sisuliselt 
pommituslennukit, Kampfflieger pommituslendurit jne. Pikeerivate pommitajate 
puhul kasutati liitsõna esimese tüvena aga Sturzkampf (sööstvõitlus-), seega 
Sturzkampfflugzeug — pikeeriv pommitaja (või sööstpommitaja). 


Mõnevõrra vajab selgitamist ka hävituslennuväega seotud terminoloogia. Nimelt 
kasutasid sakslased üheistmeliste kergete hävituslennukite puhul terminit Jagd- 
(jahi-), niisiis Jagdflugzeug — hävituslennuk, Jagd/flieger — hävituslendur jne. 
Sõna hävitaja otsetõlkele vastavat terminit — Zerstörer kasutati aga raskete, 
kahemootoriliste ja mitmeistmeliste hävituslennukite kohta (nende tüüpiliseks 
esindajaks oli näiteks Messerschmitt Bf-110). Kuid päris järjekindlad siin ka ei 
oldud. Näiteks öiste hävitajate, ka raskete puhul, kasutati liitsõnades esimese 
tüvena siiski sõna Jagd- või sellest tuletatud vormi Jäger (näiteks Nachtjäger). 
Omaette alaliigiks hävituslennukite puhul olid veel nn. Jabo'd (sõnast 
Jagdbomber), millise nimetusega kutsuti hävitajaid, mis tegutsesid ka 
pommituslennukitena (näiteks Focke Wulf Fw-190 versioon AS5/U3 võis 
kirjanduses toodud andmete põhjal kaasa võtta kuni 1000 kilogrammi pomme: 
500+2x250). Seega võiks neid nimetada hävitus-pommilennukiteks 


Luure- ja transpordilennuväega seotud terminoloogia osas (esimene sõna 
liitsõnades vastavalt Aufklärungs- ja Transport-), võrreldes eesti keeles 
kasutatava terminoloogiaga, erinevusi ei olnud. 


Küll aga tuleb pisut selgitada nn. lahingulennuväega (esimene sõna liitsõnades 
vastavalt Schlacht-) seotud küsimusi. Nimelt kujutas lahingulennuvägi endast 
lennuväeliiki, mis otseselt toetas maaväe tegevust, rünnates vastase rindeväeosi ja 
rindelähedasi järelveoteid, väeosade kogunemispiirkondi jne. Kui oli tegemist 
lennuväe otsese sekkumisega maaväelahingusse, siis selliste lennukite kohta 
kasutati nimetust Erdkampfflugzeug (otsetõlkes maavõitluslennuk). Mõnes mõttes 
võib seda lennuväe alaliiki võrrelda Nõukogude Liidus tuntud ründelennuväega, 
ehkki sellist laialt tuntud ründelennukit nagu Nõukogude Liidu /7/-2 sakslastel ei 
olnud. Sakslaste poolt selleks otstarbeks konstrueeritud kahemootoriline lennuk 
Henschel Hs-129 leidis tunduvalt vähem kasutamist. 


Mis puutub - käesolevas raamatus . kirjeldatud  öölahingulenduritesse 
(Nachtschlachtflieger), siis kujutasid vastavad lennuüksused endast sisuliselt 
vastase rinde ja selle lähitagala kohal öösel tegutsevaid kergeid pommitajate 
üksusi, millede tegevuspiirkond ei ulatunud enamasti kaugemale kui 50 
kilomeetrit rindejoonest. 

II 


Lõpuks tuleks sedagi märkida, et sakslaste juures kasutasid lennuväe eriliigid tihti 
ühtesid ja samu lennukitüüpe, mille erinevaid modifikatsioone kasutati vägagi 
erinevate ülesannete täitmiseks. Iseloomuliku näitena võib siin tuua Junkers 
Ju-88, (hilisem variant Ju-188), mille erinevad variandid leidsid kasutamist nii 
horisontaalsete- kui pikeerivate pommitajatena, raskete öiste hävitajate ning 
laialdaselt ka kaugluurelennukitena. 


Saksa lennuüksuste struktuurist 


Kõige väiksemaks lendavaks allüksuseks Saksa lennuväes oli Staffel, millele 
Eesti lennuväes vastas lennusalk, Nõukogude lennuväes eskadrill ning Inglise 
lennuväes sguadron. Staffeli koosseisus oli tavaliselt 9-16 lennukit koos 
meeskondade ja tehnilise ning allüksust teenindava personaliga. Sõja ajal 
varieerus lennusalga suurus tunduvalt ja võis ulatuda isegi kuni paarikümne 
lennukini. Nii näiteks oli 11. Öölahingulennugrupi kolmanda lennusalga 
koosseisus isegi kuni 20 lennukit ja 21 pilooti. Lennusalga ülema 
ametinimetuseks (mitte auastmeks) oli Staffelkapitän ja tavaliselt täitis seda kohta 
Oberleutnant või Hauptmann. 


Siinkohal tuleks märkida, et kindla, käskkirjaga kinnitatud ülema ja koosseisuga 
lüli omaette allüksusena, nagu see Nõukogude lennuväes esines, Saksa lennuväes 
ei tuntud. Väiksema lennukite arvuga tegutsemise korral — Rotte — 2, Kette — 3 ja 
Schwarm — 4 või enam lennukit määrati lihtsalt ajutiselt vastava üksuse koosseis 
ja juht (praktikas kujunes enamasti siiski välja, kes kellega lendas lendas ja 
üksuse ülem võis ka oma käsuga otsustada vastava formeeringu koosseisu, kuid 
see ei olnud ametlik allüksus). Hävituslennuväes oli sakslastel põhiliseks 
võitlusüksuseks õhulahingus kahest lennukist (juht ja juhitav) koosnev paar, 
juhtimisüksuseks aga kahest paarist (4 lennukit) koosnev nelik (Schwarm). 
Seejuures paarist rääkides tuleb märkida, et paari juht ei tarvitsenud olla mitte 
kõrgemas auastmes lendur vaid vilunum. Seega võis paari juhtida näiteks 
allohvitser ja juhitavaks olla leitnant). Segaduste vältimiseks võiks Saksa 
lennuväest rääkides väiksemate formeeringute puhul eesti keeles kasutada mitte 
lüli, vaid vastavalt kas paari, kolmikut, nelikut jne. 


Järgmine, lennusalgast suurem üksus oli Fliegergruppe, mille vasteks Eesti 
lennuväes enne sõda võiks olla divisjon (et see vaste ei ole aga päris täpne ja 
nimetusele divisjon vastas saksa lennuväes diviis, siis kasutati eesti lennuüksustes 
Fliegergruppe vastena lennugruppi). Nõukogude armees vastas Fliegergruppe 
polgule, inglise lennuväes oli vastavaks üksuseks aga wing. Lennugrupp koosnes 
enamasti kolmest lennusalgast (ka siin esines kõikumisi) kusjuures grupi 
koosseisu võis eraldi kuuluda veel ka staabiüksus (tavaliselt Kette või Schwarm). 
11. Öölahingulennugrupi staabi käsutuses oli näiteks kaks He-50-t. Grupp ise 
allus kas otse lennuväediviisile (nii oli ka 11. Öölahingulennugrupp 
otsealluvuses), või = Geschwader'ile.  Grupiülema ametinimetuseks - oli 
Gruppenkommandeur ja seda kohta täitis tavaliselt kas Hauptmann või Major. 


Geschwader (eskaader) oli suurimaks taktikaliseks üksuseks Saksa lennuväes. 
Eskaader kujutas endast üksust, mis koosnes tavaliselt kolmest lennugrupist ja 
staabisalgast (seega kokku 10 lennusalka) koos täiendavate maapealsete 
teenindusallüksustega. Inglise õhujõudude võrreldavaks üksuseks oli Group. Sõja 
ajal võis eskaadri koosseis olla tavapärasest aga küllalki erinev — kirjanduse 
andmetel oli eskaadri koosseisus maksimaalselt olnud isegi kuni 16 lennusalka. 
Kuni — eskaadrini oli tegemist —üheliigiliste lennukitega  (jahilennukid, 

III 


pommituslennukid jne., ehki lennukitüübid võisid eri lennusalkades olla ka 
erinevad). Kui rääkida eskaadri koosseisus olevate lennugruppide ja lennusalkade 
tähistusest, siis gruppe tähistati rooma, lennusalkasid aga araabia numbritega, 
kusjuures lennusalkade numeratsioon ei alanud igas grupis uuesti ühest, vaid oli 
läbiv kogu eskaadri jaoks (näiteks, kui eskaadris oli kolm gruppi, milles igaühes 
kolm lennusalka, siis esimese grupi lennusalkade numbrid olid 1-3, viimase, 
kolmanda grupi omad aga 7-9). Eskaadrid olid tihti ka nimelised, näiteks 
Jagdgeschwader Mölders, Schlachtgeschwader Immelmann jne. Eskaadri ülema 
ametinimetuseks oli Geschwaderkommodore ja seda kohta täitis tavaliselt 
vanemohvitser (Major, Oberstleutnant või Oberst) 


Siinkohal tuleb märkida, et kaasaegses eestikeelses sõjakirjanduses on tihti segi 
aetud eskadrilli ja eskaadri mõisted, ning eskadrilli kasutatud eskaadri 
tähenduses. Viimane on aga, nagu eeltoodust nähtub, eskadrillist 10 või isegi 
rohkem korda suurem ning selle ülemaks oli, nagu eespool juba öeldud, 
vanemohvitser. 


Eskaadrist järgmiste suuremate üksustena (operatiivüksustena) tulid juba 
Fliegerdivision (lennuväediviis) ja Fliegerkorps (lennukorpus) mis koosnesid 
eskaadritest, üksikutest lennugruppidest ja mitmesugustest teenindusallüksustest. 
Allüksuste arv lennuväediviisis ja lennukorpuses võis olla küllaltki erinev. Diviisi 
ja sellest suuremaid üksusi siinkohal enam ei vaadelda. Lõpuks võib ehk ainult 
mainida, et kogu Saksamaa õhujõud jagunesid õhulaevastike (Zufiflotte) vahel. 
Luftflotte oli suur, operatiivsel tasandil tegutsev üksus, mis hõlmas teatud suurtes 
piirkondades tegutsevaid lennuväeüksusi. Sõja algul oli õhulaevastikke neli, sõja 
käigus moodsutati maksimaalselt aga isegi seitse õhulaevastikku. Eestis tegutses 
sõja ajal LZufiflotte 1, kes opereeris Baltikumis ja Põhja-Venemaal. Zufiflotte 1 
ülemaks oli sel perioodil, mida käesolev kirjutis käsitleb, General der Flieger 
Kurt Pflugbeil ja 3. lennudiviisi ülemaks, kellele eesti lennuüksused allusid 
Generalmajor Sigismund Freiherr von Falkenstein. 


Lennuväljad koos neid teenindavate üksustega, postiteenindus jne. allusid samuti 
suurtele piirkondlikele üksustele, Zufigau 'dele, mida tõlkes võiks ehk nimetada 
lennuväepiirkondadeks. Selles osas kuulusid eestis tegutsevad lennuväeüksused 
Königsbergis tegutseva Lufigau 1 alla. 


Veidi ka lennukite tähistusest 


Lisaks riigitunnustele (mustad ristid kerel ja tiibade all, kollastele tiivaotstele 
jne.) kandsid saksa sõjaväelennukid ka spetsiaalseid tunnuskoode, mis näitasid, 
millisele üksusele lennuk kuulub ja eristasid üksuse üksikuid lennukeid. Siin oli 
kaks süsteemi, millistest üks oli kasutusel jahilennukite puhul (seda käesoleval 
juhul ei vaadelda) ning teist kasutati ülejäänud lennuüksuste lennukite 
tähistamiseks. 


Selle süsteemi puhul koosnes lennuki tunnuskood, mis oli kantud lennuki kerele 
neljast tähemärgist, millistest kaks paiknesid lennuki kerel olevast mustast ristist 
vasakul, kaks aga paremal (näiteks 3W+TL). Kaks esimest, ristist vasakul olevat 
märki (antud juhul 3W), millistest üks oli tavaliselt (kuid mitte ilmtingimata) 
number, olid eskaadri või lennugrupi tunnuskoodiks — tähistasid lennuki 
kuuluvust vastavale üksusele, kolmas täht pärast risti (T) oli konkreetse lennuki 
tunnustäht ja viimane täht (L) tähistas lennusalka, millisele lennuk kuulus. 
Lennusalkade tunnustähtedeks olid: H — esimene lennusalk, K — teine lennusalk 
ja L — kolmas lennusalk jne. (üleüldse olid ette nähtud tähed kuni 20 lennusalga + 

staabiüksuste tähistamiseks). Lisaks sellele näitas ka kolmanda tähe värv 
lennusalka: valge — esimene, punane — teine ja kollane — kolmas lennusalk. Kuid 
siinkohal peab kohe märkima, et ega tegelikkuses sellest süsteemist väga rangelt 
ka kinni ei peetud. 


Kui rääkida eesti lennuüksustest, siis Sonderstaffel Buschmanni puhul oli 
lennusalga tunnuseks ristist vasakul olevad tähed SB. Nii kandsid lennusalga 
PTO-4-d vastavalt tunnuskoode SB+AA, SB+AB, SB+AC ja SB+AD. Ka teiste 
lennusalga lennukite tähistuseks oli SB+ ... . Et lennuüksus ei kuulunud veel 
saksa lennuväkke, siis ei vastanud lennukite tähistus ka saksa süsteemile. 


127. Mereluurelennugrupi ja üksiku lennusalga 1./127 koodiks oli 6R. Nii 
kandsid 1944. aasta septembris Rootsi lennanud lennukid Arado Ar-95 tähiseid: 
6GR+BL, 6R*+LL ja G6R+UL. Siinkohal tuleb märkida, et ka mereluure lennusalga 
lennukite tähistus ei olnud päris õige, sest süsteemi kohaselt tähendas tähistuse 
viimane täht L, et lennukid peaksid kuuluma kolmandale lennusalgale. Tegelikult 
oli tegemist aga esimese lennusalga lennukitega. 


11. Öölahingulennugrupi koodiks oli 3W. Täielikult vastas lennukite tähistus 
saksa süsteemile ainult kolmandas lennusalgas, kus viimane täht L oli süsteemi 
kohaselt tõepoolest kolmanda lennusalga tähiseks. Esimese ja teise lennusalga 
puhul süsteemist päris täpselt kinni ei peetud, seda just lennusalga tunnustähe 
osas. Nii näiteks kandsid 1944. aasta sügisel Rootsi põgenenud Fokker CVE-d 
vastavalt tähiseid: 3W+OL ja 3W+OD, samuti Rootsi põgenenud Heinkel He-50 
tähiseks oli aga 3W+NO. Võib oletada, et lennukite saamisel ei hakatud nende 
tähiseid kogu ulatuses ümber maalima, vaid piirduti ainult lennugrupi tähisega. 


Mis puutub Liibavi lennukooli, siis kooli lennukite tunnuseks oli 6X+... . Nii said 
lennukooli ületoodud PTO-4-d nüüd uuteks tähisteks vastavalt 6X+AA, 6X+AB, 
6X+AC ja 6X+AD. Pärnu lennukooli lennukite tunnuste kohta autoril kahjuks 
aga andmed puuduvad. Esialgu igatahes kandsid sinna ületoodud lennukid 
valdavalt vanu tähiseid, vastavalt 6X+..., kuid koolil olid mõned ka teistsuguste 
tähistega lennukid, mis saadi nähtavasti kusagilt mujalt. Kas enne lõppu Pärnu 
lennukooli lennukite tähistuse osas muudatusi toimus, ei ole käesoleva raamatu 
autorile kahjuks teada. 


Lendurite väljaõpetamisest 


Saksa sõjaväelendurite esmane väljaõpe — algväljaõpe viid läbi nn. A/B koolides 
(Flugzeugführerschule 4/B). Tähed A, B jne. Koos numbriliste indeksitega 
tähistasid lennukiklasse, mida vastava lenduritunnistuse omaja võis juhtida 
(loomulikult pärast konkreetsetel lennukitüüpidel väljalendamist. Lubatud 
lennukitüübid olid kantud lenduritunnistuse vastavale leheküljele). Pärast 
koolituse esimese astme lõpetamist (lenduritunnistuse A2/B1 saamist) järgnes siis 
erikoolitus (tüübikoolitus) lahingulennukitel ja seejärel tuli lahinguline väljaõpe 
täiendusgrupis (Ergänzungsgruppe), kust siis tee juba lahinguüksusesse viis. 


Sõja lõpupoole korraldati see süsteem aga vahel ka ümber ja A/B koolitus ning 
täiendusgrupid pandi kokku, s.t. kogu koolitus viidi ühes ja samas kohas läbi. 
Seda sai väga hästi teha näiteks öölahingulendurite puhul, kus lahinguüksustes 
kasutati sageli samu lennukitüüpe, millel kursandid olid juba koolis välja 
lennanud. Sellises süsteemis õppisid ka eesti lenduris Liibavis ja Pärnus. Nii 
kannab autorilegi Liibavis välja antud lenduritunnistus nii Fl/ugzeugführerschule 
A/B Libau-Grobin kui ka Ergänzungsnachtschlachtgruppe Ostland templeid. 

Viimane tempel nii siis tõendas, et koolituse läbinu on saanud ka lahingulenduri 
väljaõppe. Pärnu lennukool moodustati aga algusest peale kui täiendusgrupp 
(Ergänzungs Fliegergruppe Estland). Eesti jahilendurite väljaõpe toimus aga 
sellele vaatamata, et tegemist oli juba kogenud lenduritega siiski kolmes erinevas 
kohas — algul üldised lennuharjutused, seejärel tüübikoolitus ning lõpuks juba 
spetsiaalne hävituslenduri väljaõpe. . 


Pisut auastmetest 


Saksa lennuüksustest kasutatavad auastmed ei erinenud tavalistes jalaväes 
kasutatavatest auastmetest, välja arvatud kõige alam auaste, milleks 
lennuüksustes oli F/ieger. Seega ei tähendanud sõna Fl/ieger lennuväes mitte 
lendurit, vaid kõige alamal auastmel olevat lennuväelast. .Lenduri 
ametinimetuseks oli Flugzeugführer. Et võib leiduda lugejaid, kes Saksa sõjaväe 
auastmeid üldse ei tunne, olgu allpool igaks juhuks toodud Saksa lennuväe 
auastmed kuni vanemohvitserideni koos eestikeelsete vastetega. Viimaste puhul 
ei ole antud mitte Eesti sõjaväes praegu kehtivaid auastmenimetusi, vaid lihtsalt 
tõlget. Nii siis: 

sõdurid: Flieger — reamees, Gefreiter — kapral, Obergefreiter — ülemkapral, 
Stabsgefreiter — staabikapral; 

allohvitserid: Unteroffizier — allohvitser, Unterfeldwebel — alamveltveebel, 
Feldwebel — veltveebel, Oberfeldwebel — ülemveltveebel, Stabsfeldwebel — 
staabiveltveebel; 

nooremohvitserid: ZLeutnant — leitnant, Oberleutnant — ülemleitnant, Hauptmann 
— kapten; 

vanemohvitserid: Major — major, Oberstleutnant — kolonelleitnant, Oberst — 
kolonel. 


Oli veel üks loetelus nimetamata auaste, mida eesti lennuüksustes küllaltki palju 
esines, nimelt Oberfähnrich. Viimane asetses allohvitseride ja nooremohvitseride 
vahel ja sisuliselt oli Oberfähnrich ohvitserikandidaat, mis väljendus ka mundris. 
Nimelt kandis ta mundrikuuel ülemveltveebli lõkmeid ja õlakuid, kuid ohvitseri 
kraepaela, vöörihma ja mütsi (vt. fotot Ihk. 81). See auaste anti üldiselt sõjakooli 
lõpetanud meestele enne leitnandiks ülendamist. Eesti lennuüksustes said selle 
auastme Eesti sõjaväe reservlipnikud (lipniku auaste oli Eesti sõjaväes aga 
ohvitseri auaste). 


Oli veel üks ametinimetus, mida ei tohi auastmega segi ajada, nimelt 
Hauptfeldwebel, hüüdnimega Spief. Varem oli Hauptfeldwebel Saksa sõjaväes ka 
auaste olnud ja ka käesoleval ajal on see Saksa armees (Bundeswehr”is) jälle 
auaste, kuid II maailmasõja ajal oli see Wehrmachti ja lennuväe auastmete 
hulgast millegi pärast välja jäetud. Sisuliselt kujutas Hauptfeldwebel endast 
kompanii või lennusalga veltveeblit (vene sõjaväes vastas sellele rooduvanem) ja 
tavaliselt täitis seda kohta kas Feldwebel või Oberfeldwebel. Hauptfeldwebel'i 
ametitunnuseks oli kaks hõbepaela mundrikuue käise allosas. 


Omaette auastmeks oli veel Sonderführer, mis oli antud ka näiteks 
G. Buschmannile. Sonderführer ei olnud õieti auaste vaid ametikoht, mis andis 
sellel kohal teenijale ohvitseri õigused. (Sonderführer võis olla ka väga kõrge 
ametikoht, kuid siinkohal vaadeldakse tavalistes väeosades teeninud asjamehi). 
Sonderführer'i auaste anti ohvitseri kohal teenivatele, kuid sõjakooli mitte 
lõpetanud spetsialistidele ja üldiselt kehtis see ainult vastaval ametikohal 
teenimise ajal. Selliseid ohvitseri õigustega ametikohti oli Saksa sõjaväes veel 

teisigi, näiteks Oberzahlmeister — üksuse majandusülem jne. Üldiselt kandsid 
need mehed ohvitseri mundrit, kuid nende õlakud erinesid ohvitseride õlakutest. 


Käesolevas kirjutises on ühtluse ja selguse mõttes kasutatud eesti lennuüksustes 
ametlikult kehtinud saksa auastmeid. Igapäevases, lennuüksustes kasutusel olnud 
kõnekeeles kasutati aga läbisegi nii saksa- kui ka eestikeelseid auastmeid. Nii 
räägiti näiteks Flieger ja Gefreiter, kusjuures eestikeelseid vastavaid 
auastmenimetusi (reamees ja kapral) kasutati vähe. Paralleelset kasutamist leidsid 
aga nii Unteroffizier kui ka allohvitser, Oberfeldwebel ja ülemveltveebel, 
Oberleutnant ja ülemleitnant, Hauptmann ja kapten jne. 


Lõpuks tuleks veel ehk märkida, et Saksa lennuväes ei pidanud lendur tingimata 
ohvitser olema. Tegelikult olevatki tavalise lenduri ettenähtud auastmeks rahuajal 
olnud Oberfeldwebel, kuid sõja ajal sellest kinni ei peetud ja Saksa lennuväes 
teenis igasuguse auastmega lendureid, alates Gefreiter'ist. Alama auastmega 
lenduritele kehtisid, võrreldes teiste sama auastmega mittelendavkoosseisus 
teenivate meestega, ainult mõningad erisoodustused, mis üldiselt olid 
ohvitseridele ette nähtud. Nii näiteks anti ülelendude puhul, kui olukord nõudis 
ööbimist võõral lennuväljal, peatuspaik vaatamata auastmele ohvitseride kodus, 
ka lennuraha oli kõikidele lenduritele, vaatamata auastmele, ühesuurune jne. Ka 
lisa toiduratsioonid, mis lendavale koosseisule olid ette nähtud, olid kõikidele 
lenduritele, vaatamata auastmele, ühesugused (siinkohal tuleb märkida, et Saksa 
sõjaväes ei olnud erinevate ratsioonidega ohvitseride- ja meeskonnakööki, nagu 
see näiteks Nõukogude Armees oli, mistõttu põhitoit oli kõikidele, auastmele 
vaatamata, ühesugune). 


Mis puudutab Liibavi lennukooli lõpetanud lendureid, siis veidi enne Eestist 
lahkumist andis Eesti Lennuväeleegioni staap välja käskkirja, mille ühes punktis 
oli märgitud, et lennukooli lõpetamine loetakse ühtlasi ka allohvitseride kooli 
lõpetamiseks. Praktiliste ülendamisteni selle alusel aga enam ei jõutud. 


Veidi ka au- ja muudest märkidest 


(Allpool on vaadeldud ainult lennuväes kasutuselolnud märke). Autasuks 
lahinguliste teenete ja isikliku vapruse eest oli Saksa sõjaväes Raudrist, mille 
astmeteks altpoolot lugedes olid: 


- 2. klassi Raudrist, mida ennast rinnas ei kantud (kanti ainult saamise 
päeval). Rinnas, mundrikuue nööpaugus kanti ainult selle risti must- 
valgete servatriipudega ja laiema punase kesktriibuga linti; 

- 1. klassi Raudrist, mida kanti vasakul rinnataskul (või selle asukohal); 

- Raudristi Rüütlirist, mida kanti kaelas; 

- Raudristi Rüütlirist koos vastavalt kõrgemate autasudega, milleks olid 
Rüütliristi juurde (järjekorras) antavad tammelehed, mõõgad ja briljandid. 


Siin kehtis omamoodi hierarhiline süsteem, mille puhul ühtegi autasu ei korratud 
(korrati ainult Esimeses maailmasõjas saadud Raudriste, mille puhul Esimese 
maailmasõja Raudristi lindile kinnitati vastav väike metallmärk või pannal) ja uue 
autasustamise korral võidi anda ainult järgmine, kõrgem järk. Seetõttu on näiteks 
nõukogude kirjanduses leiduvad jutud nelja Raudristi kavaleridest tingitud lihtsalt 
kirjutajate asjatundmatusest, kes lähtusid ilmselt Nõukogude Liidu tavast 
aumärke korrata. Ja veel, kui vägitegu vääris kohe kõrgema järgu autasu, siis 
kaasnes sellega automaatselt ka madalamate järkude andmine. 


Oli veel üks 1. klassi Raudristi ja Rüütliristi vahepealne, mittesüsteemne aumärk, 

nimelt Saksa Rist Kullas, mida , nagu räägiti, algul välismaalastele ei olevat 
antud. Kuid hiljem selgus siiski, et see nii ei ole ja isegi üks eestlane, pataljon 
“Narva” viimne komandör Hando Ruus on selle saanud. 


Sõjaliste, mitte otseselt lahingutegevusega seotud teenete eest oli ette nähtud anda 
nn Sõjateeneterist. Viimane võis olla mõõkadega või ilma (ilma mõõkadeta rist 
anti ainult tsiviilteenete eest). Sõjateeneteristil oli samuti mitu järku — 2., 1. ja 
Sõjateeneteristi Rüütlirist ning isegi kuldne Sõjateeneteristi Rüütlirist. Selle 
alama, 2. klassi lint oli Raudristi lindile vastupidise värvikombinatsiooniga (must, 
laiem kesktriip puna valgete ääretriipudega) ja ka siin kanti rinnas ainult linti. 
Eesti lennuüksuste meestel võis näha ka seda aumärki. 


Rindelendude / arvu näitas saksa = lennuväes nn. - rindelennuspange 
(Frontflugspange), mida kanti mundrikuue vasakust rinnataskust kõrgemal. 
Rindelennuspanged võeti kasutusele 1941. aastal. Spange ise tuletas oma kujult 
pisut meelde kaheharulist, horisontaalses asendis tammelehtedest propellerit, 
mille keskosaks pärg. Selle sees oli tähis, mis näitas, milliste lendudega oli tegu 
(näiteks luurelenduritel oli selleks kotkapea, lahingulenduritel allapoole suunatud 
tiibadega nool või hiljem ristatud mõõgad jne.). Rindelennuspange anti: 20 lennu 
eest pronksspange, 60 lennu eest hõbespange ja 110 lennu eest kuldspange. Edasi 
läks asi pisut keerukamaks, sest spange juurde antava ripatsi (Anhänger 'i) 
saamiseks tuli erinevatel lennuväeliikidel sooritada erinev arv lendusid. Näiteks 
luurelendurid said Anhänger i 250, lahingulendurid 400, transport- ja jahilendurid 
isegi alles 500 lennu sooritamise järgi. Ripatseid hakati andma 1942. aastast 
alates. Hiljem, 1944. aastast alates, kui lahingulendude arvud väga suureks läksid 
hakati andma ripatseid, millel lahingulendude arv (intervalliga 100) oli peale 
graveeritud ja stukalendurile, Oberst Rudelile, kes sooritas 2530 lahingulendu 
anti isegi briljantidega rindelennuspange, millele oli graveeritud arv 2000. 
Rindelennuspange puhul kanti rinnas ainult kõige kõrgemat saadud järku. 


Lisaks autasudele kanti rinnas ka veel ametimärke. Lendavkoosseisu 
ametimärkide põhisümboliks oli tammelehtedest pärjas kotkas, kelle küünte vahel 
oli kas haakrist, noolekimp vms., vastavalt sellele, millise ametimehega oli tegu. 
Ka kotka kuju oli igal ametil erinev. Neid märke kanti samuti mundrikuue 
vasakul rinnapoolel, 1. klassi Raudristist madalamal. Enne sõda Eesti 
sõjaväelennukooli lõpetanud mehed kandsid ülaltoodule lisaks veel ka Eesti 
sõjaväelenduri märki, mis kujutas endast sini-must-valget kolmnurkset kilpi ja 
mõõka küünte vahel hoidvat kotkast. Seda märki kanti samuti mundrikuue 
vasakul pool, kõikidest teistest märkidest kõrgemal. 


Lendurimärkide osas jäid omamoodi vaeslasteks Liibavi lennukooli lõpetanud 
lendurid. Lennukoolist neile saksa lendurimärki ei antud. Ka eesti lennuüksus 
selleks omapoolset taotlust kõrgemale poole ei esitanud (vanematel meestel oli 
nii eesti kui ka saksa lendurimärk), Eesti lendurimärgi kandmise õigust n.ö. 
järjepidevuse alusel aga ka ei tõstatatud. Omamoodi hädalahenduse leidid siin 
kolmanda lennusalga meeste jaoks Hauptmann Ürgsoo, kes meeste 
sõduriraamatusse (Soldbuch i) lasim sisse kanda saksa lendurimärgi, mille alusel 
mehed kandsid siis rinnas riidele tikitud saksa lendurimärki. 


Mis puutub vaatlejatesse ja pardalaskuritesse, siis , nagu eespool juba mainitud, 
oli ka neil saksa lennuväes oma märk, mis lendurimärgist erines teistsuguse kotka 
kuju poolest. Autor ei tea, kuidas oli lugu 127. Mereluurelennugrupi vaatlejatega, 
kuid eesti lennuüksuse pardalaskuritest olevat A. Putmakeri mäletamist mööda 

pardalaskuri märgi saanud ainult esimese pardalaskurite kursuse lõpetajad (kuid 
kas kõik, või ainult need, kes saksa üksustes stažeerimas käisid, on aeg mälust 
kustutanud. Pardalaskuri märk anti pärast viie vaenulennu sooritamist). Hiljem, 
Liibavis lõpetanud pardalaskurid, ehkki nad rindelennuspangesid = said, 
pardalaskuri märki küll ei saanud. Nähtavasti seisis siin asi lihtsalt selles, et algul 
tegutseti saksa lendurimärkide saamiseks piisava agarusega, kuid siis, kui see 
vanematel meestel juba olemas oli, jäid hiljem väljaõppe saanud mehed selles 
osas lihtsalt unarusse. 


Lõpuks tuleb veel märkida, et lennuväelaste mundritel võis vahel näha ka 
teistsuguseid märke. Nimelt meestel, kes enne lennuväkke tulekut olid teeninud 
jalaväes ja seal saanud näiteks Ida- või Talvesõjamedali, olid ka need rinnas. 
Kuid eriti palju selliseid mehi ei olnud. 


Eesti sõjaväelenduri märk Saksa sõjaväelenduri, ... ... Vaatleja ja 


... pardalaskuri märk 
Ülal: luurelenduri ripatsiga kuldne rindelennuspange. 
Ripatsi saamiseks vajalike lendude arvuni (luurelenduril 
250, lahingulenduril 400) eestlased ei jõudnud. All 
hõbedane lahingulenduri rindelennuspange. Selliseid 
spangesid said ka eestlased 

Hauptmann William Laanekõrbi märkide kogu: ülemine rida (vasakult): Eesti 
sõjaväelenduri märk, haavatumärk, saksa lendurimärk, keskmine rida: 1. klassi Raudrist, 2. 
klassi Raudrist, idamedal, talvesõja medal, alumine rida: luurelenduri kuld, hõbe ja pronks 
rindelennuspange. Vasakul: W. Laanekõrbile antud Aupokaal eriliste saavutuste eest 
õhusõjas (Ehrenpokal für besondere Leistungen im Lufikrieg). 

II OSA 


SUVEÖÖDE LENNUD 

KUUVALGEL ÖÖL 


Oi aegu ammuseid ja kaugeid sõjaöid, 
ma unelmates nüüdki veel näen teid ... 


On lembe augustikuu õhtu. Kuldse täiskuu kiired langevad akna taga oleva puu õhkõmnas 
tuules värelevatele lehtedele ja suubuvad läbi lahtise akna siis mu tuppa, moodustades seinal 
ja põrandal kirju mustri. Väljas on kuulda sirtsude siristamist. Ei ole tahtmist tuld süüdata. On 
mõtiskluste aeg. Nii lasengi oma mõtetel siis lennata. Üha kaugemale ja kaugemale kulgevad 
nad ja äkki kangastub mu mõtetes erakordse selgusega pilt ühest kaugest, aastakümnete 
tagusest, peaaegu samasugusest suveõhtust. Ajast, mil olin vaevalt poisieast välja jõudnud ... 


likolkoi 


Öö laskub Eestimaa kohale. Läänetaevas kumab veel aeglaselt kustuvas õhtuehas, idast aga 
saabub üha süvenev pimedus. Ümberringi valitseb vaikus. Isegi tuul on vaibunud. Ainult aeg- 
ajalt on tumedas idataevas, kaugel silmapiiril, näha tuhme, nõrku valgusesähvatusi ja kostab 
tasast kõminat. See ei ole äike. Saabuv sume augustiöö on sõjaöö aastal 1944. 


Suure põllu ääres seisva vana küüni juurde on kogunenud salkkond noori, lennuriietuses 
mehi. Heidetakse nalja, aasitakse üksteist ja, nagu meeste seltskonnas tavaliselt, räägitakse 
naistest. Ja ehkki osa meestest on alles verinoored, vaevalt poisikeseeast välja jõudnud, on 
just nemad, kui jutte uskuda, naiste alal need kõige suuremad asjatundjad. Keegi ei taha ju 
teistest vähem kogenumana välja näha ja tegelike kogemuste puudus tuleb lihtsalt jutuga tasa 
teha. 


Suurest mõisa heinapõllust on sõjaolukorras saanud ajutiselt välilennuväli ja küünist 
komandopunkt, kus toimub lennuüksuse” lahingutegevuse juhtimine. Küüni juurde 
kogunenud lendurid ootavad, nagu igal õhtul, lahingukäsku ja lendude algust. Kohe saabub ka 
auto, millest väljub keskmist kasvu tumedajuukseline mees. Kõlab lühike käsklus: “Kõik 
sisse!” 


Küüni valgustab nõrgalt karbiidilamp. Lennuüksuse ülem, kapten, tema see saabuja oligi, 
alustab, nagu ikka, igaõhtuse rituaali - lennukäsuga. Andmed üldise rindeolukorra, rindejoone 
paiknemise ja vastase, eeskätt õhutõrje ja öiste hävitajate, võimaliku tegutsemise kohta, 
üksuse ülesanne antud ööl, teised antud rindelõigus tegutsevad omad lennuüksused, 
tagavaralennuväljad, ilmaennustus antud ööks, rindel kehtiv tunnussõna, juhuks kui mõnel 
mehel peaks tekkima vajadus jalgsi tagasitulekuks, täna öösel kehtivad lennukitelt lastavad 
tunnusraketid, nn. ES-raketid ja lennukite kere all olevad spetsiaalsed tunnustuled ning stardi, 
maandumise ja ülesande täitmisega seotud erikorraldused. 


See tseremoonia kordub õhtust-õhtusse. Kuid kõik need andmed on lenduritele nende 
tegevuses hädavajalikud. Ehkki mehed on saksa mundris, on siiski tegemist eesti üksusega ja 
kogu see jutt toimub eesti keeles. Oma jutu lõpetab kapten kellade kontrollimisega ja kõlabki 
käsklus: “Masinate juurde!” 


Mehed hakkavad väljuma. Küüni ukse juurde on pandud kastid rakettidega. Tunnusrakettidele 
lisaks on kastides ka erisignaalide andmiseks vajalikud punased ja rohelised, samuti 
valgusraketid. Iga mees võtab neist vajaliku portsu kaasa. Õhtutaevas on eha vahepeal juba 
peaaegu kustunud. Nagu igal õhtul, nii ootab ka täna küüni juures lahtine veoauto, millele 
lendurid ronivad. Auto alustab sõitu ümber lennuvälja. Iga natukese maa järele tehakse 


Y Oma kujutlustes olen jälle 11. Öölahingulennugrupi (öiste pommitajate grupi) 3. lennusalgas ja tegevuspaigaks 
on Triigi lennuväli 

peatus, ning mõni mees hüppab maha, suundudes metsa ääres seisva, hämaruses ainult tumeda 
siluetina paistva lennuki juurde. 


Oma kujutlustes olen ka ise jälle üks neist noortest meestest, kes täna alustavad järjekordset 
lahingulendu. Kõik on nii selge, nagu toimuks see tõepoolest tegelikkuses. Minu lennuk 
paikneb komandopunkti lähedal ja nii olen ma üks esimesi mahahüppajaid. 


Lennuki juures tuleb mulle vastu motorist, kes pisut hooletult teatab, et lennuk on tangitud, 
korras ja ka pommid on korralikult all. Õieti oleks motorist pidanud korra kohaselt esinema, 
aga enamasti olid meie üksuses lenduri ja tema motoristi suhted kujunenud oma poiste 
suheteks, mille puhul sõjaväelisest korrast, kui kõrgemaid ülemusi just juures ei olnud, eriti 
kinni ei peetud. Olid ju ka motoristid enamasti samasugused, vaevalt poisieast välja saanud 
noormehed, kes oma tarkuse, nii palju kui seda siis oli, olid kogunud lennukoolis korraldatud 
mõnekuulistel motoristide kursustel. Kogu kooli aja elati lendurõpilastega samas majas ja 
lennukoolis loodud sõbralikud suhted on säilinud ka lahinguüksuses teenides. 


Usalda, aga kontrolli, sest mängus on esmajoones ju sinu elu. Nii siis igaks juhuks tiir ümber 
lennuki, veendumaks, et kõik on tõepoolest nii, nagu motorist ette kandis. Päeva ajal lennuki 
moondanmiseks kasutatud oksad, puldanist katted ja tüüride blokeerimisklotsid on kõrvaldatud 
ning lennuk paistab ka ise olevat korras. Ette nähtud stardiajani on veel aega. Seetõttu saab 
veel pisut niisama suveööd nautida ja lobiseda. Et aeg on tegutsema hakata, sellest annab 
märku kaugemal lennuvälja ääres oleva lennuki mootori käivitamine. Selge, pikema 
ruleerimistee tõttu kuni stardikohani tuleb sellel mehel pisut varem alustada. Lennukisse 
ronimisel ja langevarju- ning istmerihmade kinnitamisel on motorist abiks. Langevarju on 
motorist juba varem langevarjuhoidlast kohale toonud ja lenduriistmesse asetanud. Juhise ja 
pedaalide liigutamisega veel kiire kontroll, et tüürid on vabad ja ongi käes aeg mootori 
käivitamiseks. 


Kõrgusmõõtja nulli, trimmer neutraalseisu, gaasihoob tühijooksu- ja bensiinikraani hoob 
peapaagiasendisse, mõned sortsud bensiini bensiinipritsiga sisseimemistorustikku ja 
ettevalmistused käivitamiseks ongi tehtud. Nüüd läheb asi tõsiseks. Motorist on võtnud 
käivitusvända ja asunud lennuki külje peal, mootori kõrval seistes, vändaga mootorit ringi 
ajama. Propeller pöörleb aeglaselt. Kõlab vastastikune hoiatus-vastus “Kontakt!”, nagu seda 
Eesti lennuväes kasutati. Lülitan mõlemad magneetod sisse ja, nagu tavaliselt ikka, mootor 
elustubki, algul paar korda turtsatades kuid siis korralikult käivitudes. 


Järgneb mõneminutiline mootori soojendamine, seejärel aga, kui õli temperatuur ja rõhk on 
normis, alustan mootori korrasoleku kontrolli. Ehkki lennuki ratastel on pidurdusklotsid ees, 
tuleb siiski ka lennuki rattapidurid, mida käsitletakse pöördetüüri pedaalide abil jalgadega, 
peale suruda ning juhis täielikult tagasi tõmmata, et propelleri tuules tõusma kippuvat saba 
maha suruda. Toimub ju mootori kontrollimine algul täispööretel, seejärel aga ka magneetosid 
korda mööda välja lülitades. Nii, mootori pöörded vastasid kõikidel režiimidel ettenähtuile. 
See tähendab, et oleme, s.t. mina, motorist ja lennuk, lahingulennuks valmis. Gaasihoob tagasi 
väikestele pööretele ja annan motoristile märku, et ta lennuki rataste eest pidurdusklotsid ära 
tõmbaks. 


Pidurdusklotsid lennuki rataste eest ära tõmmanud, lülitab motorist oma puna-valge-rohelise 
tulega taskulambil sisse rohelise tule ja asub sellega kutsuvalt viibates lennuki ees sörkides 
stardiraja poole teele. Järgnen talle, mootori väikestel pööretel töötades. Aeg-ajalt tuleb ka 
gaasiga mängida. Ruleerimiskiirus tuleb hoida selline, et motorist vabalt lennuki ees liikuda 
jõuaks. Öisel, pimendatud ja põldudel paikneval välilennuväljal on ruleerimisel motoristi 
juhtimine hädavajalik. On ju lennuväli moondamise mõttes jäetud enam-vähem selliseks nagu 
ta oli. Ainult stardirajal on rohi maha niidetud ning ka rada ise veidi tasandatud. Kõrgel 
asetsev lennuki nina aga piirab lenduri vaatevälja ja seetõttu ei tarvitse ta ise kõike, mis 

ohutuks ruleerimiseks vaja, lendurikabiinist näha. Kuid mis seal pattu salata, lihtsamatel 
teelõikudel sõidab motorist lennuki tiival, lendurikabiini kõrval seistes tihti ka kaasa. 


Jõuamegi stardiraja juurde, enam-vähem stardipaiga kohale, mida tähistab kaks kõrvuti 
asetatud valget tuld. Motorist näitab punase tulega “stopp”. Tõmban gaasi maha, ja lennuk 
seisatub. Eelmine masin on just startinud ja rada vaba. Seda näitavad kustutatud stardiraja 
tuled. Vahel tuleb siin tükk aega oma stardijärjekorda oodata. Seekord seda vaja ei ole. Süütan 
lennuki pardatuled, mis on loa küsimine stardirajale ruleerimiseks. Vastuseks lülitab 
stardikorrapidaja ehk stardipost, nagu teda nimetatakse, sisse stardiraja tuled ning viipab 
kutsuvalt taskulambi rohelise tulega. Ruleerin rajale ning pööran lennuki ninaga stardisuunda. 
Seejärel kustutan pardatuled ja ka stardiraja tuled kustuvad. Stardipost läheneb lennukile ja 
kontrollib taskulambi abil, milline masin stardib. Seejärel pöördub oma kohale tagasi ning 
lülitab rajatuled uuesti sisse. See on stardiluba. 


Ka mina süütan lennuki pardatuled ja lükkan siis gaasihoova sujuvalt põhjani ette. Mootori 
pöörded tõusevad maksimaalseteks ning lennuk hakkab liikuma. Algul aeglaselt, siis aga üha 
kiiremini ja kiiremini. Juhis on veidi neutraalasendist üle ettepoole lükatud, et lennuki saba 
kiiremini maast lahti tõuseks. Jalgade abil hoian pöördetüüriga suunda. Kipub ju lennuk 
startimisel propelleri tekitatud vurriefekti toimel suunast ära pöörama. Valgete stardiraja 
tulede rida kihutab üha kiiremas tempos lennukist mööda. Saba on tõusnud ja juhis jälle 
neutraalasendis. Tunnen, kuidas lennuki liikumine maapinnal järjest kergemaks muutub. On 
aeg. Tõmban juhist kergelt õige vähe tagasi ja tunnen sedamaid, kuidas lennuk eraldub 
maapinnalt. Järgneb lühike kiiruse kogumine, maapinnast õige väikese nurga all eemaldudes 
ja seejärel viin lennuki tõusuasendisse. Ühtlasi kustutan ka pardatuled ning tean, et 
samaaegselt kustuvad ka stardiraja tuled. 


Umbes 50 meetri kõrgusel tõmban gaasihoova tagasi ja reguleerin mootori pöörded 
tõusurežiimile vastavaiks, trimmeriga aga juhise asendi käele mugavaks. Variomeeter näitab 
umbes 2 m/sek tõusu ja kõrgusmõõtja osuti ronib aeglaselt ülespoole. Armatuurlaua valgustus 
on kustutatud, piisab mõõteriistade fosforestseerumisest. 


Lennuväli on juba tükk maad seljataga. Samaaegselt vasakut jalga andes ja juhist vasakule 
kallutades viin lennuki lamedasse vasakpöörangusse. Kohe tuleb aga juhist pisut paremale 
anda, et lennuki kallak liigselt ei süveneks. Võtan lennuki pöörangust välja nii, et kurss oleks 
enam-vähem itta, rindele. Maapind muutub all üha tumedamaks ja vajub nagu uttu. 
Eristatavad on ainult põldudest veel pisut tumedamad metsad, tuhmilt vastu helkivad 
veekogud ja valged maanteede triibud. Mootor müriseb ühtlaselt ja selle väljalasketorude 
otstes väreleb sinakas gaasileek. 


Taevas kumab kuldkollane kuu. Siin, Narva rindel lennates on selge ilmaga ka öösel üsnagi 
kerge navigeerida. Muidugi, halva ilma ja väikese nähtavuse korral on lugu hoopis teine. 
Kergeks teevad selle just iseloomuliku kujuga veekogud, mida Soome lahe ja Peipsi järve 
vahelisel ala on üsnagi palju ja ka Peipsi järve põhjakallas ise on küllaltki hea objekt 
navigeerimiseks. Lisaks sellele on sakslased öölendudeks kasutusele võtnud ka veel nn. 
plinkmajakate süsteemi, mis valgussignaaliga annavad pidevalt teatud kindlaid morsetähti. 
Nende majakate asukohad on teada - Konju, Pagari ja Alajõe. Neist tähtsaim on Pagari 
majakas, mille signaaliks on PU (:— —-  --—). Sellest majakast põhja poolt möödumine võib 
esile kutsuda suuri ebameeldivusi. On seal ju Kohtla-Järve õlitööstus, mida kõvasti kaitstakse. 
Kõik lennukeelu rikkujad, nii võõrad kui omad saavad tuld ja lisaks sellele on Kohtla-Järve 
kohal taevas ka veel tõkkeballoonid, mille all rippuvatesse trossidesse sattumisel on asi naljast 
üpris kaugel. Miks venelased plinkmajakaid puruks ei ole pommitanud, ei tea, aga võib 
arvata, et nähtavasti on ka nende lennukitel neid mugav kasutada. 


Täna tuleb enne rindele jõudmist veidi rohkem kui tavaliselt kõrgust koguda. On ju tänaseks 
lennuülesandeks mingi metsamassiivi pommitamine, mida kõrgemad staabid peavad 

oletatavalt vastase väeosade koondumisrajooniks. Ka pommid on vastavad, niinimetatud 
“behälterid” (eestikeelset nimetust pole keegi viitsinud neile välja mõtelda). Selline “behälter” 
kujutab endast pisikeste, umbes kiloste süüte- või kildpommikestega täidetud kesta, mis 
lennuki alt pommiheitmisel vabanedes mõne sekundi kukub ja siis laiali laguneb, nii et 
pommikesed vihmana maapinnale langevad. Et pommikesed jõuaksid enne maapinnale 
langemist piisavalt hajuda, peab pommiheitmine toimuma vähemalt 1500 meetri kõrgusel. 
Erilist nähtavat efekti “behälterite” kasutamisega tavaliselt ei kaasne, kuid otsustades vastase 
õhutõrje tegevuse põhjal, on nende mõju nähtavasti siiski küllaltki valus. “Behälteritega” 
lennates on tihe tõrjetuli alati garanteeritud. 


Maastik ujub aeglaselt lennuki alt mööda. Olen umbes pool tundi lennanud ja rinne on juba 
õige lähedal. Selle paiknemine on öösel üsnagi hästi ja kaugele nähtav. Siin ja seal õhku 
lastud valgusraketid, samuti leekjäljestusega kuulid või mürsud näitavad üsnagi selgesti, kus 
on omad, kus võõrad. Rinne kui selline ei maga ka öösel. Huvitav on selliseid leekjäljestusega 
mürskusid vaadata. Tean, et mürsu lennukiirus on mitusada meetrit sekundis, kuid ülevalt 
jälgides toimub kõik nagu aegluubis. Väljalasu sähvatus ja siis hakkab tulekera aeglaselt 
liikuma, selle teekond lõpeb aga mõne, pikana tunduva hetke pärast mürsu 
lõhkemissähvatusega. 


Eespool hakkab taevas sädelema. Need valged, pisut kollakas-punaka tooniga sähvatused, mis 
välja näevad nagu säraküünla sädemed, tähendavad, et keegi lendab juba rinde kohal ja 
vastase rasked õhutõrjekahurid alustasid tööd. Küllap on nende märklauaks keegi meie varem 
startinud poistest. Kohe jõuan ka ise rindejoone kohale. Nüüd tuleb hoolega olukorda jälgida. 
Kes laseb ja kust lastakse. Vastase õhutõrje-suurtükipatareid on varasematest kogemustest 
juba enam-vähem teada-tuntud, samuti ka nende lasketäpsus. Mõne peale võib rahulikult 
sülitada, aga teistega tuleb ettevaatlik olla ja nende võimalikud tulistamisalad on soovitav sik- 
saklennus läbida. Nii, et, nagu üks naljavend õpetas, selleks ajaks kui need seal all on suutnud 
oma torud siki suunas välja sihtida, oleksid sina juba saki peal. Esialgu minu pihta veel ei 
põmmutata. Pommirünnaku sihtmärk, tume, rindejoonest mitte väga kaugel paiknev 
metsamassiiv on küllaltki selgelt näha. Seda enam, et vahepeal kõrgemale tõusnud täiskuu 
valgustab maapinda üsna hästi. 


Kõrgust on umbes 2000 meetrit. Täna on meile rünnaku taktika suhtes vabad käed jäetud. 
Mitte alati ei ole see nii. Otsustan märgist algul mööda lennata ja siis laia kaarega tagasi 
pöörates pommid heita. On juhtunud, et vastase õhutõrje peab rinde suunas lendavat lennukit 
algul omaks, mis hõlbustab pealelendu. Et märgi pindala on suur ja all midagi sellist näha ei 
ole, mille tabamine erilist huvi pakuks, siis ei oma täpne sihtimine kuigi suurt tähtsust. Tuleb 
lähtuda lendurite keskel levinud naljatlevast ütlusest: “Ega mets tühi ei ole”. 


Nii, sihtmärk on juba tükk maad seljataga. Teen kaare ja alustan märgile pealelendu. Nüüd 
nähtavasti jõuab minu olemasolu ka allolevate õhutõrjemeeste teadvusse ja ei mingit oma. 
Lennukist veidi eespool, aga õnneks pisut madalamal, hakkavad mürsud õige tihedalt 
lõhkema. Mootori mürin summutab lõhkemiste hääle, näha on ainult sähvatusi ja ainult siis, 
kui mõni mürsk satub õige lähedale, on kuulda hele plaks, nagu lööks keegi käsi kokku. Kuna 
kõrgust on, siis tõmban gaasi maha ja lähenen märgile lauglennus. Nimelt on vastase 
õhutõrje-suurtükipatareid tulejuhtimiseks varustatud akustiliste seadmete, helilokaatorite või 
nn. kõlapüüdjatega ja selline mootorimürina kadumine on nad, nagu varasemad kogemused 
on näidanud, tihti segadusse ajanud. Näib et ka nüüd. Tule tihedus jääb mõnevõrra 
väiksemaks ja lõhkemised on rohkem hajutatud. Tulistatakse nähtavasti huupi, andes n.-ö. 
igaks juhuks tõkketuld. 


Märgile lähenedes näen, et metsas on mitmel pool tekkinud pisikesed tulekolded. Ilmselt on 
tegemist eelmiste meeste poolt heidetud pommide tagajärjega. Võtan veidi paremale, kus 
paistab olevat pommitamisest seni puutumata ala, lülitan pommide süütevoolulüliti sisse ja, 
sobivale kaugusele jõudes, päästan pommid. Lendan ikka veel lauglennus. Loen sekundeid, 

mis kuluvad pommide langemiseks ja kallutan siis lennuki järsult vasakule tiivale. 
Normaalselt lennates varjaks lennuk tabamused. All on kõik veel pime, aga kohe lööb mets 
kildpommikeste lõhkemistest hetkeks sädelema. Siin ja seal on näha ka pisikese tulekolde 
tekkimist. Mis seal tegelikult juhtus, seda teavad ainult allolijad ja vanajumal taevas. Siit 
õhust ei oska selle kohta aga mitte midagi tarka öelda. Viin lennuki uuesti normaalasendisse 
ja jätkan lendu rindejoone suunas. 


Taga on läinud märuliks. Nagu tagasivaatepeeglist on näha, on taevas tihedalt mürskude 
lõhkemissähvatusi täis. Ent need kõik on minust tagapool ja seetõttu erilist muret ei valmista. 
Kuid “Vasjad” on üles ärritatud ja “kütavad” mis jaksavad. Järgmistel meie meestel läheb 
ilmselt raskeks. Nähtavasti tuleb mõnel mehel märgi ründamise asemel neid põmmutajaid 
mõne pommiga pisut rahustada. “Behälterid” on selleks üsna sobivad ja tulistava patarei 
asukoha reedab kahurite suudmeleek. 


Rindejoon läheneb, aga ka kõrgus väheneb. Ei ole midagi teha, tuleb mootor uuesti 
normaalsele töörežiimile viia ja horisontaallennus jätkata. Kusagil rindejoone läheduses 
elustub selle peale aga mingi kerge õhutõrjekahur. Selliste kahurite laskmist on üsna tore 
eemalt vaadata, kui ise märklauaks ei juhtu olema. Nende, paarisentimeetrilise kaliibriga 
automaatkahurite leekjäljestusega mürsurida tõuseb vongeldes, nagu pardikari taeva poole. 
Ülevalt vaadates on mürskude lend algul aeglane, kiireneb aga seda rohkem, mida lähemale 
mürsud lennukile jõuavad, et siis viimasel hetkel lennukist välkkiirelt mööda tuisata. 


Pagana kahju, et ühtegi pommi enam all ei ole. Teeks teile, poisid, pisikese üllatuse. Aga pole 
viga. Kahuri asukoht tuleb meelde jätta ja mõni teine kord, kui lennuülesandeks on lihtsalt 
häirimislend ehk, nagu meie lendurid selle kohta ütlevad, vaba jaht, see pisike asi ära 
õiendada. Ka nendel meestel ei ole täna hea päev. Laskmise täpsus jätab tublisti soovida ja 
mürsud mööduvad lennukist tükk maad vasemalt. 


Sooh! Rindejoon on seljataga ja algab rahulik “kodu poole purjetamine”. Heledas 
kuuvalguses on maapind, millele metsad ja majad pikki musti varje heidavad, vägagi hästi 
nähtav, peaaegu nagu päeva ajal. Kui siia juurde lisada ka plinkmajakad ning kuupaistes vastu 
läikivad veekogud, on navigeerimine üsnagi lihtne. Võtan kursi PU peale, mille signaaltuli 
nagu hõõguv sigaretiots ees ööpimeduses vilgub. Kogu teekond rindele ja tagasi on palju 
kordi läbi lennatud ja seega üsnagi tuttav. Tänase ilmaga on lennukaart rohkem nii igaks 
juhuks ja ka selleks, et rinde kohal vajaduse korral sihtmärgi asukohta täpsustada, kaasas. 
Kuid päris hooletuks ei saa siiski minna. Ümbrust tuleb üsnagi hoolega jälgida, sest on ju 
õhus teisigi lennukeid, nii omi, kui tõenäoliselt ka vastase omi. Ja kellel seda kokkupõrget 
ikka nii väga vaja on. 


Tunnen, et tahaks midagi närida ja ka laulutuju tuleb peale. Närimiseks torkasin ennist 
lendurikabiinis vasakul paiknevasse kaardikotti biskviidipaki ning šokolaaditahvli ja üksinda 
lennukis viibides on üsnagi mõnus omaette laulu joriseda. Naudin lendamist ja ilusat ööd. 


“Kurat võtaks, see veel puudus!” All on järsku ärganud mingi sakslaste helgiheitja ja selle kiir 
kobab taevast üsnagi lennuki lähedal. Varsti hakkab mõni lollpea ka veel põmmutama. See asi 
tuleb eos ära lõpetada. Muidugi, ei ole välistatud, et ka mõni Vene lennuk siin parajast lendab, 
aga praegu tundub küll nii, et nad otsivad just mind. Kaheraudne, tunnusrakettidega laetud 
raketipüstol on piloodikabiini paremal küljel paiknevas püstolihoidjas. Selle asend on selline, 
et hoidjasse paigutatud püstolist võib rahulikult raketi välja tulistada, ilma et oleks karta oma 
lennuki tabamist. Hetkega vinnastan püstoli ühe raua ja vajutan päästikule. Lennuki paremalt 
küljelt paiskub välja rakett, mis hetk hiljem lõhkeb mitmeks raketiks. Nende arv on määratud 
signaalraketi numbriga, mis, nagu parool ja tunnustuledki, iga päev vahetub. Selline rakett on 
sakslastel oma lennuki tunnuseks. Viivuks lülitan sisse ka lennuki kere all paiknevad 
tunnustuled. “Mõjus!” Helgiheitja kiir kustub nagu noaga lõigatult. Võib rahulikul lendu 
jätkata. 

Aeg möödub. PU on ammu seljataga ja olen jõudnud juba oma lennuvälja lähistele. Kaugel 
eemal lööb maapinnal tuhmilt särama roheliste-valgete-punaste tulede rida. See on stardi- 
maandumisrada, mida nähtavast mõne maandumisele tuleva lennuki tarbeks valgustatakse. 
Muul ajal, kui startivaid või maanduvaid lennukeid parajasti ei ole, on lennuväli pimendatud. 
Sõja ajal ei saa endale suurt tulevärki lubada. Tulede järgi otsustades on raja suund samaks 
jäänud, kui ta startimisel oli. 


Laskudes umbes 300 meetri kõrgusele lähenen lennuväljale ja paremale pöörates asun 
lennuväljast pisut kaugemal maandumisrajaga paralleelsele kursile, ehk lendan platsringi, 
nagu sellist lennuvälja ümber kohustuslikku neljakandilist maršruuti nimetatakse. Ühtlasi 
lülitan viivuks ka parda- ja tunnustuled sisse, et maa peale oma peatsest maandumissoovist 
märku anda. Maapealt vastatakse hetkeks rajatulede süütamisega. See on vajalik, et lendur 
ikka teaks, mis suunas tuleb maanduma tulla. Tuule pöördumise tõttu võib maandumisraja 
suund vahepeal ju muutunud olla. 


Nii, seda “ringi” külge on piisavalt lennatud. Teen 90°-se pöörangu ja asun maandumisrajaga 
risti olevale kursile. Veidi lennanud, süütan maandumisloa küsimiseks pardatuled. Maa vastab 
sellele omakorda mandunisraja tulede süütamisega, et näeksin viimases pöörangus õieti raja 
asukohta. 150 meetri kõrgusel sooritan viimase, 90°-se vasakpöörangu, millest väljudes 
olengi maandumisraja pikendusel. Eemal ees, maapinnal helgib rida rohelisi, seejärel valgeid 
ning edasi punaseid tulesid. Need tuled on stardi-maandumisraja vasakpoolses servas. Kaks 
kõrvuti asetsevat valget tuld valge tulederea alguses tähistavad nn. maandumisristi asupaika, 
mille juurde tuleb maanduda, kaks punast valge tulederea lõppedes ja neile järgnev punaste 
tulede rida aga seda, et kui selleks ajaks lennuk maha ei ole saanud, siis tuleb läbi startida, 
sest lennuki normaalseks väljajooksuks enam lennuraja pikkust ei jätku. 


Lähenen, lennukit mootoriga maandumisraja servale vedades. Lennukoolis õpetati meile 
alguses küll seda, kuidas normaalne maandunisarvestus teha ja siis lauglennus maandumisele 
tulla, aga -öistel  välilennuväljadel osutus hoopis kasulikumaks moodus, kus 
maandumisarvestus tehti puudujäägiga, mida siis mootori abil parandati. Tõsi, sellist 
maandumist õpetasid meile lennukoolis öölendude ajal ka meie rindekogemustega 
instruktorid. Nii tasapisi gaasiga mängides olengi jõudnud lennuraja alguse kohale olles mõne 
meetri kõrgusel. Nüüd on aeg gaas lõplikult maha võtta ja juhist sujuvalt tasapisi enda peale 
võttes laskuda, kuni rattad on maapinnast veel mõnekümne sentimeetri kõrgusel. Edasi tuleb 
hoida, et lennuki liikumine oleks maapinnaga paralleelne. Kiirus väheneb pidevalt ja mõne 
hetke pärast ei suuda lennuk enam õhus püsida ning hakkab läbi vajuma. Seda momenti 
tunnetades (seda tunnet nimetavad meie poisid persetundeks) tõmban juhise lõplikult enda 
peale. Lennuk vajub maapinnale, samaaegselt rataste ja sabakarguga maad puudutades ning 
jookseb hoo mõjul piki maandumisrada edasi. Kiirus väheneb. Kasutan ka ratastel olevaid 
pidureid lennuki hoo vähendamiseks. Veidi enne punaseid tulesid, kui liikumiskiirus on juba 
õige väike, annan pisut gaasi ja parema ratta piduri ning pöördetüüri abil pööran lennuki 
maandumisrajalt kõrvale. Ühtlasi kustutan ka pardatuled. Ka maandumisraja tuled kustuvad. 


Motoristid ootavad oma tagasisaabuvaid lennukeid umbes ärapööramiskoha lähedal. Plingin 
pardatuledega oma lennuki tunnustähe “T”*”. Minu motorist on kohe ka kohal. Nüüd võtab 
juhtimise üle tema. Rohelise tulega taskulamp käes sörgib ta lennuki ees, mulle lennukite 
seisuplatsile teed juhatades. Olemegi kohal. Viimane pöörang paremale, millega lennuk 
paigutub maandumisrajaga risti ja taskulambi tuli muutub punaseks. See tähendab, et kõik, 
lülita mootor välja. Surun jalad piduripedaalidele, tõmban juhise tagasi ning annan gaasi. 
Mootori pöörded tõusevad, kuid kohe pööran magneetode lüliti nullile ja tõmban süütevõtme 
pesast välja. Mootor vakatub ja ainult propeller teeb inertsi mõjul veel mõne pöörde, jäädes 
siis seisma. Lend on lõppenud. 


“9 Minu lennuki tähiseks oli 3W+TL, nendest märkidest kaks esimest (3W) olid lennugrupi koodiks, kolmas 
lennuki tunnustäheks ja viimane lennusalga koodiks. 

Gaasihoob tagasi ja bensiinikraan kinni. Tõmban istme- ja langevarjurihmad lahti, tõusen 
istmes püsti ja astun üle kabiiniserva lennuki tiivale. Kinnitan juhise istmerihmadega ja 
hüppan siis tiivalt maha. Juurdetulnud motoristile, kes küsib, kas masin oli korras, näitan 
ainult rusikassepigistatud parema käe tõstetud pöialt. Nüüd algab tema töö. Lennuk tuleb 
järgmiseks lennuks uuesti tankida ja pommidega varustada. Tankauto sõidabki juba lennuki 
juurde ja tanker alustab koos motoristiga tankimist. 


Tõmban šlemmi peast, päästan lennujaki hõlmad valla ja hakkan küüni, s.t. komandopunkti 
poole astuma. Tuleb ju lennuülesande täitmisest ette kanda ja enne järgmisele lennule minekut 
ka teada saada, kas ei ole lennukäsu osas muudatusi. Komandopunktis läheb kiiresti. 
Lennusalga ülem on vahepeal ka ise lendu läinud. Teen lühikese ettekande. Komandopunkti 
kirjutaja on vilunud sell ja taipab kõike poolelt sõnalt. Vaid paar täpsustavat küsimust ja 
olengi vaba. Võtan välja lastud tunnusraketi asemele uue, astun välja ning longin tasapisi 
lennuki juurde tagasi. Pommimehed ei ole veel kohale jõudnud. Noh, aega mul ju on. Kuhu 
ikka kiirustada. Täna öösel jõuab enne koidiku saabumist lahedasti veel kaks lendu teha, kuid 
kolmas jääks juba hommikuvalguse kätte. 


Viskan ennast lennuki kõrvale rohule pikali, sirutan ja lõdvestun siis, vaadates pea kohal 
mustas taevas vilkuvaid tähti. Mõnus on. Sirtsud siristavad. Kuu on tõusnud kõrgele ja särab 
nüüd hõbedaselt. Pilveraasugi pole näha. On ideaalne lennuilm, õigemini --öö. 


Kuid järgmisi lende täna enam ei tule. Virgun unelmatest, nii nagu seda juba palju kordi 
varemgi on juhtunud. Olen sõjaööst tagasi tulnud ja maandunud sügava rahuaja lembesse, 
sumedasse suveöösse. Järjekordne lend on sooritatud. Ei tea, millest see küll tuleb, et sõja läbi 
teinud meestel olnu, kas või alateadvuses, ikka meeles püsib ja aeg-ajalt, kui selleks on sobiv 
moment ja hingeseisund, elad jälle kõik kunagi läbielatu, nagu oleks see reaalsus, uuesti läbi. 
Nii jääb see paraku kestma vist kuni surmatunnini. 


lkolkoi 
Nagu äsjastes kujutlustes, nii on tegelikkuseski kuu tõusnud kõrgele taevasse. Varjud ja 
valguslaigud on nihkunud hoopis teise kohta, võrreldes sellega, kus nad enne olid. Kell on vist 


juba palju. Tuleb pikali visata ja püüda uinuda. Kuid tean, et tänane lend ei jää viimaseks 
selliseks kujutluste lennuks. Seda on elu juba näidanud. 

OBI 


Sõduri elu sõjas on pidev võitlus ilmaga, 
vahel ka eluohtlikes tingimustes. 


Tundmatu autor 


Sooh! Pommid on alla heidetud ja nüüd pole muud kui kähku tagasi koju. Aitab selleks 
korraks! Viimane pomm vist isegi tabas midagi, sest maanteel, mille kõrvale see kukkus 
hakkas mingi asi suitsema ja ka väike leek on näha. Võib oletada, et auto, mis nähtavasti 
kildudega pihta sai. Hea seegi. Muidu oleks päris tühja töö tegija tunne. 


AIl püüdis keegi ka tüli norida ja andis isegi paar kuulipildujavalangut õhku. Otsustades 
pimedasse taevasse tõusvate leekjäljestusega kuuliridade põhjal, oli ilmselt tegu õhutõrje- 
kuulipildujaga. Teistel tavaliselt sellist laskemoona ei ole. Aga see paugutaja tundis nähtavasti 
ka ise oma tegevuse mõttetust ja lakkas kohe. Ööpimeduses sellise riistapuuga lennukile 
pihtasaamine on üsna lootusetu üritus. Kuid kindlasti ei sega see vapraid sõdalasi sündmuse 
kohta ettekande tegemisel mainimast, et tänu õhutõrje tõhusale tegevusele ei söandanud 
vastane oma rünnakut enam korrata. Et mul lihtsalt pommid otsa said, seda ei tea ju, ja ei pane 
ka kirja, mitte keegi. 


Pöörasin kohe pärast pommide heitmist lennuki nina loodesuunas. Kodulennuväli peaks ju 
umbes sinnapoole jääma. Ega ma, kui päris piinlikult aus olla, küll ei tea, kus ma päris täpselt 
olen, aga kusagil Kanepist mõned kilomeetrid põhja poole peaksin vist asuma. Oli ju tänaseks 
lennuülesandeks lihtsalt häirimislend, mis maakeeli äraseletatult tähendab, et kõlgud vaenlase 
tagala kohal ja otsid ise märki, millele oma pomme raisata. Kui näed midagi sobivat, heidad 
pommi, kui ei, heidad lõpuks ikkagi pommid ükskõik kuhu ära, sest aeg saab lihtsalt täis. 
Peaasi, et häirid oma kohalolekuga mingil määral vastast ja ei lase tal päris vabalt tegutseda. 
Sobiva sihtmärgi otsimisega aga jätad orienteerumise sageli tahes-tahtmata unarusse lootes, et 
eks pärast kuidagi ikka jälle suudad ära arvata, kus sa parajasti just oled. Üldiselt ei ole ju 
Eestis ka öösel navigeerimine eriti raske. 


Täna on olukord aga pisut teistsugune kui tavaliselt. Ilm kisub vägisi viletsaks. Õhtune 
ilmateade, mis lennukäsu andmisel ette loeti, lubas hommikupoole ööd ilma tunduvat 
halvenemist. On see ilmateade mis ta on, sest meteoroloogid töötavad sõja ajal, mil kõik riigid 
on katkestanud ilmateadete andmise, ju poolpimedas, aga vahel läheb ikka täppi ka. Ja 
paistab, et just täna on see nii. Loodest pealetulevad pilved, mis õhtul veel õige kõrgel olid, on 
öö jooksul kogu taeva katnud ja vajuvad kiiresti üha madalamale. See ennustab intensiivset 
madalrõhkkonna saabumist. Peagi peaksid ka madalad vihmapilved kohale jõudma ja siis on 
asi naljast kaugel. Niigi on öö jooksul järjest tihenenud somba tõttu nähtavus tublisti 
kahanenud. Tuleb tõeline OBI-ilm**”. Saaks enne koju, kui asi päris hulluks pöörab. 


Ümberringi on pimedus. Ainult mootori väljalasketorude otstes värelevad nõrgad, peaaegu 
läbipaistvad sinakad gaasileegid. Ka maapinna nähtavus on nigel. Vaid väike, 
mõnekilomeetrilise läbimõõduga ringikujuline, tumeda uduseinaga piiratud platsike lennuki 
all, millel aeg-ajalt, selle edasinihkumisel, on nähtavad veidi heledamad triibud. Need on 
maanteed. Kõik muu on tume mosaiik raskesti eristatavatest, kas päris mustadest või vaid 
veidi heledamatest laikudest. Orienteeru siis niimoodi. Ilmselt udu või madalad pilved on var- 
janud ka Oisu lähedal paikneva plinkmajaka, mille öös hõõguv morsesignaal ON (-—— — :) 
on meile tavaliselt Oisu ja Kärevere vahel asuvale kodulennuväljale teed näidanud. Raadiot, 


9 Tähegrupp OBI oli Saksa lennuväes halva ilma koodnimetuseks. 

rääkimata = raadionavigatsiooniseadmetest meie  kergetel, . õppelennukitest . öisteks 
pommitajateks kohandatud masinatel ei ole. Nüüd, kus ON enam ei paista, tuleb seega siis 
vaid oma silmi pingutada, et maapinnal midagigi näha, mis orienteerumiseks sobiks ja 
ajukäärud selliste, vaevunähtavate objektide äratundmiseks usinasti tööle panna. Üks vilets 
värk see visuaalne navigatsioon kui pead öösel lendama ja nähtavust pole. 


See on mul täna öösel juba kolmas lend. Nüüd võiks iseendalt ju parastades küsida, et kes 
sind käskis nii kaugele vastase tagalasse ronida kui teadsid, et ilm halveneb. Oleks tulnud 
silmad õigel ajal lahti hoida ja vaadata, mis lennuki ümber toimub. Oli ju lennusalga ülemgi 
õige kahtlev, kui ta õhtul meile lennukäsku andes ütles, et poisid, pöörake kohe tagasi, kui 
näete, et asi ilmaga kahtlaseks läheb. Kuid tuleb ausalt tunnistada — läksid sihtmärkide 
otsimisel hasarti ja unustasid kõik muu. Aga see kõik on nüüd juba tagantjärele tarkus. Mis 
tehtud, see tehtud ja nüüd tuleb ainult vaadata, kuidas sellest supist välja ronida. Lenduri 
elukutse on paraku selline, et kui sa kord juba õhus oled, siis mitte kelleltki nõu küsida ega abi 
paluda ei saa. Tuleb oma tarkusega toime tulla või “nahk turule tuua”. 


Aeg kulub. Pingutan silmi, et mingisugustki orientiiri maa peal ära tabada. Et paremini 
maapinda näha on lennuki kabiini ja armatuurlauda valgustavad tuled kustutatud. Otsustades 
maapinnal lennuki alt aegamööda läbinihkuvate, pimeduses vaevalt eristatavate objektide 
järgi, lendan nähtavasti otse vastu tuult, sest lennuki triivi tuule mõjul ei ole märgata. Hea 
seegi. Kõrgust on 750 m. Tegelikult isegi mõnevõrra vähem, sest kõrgusmõõtja sai ju nulli 
seatud kodulennuväljal, Lõuna-Eestis aga maapind teatavasti tõuseb ja ka õhurõhu 
vähenemine madalrõhkkonna saabumisega sunnib kõrgusmõõtjat veidi rohkem näitama. 


Lõpuks ometi midagi konkreetset. Lennuki alla jäävasse maapinnasõõri on ilmunud järv. 
Tumedal maapinnal küll vaevu-vaevu eristatav, kuid siiski järv ja õnneks isegi üsna 
iseloomuliku kujuga, mis on meelde jäänud juba varasematest, ilusa ilmaga sooritatud 
lendudest. See peaks vist olema Nõuni järv, suurim järv Elvast ligi 5-6 km umbes kagu suunas 
jäävas järvedegrupis. Süütan kabiini valgustuse ja püüan lennukaardi abil hinnata 
kojulennukurssi. See, et lendan vastu tuult teeb asja lihtsamaks. Ei ole vaja tuule triiviga 
arvestada. Tundub, et sobivaks kursiks on 315 — 320°, s.t. suund otse loodesse. Veel teinegi 
järveke on maapinnal näha. Seega on tõepoolest tegu selle järvedegrupiga. Rohkem järvi ma 
ei näe, aga tänase nähtavusega ei saa seda ka nõuda. 


Määratud kursiga otse edasi lennates peaksin ületama Võrtsjärve nurga. Selle kaldajoon, kui 
selle eristamine täna vähegi võimalik on, aitaks omakorda mu asukohta pisut täpsustada ja 
oleks seega heaks vaheorientiiriks. Võib siiski loota, sest suure veekogu eristamine muust 
maapinnast peaks ehk ka tänase ilmaga võimalik olema. On ju veekogud ka öösel ikkagi 
suhteliselt küllaltki hästi äratuntavad. 


Kustutan valguse. Nüüd pole muud kui sirgelt edasi. Esialgu pole muud teha kui jälgida, et 
lennuk ikka õigel kursil püsiks. Muidugi, lennuki kõikumise tõttu kompassi limb pendeldab, 
kuid siin tuleb lihtsalt lennuki suund, mille näitamiseks on kompassil kursijoon, hoida selline, 
et valitud kurss, jääks enam-vähem pendeldamise keskele. Üldiselt on see harjunud, n.-ö. 
automaatne tegevus, kus silmad registreerivad armatuurlaual helenduvate mõõteriistade 
näitusid ja käsi ning jalad ilma mõtlemata tegutsevad juhise ja pedaalidega. 


Tahes tahtmata läheb mõte tänasele lennule. Jah, siin Lõuna-Eesti kohal lennates, mis nüüd on 
saanud vastase tagalaks, on kuidagi ebamugav pomme loopida. On ju siiski tegemist oma 
maaga ja eks siia ole ka küllaltki palju oma inimesi jäänud, kes kas ei saanud või ei tahtnud 
siis, kui sakslased taganesid, oma kodust lahkuda. Need ei ole vaenlased, keda tuleks 
hävitada. Ja ka maa ja majad on lõppude lõpuks eestlaste omad. Kuidas sa neid siis lõhud. 
Sellepärast püüavadki meie poisid, kui see vähegi võimalik on, pommitamise sihtmärke 
jahtida maanteedel, asulatevahelisel alal, sest ega seal öösel peale vastase vooride keegi ju ei 
sõida. 

Muidugi, tavaline inimene võib nüüd küsida, et kuidas te seda ikka teete. Autod ja kõik muud 
liikuvad ja liikumatud objektid on rindepiirkonnas ju pimendatud. Kuid päris ilma tuledeta 
autod ja muud sõidukid siiski liikuda ei saa. Seda eriti seal, kus teeolud on keerukamad, 
näiteks kurvides jne. Ka pimendatud autolaternad annavad mingi kitsa valgusvihu ja seda 
valgusvihku, ehkki äärmiselt nõrka, on siiski võimalik õhust heal juhul märgata. Eriti siis, kui 
on tegemist autovooriga. Ka mu tänase sihtmärgi andsid ära tuled, mis autovoor (või mis ta 
oli) kurvis sisse lülitas. Ühte tuld ei pane alati ehk tähelegi, aga kui ühe ja sama koha peal 
ikka mitu korda nõrk valgusvihk helgib, siis teeb see paratamatult tähelepanelikuks ja sunnib 
oletama autovoori või tankikolonni liikumist antud teelõigul. Nii siis, olgu selle 
häirimislennuga muidu kuidas on, aga täna ma ilmselt kedagi siiski häirisin ja asi seegi. 


Heidan pilgu kellale, aga Võrtsjärve äärde jõudmiseni läheb veel aega. All ja ümberringi on 
ainult pimedus. Seega tuleb kella ja kompassi järgi lendamist jätkata. 


Üldiselt peab ütlema, et siin Tartu suunal lendamine erineb Narva rindel lendamisest üsnagi 
tunduvalt. Kui seal oli tegemist ikka tõsise sõjapidamisega, kus taevas oli peaaegu alati 
õhutõrje-kahurite mürskude lõhkemissähvatustest kirju ja maapeal käis ka ööseti sõjategevus, 
siis siin on kõik nagu välja surnud. Maa on tühi ja pime. Väga harva on mõnda tulukest näha. 
Ja ega õiget õhutõrjetki pole. Nähtavasti pole venelastel kiire edasiliikumise tõttu olnud mahti 
suuremaid kaliibreid kaasa vedada. Vaid harva täristab mõni paarisentimeetrine kahurikökats 
oma leekjäljestusega valangu taeva poole, nähtavasti isegi uskumata, et ta kellelegi ka pihta 
võiks saada. Ja ega öösiti lennates ka maa peal õiget sõjategevust näha ei ole, ehkki rinne on 
siin üsnagi kiiresti edasi liikunud. Alles see oli, kui sai käia Mehikoorma juurest ületulevaid 
venelasi pommitamas. Nüüd aga on rinne juba Emajõe joonel, kohati isegi põhjapool 
Emajõge. 


Selle rindega on siin Tartu all üleüldse üks segane asi. Ega kõrgemad staabidki alati 
nähtavasti ei tea, kus see rinne täpselt just asub. On olnud juhtumeid, kus enne väljalendu on 
lihtsalt öeldud, et näe, need ja need punktid on kindlasti veel meie käes ja need juba vastase 
valduses, aga seal, vahepeal, katsuge ise rindejoon kindlaks teha, vaadates kust ja kuhu poole 
lastakse. See on muidugi kah informatsioon ja soovitus aga ... 


Mida edasi, seda närusemaks tundub ilm minevat. Ka lennuki loksumine loopivates 
õhuvooludes oleks nagu suurenenud. Eks see teeb kursihoidmise mõnevõrra raskemaks, aga 
enam-vähem 315° peaks see siiski olema. Ega see ilma halvenemine mingi ime ei ole. Ma 
lendan ju pealetulevale halvale ilmale otse vastu. Tundub, et enne kui ma täna koju tagasi 
jõuan, saab veel ühte ja teist imetegu näha, aga tuleb “keha kõva hoida”, nagu meie poisid 
sellistel puhkudel ütlevad. 


Paraku tuleb nentida, et see keha kõva hoidmine ei käi vist ainult tänase lennu kohta. 
Sakslaste sõjamasin on hakanud kõige nelja jalaga lonkama. Mida edasi, seda hullemaks on 
asi läinud. Tihti tuleb lennus käia nn. tsementpommidega, mis kujutavad endast tsemendist 
kesta millesse kildude andmiseks on valatud igasugust rauakola nagu polte, mutreid, 
plekitükke, vanu žiletiteri jne. Hävita siis selliste imepommidega vastase elavjõudu ja 
tehnikat. Meie salga autojuht, igavene lõuapoolik, kes öösiti lennukite juurde pomme veab, 
reklaamib vahel, kui ta oma järjekordse koormaga lennuki juurde saabub selliseid pomme 
laadakaupmehe moodi kõva häälega hõigates: “Ostke pomme! Ostke pomme! Head pommid, 
odavad pommid. Viskate alla ja vastane saab üleni tolmuseks ning peab oma mundri 
puhastamisega vaeva nägema”. Oskad sa siin siis nüüd nutta või naerda. Ja oleks see veel 
kõik. Tänagi on meil lennus vaevalt pooled lennusalga masinatest. Ülejäänud istuvad maas ja 
hoiavad bensiini kokku. Sõdi siis niimoodi ja kaitse oma kodumaad, maas istudes ja kaarte 
mängides. 


Heidan pilgu ümberringi ja märkan, et all olev, niigi vaevalt eristatav maapinna mosaiik on 
hakanud asenduma ühtlase tumeda kihiga. Nii-nii! See tähendab, et olen jõudnud minust 

madalamal olevate udu- või vihmapilvede kohale. Nii siis, sõbrakesed, oleme lõpuks 
kohtunud. Et teid kurat võtaks, aga ei ole midagi teha. Ilmne on see, et tuleb hakata pilvedest 
läbi murdma, sest ilma maapinda üleüldse nägemata on õnnelik kojujõudmine ikka vägagi 
kahtlane. 


Teen kiire arvestuse: maksimaalselt võin laskuda kuni 150 m kõrgusele, seega umbes 600 m. 
Allpool võib tekkida juba kokkupõrkeoht näiteks kirikutornidega ja mingi varu kõrgusmõõtja 
näiduvea kompenseerimiseks peaks kah nagu olema. Lennates vertikaalse vajumiskiirusega 2 
m/sek, mis teeks kõrgusekao arvutamise lihtsaks, peaksin pilvedest läbimurdmisele halvemal 
juhul kulutama 5 minutit, mis lennuki ja vastutuule võimalikku kiirust arvestades teeb selle 
aja jooksul tõenäoliselt läbitud vahemaaks mitte üle 11 — 12 km. 


Seega, kui arvestada aega, mis Nõuni järvest siiani lendamiseks on kulunud, jõuaksin 150 m 
kõrgusele veidi enne Võrtsjärve kalda kohale saabumist. See sobib, seda enam, et lend 
madalal kõrgusel vastase poolt hõivatud maa-ala kohal jääks üsna lühikeseks. Muidugi, tänase 
ilmaga vaevalt küll mingist vastase õhutõrjest rääkida saab. Nii et selles mõttes see madalal 
lendamine midagi ei tähenda, aga ... 


Ega siin midagi pikalt mõtelda pole. Juhist veidi ette andes viin lennuki laskumisasendisse, 
samal ajal ka mootori pöördeid pisut vähendades. Ühtlasi lülitan pardakellal sisse ka stopperi. 
See aitab laskumist kontrollida, sest kõrgusmõõtja laskumisel mõnevõrra valetab. Kogu 
tähelepanu on nüüd koondunud lennuki armatuurlaual rohekalt hiilgavate mõõteriistade 
näitudele. Lennukoolis õpitud pimelennutarkused kuluvad praegu marjaks ära. Õhk on rahutu 
ja loobib lennukit üsna tugevasti. Seetõttu pendeldavad ka mõõteriistade näidud. Nende 
keskmiste põhjal otsustades kulgeb lend aga ettenähtud režiimil: kurss on 315°, vertikaalne 
vajumiskiirus 2 m/sek ja lennukiirus 170 km/h. Ühe sõnaga, kõik on normaalne. 


Kui täna oleks hea nähtavusega lennuilm, siis oleks laskumine üsnagi lihtne. Hoia ainult 
lennuk õigel kursil ja lennukiirus ettenähtud piirides. Vajumiskiiruse kõikumine ei tähendaks 
midagi. Kui maapind on nähtav, siis saad alati õigel ajal laskumise lõpetada. 


Täna on olukord aga teistsugune. Selle tingib asjaolu, et võin kõrgust kaotada ainult teatud 
piirini ja ei ole teada, kas selle piirini jõudes maapind on juba nähtav või ei. Lisaks sellele, 
baromeetrilise kõrgusmõõtja näidu hilinemise tõttu pean kaotatud kõrgust kontrollima mitte 
niivõrd kõrgusmõõtja, kuivõrd kella abil. See aga tingib vajaduse, hoida laskumis- ja 
lennukiirus võimalikult konstantsena, et kaotatud kõrgust ja läbitud vahemaad oleks võimalik 
aja järgi arvutada. Ja nii siis tulebki pidevalt juhise ja gaasiga mängida, et etteantud 
lennurežiimi hoida, mis lennuki loksumise tõttu loopivates õhuvooludes ei taha püsida. Kui 
vertikaalne vajumiskiirus suureneb üle 2 m/sek, tuleb veidi gaasi lisada, aga samal ajal ka 
juhist pisut enda peale võtta, et lennukiirust konstantsena hoida. Kui vajumiskiirus aga 
väheneb toimub loomulikult vastupidine. Vasak käsi gaasil ja parem juhisel tegutsevad enam- 
vähem sünkroonis, püüdes variomeetri ja kiirusmõõtja osuteid hoida võimalikult paigal. Kõik 
see nõuab pidevat kiirusmõõtja ja variomeetri jälgimist, et aga ka kellaosutit ning kompassi ei 
tohi samal ajal unustada siis tegevust jätkub. 


Umbes 500 m kõrgusel sukeldun pilvedesse. Lennuki ümber muutub äkki veelgi pimedamaks 
kui enne ja lennuk hakkab rappuma. See on tavaline pilveloks, nagu meie poisid sellist, 
pilvede ülemisel piiril esinevat turbulentsi nimetavad. Sügavamale pilve jõudes see väheneb. 


Aeg kaob. Imelik, kuidas mõnikord aeg küll venida võib. Oma arvates olen juba ei tea kui 
kaua laskunud, kuid pilk kangekaelsele rahuga tiksuvale stopperile näitab, et laskumise 
algusest ei ole möödunud veel täit kolme minutitki. All ei ole veel midagi peale lennukit 
ümbritseva pimeduse näha. 

Neli minutit on täis. Kõrgusmõõtja osuti näitab umbes 300 m. Ikka veel on all kõik ühtlaselt 
pime. Jätkan laskumist. Tahes-tahtmatult tekib mõte — mis saab siis, kui 5 minutit saab täis ja 
maapinda ikkagi veel näha ei ole. 


Nojah, mõtle mis sa mõtled, aga ega siin suurt midagi teha ei ole. Tuleb lihtsalt minna 
horisontaallendu ja jätkata samal kursil, lootuses, et varem või hiljem ka maapind siiski 
paistma hakkab. Praegusel kursil lennates peaks suund olema otse kodulennuväljale. Muidugi, 
kui kõrgusmõõtja näit on stabiliseerunud, siis võib ka lennukõrgust vajaduse korral veel veidi 
korrigeerida. Võrtsjärve põhjakaldalt on Kärevere lennuväljale maad veidi alla 50 km ja selle 
läbilendamiseks kulub aega umbes 18 minutit, vastutuult arvestades isegi veidi rohkem. Kuid 
kui arvestada ka seda, et ma ei ole veel Võrtsjärve põhjakaldal, siis võib kokkuvõttes öelda, et 
lendu samal kursil jätkates peaksin ma nii umbes 25 — 30 minuti pärast kusagile 
kodulennuvälja rajooni jõudma. Ja eks siis näis, mis edasi saab. 


Vägisi tuleb meelde vana sõdurianekdoot, mis ütleb, et sõduri jaoks on sõda pidev võitlus 
ilmastikuoludega, vahel ka eluohtlikes tingimustes. Eriti käib see nähtavasti lendurite kohta. 
Tõepoolest, mõne ilmaga võrreldes tundub Narva all saadud õhutõrje tuli küll rohkem niisama 
ilutulestikuna, ehkki ka seal oli ohtlikke olukordi sageli piisavalt. Võitlus ilmaga eluohtlikus 
olukorras käib ilmselt ka tänase kohta. Ei ole lennuk ju auto, mida võid ükskõik kus seisma 
jätta, seniks kuni olukord selgub. Siin on sul kuni viimase hetkeni tublisti üle 100- 
kilomeetriline tunnikiirus sees ja sellest on korralikuks pauguks rohkem kui küllalt. 


Viies minut jookseb. Olen hakanud lisaks mõõteriistade näitudele üha tihedamini ka lennuki 
alla jäävat jälgima. Esialgu on lennuki ümber kõik veel ühtlaselt tume. Kas udupilved 
ulatuvad tõesti maapinnani välja? Siiski ei. Järsku tundub, et all hakkab midagi paistma, mis 
lennukit ümbritsevast pilveseinast väljanägemiselt pisut erineb. Tintmust on seegi, aga ilmselt 
olen pilvest välja jõudnud. Sooh! Lõpuks ometi. Lisan gaasi ja viin lennuki horisontaallendu. 
Veidi aja pärast on ka kõrgusmõõtja oma näiduga järele jõudnud ja näitab kõrguseks 150 m. 
Nagu oodata võis, olen sattunud vihmahoogu. 


Maapind, nagu kõik ümbritsevgi, on öises pimeduses muidugi must, kuid 150 m kõrguselt on 
maapinna mosaiik kõigele vaatamata siiski tunduvalt paremini nähtav, kui see enne, ligi 
kilomeetri kõrguselt vaadates oli. Nii, nüüd paistab isegi mingi helendav maanteetriip. Võtan 
kaardikotist lennukaardi, lülitan kabiini valgustuse mõneks momendiks sisse ja püüan kaardi 
abil orienteeruda kus ma olla võiksin, kuid see on esialgu asjatu vaev. Öösel on ülevalt üsnagi 
raske eristada, millise maanteega on tegemist — kas esimese klassi laia või mingi kitsama 
külavaheteega. Kõik nad paistavad ühesuguste heledate triipudena. Muud olulist aga esialgu 
näha ei ole. Panen kaardi kotti tagasi ja lülitan valgustuse uuesti välja, et ümbritsevat paremini 
näha. 


Lendan endise kursiga otse edasi. Lõppude lõpuks, Võrtsjärv peab ju kusagil olema. 
Tõepoolest, Veel mõned minutid ja lennuki alla jääbki ühtlaselt mustjashall lai väli ilma ühegi 
maanteeta. See on Võrtsjärv. Ka idakalda põhja-lõuna suunaline kaldajoon on kuidagi moodi 
eristatav. Kurssi järgides tuleb mul diagonaalis üle Võrtsjärve nurga lennata. Lasen otse edasi 
ja veidi rohkem kui viie minuti pärast võin tõdeda, et olen põhjakalda kohal. Et see nii on, 
sellest räägib kalda ida-lääne suund. Ptüi, ptüi, ptüi! Sülitan kolm korda, sest seni on kõik 
normaalselt läinud. 


Läbilennatud distantsi arvestamiseks lülitan Võrtsjärve põhjakalda kohal stopperi uuesti 
nullist käima. Ühtlasi teen ka väikese kursiparanduse — 320° peaks vist pisut õigem olema. 
Lendan otse pilvekihi all, sest selle alumine piir kõrgusmõõtja näidu järgi otsustades ongi 150 
m. Vahetevahel läbib lennuk isegi mõne madalamale rippuva pilvesaba. Ees on kõik 
pimedusse mattunud ning ikka ja jälle piitsutavad lennukit vihmahood. Aeg-ajalt valgust sisse 
lülides püüan kaardi ja lennuki alla jäävate, maapinnal paremini eristatavate objektide järgi 
orienteeruda, kuid nii halva nähtavuse korral kui täna, on see kaunis lootusetu ettevõtmine. 

Jääb üle loota ainult kompassile ja kellale. Õnneks ei ole, kui maapinnal eristatavate märkide 
järgi lennuki liikumise üle otsustada, tuulest tingitud külgtriiviga vaja arvestada. 


Aeg muudkui kaob. Ikka veel on ees kõik pime. Kuhu jääb siis ON. Seda nad ju ometi enne, 
kui kõik masinad on kodus, välja ei lülita. Kuid mida pole, seda pole ja vägisi tikub hinge 
kahtluseussike — mida sa siis teed, kui sa mingil põhjusel kodulennuvälja üles ei leiagi. Kõik 
paistab nagu õieti tehtud olevat ja igati klappivat, kuid ... Ööpimeduses ja üksinda maa ja 
taeva vahel kõlkudes on kahtlus kangekaelne asi. 


Rahustan ennast. Mis siis ikka. Eks siis tuleb arvatavasse kodulennuvälja piirkonda jõudes 
veidi ringi tiirutada ja püüda vähemalt Oisu plinkmajakas kuidagi kätte saada. Aeg-ajalt 
tuleks, et lennuväljale oma olemasolust märku anda, ka mõni tunnusrakett koos rohelise või 
punase raketiga välja lasta. Neist roheline tähendab, et palun maandunisluba, punane aga, et 
olen hädas. Alustada tuleks vist rohelistest, kuid mida edasi, seda rohkem kaldub asi punaste 
poole. Kuid rakettidega tuleb kokkuhoidlik olla, sest nii palju neid kah kaasas ei ole, et suurt 
tulevärki saaks korraldada. Esialgu aga ootame ära, mis lennuväli oma asukoha näitamiseks 
on ette võtnud. Kella järgi on kodulennuväljale jõudmiseni ka veel pisut aega. Midagi peavad 
nad ju ometi tegema. Liiga palju ma siiski mööda panna ei ole saanud. 


Lennuväljalt umbes 10 km kaugusel asetseb Türi. Kui lennuväljaga ei klapi, peaks katsuma 
võib-olla selle ära tabada, et orienteerumist taastada. Madalalt lennates peaks ka öösel ja 
vihmaga ikkagi aru saama, et linna kohal oled. Mida muud sa esialgu ikka välja mõtelda 
oskad. 


Kõige tähtsam on aga see, et aega lendamiseks mul veel on. Kodust sai välja lennatud täis 
bensiinipaagiga. Lennuki bensiinitagavarast jätkub rohkem kui kolmeks tunniks ja lennatud 
on veidi alla pooleteise tunni. Tõepoolest, ka lennuki bensiinimõõtja näitab, et üle poole paagi 
on veel alles. Seega, kui peaks selguma, et asi on untsus, siis ei jää nähtavasti mitte midagi 
muud üle, kui veel veidi põhja või loode poole lennata, et kindlasti ikka oma territooriumi 
kohal olla ja enam-vähem ühe koha peal tiirutades ilma paranemist oodata. Tiirutada tuleb 
muidugi sellise arvestusega, et tuul sind tagasi üle rinde ei kanna. 


Päikesetõusuni on jäänud veel üle kahe tunni, kuid ilm peaks hakkama juba varem valgeks 
minema. Kui valgemaks läheb, saab ehk hämarusele vaatamata maapinnal mõne enam-vähem 
sobiva platsi leida, kuhu võiks hädamaandumist proovida. Seda hõlbustab seegi, et me 
lennukitel on, n.-ö. igaks juhuks, maapinna valgustamiseks prožektor vasaku tiiva all. Ohtlik 
selline hädamaandumine muidugi on, sest ega sa kunagi päris täpselt ette arvata ei oska, 
millise kivi otsa või auku sa sattuda võid. Nii et risk on selle asja juures õige suur. 


Kui aga ka see variant osutub asjatuks lootuseks ja bensiinitagavara hakkab enne lennuvälja 
või hea hädamaandumisvõimaluse leidmist lõppema, siis ei jää tõepoolest muud üle, kui veel 
enne, kui mootor seisatub, vähemalt 600 — 1000 m kõrgust võtta, lennukile jumalaga öelda ja 
langevarju kasutada. Meie lennugrupi mehed on ennegi hüpanud ja senini on kõik õnnelikult 
lõppenud. Ka ilma pärast on hüpatud, nii et ega ma seda tehes Ameerikat just ei avastaks. 


Langevarjuhüppeks tuleb öölahingulenduril igaks juhuks alati valmis olla. Enamik meie 
poisse ja ka mina kannan parema jala ümber padrunivööd, milles on mõned langevarjuga 
varustatud, kauapõlevad valgustusraketid. Need kuluvad öösel enne langevarjuga maandumist 
maapinna valgustamiseks hädasti ära. Ka raketipüstoli kinnitamiseks on padrunivööl koht 
olemas. Püstol tuleb ainult lennuki kabiinis olevast püstolihoidjast enne hüppamist välja võtta 
ja vöö külge kinnitada. Nii et ka selleks juhtumiks olen ma varustatud. Esialgu on see kõik 
aga alles kauge tulevikumuusika, millest konkreetselt tuleb siis mõtlema hakata, kui asi 
niikaugel on. Praegu aga tuleb ainult silmi tõsiselt pingutada, et võimalikke lennuväljalt 
antavaid valgussignaale või ON-i mitte maha magada. 

Ikka veel on ees kõik läbipaistmatusse pimedusse maetud. Siin, vihmas ja pilvede all loksuvas 
lennukis istudes tundub, et olen juba lõpmata kaua lennanud. Pilk kellale aga näitab, et alles 
umbes kümne minuti pärast peaksin ma lennuvälja lähistele jõudma. Kindlasti katsuvad nad 
endast kuidagi ikka märku anda. Vähemalt mõne raketi peaksid nad aeg-ajalt ikka välja 
laskma. 


Huvitav, kas veel keegi meie poistest peaks praegu siin lennuvälja lähedal maa ja taeva vahel 
kõlkuma. See oleks küll jama, kui lõpuks veel kokku kah põrkaksime. Igaks juhuks süütan 
lennuki parda- ja tunnustuled. Tänase ilmaga võib seda rahuliku südamega teha, sest ega siin 
kedagi luuramas küll ei ole ja ega selle nähtavusega tuled kaugele kah ei paista. Aga juhusliku 
kokkupõrke aitavad ehk siiski ära hoida. Pingutan pimedusse vahtides silmi, aga esialgu on 
ees ja ümberringi vaid vihmamust öö. 


Mis see siis on? Kaugel ees löövad pilved ühe koha pealt järsku kumama. Kuma kestab mõne 
hetke ja kaob siis ning kõik on jällegi pime. Hurraa! Lausa füüsiliselt tunnen, kuidas närvid 
hetkega lõdvestuvad. Ei oleks uskunudki, et ma nii pingul olin. See valgus oli ilmselt “redis”. 
Nii kutsutakse meil suurekaliibrilist signaalraketti, mis lennuvälja asukoha näitamiseks üles 
lastakse ja mis seal siis lõhkeb paljudeks rakettideks. Rinde lähedal sellist asjandust 
moondamisnõuete tõttu tavaliselt kasutada ei saa, kuid täna on eriolukord. Vaevalt küll mõni 
vastase lennuk tänase ilmaga siin ringi kooserdab. Küllap istuvad punalendurid ilusasti kodus 
ja võib-olla võtavad viina. Sihukese ilmaga ju ükski mõistlik mees asja ees, teist takka lendu 
ei lähe. 


Vähe aja pärast on teistki “redist” näha. Suund on õige. Nüüd pole muud, kui edasi. Kodus 
juba oodatakse. Veel veidi ja läbi musta vihmaseina hakkab ON-gi paistma. Vaevaliselt, nagu 
peaaegu kustunud sigaretiots on ta morsesignaali plinkiv tuli nähtav, kuid ei ole kahtlust, seal 
ta on. Mis nüüd viga. Kõik see, mis on teha jäänud on n.-ö. tehnika küsimus. Sellega saab 
hakkama. Peaasi, et lennuväli on üles leitud. 


Veel veidi aega lennanud, lasen lennukilt maandumisloa küsimiseks ja enda saabumisest 
teatamiseks tunnus- ja rohelise raketi. Sellele vastatakse maa pealt samuti rohelise, 
maandumisluba tähendava raketiga. Tükk maad eespool löövad särama ka maandumisraja 
puna-valge-rohelised tuled. Esialgu küll halvasti nähtavad, kuid iga hetkega selgemaks 
muutudes. Tavaliselt tuled peale lühiajalist maandumisraja suuna näitamist kustutatakse ja 
lülitatakse uuesti põlema alles lennuki nõudmise peale, milleks on parda- ja tunnustulede 
süütamine. Aga need mul ju juba põlevad. 


Veel pisut ning olengi lennuvälja juures. Isegi vihm oleks nagu aru saanud, et nüüd on 
nähtavust vaja ja on õnneks lakanud, või õigemini vist küll lühikese pausi teinud ja maan- 
dumisrada paistab üsna selgesti. Ei hakka määruste järgi maandumisele tulekul ette nähtud, 
ümber lennuvälja kulgeva nelinurkse marsruudi, nn. “platsringi” lendamisega jändama vaid 
lähenen nii, et saaksin kohe, ühe pööranguga lennuki maandumisraja suunale pöörata. Aitab 
naljast! Olen täna öösel lendamisest juba küllalt saanud ja mida rutem see lend lõpeb, seda 
parem. Vaevalt küll selle määrusterikkumise pärast täna norima hakatakse. 


Vean lennuki mootoriga peaaegu maandunisraja otsani ja võtan siis gaasi maha. Maandumine 
läheb sujuvalt. Lennuk istub, nagu peab, maandumisraja kahe valge tule juures “kolmele 
punktile”, s.t. rattad ja sabakark puudutavad korraga maad. Et vihm on vahepeal lennuväljale 
juba kenakesed veeloigud jõudnud tekitada, siis paiskuvad lennuki väljajooksul, kui ta 
loikudest läbi kihutab, kenakesed veejoad laiali. Veidi enne punaseid tulesid, kui kiirus on 
juba väike, pööran lennuki maandumisrajalt kõrvale ja kustutan parda- ning tunnustuled. 


Kohe on kohal ka mu motorist, kes lennuki tiivale hüpates karjub üle mootorimürina: “Kus 
kurat sa ometi nii kaua olid? Teised on juba ammu tagasi!” ning lisab siis, et lennusalga ülema 
korraldusel tuleb lennuk kohe lennuvälja äärde, selle alalisele seisukohale viia, ilma et ma 

enne veel komandopunkti läheksin ja ettekandega lennu tulemustest jändama hakkaksin. Seda 
jõuan ka pärastpoole, majutamispaika jõudes teha. Hüppab siis tiivalt maha ja hakkab mu ees 
sörkides ja taskulambiga rohelist tuld näidates mulle ruleerimisteed näitama. 


Nojah, eks temal ja teistel, kes mind ootama pidid, oli muidugi vastik vihma käes liguneda. 
Seda enam, et oma poisi ootamine, kelle tagasitulek järjest kahtlasemaks läheb, on üleüldse 
üks vastik tegevus. Esialgu annab sellisel juhul lootust siiski see, et bensiini tal ju veel on, nii 
et küllap on ta veel õhus. Aga kui aeg saab täis, siis ... 


Annan gaasi ja järgnen talle. Metsatuka ääres paikneva lennuki seisukoha juurde jõudes 
pööran motoristi signaali peale lennuki ümber, ninaga lennuvälja poole ja taskulambi punase 
tule süttides lülitan mootori välja. See lend on sedakorda siis lõppenud. Tõmban istme- ja 
langevarjurihmad lahti, tõusen püsti ja astun lenduriistmest välja lennuki tiivale. Tõstan ka 
langevarju välja. Motorist on vahepeal jõudnud lennuki keres olevast pagasiruumist 
langevarjukoti välja võtta ja ootab sellega tiiva juures. 


Annan langevarju tema kätte, et ta selle kohe kotti paneks. Märjakssaamine, olgugi et hetkel 
vihma just ei saja, ei ole langevarjule kasulik. Kinnitan juhise istmerihmadega ja hüppan 
lennuki tiivalt maha. Tiivale asetab motorist nüüd langevarjukoti. Ikkagi nagu vähe kuivem 
kui märjal rohul. Langevarju viib mulle järele tulev autojuht hiljem langevarjude hooldaja 
kätte 


Nüüd alles tunnen õieti, kui suure närvipinge all ma lennates olen olnud. Vaatamata jahedale 
sügiseööle on särk seljas päris märjaks higistatud. Ohus olles ei saanud nagu arugi, aga siis oli 
ka nii palju muudki mõtlemist ja tegemist, et enda jaoks tähelepanu ei jätkunu. 


Paar meest on veel appi tulnud ja ühisel jõul lükates tagurdame lennuki seisukohale. Kohe 
jõuabki kohale ka auto, mis võtab mind koos langevarjukotiga peale, et sõita lendurite 
majutamispaika. Minu jaoks on tänane lennuöö lõppenud. Motoristid jäävad veel sinna, 
lennukit kinnitama ja katma. Nemad elavad laialijaotatult sealsamas lähedal, lennuvälja 
äärsetes taludes. Lendurite eluruumiks on aga Oisu karjamõisa, nagu meie mehed seda kohta 
kutsuvad, elumaja üks suur tuba või saal. See mahutab meid, ligi paarikümmet lendurit 
lahedasti ära. Kohe, kohe olen kodus, omade poiste juures. Vahetan kuivad riided selga ja 
küllap siis, veel enne magamaminekut, vahetame klaasikese hõõgveini juures mõnusasti 
tänasest ööst muljeid. Nii on see ikka olnud. 


Tunnen hinges rahuldustunnet. Oli mis oli, see kõik on nüüd juba minevik. Oluline on see, et 
ma sain hakkama. Halva ilmaga on tulnud ka varem lennata, aga tänane lend oli kahtlemata 
üks raskemaid. Ja just oskus halva ilmaga lennata on see, mis näitab lenduri taset. Ei, 
häbeneda mul tänase pärast ei tule ja, nagu me poisid ütlevad, vaesel ajal on asi seegi. 


klkolkol 

Järelsõna 


Öeldakse, et vanadel inimestel, kui nad juhuslikult kirjutada oskavad ja neil parasjagu mitte 
midagi targemat teha ei ole, tuleb varem või hiljem tahtmine hakata kirjutama memuaare või 
siis lugusid oma kaugetest noorusaegadest. Nii on lugu ka nende jutukeste sünniga. 


Neist esimest, “Kuuvalgel ööl” inspireeris algselt kirjutama üks 1997. aasta augustiõhtu, kui 
taevasse tõusnud täiskuu viis autori mälestustes nendesse kaugetesse aegadesse, mil ta noore 
lahingulendurina 1944. aasta suvel Narva ja Tartu rindel Eesti kaitselahingutes osales. Lugu 
sai kirjutatud iseenda ja võib-olla ka mõne lähema sõbra jaoks. Et aga autor oma 1995/1996.a. 
ilmunud raamatus “Eesti lendurid lahingute tules” (mis moodustab käesoleva raamatu esimese 
osa) ei tahtnud ajaloolist tõde väljamõeldistega ilustada ja ühtki konkreetse lahingulennu 
kirjeldust ei toonud, on nii mõnedki selle raamatu lugejad küsinud: “Aga kuidas see asi ikka 
tegelikult toimus? Milline nägi üks lahingulend välja?” Küsivad just nooremad ja need, kellel 
sõja ajal lennundusega kokkupuuteid ei olnud. Ja nii tekkiski ühel ilusal silmapilgul mõte, 
püüda selle kujutlustes läbielatud lennuga enam-vähem tõepäraselt kirjeldada seda, kuidas 
öine lahingulend tol ajal põhimõtteliselt välja nägi. Lugu oli ju üldiselt juba kirja pandud ning 
nõudis ainult kohendamist. 


Muidugi, jutustuses “Kuuvalgel ööl” kirjeldatud lahingulend on ainult üks paljudest 
võimalikest lahingulennu variantidest. Toimus see kujutluste lend ju ideaaltingimustes. 
Tavaliselt ei olnud ilm kaugeltki nii ilus, täiskuud oli veelgi harvem ja ka vaenlase õhutõrjest 
läbimurdmine ei toimunud enamasti nii lihtsalt, kui jutustuses kirjeldatud. Kuid mingi üldise 
ettekujutuse asjast peaks see lugu siiski andma. Paraku jäi selle lookese kirjutamise järele 
hinge siiski kripeldama kahtluseuss, kas autor ei ole ehk asja siiski liiga kenana kujutanud. Ja 
nii sündis veel teinegi jutustus — “OBI”. 


Põhiline, mis autorit seda, teist lookest kirjutama ajendas oli asjaolu, et rohkem kui üks kord, 
kui autoril on palutud kusagil seltskonnas oma sõjamälestusi rääkida, on tulnud kokku 
puutuda sellega, et inimeste arvates oli sõduri, ka lenduri, elu sõjas ohus ainult siis, kui tema 
pihta tulistati. Ainult sel ajal võis aset leida põnevaid sündmusi ja tehti kangelastegusid. Muul 
ajal oleks sõda nagu lausa lust ja lillepidu olnud, ehkki mitte alati just nii mugav kui kodus 
täie kõhuga diivanil lesides. 


Paraku tuleb ütelda, et nii see kaugeltki ei olnud. Oli maaväelastega asi kuidas ta oli, aga 
küllap oli nendelgi halva ilmaga suur jama. Lenduritele aga, eriti just suhteliselt vanade, 
kergete radiofitseerimata lennukitega lendavatele öölahingulenduritele oli halb ilm üsna sageli 
suuremaks ohuks kui õhutõrjekahurite tuli. Tulest sai igasuguseid pettemanöövreid tehes 
enamasti ikkagi kuidagi välja vingerdada. Pihtasaamine oli rohkem õnnetu juhuse asi. Halva 
ilma eest aga, mis vahepeal, kui sa lennus olid, oli sinu ja su kodulennuvälja vahele jõudnud 
saabuda, ei saanud tavaliselt ei üle ega ümber. Koju jõudmiseks tuli sellest lihtsalt läbi lennata 
ja paraku ei olnud see alati kaugeltki nii lihtne. Autoril endal on tulnud üks kord Narva rindel 
lahingulennult tagasi pöördudes isegi äikesepilvest läbi tulla ja teist sellist lendu ta enam üle 
elada ei tahaks. 


Eesti rindelenduritel endil halva ilmaga eriti palju kurbi kogemusi, vähemalt selliseid, kus 
ilma saatuslik mõju oleks otseselt tõestatud, ei olnud, kuid see räägib rohkem sellest, et neil 
võis suurel määral olla ka lihtsalt lenduriõnne. Et aga ilma ootamatu halvenemine võis 
öölahingulenduritele vägagi raskeid tagajärgi kaasa tuua, seda tõestab näiteks läti 12. 
Öölahingulennugrupi kurb kogemus, kus 1944. aasta 23. juuli öösel, kui ilm ootamatult “ära 
pööras”, 16-st teise lennusalga lahingulennule siirdunud lennukist koguni 7 lennukit tagasi ei 
pöördunud. Ja see juba ütleb midagi. 


“OBI” kirjutamisel oli aluseks üks kunagi tegelikult toimunud lahingulend, mis autoril tuli 
1944.a. septembri algul 11. (eesti) Öölahingulennu grupi kolmanda lennusalga lendurina 
Tartu rindel sooritada. Muidugi, selle lennu üksikasjad on halastamatu aeg juba ammu autori 

mälust kustutanud. Ei ole enam aimugi, mida sai pommitamas käidud ja mis kuupäeval lugu 
täpselt just toimus. Kogu lend on meeles ainult n.-ö. üldises plaanis, ehkki mõnedki asjaolud 
on mälus ka vägagi eredalt säilinud. 


Paraku oli seda kõike ajalooliselt igati tõese jutukese kirjutamiseks siiski veidi vähe. Et aga 
kirjutamise tahtmine oli suur, siis tuli autoril puuduv osa lihtsalt juurde mõtelda. Õnneks sai 
autor siin toetuda nendele teadmistele ja mälestustele, mis tal enda rindekogemustest 
lendurina oli võtta. 


Ega üksikute lendude detailid üksteisest põhimõtteliselt ju väga palju ei erinenudki. Laias 
laastus, nagu autor selle raamatu esimeses osas on juba öelnud, sarnanes öölahingulenduri töö 
ju autokallurijuhi tööga — lendad (sõidad) koormaga kohale, heidad pommid alla (kallutad 
koorma maha) ja lendad (sõidad) tagasi uue koorma järele. Üpris üksluine tegevus, mille 
juures mõningat vaheldust pakkus ainult vastase tõrjetuli või halb ilm. 


Mis aga puutub kirjutises toodud lenduri mõtetesse ühel või teisel lennuhetkel, siis nii öelda 
üldiste mõtete puhul võttis autor aluseks need mõtted, mis tol ajal eesti lendurite hulgas 
üldiseks kõneaineks olid, konkreetsete lennusituatsioonide puhul lähtus aga sellest, et ega tal, 
s.t. lenduril, sellises situatsioonis ilmselt midagi muud eriti mõtelda polnudki. 


Nii siis, seda lugu ei tuleks võtta mitte täht-tähelt, n.-ö. absoluutse tõena, vaid lihtsalt üsnagi 
tõepärase kirjeldusena ühest neist paljudest lendudest, mis eesti lenduritel tuli 1944.a. suvistes 
Eesti kaitselahingutes sooritada. Autor igatahes loodab, et tal õnnestus sellesse lookesse nii 
palju tõtt sisse pookida, et see tõde, nagu üks Hiiumaa mees kunagi olla ütelnud, vale, s.t. 
väljamõeldud osa ilusasti koos suudaks hoida. 


Autori eesmärgiks ei olnud kirjutada kangelastest või kangelastegudest. Neist on niigi juba 
palju kirjutatud. Kuid oleks tore, kui selliste lendude suured spetsialistid ja ranged kohtunikud 
— autori veel elus olevad kunagised sõjakaaslased — võiksid nende lookeste läbilugemise järel 
mõtlikult noogutada ja öelda: “Jaa, jaa, nendes lugudes ei ole põhimõtteliselt mitte midagi 
mööda pandud. Ka selliseid või umbes selliseid lende võis vägagi tõenäoliselt olla.” Siis võiks 
autor lugeda, et ta oma võla selles osas, kuidas üks lahingulend ikka välja nägi on nende, 
üldiselt küll väljamõeldud, kuid suures osas kunagistel mälestustel baseeruvate lendude 
kirjeldamisega lugejate ees ehk kustutanud. Ja see ongi põhjuseks, miks raamatu “Eesti 
lendurid lahingute tules” käesolevat väljaannet on “Suveöö lendude” lisamisega täiendatud. 

III OSA 


KUI KODUMAA KUTSUS 

MIKS EESTLASED IKKA SÕDISID KOOS SAKSLASTEGA 


Aeg-ajalt on ikka ja jälle tõstatatud küsimus eesti sõduritest Saksa sõjaväes 
II maailmasõja ajal. Kes nad olid, kas natsistlikud bandiidid või Eesti 
vabadusvõitlejad? Et sellele küsimusele objektiivselt vastata, selleks peab 
eelkõige teadma tolleaegseid sündmusi ja ka üldist ajaloolist tagapõhja. 
Allpool toodu ongi kirjutatud sellest kõigest ülevaate andmiseks, mis siis 
ikka ajendas eestlasi võitlema koos sakslastega. 


Suur tragöödia, II maailmasõda, kujunes eriti traagiliseks paljudele väikerahvastele, kes, ilma 
et nad seda ise oleks tahtnud, kisti suurriikide vahelisse arveteõiendamisse. Ka see, kelle 
poolel tuli võidelda, ei olnud tihti oma teha, vaid kujunes olukorrast olenevalt. Ei olnud 
haruldased needki juhud, kus ühe ja sama rahva esindajad olid mõlema poole armeedes. Nii 
oli lugu ka eestlastega. Eesti sõjaväes tegevteenistuses olnud ja pärast kommunistlikku 
riigipööret Punaarmeesse üle viidud, samuti 1941. aasta suvel Nõukogude Liidu poolt 
mobiliseeritud mehed, kelledest paljud hukkusid Venemaal töölaagrites', pidid hiljem 
võitlema Nõukogude Armee ridades. Valdav enamus (70 - 80%) sõjas nii või teisiti osalenud 
umbes 100 tuhandest eestlasest aga võitles sakslaste või soomlaste poolel”. 


Eestlaste käest on palju süüdistavalt küsitud, miks te sõdisite II maailmasõjas koos 
sakslastega, samal ajal kui kõik demokraatlikud riigid olid hitlerliku Saksamaa vastu. Et seda 
ja üleüldse eestlaste olukorda mõista, selleks olgu allpool kõige pealt räägitud pisut 
sündmuste ajaloolisest taustast. 


Sõbrad ja vaenlased 


Enne sõda ja ka veel II maailmasõja algupäevil olid Eestis valdavaiks inglisesõbralikud 
meeleolud. Olid ju inglased omal ajal kaasa aidanud Eesti iseseisvuse sünnile ning ka 
hilisemad suhted Eesti ja Inglismaa vahel olid üsnagi head olnud. Selle loo autor mäletab 
ennesõjaaegse koolipoisina vägagi hästi, milliste tunnetega võttis enamik eestlasi vastu II 
maailmasõja algul sakslaste sõjakäigu poolakate ja ka teiste väikeste lääneriikide vastu. Oli ju 
eesti rahvas aastasadu oma põhiliste vaenlaste ja rõhujatena tunnetanud sakslasi, eeskätt just 
balti-saksasoost mõisnikke ja ka Saksa okupatsioon 1918. aastal ning niinimetatud 
Landeswehri sõda, mida Eesti Vabadussõja ajal, 1919. a. suvel baltisakslastest aadelkonna 
mahitusel saksa palgasõdurite poolt Eesti iseseisvuse vastu peeti, ei olnud sooje tundeid just 
süvendanud. 


Miks siis ikka meeleolu nii järsku sakslaste kasuks muutus? Võib julgesti öelda, et selle 
kardinaalse murrangu rahva arvamuses põhjustas otseselt Nõukogude Liit oma tegevusega. 
Juba tuhande üheksasaja kolmekümnendate aastate lõpupoolel Nõukogude Liidus toimunud 
sündmused olid paljusid kommunistliku režiimi suhtes negatiivselt meelestanud. Kartustele 
andsid kinnitust 1939.a. alanud, kiiresti üksteisele järgnenud sündmused — vägivaldne, toore 
jõu ähvardusel aset leidnud sõjaväe sisseviimine Balti riikidesse (baaside leping), hoop selja 
tagant Sakslastega sõdivale Poolale, nahaalne kallaletung Soomele ja siis sellele juba mõne 
kuu pärast järgnenud Eesti ja teiste Balti riikide iseseisvuse kukutamine 1940.a. suvel näitasid 


' Et eestlasi ei usaldatud, siis saadeti mobiliseeritud ja Venemaale viidud eestlased algul nn. tööpataljonidesse, 
kus 1941/1942.a. talvel paljud nälja ja külma tõttu hukkusid. Neis tööpataljonides olid eestlased tegelikult vangi 
seisuses. Alles 1942. aasta teisel poolel, kui oli näha, et sõjaõnn hakkas sakslastele juba selga pöörama, koondati 
eestlased Eesti Laskurkorpusesse, mis hiljem osales ka lahingutegevuses. 

? Soome sõjaväes teenis üle 3000 eesti vabatahtliku (nn. soomepoisi), kes, soovimata sakslastega koos sõdida, 
olid sõja ajal Eestist Soome põgenenud. Suurimaks eestlastest moodustatud üksuseks Soome sõjaväes oli 
Jalaväerügement 200. Sisuliselt aga võitlesid ka Saksamaa liitlase Soome armees teeninud mehed Nõukogude 
Liidu vastu võideldes lõppkokkuvõttes ikkagi sakslaste poolel. 

ilmselgelt Nõukogude Liidu röövellikku, sõnamurdlikku iseloomu ja mõjutasid üsnagi 
negatiivselt suurema osa eestlaste arvamust Nõukogude Liidust. 


Kuid see kõik oli paraku ainult algus. Tegelikkus osutus isegi hullemaks kui osati karta. 1940. 
- 1941. aastal, pärast Eesti annekteerimist Nõukogude Liidu poolt toimunud sündmused - 
rahulike elanike kallal toime pandud vägivald ja terror, arreteerimised, aga eriti massiline 
küüditamine ning pärast nõukogude võimu Eestist väljakihutamist mitmelt poolt 
ühishaudadest leitud sajad hukatud inimesed suutsid valdavale enamikule eestlastest väga 
kiiresti selgeks teha, et suurim oht eesti rahva olemasolule on vene kommunism”. Lootus 
Inglismaa ja Prantsusmaa abile eesti rahvuse ja riikliku iseseisvuse säilitamisel oli kokku 
varisenud. Veelgi enam, mõlemad riigid, samuti USA said II maailmasõja käigus Nõukogude 
Liidu sõpradeks ja liitlasteks ja nii nägi enamik eestlasi pärast sõja puhkemist Nõukogude 
Liidu ja Saksamaa vahel oma ainsat arvestatavat liitlast idast tuleva surmaohu vastu 
võitlemisel paratamatult Saksamaas ning sajanditevanune vaen vajus olukorrast tingituna 
tahaplaanile. 


1941. aasta suvel algas Eestis massiline venelaste (tavalise eestlase jaoks tähendas 
Nõukogude Liit praktiliselt ikka kommunistlikku Venemaad”) vastu = suunatud 
partisaniliikumine, nn. metsavendlus. Valdavale enamikule eestlastest oli selgeks saanud, et 
Venemaa kommunistliku korra vastu tuleb iga hinna eest võidelda. See oli pealesunnitud 
sõda, mida peeti mitte uude maade vallutamiseks või teiste rahvaste alistamiseks vaid oma 
kodu kaitseks. Neid eestlasi, kes sõdisid hävituspataljonides koos venelastega, pidas aga 
enamik eestlasi oma rahva reeturiteks. Sõdisid nad ju mitte niivõrd sakslastega kui oma rahva 
vastu. 


Sõjakaaslased — jah, aga mitte sõbrad 


Pärast sakslaste saabumist, keda algul võeti vastu sõprade ja vabastajatena, astusid tuhanded 
eesti vabatahtlikud Saksa sõjaväkke, et seal loodud eesti väeüksustes asuda oma kodumaad 
stalinliku Venemaa eest kaitsma ja tasuda eesti rahvale tekitatud kannatuste ning ülekohtu 
eest. Naiivselt loodeti, et sakslased annavad võimaluse Eesti Vabariigi taastamiseks, mille 
järel oleks üsnagi tõenäoliselt siis liitlastena Saksamaa poolel sõjas Nõukogude Liidu vastu 
osaletud. Paraku ei osanud saksa võimud seda indu täielikult ära kasutada ja Eesti iseseisvust 
taastades eestlastest omale kindlaid liitlasi teha. Vastupidi, nende tegevus, ehkki parem kui 
Nõukogude Liidu poolt eestlaste suhtes rakendatud terrorirežiim, oli eeskätt siiski okupantide 
tegevus ja ei äratanud juba üsna varsti eestlastes enam erilist sõprust ega usaldust. Algul 
püüdsid sakslased isegi eesti väeosade loomist takistada, et igati vältida Eesti relvajõudude 
tekkimist. Kuid ka siis, kui Saksa võimud jõudsid arusaamisele nende vajalikkuses, kasutati 
loodud eesti väeosi võimalikult väikeste üksustena, hajutatult ning allutatult saksa 
juhtkonnale. Iseseisvatest Eesti relvajõududest ei tahtnud sakslased midagi teada. Ja seda isegi 
siis, kui hädavajadus sundis neid kümneid tuhandeid eestlasi mobiliseerima. 


Kõigele sellele vaatamata, ehkki sakslaste ülbust ning arutut poliitikat kirudes, jätkati siiski 
koos Saksamaaga võitlust venelaste vastu, sest antud juhul lähtuti põhimõttest - hädakorral 
võib Kuradi väljaajamiseks kasutada ka Peltsebuli abi. Paljud lootsid, et kordub 1918. aasta 
ajalooline situatsioon: mõlemad Eestit okupeerinud suurriigid, Venemaa ja Saksamaa, 
kurnavad ennast sõjas vastastikku välja ja nii avaneb ehk võimalus Eesti iseseisvuse 


* 1940-1941. aastal arreteeriti Eestis kõiki rahvusvaheliselt tunnustatud õigusnorme eirates üle 4000 rahuliku 
inimese, kelledest suur osa kas mõrvati, või surid vangilaagrites. Terroritegevuse tipuks oli aga rohkem kui 
10000 inimese, sealhulgas naiste ja laste küüditamine 1941. aasta juunis. Eestlaste ette kerkis küsimus mitte 
enam demokraatia või vabariigi säilimisest vaid eesti rahva kui sellise säilimisest üleüldse. 

* Kogu ajaloo jooksul on idapoolsetest vallutajatest eestlasi ahistada püüdnud ikka venelased, mitte teised 
Nõukogude Liitu kuulunud rahvad. 

taastamiseks. Üldise arvamuse kohaselt oleks sel juhul aga väga oluline olnud, et sõjategevuse 
lõppemisel ei oleks Eesti pinnal Vene vägesid. Eesti iseseisvus oli eesmärk, mille nimel tasus 
võidelda ja püüda Eesti piire uue Nõukogude okupatsiooni eest kaitsta. 


Kui sügav oli rahva viha ja nördimus, milleni kommunistide tegevus Eestis oli valdava 
enamuse eestlastest viinud ja kuivõrd vajalikuks peeti võitlust Nõukogude Liidu vastu, seda 
võimaldab näiteks hinnata seegi asjaolu, et sellele vaatamata, et ka sakslased, nagu eespool 
öeldud, osutusid Eestis lõppkokkuvõttes ikkagi okupantideks, Eestis Saksa okupatsiooni ajal 
(1941 - 1944) sakslaste vastast partisanitegevust praktiliselt ei olnud. Nõukogude Liidu poolt 
taganemisel partisanitegevuse organiseerimiseks maha jäetud kommunistlikud tegelased 
paljastati kohalike elanike kaasabil kiiresti ja ka Nõukogude Liidust Eestisse saadetud 
partisanigrupid, kes rahva toetust ei omanud, likvideeriti üsnagi lühikese aja jooksul. Oli küll 
mobilisatsiooni eest kõrvalehoidjaid, kuid need tegelesid ainult enda varjamisega. Aktiivne, 
võitlev metsavendlus toimus Eestis ainult Nõukogude vägede tagalas 1941. aasta suvel ja 
algas uuesti 1944. aasta septembris, pärast Eesti teistkordset okupeerimist Nõukogude Liidu 
poolt. Tähelepanu väärib seegi, et suur hulk Nõukogude Armees teenivaid eestlasi jooksis 
esimesel võimalusel sakslaste poole üle. Põhiliselt toimus see 1941. aasta suvel ja 1942/43. 
aasta talvel (Velikije Luki all). Seega ajal, mil sõjaõnn ei olnud sakslastele veel lõplikult selga 
pööranud ja ülejooksmisel tundus olevat mõtet. Kõik see näitab, et kommunistliku Venemaa 
vastu võitlemisega ei olnud seotud mitte mingi väike grupp natsistlikult meelestatud isikuid, 
vaid seda toetas valdav osa eestlastest. 


Muidugi, suurem osa eestlastest, kes Saksa sõjaväes teenisid sattusid sinna mobiliseerituina ja 
neid ei saa vaadelda kui vabatahtlikke. Kaugel sellest, sakslastesse suhtuti enamasti üsnagi 
kriitiliselt (sellise suhtumise oli sakslaste käitumine peagi esile kutsunud ka nendes, kes algul 
vabatahtlikult olid sõjaväkke läinud). Kuid oluline on see, et sakslaste poolt läbi viidud 
mobilisatsioonide eest kõrvalehoidmine ei võtnud ligilähedaseltki selliseid mõõtmeid, kui 
1941. aasta suvel, Nõukogude Liidu poolt väljakuulutatud mobilisatsiooni korral. Vastupidi, 
isegi siis, kui olukord rindel oli juba üsna raske ja kõrvalehoidmine oma naha päästmiseks 
oleks olnud arusaadav, tuli valdav enamik mehi mobilisatsioonikäsku saades oma kodumaad 
kaitsma ja võitles nii hästi, kui see antud olukorras oli võimalik. Ka elanikkonna hoiak oli 
Saksa sõjaväes teenivate meeste suhtes igati soosiv. Saadi aru võitluse vajalikkusest. 


Eestlaste võitluse õiguslikud alused 


Nõukogude Liidu vastase võitluse puhul ei ole siinkohal üleliigne rääkida ka selle õiguslikest 
alustest. Teatavasti jätkasid nii Nõukogude Liidu kui ka Saksa okupatsiooni ajal oma tegevust 
enam või vähem põranda all ka Eesti õiguslikud riigiorganid”, kellede korraldused ja 
suhtumine olid Eesti kodanikele poliitiliseks ja moraalseks tegevusjuhendiks. Ja ehkki 
sakslased 1941. aasta suvel vastasid rühma juhtivate Eesti poliitikute, kelle eesotsas oli 
peaminister J. Uluots, avaldusele, milles taotleti Eesti omariikluse taastamist eitavalt, tuldi 
siiski otsusele, et käimasolevas sõjas on Eesti riigi ja rahva põhivaenlaseks Nõukogude Liit 
ning kutsuti eesti rahvast üles rakendama kõik oma sisemised jõud võitlusse kommunismi 
vastu. 1944. aasta veebruaris, kui Nõukogude väed olid jõudnud Eesti piirideni, esines 
peaminister J. Uluots raadios?, kus ta ütles, et kõige tähtsam eeldus Eesti vabaduse 
taastamiseks on see, et Nõukogude võim ei pääseks uuesti Eestisse ja kutsus eestlasi selle 
ärahoidmiseks võitlema koos sakslastega. See esinemine avaldati ka kõikides ajalehtedes. 


5 Nõukogude okupatsioonivägede saabudes 1940. aastal õnnestus Eesti Vabariigi peaministril Jüri Uluotsal 
minna põranda alla. Pärast Vabariigi presidendi Konstantin Pätsi arreteerimist 1940. aasta juulis siirdusid 
presidendi ülesanded aga, vastavalt Põhiseadusele, peaministrile. Eesti põrandaaluste riigiorganite järjepidevus ja 
õigusjärgsus leidis tunnustamist ka lääneriikides. 

° Peaminister J. Uluotsa raadioesinemine 7. veebruaril 1944.a. 

Olukorra tõsidust mõistes toetas eesti sõdurite võitlemist koos sakslastega ka Eesti poliitiliste 
parteide esindajatest moodustatud, maailmavaateliselt põhiliselt küll lääneriikidele 
orienteeritud ja seetõttu põranda all tegutsev Eesti Vabariigi Rahvuskomitee”. Seega võib 
julgesti väita, et ka Eesti seadusliku riigivõimu esindajad nägid antud olukorras eestlaste jaoks 
ainsa võimalusena võitlust koos sakslastega Nõukogude Liidu vastu. See oli ajaloolisest 
paratamatusest tingitud otsus. 


Ei ole kahtlust, et need Eesti õiguslike võimuorganite seisukohad ja üleskutsed avaldasid 
rahvale oma mõju ja tõid ka palju neid, kes otseselt sakslastega koos sõdida ei tahtnudki 
kodumaa kaitsjate ridadesse. Nii näiteks tuli 1944. aasta veebruari algul läbi viidud 
mobilisatsiooniga, mille puhul oodati maksimaalselt umbes 15000 mehe sõjaväkke tulekut, 
kodumaad kaitsma ligi 40000 meest (tegelikult oli tulijaid rohkemgi, kuid kõiki ei võetud 
sõjaväkke). Olukord rindel oli muutunud väga raskeks ja kõigil oli selge, et nüüd tuleb 
venelaste tagasituleku vältimiseks teha kõik, mis vähegi võimalik. Võitlus oli eestlaste jaoks 
kujunenud üldrahvalikuks võitluseks oma vabaduse eest?. Kuid sakslaste, kes kartsid ka nüüd 
veel Eesti sõjaväe sündi, südametunnistusele jääb see, et mobiliseeritute baasil loodud üksusi 
(piirikaitserügemente) ei koondatud ühtseteks eesti diviisideks (mobiliseerituid oli 2-3 diviisi 
jagu), vaid anti ikkagi hajutatult Saksa üksuste alluvusse. Veelgi enam - neile meestele ei 
antud isegi selles olukorras sellist relvastust ning varustust, nagu nad oleksid soovinud ja 
vajanud. 


Kui püüda objektiivselt hinnata Eesti õiguslike võimuorganite ja eestlaste käitumist II 
maailmasõjas, siis tuleb lisaks kõigele muule arvestada ka seda, et ega eestlastel nende 
olukorras, kuhu nad ilma omapoolse tahtmiseta olid sattunud, ei olnud mitte kunagi võimalust 
valikut teha lääne demokraatia ja Saksamaa vaid ikka ja ainult, tuleb veel kord rõhutada - ikka 
ja ainult kahe totalitaarse suurriigi, stalinliku Venemaa ja hitlerliku Saksamaa vahel. Kumbki 
neist riikidest ei olnud eestlastele sümpaatne, kuid demokraatlike lääneriikide sõber ja liitlane 
II maailmasõjas, Venemaa, oli ennast Eestis sõjale eelnenud okupatsiooniaastaga juba sellisel 
viisil tutvustada jõudnud, et oli täiesti selge — antud ajalooepohhil on eesti rahva 
surmavaenlaseks, kelle eest ennast iga hinna eest kaitsta tuleb, kommunistlik Venemaa. Just 
see otsustas asja. 

Nõukogude Liit ja lääneriigid 

Paraku sai see, mida ennast kujutab kommunistlik Venemaa ja Stalini kuritegude ulatus 
paljudele lääneriikidele selgeks alles aastaid hiljem (mõnedele pole tänini veel saanud). Sõja 
ajal tehtud propaganda mõjul peeti läänes kõiki neid, kes võitlesid sakslaste poolel üldiselt 
kuritegeliku režiimi kaitsjateks, küsimata, mis oli selle võitluse eesmärgiks. Erandeid siin ei 
tehtud. Venelasi loeti tookord aga headeks liitlasteks. On ajaloo kurbloolus, et olukorrast 
tingituna tuli neil eesti meestel, kes tahtsid oma kodumaad kaitsta kommunistliku Venemaa 
eest, seda teha Saksa sõduri mundris. Selles võitluses osalesid kümned tuhanded mehed, kelle 
jaoks see oli ajaloolisest paratamatusest tingitud võitlus oma maa ja rahva eest. Võitlus, mis 
oli heaks kiidetud ka Eesti õiguslike riigiorganite poolt. Eesti sõdurile oli selge, et Eesti 
kaitsmiseks ja iseseisvuse taastamiseks tuleb eelkõige kommunistlik Venemaa purustada ja 
selle eesmärgi saavutamiseks tuleb vajaduse korral võidelda ka väljaspool Eesti piire. Kuid 
ükskõik kus eesti sõdur ka võitles tegi ta seda sini-must-valget vappi mundrikuue käisel ja 
vaba Eestit eesmärgina südames kandes. 


Väikese rahva tragöödia on see, et seda ei suudetud ega tahetud II maailmasõja võitjate poolt 
sõjale järgnenud suures võidujoovastuses tunnistada. Eestlaste jaoks oli eriti kibe see, et isegi 


7 Eesti Vabariigi Rahvuskomitee korraldus nr. 1 1944.a. 1. augustil ja nr. 2 1944.a. 24. augustil. 
* Ka Soome sõjaväes teeninud meestest pöördus 1944. aasta augustis, kui vaenlane oli Tartu alla jõudnud umbes 
1800 meest Eestisse tagasi, et sel kriitilisel hetkel teha kõik mis võimalik Eesti kaitsmiseks. 

USA, kelle eestlaste olukorrast arusaamisele olid paljud ka Saksa sõjaväes teenides lootnud, 
asus esialgu jäägitult Nõukogude Liidu poolele. Eestlasi koheldi vahetult pärast sõjavangi 
langemis tihti kui tavalisi, vabatahtlikult sakslaste poolel võidelnud, natsistlikult meelestatud 
mehi. (Võttis päris tublisti aega, enne kui ameerika sõduri ajju jõudis tõdemus — hea küll, see 
et SS-mehed koju pöörduda ei taha on selge, aga miks siis ikka ka tavalised tsiviilpõgenikud 
Nõukogude Liidu alluvuses olnud aladelt ei taha kuidagi koju pöörduda? Midagi peab siin 
viltu olema). Vahetult peale sõja lõppu toimunut võib kuidagi siiski mõista — tavalised 
ameeriklased ei ole teiste riikide asjadest arusaamisega kunagi eriti hiilanud. Kuid ka hiljem, 
isegi tänapäeval, on mitmel pool maailmas ikka ja jälle leidunud neid, kes on püüdnud Saksa 
sõjaväes, eriti aga SS-vägedes teeninud eestlasi kõikides surmapattudes süüdistada. Eriti 
agarad on selles suhtes olnud Eestit peale sõda valitsenud kommunistlikud võimumehed ja 
neile kaasatundjad, samuti ka ülemaailmsed juudiorganisatsioonid. Eriti viimaste arvates 
piisab eestlaste süüdistamiseks ainult sellest, et küllaltki suur osa neist teenis 20. (eesti) 
SS-diviisis, püüdmatagi küsida, mida see väeosa endast tegelikult kujutas. 


Eestlased ja Relva-SS 


Kui nüüd rääkida sellest, kuidas eestlased lääneriikide ja Nõukogude Liidu poolt nii taunitud 
SS-vägedesse üleüldse sattusid, siis toimus see põhiliselt sunniviisil. Sinna suunati valdav osa 
1943. aastal Saksa sõjaväkke mobiliseeritud noormeestest, 1944. aastal viidi käsu korras üle 
aga terveid üksusi. Nii toimiti näiteks idapataljonidega, Soomest Eestisse tagasi tulnud 
soomepoistega ja veel mõningate teistegi üksustega. Meeste endi tahtmist siin eriti ei küsitud, 
ehkki vastuseis sellisele üleviimisele oli küllaltki tugev. (Nagu kaasaegsed mäletavad, ei 
olevat näiteks ka legendaarne idapataljoni komandör, Rüütliristi kavaler major Alfons 
Rebane, hilisem eesti diviisi rügemendiülem, oma pataljoni Relva-SS-i üleviimisest algul 
tedagi tahtnud ja ähvardanud isegi Soome siirduda, kuid olukorra tõsiduse tunnetamine ning 
vastutustunne kodumaa ja oma meeste ees sundis teda lõpuks siiski teenistust jätkama). Eesti 
Leegion ja hiljem selle baasil moodustatud 20. (eesti) SS-diviis olid puhtakujulised 
rindeüksused, = milles teeninud mehi - Rahvusvaheline Sõjatribunal / Nürnbergis 
sõjakurjategijateks ei tunnistanud. Relva-SS tähendas eestlaste jaoks eelkõige idavaenlasega 
võitlemiseks nii hädavajalikku paremat relvastust ja väljaõpet”. 


Küllaltki sageli taunitakse ka seda, et 1944. aasta sügisel Saksamaale põgenenud eesti sõdurid 
jätkasid ka seal, n.-ö. lootusetus olukorras, sõdimist. Olid nad ju oma kodumaa juba kaotanud 
ja ka Saksamaa kaotus oli ainult aja küsimus. Taunijad panevad eesti sõduritele süüks, et 
nende teenistus aitas sakslastel vastu panna ja veel sõja lõpul sõja- ning inimsusevastaseid 
kuritegusid sooritada. Kuid tuleb arvestada, et mitte mingeid muid võimalusi peale 
sõjaväeteenistuse jätkamise sakslased Saksamale saabunud eesti sõduritele ju ei andnud”*. 
Paraku ei oska ka taunijad ise siin peale lihtlabase kurjustamise ja soovituse ennast vangi anda 
või maha lasta (isegi selliseid äärmuslikke soovitusi on olnud) mitte mingeid teisi võimalusi, 
mida need mehed siis tegema oleksid pidanud, välja pakkuda. Üksikud mehed oleksid võinud 
ju proovida deserteeruda ning püüda läände üle minna, kuid heietada mõtet, et see oleks 
võimalik olnud ka tervete üksuste puhul, seda enam, et need paiknesid idarindel, oleks ilmne 


? Kõik 20. SS-diviisis teeninud sõdurid ja ohvitserid vabanesid lääneriikides sõjavangistusest 1946. aastal, pärast 
seda kui Nürnbergi Tribunal vabastas vastutusest relva-SSi koosseisus võidelnud, kes sinna olid määratud 
riiklike organite poolt ega ei olnud toime pannud inimsusevastaseid kuritegusid. Ka USA Ümberasustatud 
Isikute Komisjoni 1950. aasta 13. septembri kirjas Eesti Asepeakonsulile New-Yorgis on öeldud, et Balti Relva- 
SS üksusi, kaasa arvatud Eesti Leegioni, tuleb eesmärgilt, ideoloogialt, tegevusaladelt ja kvalifikatsioonilt 
käsitleda Saksa SS-ist eraldiseisvatena ning seetõttu peab Komisjon seda Ühendriikide valitsusele 
mittevaenulikuks liikumiseks. Seetõttu tuleb Balti Relva-SSi, kaasa arvatud Eesti Leegioni liikmete taotluse 
korral Ühendriikidesse sissepääsemiseks neid käsitleda vastavalt nende isiklikele teenetele. 

19.20. (eesti) SS-diviisi koondati enne sõja lõppu käsu korras peaaegu kõik Saksamaal viibinud eesti sõdurid, 
sellele vaatamata, millises väeliigis nad algselt teenisid. 

lihtsameelsus. Venelased ei olnud aga need, kelle armule eesti sõdur, arvestades 1940/41. 
aasta kurbi kogemusi, oleks võinud ja tahtnud lootma jääda. (Soovitus, et terve 20. SS-diviis 
oleks pidanud end maha laskma, võimaldab hinnata ainult soovitaja vaimset taset). 


Pisut ka inimsusevastastest kuritegudest 


Et otseselt inimsusevastaste kuritegude sooritamises eesti väeüksusi, isegi mitte 20. (eesti) 
SS-diviisi süüdistada ei ole eriti õnnestunud, siis on agaramad Saksa sõjaväes teeninud eesti 
sõdurite süüdistajad aeg-ajalt ikka ja jälle vallapäästetud süüdistamise kampaanias, nagu 
eespool juba märgitud, väitnud, et ehkki eestlastest koosnevad rindeüksused ise otseselt ehk 
sõjakuritegusid ei sooritanudki, aitasid nad siiski oma sõdimisega sakslastel peale kõige muu 
ka inimsusevastaseid kuritegusid sooritada. Ühe sõnaga, toetasid ja katsid neid kuritegusid 
sooritavaid sakslasi. Kuid selliselt, lihtsustatult asjale lähenedes võib süüdistada kõikide II 
maailmasõjast osavõtnud armeede sõdureid. Sellesama loogika kohaselt võiks siis ka 
Punaarmees teeninud sõdureid, sealhulgas ka eestlasi, süüdistada Katõni mõrvale, kümnete, 
või isegi sadade tuhandete süütute inimeste arreteerimisele ja küüditamisele Eestis, Lätis, 
Leedus ning Kaukaasia riikides jne. kaasaaitamises. Küllap siin juba on, mida loendada. Ega 
stalinlik režiim neid kuritegusid ilma relvajõudude toetuseta ju läbi viia ja maailma eest 
varjata ei oleks saanud. Ja ka lääneriikide sõdurid, kes ühtesid rahvaid sakslaste käest 
vabastasid, surusid koos Nõukogude Liiduga sõdides samal ajal teisi rahvaid sügavale 
kommunistlikku ikkesse ning aitasid kaasa Gulagi Arhipelaagi säilimisele ja miljonite 
inimeste hukkumisele Nõukogude Liidu vangilaagrites veel hulk aastaid pärast sõja lõppu. 
Paraku jäid Nürnbergi protsessil kõlama ainult sakslaste ja nende liitlaste pahateod. Võitjate 
üle kohut ei mõistetud, ükskõik mida nad siis ka teinud ei oleks. Jäi ju Nõukogude Liidu 
nõudmisel, millega ka teised võitjad heameelega nõustusid, Nürnbergi protsessil vaatluse alt 
välja terve rida suurriikide jaoks helli küsimusi. Kuid on täiesti selge, et süüdistada tagant 
järele ühel või teisel poolel sõdinud mehi, aluseks võttes ainult sõdivate riikide poolt toime 
pandud kuritegusid, on laustotrus, mis mitte kusagile ei vii. 


Kui aga jätta kõrvale sõjakuritegudele kaasaaitamine ja vaadelda konkreetseid 
inimsusevastaseid kuritegusid, siis võib päris kindlasti öelda, et neid sooritasid kõikide 
sõdivate poolte armeed. Nende käsitlemisel tuleb aga lähtuda konkreetsetest inimestest. Ja ka 
siin ei ole asi kuigi lihtne, sest enne kui otsustada, tuleb teada ka tagapõhja, mis oli ühe või 
teise, nüüd kuriteoks loetava teo põhjuseks. Kui rääkida sakslaste poolel olnud eestlaste 
kuritegudest, siis peab teadma, et enne Tartu tankitõrjekraavi'' oli olnud Tartu vangla ja veel 
palju teisigi kohti, kust 1941. aasta suvel-sügisel, pärast Nõukogude Armee taganemist leiti 
julmalt piinatud ja hukatud inimeste laipu. Tasuks meenutada ka naiste ja laste küüditamist, 
hävituspataljonide tegevust jne. Kõigest sellest on süüdistajad aga vaikinud. On aga täiesti 
selge, et sellel kõigel oli tugev emotsionaalne mõju, mis viis mehi mitte ainult vabatahtlikult 
sõtta venelaste vastu, vaid määras ka selle sõja iseloomu. Vaenlane oli tõepoolest vaenlane, 
selle sõna tõsises mõttes. 


Tuleb märkida, et inimsusevastased kuriteod ei lakanud Eestis isegi pärast sõja lõppu, sest 
sõjaolukord tegelikult ju jätkus. Enamasti Saksa sõjaväes teeninud ja pärast sõda 
metsavendadeks saanud meeste tegevusele, kellede, kui fašistlike kõrilõikajate arvele on 
kommunistide poolt samuti hulk kuritegusid kantud (milledest valdav enamik ei erinenud 
nõukogude partisanide tegevusest sakslaste vastu, mida aga kuriteoks ei loetud) võib rahuliku 
südamega vastukaaluks panna Punaarmees teeninud meeste poolt pärast sõja lõppu Eestis 
toime pandud kuriteod (süütute inimeste arreteerimised ja piinamised, küüditamised jne.). 
Olid ju nende puhul üsnagi sageli tahes või tahtmata kaasaaitajateks ja ka täideviijateks 


11 Pärast sõda Nõukogude Eestis tuntuks räägitud Saksa okupatsioonivõimude poolt mahalastud inimeste 
hukkamispaik. 

Punaarmeest tulnud julgeolekutöötajad, partorgid jne., kes olid Eestis peamisteks nõukogude 
võimu usaldusisikuteks (siinkohal tuleb märkida, et valdav enamik Eesti Korpuses teeninud 
meestest oma nime selliste kuritegudega siiski ei määrinud). 


Metsavendade puhul tuleb arvestada sedagi, et metsavennaks sundis mehi sageli just 
nõukogude organite, s.t. nende samade usaldusisikute tegevus, mis tegi nende inimeste 
normaalse elu, kellele nõukogude võim ja kõik Eestis toimuv alati meele järele ei olnud, ka 
siis, kui nad otseselt selle vastu ei võidelnudki, pärastsõjaaegses Eestis praktiliselt tihti 
võimatuks. Sellistel inimestel jäi tihti ainult valida, kas lasta ennast Siberisse saata, või minna 
metsa. See tähendas tuhandeid laostatud majapidamisi, purunenud perekondi ning traagilisi 
inimsaatusi, pannes paljusid, kes sõja lõppedes olidki ehk kaotusega leppinud ja püüdsid 
normaalset elu alustada, nüüd juba uuesti aktiivselt nõukogude võimu vastu võitlema. Nii 
mõnegi punase aktivisti elu lõpetas just sellise mehe kuul. Ning lõpuks on oluline seegi, et 
oma tegutsemise lõpuperioodil võitlesid metsavennad reedetud ja hukule määratud inimeste 
lootusetut, meeleheitlikku võitlust. Olid nad ju nii väga lootnud Ameerikale, et see, 
demokraatlik ja võimas maa mõistab, mis on kurjuse impeerium ja võtab midagi Nõukogude 
Liidu vastu ette. Selle lootuse aluseks oli ameeriklaste väide, et nad 1940.a. toimunud Balti 
riikide anastamist ei tunnusta. Kuid paraku jäi see kõik ainult sõnadeks. Niisamuti nagu Balti 
riigid müüdi maha Molotov-Ribbentropi paktiga, niisamuti tehti seda ka Jaltas. Ja tuleb aru 
saada, et kibestunud, oma asjatutes lootustes petetud mees on tige võitleja, kelle ainsaks 
eesmärgiks on jäänud müüa oma elu nii kallilt kui vähegi võimalik. 


Kuid see kõik on omaette teema. Ülalesitatu aga näitab, et nii nagu ei saa inimsusevastastest 
kuritegudest rääkides näidata näpuga Punaarmeele või ükskõik millise sõdiva riigi armeele 
kui sellisele tervikuna, nii ei saa ka Saksa sõjaväe puhul anda lahmivaid, ainult nimetuse tõttu 
kurjategijaks kuulutavaid hinnanguid üksikute väeosade, näiteks Eesti Leegioni või 20. (eesti) 
SS-diviisi kohta, eriti kui mingeid tõestusmaterjale antud väeosa kui sellise poolt konkreetselt 
korda saadetud kuritegude kohta ei ole. 


Mille nimel siis eesti sõdur ikkagi võitles? 


Kokkuvõttes tuleks märkida, et II maailmasõjas tunti eesti sõdurit üldiselt kui head, vaprat 
sõdurit. Kuid selle sõduri eesmärgiks, mida ta võideldes oma südames kandis, ei olnud mitte 
Uus-Euroopa või Suur-Saksamaa, vaid ikka ja ainult oma väike vaba kodumaa””. Ja on 
ajalooline kurbloolus, et Eesti võitluses kommunistliku Venemaa vastu ei saanud toetuda 
demokraatlikele lääneriikidele vaid pidi võitlema koos hitlerliku Saksamaaga ja sattus nii 
tahtmatult “pahade poiste” kirja. Soomlaste võitlust Nõukogude Liidu vastu oma vabaduse 
kaitseks on lääneriigid üldiselt aktsepteerinud, seda enam, et soomlastel tuli lõpuks ka 
sakslastega sõdida. Eestlaste võitlus oli aga täpselt samasugune vabadusvõitlus, milles eesti 
sõdur, kasutades neid võimalusi mis tal antud ajalooetapil olid, püüdis anda oma parima. Ei 
olnud eesti sõduri süü, et tal liitlaste osas peale hitlerliku Saksamaa muud valikut ei olnud ja 
et ta suurriikide vahelises heitluses ei suutnud oma eesmärki saavutada ning kodumaad 
okupantide eest kaitsta. Ja ehkki ajalugu on siiani enamasti üsnagi ühekülgselt käsitletud, 
püsib kunagiste lahingumeeste hinges siiski lootus, et nooremad põlvkonnad, kes Eestis ja ka 
mujal maailmas on peale kasvanud, suudavad vaatamata rohkem kui viiskümmend aastat 
kestnud Saksa sõjaväes teeninud mehi süüdistavale propagandale ajalugu kunagi ka lahtiste 
silmadega vaadata ja sündmusi objektiivselt hinnates lõppude lõpuks mõista, et II 
maailmasõda oli eesti sõdurile sisuliselt siiski ainult Vabadussõja jätk ja ei midagi muud. 


12 Ka Nõukogude Liidu poolel võidelnud, Eestist pärit eestlaste hulgas oli väga vähe neid, kelle ideaaliks oli 
kommunistlik impeerium eesotsas Venemaaga. Enamasti oldi Nõukogude Liidu poolele satutud olude sunnil, kui 
mobilisatsiooni eest kõrvalehoidmiseks ei olnud mingil põhjusel lihtsalt võimalust (vt. ka märkust nr. 1). 

EESTI PÕHISEADUSLIKE VALITSUSORGANITE TEGEVUSEST 
AJAVAHEMIKUS SUVI 1941 — SÜGIS 1944 JA SUHTUMISEST 
SAKSA SÕJAVÄES TEENIVATESSE EESTI SÕDURITESSE 


Koostatud tolleaegsete Eesti avaliku elu tegelaste sõjajärgselt avaldatud 
artiklite põhjal 


Teatavasti on Saksa sõjaväes võidelnud eestlasi, nii vabatahtlikke kui ka mobiliseerituid, 
sageli süüdistatud Suur-Saksamaa ja natsismi eest võitlemises. Et Saksamaa kuulutati 
Nürnbergis sõjakurjategijaks, siis on sõjakurjategijate mõistet automaatselt püütud laiendada 
ka Saksa sõjaväes teeninud eestlastele. Eriti agarad on selles küsimuses olnud Venemaa ja 
juudiringkonnad. See võimalus, et eestlased pidasid omaenda sõda, mille eesmärgid 
Saksamaa eesmärkidega kaugeltki ei ühtinud ei ole välismaal, tänu Venemaa ja 
juudiringkondade tugevale propagandale ja Eesti Vabariigi valitsusorganite üsnagi 
mannetutele, praktiliselt peaaegu olematutele selgitustele, kuidas asjalood tegelikult olid, 
erilist kõlapinda leidnud. Ja nii ongi siis II maailmasõjas sakslaste pool võidelnud eestlastele 
jäänud külge natsistlike kurjategijate maine, kellega korralikel kodanikel ei sobi tegemist teha. 
Isegi Eestis, kus valitsejad tegelikku Eesti ajalugu peaksid nagu tundma, püüavad 
valitsusringkonnad Saksa sõjaväes teeninud meeste tegemistest, et ennast välisriikide silmis 
mitte kompromiteerida, võimalikult eemale hoida. Iga hinna eest püütakse maailmale jätta 
muljet, et tänapäeva Eesti valitsusorganitel ja sõjaväel nende meestega midagi ühist ei ole. 
Samal ajal ei ole püütudki objektiivselt, tõsistele uurimistöödele tuginedes hinnata, kellega 
Saksa sõjaväes teeninud eestlaste puhul siiski tegu on. Teise maailmasõja aega käsitlev tõene 
Eesti ajalugu on Eestis alles kirjutamata. 


Kui rääkida eestlastest Saksa sõjaväes, siis nende võitluse õiguslike aluste hindamisel ei saa 
kuidagi mööda vaadata Eesti Vabariigi põhiseaduslike valitsusorganite tegevusest Saksa 
okupatsiooni tingimustes. Ehkki nende tegevus toimus suurel määral okupatsioonivõimude 
eest varjatult, põranda all, ei saanud isegi sakslased neid päris ignoreerida, sest nad pidid 
paratamatult arvestama Eesti põhiseaduslike valitsusorganite autoriteediga eestlaste hulgas. 
Samal ajal oleneb aga nende organite poolt tol ajal vastu võetud otsustest ja seisukohtadest 
see, kuivõrd õigustatuks saab pidada eestlaste võitlemist koos sakslastega Nõukogude Liidu 
vastu II maailmasõjas. Näitab ju see, kas eestlaste Saksa sõjaväes teenimine oli kooskõlas 
Eesti põhiseaduslike valitsusorganite poliitika ja soovitustega, või oli tegemist meestega, kes 
eirasid oma maa seadusliku valitsuse ja rahva enamiku seisukohti, nagu see lääneriikide 
kodanike Saksa sõjaväes teenimise puhul toimus ja asusid võitlema sakslaste Uue-Euroopa 
ideede eest. 


Olukord juunis — septembris 1941 


Eesti poliitiline seisund oli juuni teiseks pooleks, kui algas sõda Saksamaa ja Nõukogude 
Liidu vahel ülimalt komplitseerituks muutunud. Eesti oli vastu oma tahtmist sattunud kahe 
sõdiva suurriigi vahele, kelledest kumbki tema seaduslikke ja vaieldamatuid enesemääramise 
õigusi ei tunnustanud. Nõukogude liit oli Eesti 1940. aastal annekteerinud ja kehtestanud 
terrorirežiimi, 1941. aasta suvel Eesti vallutanud sakslased aga seadsid samuti sisse 
okupatsioonirežiimi ega tahtnud Eesti iseseisvuse taastamisest kuuldagi. Samal ajal 
Lääneriigid, kes Eesti Vabariiki juriidiliselt edasi tunnustasid, olid sõjas Saksamaaga ja liidus 
Nõukogude Liiduga. Sellises olukorras ei olnud Eestil oma huvide kaitseks mitte kusagilt tuge 
leida ja säilinud eesti riigivõimuorganitel tuli tegutseda üksinda, oma parema arusaamise 
järgi. 

Kui Eesti riigitegelased pärast rohkem kui aasta kestnud nõukogude terrorit sakslaste 
saabumisel oma pelgupaikadest jälle välja tulid, ootas neis ees masendav pilt. Nõukogude 

okupatsioonirežiimil oli õnnestunud Eesti poliitiline juhtkond peaaegu täielikult hävitada. 
Küüditatud, arreteeritud või tapetud oli vabariigi president Konstantin Päts ja enamus 
valitsuse liikmeid, sõjavägede ülemjuhataja kindral Johan Laidoner koos paljude kõrgemate 
ohvitseridega ning suurem osa juhtivaid poliitika-, kultuuri-ning majandustegelasi. Kümnest 
varasemast riigipeast oli arreteeritud või hukatud üheksa. Ellu jäi vaid Rootsi põgenenud 
A. Rei. Eestis olid end varjata suutnud peaminister Jüri Uluots, riigivolikogu esimees Otto 
Pukk ning riiginõukogu abiesimees Alfred Maurer. Leidus veel omavalitsuste juhtivaid 
isikuid, ülikoolide õppejõude-teadlasi ning sõjaväelasi, kuid mitte ühtki kindralit. 


Vastavalt Eesti Vabariigi põhiseadusele, oli antud olukorras kõrgeimaks võimuesindajaks 
peaminister prof. Jüri Uluots. Samal ajal oli prof. Uluotsa presidendi kohusetäitjaks olemine 
vajalikul viisil vormistamata, sest puudus võimu üleandmise akt. Et nõukogude 
okupatsioonirežiim oli kõik ministrid kas hukanud või Venemaale viinud, ei olnud võimalik 
saada ka akti asendavat valitsuse tunnustust. Kuid see, kuidas Eesti seaduslik valitsus oli 
kukutatud ja kõik järgnevalt toimunu vabandab vormivigu. Ehkki president oli J. Uluotsa 
1940. a. peaministri kohustest vabastanud, oli see toimunud Nõukogude Liidu valitsuse ja 
relvajõudude otsese surve all ja põhiseaduses ettenähtud korrast mitte kinni pidades. Seega oli 
vabastamine õigustühine. Juriidiliselt Eesti Vabariigi seaduslik valitsus seega ametist ei 
vabanenud ja prof. Uluots oli Eesti Vabariigi seaduslik, nüüd aga ka presidendi kohustes olev 
peaminister. Nagu edaspidine sündmuste käik näitas tunnustas ka rahvas J. Uluotsa kui 
presidendi kohusetäitjat. 


Peaminister Jüri Uluots asus juba Tartu vabastamislahingute ajal tegevusse. Kohe oma 
tegevuse alguses tuli tal kokku puutuda eesti sõjaväe taasloomise küsimustega. Teatavasti olid 
Eesti regulaararmee üksused 1940. aastal üle viidud Nõukogude armee koosseisu, kus neist 
moodustati 22. Territoriaalne laskurkorpus mis pärast sõja puhkemist viidi Venemaale, 
kusjuures suur osa ohvitsere eelnevalt arreteeriti. Kuid Eesti ei olnud siiski päris kaitsetu. 
Nõukogude okupatsioonivõimude tegevus oli viinud selleni, et Eestis oli tekkinud 
laiaulatuslik vastupanuliikumine, mis eriti eredalt väljendus nn. ,,metsavendluses”. 
Relvastatud partisanid - metsavennad osutasid kohe, Nõukogude Liidu ja Saksamaa vahel 
puhkenud sõja esimestest päevadest alates, üle kogu Eesti punaarmeele tugevat relvastatud 
vastupanu. Isegi Eesti suuruselt teise linna Tartu vabastamine toimus valdavalt juba enne 
sakslaste saabumist, metsavendade poolt. Lõuna-Eestis tegutsesid eesti üksused iseseisvalt ja 
koondatult vähemal või suuremal määral Eesti oma ülemjuhatuse alla. Nii oli Emajõe rindel 
võitlevate eesti üksuste sõjaline juhtimine allutatud Lõuna-Eesti partisanisalkade üldjuhile 
major F. Kurg'ile, kes omakorda määras oma käskkirjaga maakondlikud ülemad. Kuid et 
üldine koostöö oli veel nõrk, tõusis päevakorda eesti partisanide ja Omakaitse üksuste liitmine 
kindlamalt organiseeritud ja paremini relvastatud malevaks ühtse juhtimise all. 


J. Uluotsa üks lähemaid samme ta Tartus tegevusse astudes oli selle pakilise ülesande 
lahendamine, tõstes ühtlasi üles ka Eesti sõjaväe üldorganisatsiooni küsimuse. Eesti armee 
organiseerimine senistest partisaniüksustest ja mobilisatsiooni teel ning selle relvastamine ja 
varustamine oli antud olukorras mõeldav ainult kokkuleppel Saksa sõjaväejuhatusega. Sellega 
seoses muutus üha aktuaalsemaks ka Eesti ja Saksa vahekordade selgitamine. Teatavasti oli 
Eestis sajandite jooksul välja kujunenud olukord, kus eestlased tunnetasid sakslasi oma 
igipõliste vaenlastena. Veel II maailmasõja alguses oli eestlaste sümpaatia valdavalt 
lääneriikide poolel. Kuid nõukogude okupatsioon oma ränkade inimsusevastaste kuritegudega 
eesti rahva vastu oli viinud selleni, et sajanditepikkune vaen unustati ja sakslasi võeti Eestis 
vastu kui vabastajaid ning loodeti, et nad taastavad Eesti iseseisvuse. Relvastatud eesti üksusi 
aga taheti kasutada selleks, et koos sakslastega vabastada Eesti nõukogude 
okupatsioonivägedest ja võidelda siis edasi kommunistliku ohu lõplikuks hävitamiseks. 


169 


Eesti ja Saksa vahekordade selgitamise muutis aktuaalseks ka asjaolu, et järjest rohkem tekkis 
pingeid ja hõõrdumisi eesti tsiviilasutuste ja võitlevate üksuste ning sakslaste vahel. 
Rahutukstegevalt mõjusid ka kuuldused, et sakslased olevat Leedus seal moodustatud ajutise 
valitsuse vahistanud. Kõige selle tulemusel koostati prof. J. Uluotsa poolt kokkukutsutud 
grupi avaliku elu tegelaste poolt veel enne Eesti täielikku vabastamist juba 29. juulil 
memorandum Eesti seisundi kohta, mis otseühenduse puudumise tõttu Saksa valitsuse ja 
kõrgema väejuhatusega anti samal päeval edasitoimetamiseks üle Tartu välikomandandile ja 
mõni aeg hiljem ka Saksa 18. armee ülemale, kindralooberst Küchlerile. Memorandumis 
taotleti Eesti riikliku iseseisvuse taastamist ja võimu üleandmist Eesti seaduslike võimude 
kätte ning Eesti sõjaväe taasorganiseerimist, et koos sakslastega osaleda võitluses Nõukogude 
Liidu poolt veel okupeeritud Eesti maa-alade ning kümnete tuhandete Venemaale viidud 
eestlaste vabastamiseks. 


Seega võib öelda, et Eesti seaduslike võimuorganite seisukoht eestlaste ja sakslaste sõjalise 
koostöö suhtes oli sel hetkel igati soosiv. See ei olnud erilisest saksasõbralikkusest vaid 
ajaloolisest paratamatusest tingitud otsus, mis põhines teadmisel, et teisi liitlasi Eestil antud 
ajalooetapil võitluses vene kommunismiga lihtsalt polnud. Natsistlik ideoloogia, Suur- 
Saksamaa ja Uus-Euroopa ei mänginud siin väiksematki rolli. Tähtis oli vaid Eesti iseseisvuse 
taastamine. 


Ametlikku vastust memorandumile ei tulnud. Vastus anti suusõnaliselt ja see oli eitav — 
Saksamaa ei luba okupeeritud idaaladel mingit valitsuste tekkimist ega rahvuslike sõjavägede 
loomist. Sellest tulenevalt hakkasid sakslaste tagalavõimud relvastatud eesti üksusi laiali 
saatma. Oli ju Saksa valitsuse ametlik seisukoht, et okupeeritud rahvastele oma sõjaväge ei 
lubata ja neile ei anta ka võimalust osa võtta võitlusest Nõukogude Liidu vastu. Sel ajal olid 
sakslased oma võidus kindlad ning ei soovinud teiste rahvaste abi Nõukogude Liidu üle võidu 
saavutamiseks. “Vere au” pidi kuuluma ainult sakslastele. Okupeeritud rahvaste osaks pidi 
jääma ainult töötegemine. Vastavalt sellele seisukohale anti välja käskkiri Omakaitse 
likvideerimise kohta. Selles küsimuses ilmnes aga mõningane vastuolu saksa sõjaväe- ja 
tsiviilvõimude vahel. Just viimased olid ideoloogiliselt õige jäigad ja saksamaa relvade võidus 
surmkindlad ning neile oli Eestisse saabudes ebameeldivaks üllatuseks eesti relvastatud 
üksuste olemasolu. 


Paraku näitas elu Saksa sõjaväe juhtkonnale õige kiiresti, et otsus oli ennatlik olnud ja juba 
augusti algul kutsuti Omakaitse uuesti kokku. Eesti vabatahtlike üksusi kasutati ka Põhja- 
Eesti ja saarte vabastamisel. Kuid siin oli sõjategevus juba rangelt Saksa ülemjuhatuse 
juhtida. Välja arvatud metsavendade üksused, mis tegutsesid punaväe tagalas, olid aktiivselt 
maa vabastamisel osalevad eesti üksused regulaarselt liidetud saksa sõjaväega. Augusti lõpul 
hakati aga Saksa Sõjaväe Ülemjuhatuse korraldusel formeerima eesti rahvusväeosi 
rindetaguseks julgestusteenistuseks. Et vältida Eesti sõjaväe taasloomist, ei tohtinud üksused 
siiski olla suuremad kui pataljon ja nad allutati 18. armee tagala ülemale. 


Tekkinud olukord seadis Eesti seaduslikud valitsusorganid raskesse olukorda. Korraga oli 
tegemist kahe ohuga — bolševistliku Nõukogude Liidu ja natsionaalsotsialistliku Saksamaa 
territoriaalsete ambitsioonidega. Samal ajal olid ka Eesti poliitikute hulgas kahe suuna 
esindajad, kellede vaated mitmetes küsimustes lahknesid. Erinevus seisnes eelkõige suuremas 
või väiksemas orienteerituses lääneriikidele, valitsuse loomise põhimõtetes, ning selle 
tegevuse välismaale viimise küsimuses. Kuid mõlemal suunal tuli tahes-tahtmata arvestada 
asjaoluga, et ainult Saksa sõjajõud võisid eeldusi pakkuda uue nõukogude okupatsiooni 
ärahoidmiseks, vähemalt seni, kuni Nõukogude Liidu sõjaline jõud polnud sellise määrani 
murtud, et oleks võimalik olnud neile iseoma jõududega vastu astuda. Võidelda korraga 
mõlema — Nõukogude Liidu ja Saksamaa vastu ei olnud mõeldav. Aktiivne vastupanu Saksa 

sõjaväele tähendanuks vaid kaasaaitamist punaväele ja bolševismile, keda 1940/1941. aasta 
kurbade kogemuste põhjal peeti Eesti suhtes vaenlaseks number 1. Samal ajal peeti 
võimalikuks, et Saksamaaga saab edaspidi hakkama sedamööda, kuidas Lääneriikide jõud 
kasvavad sedavõrd, et Saksamaa on lõppkokkuvõttes sunnitud demokraatlikele riikidele 
alistuma ja oma ekspansiooniplaanidest loobuma. Saksamaa lõppvõitu ei usutud. 


Kõige selle tõttu peeti vajalikuks kõikide võimaluste ärakasutamist eesti sõjaliste 
formatsioonide loomiseks ühel või teisel viisil, et need soodsal juhul võiksid kujuneda 
alustoeks omariikluse taastamisel. Julgestusüksuste moodustamine kulges edukalt. Soovijaid 
oli palju, sest eestlastele oli selge — nõukogude ohu vastu tuleb võidelda. Kokku moodustati 
augustis-septembris 6 julgestusgruppi. Lisaks sellele hakati septembris moodustama ka 
politseipataljone. Tuleb märkida, et kõik eesti üksused, mille formeerimiseks tuli käsk 
moodustati lühikese ajaga. Eesti rahvas toetas kõigiti sõda punaste vastu pidades sakslasi oma 
sõjaliitlasteks, kuna mõlemal oli ühine vaenlane — kommunism. Eesti seaduslike 
riigivõimuorganite tasandil vaadeldi Saksa sõjaväes teenivaid eestlasi aga kui võitlejaid Eesti 
eest. 


Periood 1941. aasta septembrist 1942/1943. aasta talveni 


Saksa sõjaväevalitsus andis 1941. aasta detsembri algul maa halduse üle Saksa 
tsiviilvalitsusele. Et sakslased Eesti seaduslike valitsusorganite tunnustamisest keeldusid 
seisatas prof. J. Uluots olude sunnil oma avalikult nähtava tegevuse riigipeana ja Eesti 
põhiseaduslikud riigivõimuorganid hakkasid tegutsema põranda all, piiratud kujul ja 
ülesannetes, nagu see tookordsetes olustikus osutus võimalikuks. Juba septembris oli Saksa 
armee tagala ülem andnud tegutsemisloa Saksamaal moodustatud “Eesti Omavalitsusele” 
eesotsas Hjalmar Mäega. 


Eesti põhiseaduslike riigiorganite tegevus kandus 1941. aasta sügisel Tallinna. Moodustus 
esialgne poliitiline tsentrum, nn. “kitsas kolleegium” koosseisus: peaminister J. Uluots, 
riigivolikogu esimees O. Pukk ja riiginõukogu abiesimees A. Mauer ning neile lisaks veel 
teisigi kaastöölisi. Kujunes olukord, kus kõikide poliitiliste erakondade esindajad tulid aeg- 
ajalt kokku põranda all olukorra kohta seisukoha võtmiseks ja otsustamiseks. Kui 
kokkutulekud polnud võimalikud, siis kaaluti kõiki olulisi küsimusi üksikutel kokkusaamistel 
erakondade esindajatega. Oluliseks lüliks sidepidamisel ja legaalseks kattevarjuks osutus 
bolševike tegude kohta andmete kogumiseks moodustatud Aktuaalse Ajaloo Arhiiv ja hiljem 
selle baasil moodustatud Aktuaalse Ajaloo Komitee, mille tegevus võimaldas korraldada 
ringisõite ja koosolekuid. 


Eesti poliitikat tol ajastul iseloomustavad alljärgnevad põhimõttelised seisukohad: 1) tuleb 
teha kõik, et ära hoida uut Nõukogude Liidu okupatsiooni, 2) tuleb püsida järeljätmatult Eesti 
iseseisvuse faktilise taastamise ja Eesti seaduspäraste riiklike organite avalikult tegevusse 
astumise platvormil, 3) tuleb olla korrektseis vahekordades Saksamaaga ja mitte astuda 
samme, mis võiks nõrgendada Saksa sõjalist potentsiaali, kuid mitte võtta osa Saksa 
sõjaeesmärkide taotlemisest, välja arvatud võitlus Nõukogude Liiduga uue Nõukogude Liidu 
invasiooni ärahoidmiseks Eesti maa-alale, 4) hoiduda piinlikult igasugustest aktsioonidest, 
mis oleksid sihitud läänedemokraatiate vastu. Nende, mõnevõrra vastandlike seisukohtade 
selgituseks tuleb märkida, et Eesti olukord erines tol ajal vägagi oluliselt teiste, sakslaste poolt 
läänes okupeeritud riikide olukorrast. Puudus neil riikidel ju teine, Saksamaast tunduvalt 
ohtlikum vaenlane, mis Eestil oli Nõukogude Liidu näol olemas. On selge, et sellises 
olukorras oli nende riikide põhivaenlaseks Saksamaa, kelle vastu tuli võidelda. Eestlastele oli 
Saksamaa aga võitluses Nõukogude Liiduga ainsaks arvestatavaks liitlaseks. Samal ajal ei 
olnud eestlased sakslastele mitte ideekaaslasteks vaid ainult relvavendadeks idavõitluses. 
Lootsid ju eestlased, nagu eespool juba öeldud, Saksamaad oma ambitsioonidest Eesti kohta 

tulevikus lääneliitlaste abiga loobuma sundida. Seetõttu ei püütudki ennast sakslastega 
rohkem kui ainult sõjalistes küsimustes siduda, kaugemat tulevikku arvestades peeti aga 
otstarbekaks häid suhteid hoida just lääneriikidega, kelle seisukohad võisid otsustavaks saada 
sõjajärgse maailma kujundamisel. 


Siinkohal tuleb märkida, et ka põranda all olles pidasid Eesti seaduslikud valitsusorganid 
kogu aeg sidet Eesti esindustega välismaal. Loomulikult toimus sidepidamine salateid pidi ja 
selle ülesandeks oli informatsiooni saamine ning lääneriikide informeerimine Eesti olukorrast 
ning vastuvõetud otsustest ning nende põhjustest. 


Ehkki saksa okupatsioon Eestis oli tunduvalt pehmem kui nõukogude terrorirežiim, tegid 
sakslased, eriti nende tagalavõimud oma ülbuse ja oskamatusega eestlastega käituda siiski 
suuri vigu, muutudes selle tulemusel õige peagi rahva silmis vabastajatest okupantideks. Nii 
on Soome marssal CG. G. E. Mannerheim oma “Mälestustes” kirjutanud: “Sakslaste poliitikat 
Baltikumis tuli märkida kui mõistmatult lühinägelikku, kuna nad ei võimaldanud isegi 
autonoomiat neile kolmele balti rahvale, kes suvel 1941 olid Saksa vägesid vastu võtnud kui 
vabastajaid ja olid valmis osa võtma võitlusest N. Liidu vastu. Ka muus osas jättis eestlaste, 
lätlaste ja leedulaste kohtlemine palju soovida. Saksa poliitika Baltikumis röövis kahtlemata 
Saksa sõjaväelt väärtusliku toetuse ...” Hitleri eestivastasest poliitikast hoolimata oli eestlaste 
poolehoid sõjaõnne suhtes siiski sakslaste poolel ja sooviti saksa relvade võitu idarindel. 
Lähtuti tuntud ütlusest, et Kuradit võib hädakorral ka Peltsebuliga välja ajada. Neist 
seisukohtadest lähtudes ei teinud eestlased midagi, mis oleks kahjustanud sakslaste 
sõjapidamist. Eesti sõdurid kes võitlesid idarindel aga pälvisid rahva üldise poolehoiu. 


Konflikte sakslastega nende ülbuse tõttu ei tekkinud mitte ainult tagalas vaid ka eesti 
väeosades. Vastupidiselt esialgsetele lubadustele, et eesti väeosi kasutatakse ainult rinde 
tagala kindlustamiseks ja nõukogude partisanide vastaseks võitluseks, sundis 1941/1942. 
aasta talvel sakslastele raskeks muutunud sõjaline olukord juba üsna varsti eesti väeosi 
rakendama ka otseselt rindevõitluses. Jutud “vere aust”, mis pidi kuuluma ainult sakslastele 
vaikisid. Lahingutes näitasid eestlased ennast igati heade sõduritena ja teenisid 
lahinguüksustena Saksa sõjaväe juhtkonna poolt tunnustuse. Samal ajal viis saksa võimude 
ülbe ja halvustav suhtumine eesti rahvasse ja eesti sõduritesse selleni, et vabatahtlike 
sõjaväkkeastujate vool vähenes ja ka suur osa 1941. aasta suvel-sügisel värvatud meestest 
tahtsid pärast lepingu lõppu oma üksustest lahkuda. Üleskutsed tulla vabatahtlikult punaste 
vastu võitlema Uue-Euroopa nimel või Õhtumaa kultuuri päästmiseks jätsid eestlased 
külmaks. Kõik see sundis sakslasi tegema eestlastele mõningaid mööndusi — mundrikuue 
varrukal lubati kanda rahvusvärve, idamedali asemel hakati andma raudriste jne. 


Mõningase muutuse tingis olukorras Eesti Leegioni moodustamine. Paljud, eriti Venemaal 
võidelnud vabatahtlikud mõistsid selle all esialgu iseseisvat, hästi varustatud ja relvastatud 
Eesti sõjaväge. Kuid peagi, asjaga lähemalt tutvudes esialgne õhin vaibus. Relva-SS ei olnud 
Eestis kuigi populaarne. Lisaks sellele kardeti, ja seda õigustatult, et leegioni rakendatakse 
mitte Eesti piiride kaitseks, vaid mujal. Kõige selle tulemusel hakkasid sakslased 1942/1943. 
aasta talvest alates eestlaste sõjaväkke saamiseks rakendama sunnimeetodeid. Kui 1943. aasta 
kevadtalveni värvati Eestist mehi Saksa sõjaväkke siiski vabatahtlikkuse alusel, siis 1943. 
aasta märtsis kuulutati välja mobilisatsioon, kus kokkukutsutuile anti valida võimalus asuda 
teenima kas Eesti Leegioni, Wehrmachti abiteenistusse või rasketööstusse. See aga viis 
selleni, et osa mehi, keda ähvardas leegioniminek põgenes Soome, kus nad hakkasid teenima 
Soome sõjaväes”. 


12 Paraku oli Soome minek seotud küllaltki suurte raskustega, mistõttu Soome läinud meeste üldarv oli ainult 
pisut üle 3000 mehe. 

Periood 1943.a. kevadest aasta lõpuni 


Kuigi 1943. aasta sügiseni ei võtnud sakslased Eesti konstitutsioonilise juhtkonnaga mingit 
ametlikku kontakti ja püüti temast kui olematust mööda vaadata, hakati 1943. aastal siiski 
kaudseid kontakte otsima. Eesmärgiks oli toetuse saamine sakslaste taotlustele Eesti suhtes. 
Olukord oli tasapisi muutunud selliseks, et sakslased pidid siiski mingil määral arvestama 
hakkama elanikkonna meeleoluga. Esialgu püüti üht või teist nimekat isikut saada sakslaste 
poolt loodud Eesti omavalitsuse koosseisu, pakuti võimalust eesti natsionaalkomitee 
loomiseks, mis koosneks küll eesti rahvuslikest tegelastest, kuid ei oleks võimuorgan jne. 
Läbirääkimistel sakslaste esindajatega osales ka peaminister J. Uluots isiklikult, kuid vastus 
neile otsestele või kaudsetele ettepanekutele oli eitav. 


Eesti konstitutsiooniliste organite seisukohad nende Saksa valitsuse katsete kohta olid 
järgnevad: 1) Eesti püsib rangelt riikliku iseseisvuse taastamise pinnal ning igasugused 
ettepanekud, mis sisaldavad suveräänsusõiguste piiramist ei saa kõne alla tulla, 2) Eesti tahab 
küll koostöös Saksa riigiga pidada võitlust Nõukogude Liidu vastu, et kindlustada Eesti 
iseseisvust, kuid siin oleks vajalik Eesti iseseisvuse tunnustamine Saksa riigi poolt. Muud 
vahendid võivad olukorda ainult halvendada, 3) Saksa valitsuse korraldused 
sundmobilisatsiooni asjus on vastuolus rahvusvahelise õigusega, eriti kehtiva Haagi 1907. 
aasta konventsiooniga (1943.a. oktoobris kuulutati välja uus mobilisatsioon 1925. ja 1926. 
aastal sündinuile). Need seisukohad tehti saksa võimudele teatavaks kaudseid teid pidi, sest 
kontakte Saksa ametlike esindajatega ei olnud. 


Peaminister J. Uluots ja tema kaastöölised ei pidanud võimalikuks astuda saksa võimude 
korraldustele otseselt vastu, arvestades, et igasugune saksa sõjajõudude tegevuse 
nõrgendamine aitaks kaasa sellele, et saksa okupatsioonile järgneks veelgi brutaalsem 
nõukogude okupatsioon. Mis puutub eesti sõduritesse, siis mobiliseerituid vaadeldi kui 
võitlejaid Eesti eest. Samal ajal peeti vajalikuks teha kõik mis võimalik, et mitmetel rinnetel 
laialipaisatud eesti üksused koondatakse Eesti pinnale. 


Saksa sõjaline ebaedu ja eesti rahva hoiak sundisid Saksa võime 1943. aasta oktoobris oma 
senist ignoreerivat ja üleolevat poliitikat Eesti poliitilise juhtkonna suhtes mõnevõrra muutma. 
Saksa välisministri von Ribbentropi nimel tegi kindralkomissar Litzmann prof. Uluotsale 
ettepaneku, et eestlased moodustaksid komitee ja avaldaksid selle kaudu deklaratsiooni 
võitluse vajadusest bolševismi vastu. Ühtlasi anti mõista, et see komitee võiks omada alalist 
iseloomu ja avaldada oma seisukohti kõigis poliitilistes ja muudes küsimustes. J. Uluotsa 
poolt kokku kutsutud poliitiliste erakondade juhtivate tegelaste nõupidamisel otsustati 
küsimus eitavalt, sest eesti rahvas on oma bolševismivastast hoiakut küllaltki selgesti juba 
väljendanud. Ühtlasi avaldati nõusolekut esineda saksa välisministrile pikema seletusega Eesti 
juhtkonna seisukohtadest Eesti staatuse ja Eesti iseseisvuse taastamise nõude kohta. 
Kindralkomissar Litzmann võttis selle otsuse pahameelega vastu. Saksa sõjaväevõimude 
esindaja Põhjaarmee tagala ülemjuhataja kindral von Both oli siiski taktitundelisem, kui ta 
mõni aeg hiljem oma kõnes Omakaitse malevate ülematele tunnustas eestlaste võitlust 
idarindel ja puudutas ka Eesti iseseisvust, arvates siiski, et praegusel hetkel on esmatähtis 
bolševismi hävitamine. Seega kokkuvõttes ei pakutud eestlastele mitte midagi uut. 


Seega oli olukord 1943. aasta lõpuks kujunenud selliseks, et Saksa juhtkond oli esmakordselt 
pärast kaks aastat kestnud okupatsiooni pidanud vajalikuks astuda otsesesse kontakti Eesti 
riiklike organite esindajatega, kuid jäi Eesti iseseisvuse suhtes siiski oma jäigalt eitavatele 
seisukohtadele. 


Sellele vaatamata, et kindralkomissar ei olnud mitte mingit seletuskirja-memorandumit Eesti 
juhtkonna seisukohtadest nõus vastu võtma, see siiski koostati. Memorandumis käsitleti 
üksikasjaliselt Eesti vahekordi Nõukogude Liidu ja Saksamaaga ja märgiti muu hulgas, et 

iseseisvuse tunnustamine looks poliitiliselt ja juriidiliselt vastuvaidlematud eeltingimused 
võitluse jätkamiseks Nõukogude Liidu vastu. Seejuures kriipsutati alla, et see võitlus saab 
Eesti osas aset leida niivõrd, kuivõrd see puudutab Eesti iseseisvuse kindlustamist ja vabariigi 
piiride kaitsmist. Seletuskiri esitati mitmesuguseid kanaleid kasutades Saksa valitsusele. 
Samuti leiti teid selle saatmiseks läänemaailma. 


1943. aastal tehti esimesed sammud ka Eesti Vabariigi Rahvuskomitee loomisel. Oli tekkinud 
vajadus sellise keskuse järele, kes koordineeriks Eestis tegutsevate väiksemate põrandaaluste 
gruppide tegutsemist ja annaks neile juhiseid Eesti iseseisvuse taastamiseks. 


1944. aasta 


1944. aasta jaanuaris alanud nõukogude vägede pealetung Leningradi rindel tõi rindejoone 
juba veebruari alguseks Eesti piiridele. Saksa sõjavägi taganes paaniliselt. Olukord oli 
katastroofiline. Selles olukorras otsustas sakslaste poolt loodud Eesti Omavalitsuse juht dr. 
Hjalmar Mäe välja kuulutada üldmobilisatsiooni. Ka selles olukorras kartsid sakslased veel, et 
eestlased moodustavad oma sõjaväe ja andsid nõusoleku ainult 15° 000 mehe 
mobiliseerimiseks. Mobilisatsioon kuulutati välja 1. veebruaril. Et mobilisatsioon õnnestuks, 
peeti vajalikuks juhtivate rahvuslike ringkondade toetust. Selle saamiseks pöörduti prof. 
Uluotsa poole, kes kutsus küsimuse läbiarutamiseks ja otsustamiseks kokku suurema 
koosoleku, kus osalesid kõik eesti poliitilised erakonnad. Pärast pikemat arutelu langetati 
üksmeelne otsus — Nõukogude Liidule tuleb osutada relvastatud vastupanu. Tehtud otsuse 
põhjal pöördus J. Uluots 7. veebruaril raadioesinemisega rahva poole, kus ta ütles, et meie 
rahval pole aegade jooksul nii rasket katsumust olnud kui praegu ja kaalul on eesti rahva 
saatus. Seoses sellega kutsus ta rahvast üles võitlusele meie kõige kurjema vaenlase, vene 
kommunismi vastu. 


Mobilisatsioon õnnestus üle ootuste ja kokku tuli üle 40 000 mehe, rohkem kui neid suudeti 
rakendada. Poliitilises osas tuleb märkida, et seda mobilisatsiooni loeti Eesti valitsusorganite 
poolt Eesti mobilisatsiooniks. Mehed asusid sõjaväkke võitluseks oma maa ja rahva kaitseks. 
See oli võitlusse minek ühe agressori abil teise agressori vastu, kuid teist teed ei olnud. 
Paraku tuli seejuures alla neelata ka hulk ebakohaseid samme sakslaste poolt, kuid eesmärgiks 
oli koondada kogu jõud Nõukogude Liidu vastu. 


Esimestest mobiliseerituist moodustati kiiresti kolm pataljoni, kes rügement “Revali” nime all 
kohe Narva rindele saadeti, kus pataljonid saksa üksustele allutati, hiljem aga liideti 20. Eesti 
relvagrenaderide diviisiga. Ühiste jõududega õnnestus venelaste rünnak peatada. Ka eesti 
väeüksused, kes seni olid võidelnud mitmel pool Venemaal (idapataljonid, 20. Eesti 
relvagrenaderide diviis, 11. Öölahingulennugrupp j.t.), nõudsid enda kodumaale saatmist, et 
kaitsta Eesti piire. Veebruari ja märtsi kuu jooksul saabusidki eesti väeosad tagasi Eestisse ja 
saadeti peaaegu kohe ka rindele. Olude sunnil olid sakslased sunnitud loobuma oma 
poliitilisest eesti rahva ja ta sõjaväe lahutamise printsiibist. Valdav osa Eesti järelejäänud 
sõjajõududest asus tegevusse oma loomulikul, ainuõigel rindel — oma maa piiridel. Raskete 
lahingute tulemusel peatati rinne Narva jõe joonel, põhja pool Narvat likvideeriti venelaste 
sillapead ja ehkki lõuna pool Narvat säilis nn. “Krivasoo kott”, suudeti aprilli lõpuks rinne 
Narva suunal siiski stabiliseerida. Suhteliselt vaikne periood Narva rindel kestis peaaegu juuli 
lõpuni. 

Mobiliseerituist moodustati 6 piirikaitserügementi ning tagavararügement. Osa mehi saadeti 
aga teistele võitlusüksustele täienduseks. Rügemendid saadeti rindele, kuid selle asemel, et 
moodustada neist eestlastest koosnevad ja eestlaste poolt juhitud diviisid, nagu taotleti, 
allutati nad saksa üksustele. Ka varustus ja relvastus, mis sakslased rügementidele andsid oli 
nigel ja ei vastanud kaugeltki loodetule. Suur osa mobiliseerituist, kes saadeti 
tagavararügementi aga ei leidnudki õiget rakendust. Väga tõsised probleemid tekkisid 

eestlastel SS-iga. Nimelt tahtis 20. relvagrenaderide diviisi ülem kõik eestlastest koosnevad 
väeosad, eriti aga idapataljonid, oma alluvusse saada. SS-i minek oli aga suuremale osale 
eestlastest vägagi vastumeelt. Kuid pärast pikemaid vastuseise lahendasid sakslased selle 
küsimuse n.ö. jõu positsioonilt siiski SS-i kasuks ja idapataljonid allutati 20. diviisile. 


Üldmobilisatsiooni õnnestumine ja eesti sõjameeste tähelepanuväärne osa punaarmee 
suurpealetungi peatamisel tõstis sakslaste silmis tugevasti Eesti opositsioonijõudude 
autoriteeti ja veebruaris tegi kindralkomissar Litzmann J. Uluotsale ettepaneku asuda Eesti 
Omavalitsuse juhi kohale. Uluots esitas selle eeldusena omapoolsed konkreetsed tingimused, 
millede vastuvõtmine oleks praktiliselt tähendanud aga Eesti iseseisvuse taastamist ja 
sakslased polnud nendega nõus. Keeldumise järel tehti samasugune ettepanek riigivolikogu 
esimehele O. Pukkile ja prof. E. Kantile. Ka neile ettepanekuile järgnes keeldumine. 


14. veebruaril (teistel andmetel 23. märtsil) toimus üldkoosolek, kus kokkuleppel J. Uluotsaga 
moodustati Eesti 1938. aasta põhiseaduse raames organisatsioon, kuhu kaasati kõik enne 
1934. aastat tegutsenud erakonnad, välja arvatud Isamaaliit. Organisatsioon sai nimeks Eesti 
Vabariigi Rahvuskomitee. Sündmuse areng idarindel oli kujunenud selliseks, mis lubas 
oletada uute olukordade tekkimist ja seetõttu peeti vajalikuks eesti poliitiliste ringkondade 
koondunist ühise keskuse ümber. 


Eesti Rahvuskomitee alustas kohe aktiivset tegevust. Loodi tihe kontakt teiste Balti riikide 
vastupanuliikumistega ja hakati põranda all taastama iseseisvusaegseid organeid ja tegema 
ettevalmistusi võimu ülevõtmiseks sakslastelt nende lahkumisel Eestist. Aprillis toimus Riias 
illegaalne kolme Balti riigi nõupidamine, kus ühtlustati taktikat ja kooskõlastati tegevust. 
Saksa mobilisatsiooni otsustati igal juhul toetada, sest peeti vajalikuks rahvuslike 
relvajõudude loomist, et nende abil sobival momendil võim enda kätte haarata. Side loodi ka 
välismaaga (Rootsi, Soome). Sidet Londoniga ja lääneriikide poliitiliste ringkondadega luua 
aga ei jõutud. Nagu tagantjärele on selgunud, oli see isegi kasulik, sest liitlased kasutasid 
neile osutatud usaldust kurjasti ja edastasid kogu Balti riikidest saadud informatsiooni 
Nõukogude Liidule, kes seda hiljem, pärast Eesti taasokupeerimist iseseisvusmeelsete isikute 
likvideerimiseks kasutas. 


20. aprillil kutsus peaminister J. Uluots Eesti Vabariigi põhiseaduse alusel kokku valimiskogu 
koosoleku. Sellel koosolekul võeti vastu otsus Eesti juriidilise staatuse kohta ja volitati 
J. Uluotsa täitma Eesti Vabariigi presidendi ülesandeid. Sellega taastati juriidiliselt Eesti 
valitsus ja oodati soodsat momenti tegutsemiseks. 21. aprillil nimetas peaminister J. Uluots 
peaministri asetäitjaks Otto Tiefi ning järgnevatel kuudel formeeriti valdavalt Rahvuskomitee 
liikmetest ka valitsuse koosseis. 


Paraku toimus 20. aprillil ka rohkem kui 200 Eesti Vabariigi Rahvuskomitee tegevuses 
osalenud isiku arreteerimine, keda süüdistati saksavaenulikkuses ja luures liitlaste kasuks. 
Paljudel õnnestus küll varjuda, kuid arreteerimine andis raske hoobi Eesti-Saksa koostööle. 
Kiiresti hakkas kasvama vastastikune umbusaldus. Kõigele vaatamata Eesti Vabariigi 
Rahvuskomitee tegevus jätkus. Selle etteotsa asus nüüd O. Tief. Mis puudutab koostööd 
sakslastega, siis sõjalist olukorda arvestades võeti vabadusse jäänud iseseisvusliikumise 
juhtide poolt vastu otsus, jätkata kõigele vaatamata Saksa armee toetamist ja hoiduda kõigest, 
mis võiks rindele kahju tuua. 


Juuli lõpul algasid Narva rindel jälle rasked lahingud. Juuli esimesel poolel olid sakslased 
Narva alt teistel rinnetel toimuvate sündmuste tõttu pidanud terve rea väeüksusi minema 
viima ja otsustasid rinde lühendamiseks tagasi tõmbuda nn. Tannenbergi liinile. Enne aga, kui 
tagasitõmbumiskäsku täita jõuti alustasid Nõukogude väed suurrünnakut ja saksa väejuhatuse 
mõningate vigade tõttu sattusid taganevad väed, sealhulgas ka eesti üksused, suurtesse 
raskustesse ning kandsid suuri kaotusi. 24.07.- 09.08. toimusid Auvere all ja Sinimägedes 

Eesti ajaloo kõige raskemad lahingud, kus Nõukogude 2. löögiarmee ja Krivasoo kotis 
tegutsenud 8. armee püüdsid meeleheitlikult sakslaste kaitsest läbi murda. Nõukogude 
armeede vastas seisid diviisid, diviiside vastas rügemendid ja pataljonid. Nõukogude diviisid 
jooksid verest tühjaks, kuid edu ei saavutatud. Ka kaitsjate kaotused olid suured, kuid rinne 
Sinimägedes jäi püsima. 

Juulis loodi Stockholmis Eesti Vabariigi Rahvuskomitee välisesindus, mis seadis oma 
ülesandeks Eesti olukorra tutvustamise ja sideme loomise välisriikidega ning 1. augustil 
avaldas Eesti Vabariigi Rahvuskomitee üleskutse, milles teatati Rahvuskomitee asutamisest ja 
selle sihist tegutseda Eesti iseseisvuse taastamise nimel senikaua, kuni Eesti põhiseaduslikel 
organitel avaneb võimalus alustada tegevust. Samal päeval ilmus ka teine dokument — 
korraldus nr. 1 — milles teatati, et Rahvuskomitee on asunud juhtima ja korraldama Eesti 
rahva olemasolu-võitlust ning taotleti rahva vastupanu tugevdamist idast ähvardava ohu vastu 
ja kutsuti eesti sõjamehi relvaga käes võitlema Eestit okupeerida püüdva Punaarmee vastu 


Juuli lõpul pöörduti ka saksa okupatsioonivõimude poolt jälle eesti poliitilise juhtkonna poole 
ettepanekuga kaaluda küsimust, kuidas tõhustada eesti rahva vastupanu bolševismi ohule sel 
sõjaliselt otsustaval ajajärgul. 2. augustil peetigi suurem koosolek, millest võtsid osa eesti 
avaliku elu tegelased ja omariiklusaegsed poliitiliste võimude esindajad. Sel koosolekul võeti 
vastu olulised seisukohad sõjapidamise tõhustamiseks, milles mainitakse, et Eesti sõjaväe 
rakendamisel on aset leidnud häired, mis ei saa jätta mõju avaldamata eesti sõjameeste 
löögivõimele, samuti on häireid esinenud ka tsiviilvalitsemise alal. Ühtlasi toonitati, et eesti 
rahvas jääb kindlalt oma seisukohtade juurde, mis avaldati oktoobris kindralkomissar 
Litzmannile ning esitada rida nõudmisi, mida tuleks koheselt täita. Sõjaväe osas nõuti kõikide 
eesti sõjaväeüksuste koondamist terviklikuks Eesti sõjaväeks ja selle allutamist Eesti 
sõjavägede juhatajale ning Eesti sõjaväe varustamist sakslaste poolt ühistel alustel Saksa 
sõjaväega. Kahjuks ei olnud Saksa juhtkonnal ka nüüd taipu, et otsida teid sõjapidamise 
tõhustamiseks. Saksa tsiviilvõimud ei pidanud tõstatatud küsimuste arutamist vajalikuks, 
sõjaväevõimude juures leidis eestlaste ettepanek küll mõistmist, aga selle rakendamiseks 
puudus neil otsustav võim. 


10. augustil pidas J. Uluots Tartus suuremal koosolekul kõne Eesti sõjaeesmärkidest ja 
sõjalisest olukorrast. 19. augustil anti see kõne edasi ka raadio teel. Kõne oli mõeldud 
peamiselt väljaspoole arvestades, et sõja ajal kõiki raadiokõnesid hoolega kuulatakse. Aga ta 
oli mõeldud ka sakslastele. Selles kõnes kinnitas J. Uluots, et eestlased on valmis oma 
vabaduse kaitseks tooma ohvreid, aga samuti Eesti kustumatut õigust võitluseks oma maa ja 
vabaduse eest. 


Augusti alguses alustasid venelased rünnakut lõunasuunast millega Lõuna-Eesti muutus juba 
üsna varsti võitlustandriks. Paraku seisis Lõuna-Eesti ründava vastase ees aga peaaegu 
kaitseta. Siin paiknes küll 207. julgestusdiviis, kuid sellel oli ainult üks rügement. Diviisile 
allusid ka Eesti Omakaitse lahinguüksused ja 5. piirikaitserügement, kuid need üksused olid 
halvasti varustatud: Juba 13. augusti vallutas Punaarmee Võru ja liikus edasi põhja poole. 
Ägedates lahingutes Vääsa-Sangaste piirkonnas pandi punaarmee liikumine Valga suunas 
praktiliselt seisma ja rinne stabiliseerus Väike-Emajõe joonel, kuid seda edukamalt tegutses 
Punaarmee Tartu suunal, kus lisaks maad mööda edasiliikuvatele jõududele paisati üle 
Lämmijärve Mehikoorma juurde ka dessant ja venelased jõudsid peagi Tartu lähistele. 


Olukorra kergendamiseks saadeti Narva alt Tartu rindele kolm võitlusgruppi, kuid juba 24. 
augustil möödusid Punaarmee osad Tartust. Tartu olukorra kergendamiseks paisati Riia 
lähistelt Elva alla krahv Strachwitzi tankigrupp, kuid selle rünnak vaatamata esialgsele edule 
takerdus venelaste suurte abijõudude kohalesaabumisel ja suuri kaotusi kandnud tankigrupp 
paisati tagasi. 25. augustil tungisid venelased Tartusse. 

19. augustil olid Eestisse tagasi saabunud Soomes Jalaväerügement 200 koosseisus võidelnud 
eestlased, ligi 1800 meest. Tagasi saabuti ilma relvadeta. Sellele vaatamata tõstis soomepoiste 
saabumine tunduvalt elanikkonna meeleolu. Et sakslastele oli aga rahvuslikult meelestatud 
väeosa eksisteerimine vastumeelt, siis üksus hajutati. Esimene pataljon saadeti 26. augustil 
Tartu alla rindele, kus nad pidid võitlema 20. Relvagrenaderide diviisi 46. rügemendi 
koosseisus, selle kolmanda pataljonina, teine pataljon suunati aga Kehrasse, 20. diviisi 
õppelaagrisse. Soomepoiste tegevus nn. Voldi kiilu likvideerimisel Pupastvere lahingus oli 
igati edukas, ehkki kanti ka raskeid kaotusi. Emajõe põhjakallas lääne pool Tartut puhastati 
vaenlastest, kuid olukord rindel oli sellele vaatamata ülimalt hädaohtlik, sest Saksa sõjajõud ei 
olnud enam suutelised vastu panema ja 16 septembril andis Hitler loa Eesti maha jätta. Plaan 
nägi ette Eesti järkjärgulise mahajätmise, kusjuures eesti väeosad pidi taandumist katma. 
Raskerelvade, laskemoonavarude ja parema relvastuse andmine eestlastele oli ka nüüd veel 
kategooriliselt keelatud. 


17. septembril algas Tartu rindel venelaste suurrünnak, mis viis kogu rinde kiirele 
kokkuvarisemisele. Enamik saksa üksusi oli selleks ajaks Eestist juba välja tõmmatud. Siin ja 
seal puhkesid veel ägedad lahingud, mitmes kohas ka Narva alt taanduvate Saksa sõjaväkke 
kuuluvate eesti üksuste ja Punaarmeesse kuuluva Eesti Korpuse üksuste vahel, kuid 
põhimõtteliselt oli Eesti saatus otsustatud. Suur osa saksa poolsest rindest oli muutunud 
väikesteks gruppideks, kes püüdsid taanduda kas üle Läti piiri või jõuda läänerannikule, et 
leida võimalusi meritsi Eestist põgeneda. 22. septembril vallutas Punaarmee Eesti Korpuse 
eelsalk oma teekonnal ainult mõnes kohas väikest vastupanu kohates Tallinna. 


Juba 24. augustil oli ilmunud Eesti Vabariigi Rahvuskomitee korraldus nr. 2, milles anti 
rahvale juhiseid juhuks kui Nõukogude Armee peaks Eesti taasokupeerima. 


Sakslaste lahkumisest Eestist sai iseseisvusliikumine teada alles 18. septembril. Pärast 
ametlikku teadaannet Eesti mahajätmise kohta tegi peaminister veel kord katset, et saksa 
võimud veel viimasel minutil tuleksid vastu eesti rahva üksmeelsele nõudele ja maalt 
lahkumisel annaksid võimu üle Eesti seaduslikele võimuorganitele. Vastseks oli nagu ikka — 
ei. Siis kohtus raskesti haige J. Uluots O. Tiefiga ja teatas, et sakslased taganevad Eestist ning 
aeg tegutsemiseks on käes. Edasi nimetas J. Uluots eriõiguse alusel oma käskkirjaga 18. 
septembril ametisse Vabariigi valitsuse eesotsas peaministri asetäitja Otto Tiefiga. Valitsuse 
koosseis avaldati ka Riigi Teatajas ning sellest informeeriti ka Eesti saadikuid välismaal. 


19. septembril toimunud valitsuse koosolekul andsid uue valitsuse liikmed 1938. aasta 
põhiseaduse kohaselt ametivande. Ühtlasi teatati uue valitsuse tegevusseastumisest ja sellega 
seoses Rahvuskomitee likvideerimisest. Ametisse nimetati ka sõjavägede ülemjuhataja 
kolonel J. Maide. Valitsuse esimeseks sammuks oli iseseisvuse taastamise deklaratsiooni 
avaldamine, milles nõuti kõikide võõrvägede Eestist lahkumist ja avaldati protesti Nõukogude 
Venemaa poolt teostatava vägivaldse okupatsiooni vastu. See tekst paljundati ja avaldati Riigi 
Teatajas. Valitsuse deklaratsiooni tekst anti raadio teel edasi ka Rootsi, kus see ette loeti ühes 
Stockholmi lähedal asunud kirikus. 20. septembril heisati Pitka meeste poolt pärast 
kokkupõrget sakslastega Pika Hermanni tomi sini-must-valge lipp. 


Otto Tiefi valitsus sattus kohe väga raskesse situatsiooni, millest väljapääsemiseks puudusid 
nii sõjalised kui ka majanduslikud ressursid. Sõjavägede ülemjuhatajal ei olnud mingeid 
tõsiselt arvestatavaid sõjalisi jõude, sest rindel viibivate eesti üksustega puudusid igasugused 
kontaktid. Seega oli valitsuse väljakuulutamine tehtud Eesti kaugemat tulevikku silmas 
pidades. Kellegi ei olnud illusioone, et see valitsus saaks kätte ka tegeliku võimu. Tuginedes 
realiteetidele peeti valitsuse moodustamisel silmas, et tema liikmed ja teised juhtivad isikud 
püüaksid põgeneda välismaale, et seal tegutseda Eesti kasuks. Valitsuse soovitusel sõitsid 
prof. J. Uluots ja E. Kant ning veel mõned isikud 20. septembril Rootsi. Suuremal osal 

valitsuse liikmetest aga põgenemine ei õnnestunud ja enamik neist langes venelaste kätte 
vangi. Nad arreteeriti ja saadeti Siberisse, kus mitmed neist vangistuses surid. Sõjavägede 
ülemjuhataja kolonel J. Maide ja sisekaitse ülem J. Reigo mõisteti aga surma ja lasti maha. 
Otto Tief elas vangilaagri küll üle, aga Eestisse elama teda ei lubatud ja ta suri pärast 
karistusaja kandmist Lätis. 


Relvastatud vastupanu püüdis organiseerida veel Vabadussõja aegne kangelane, admiral 
J. Pitka, kes Eestisse oli saabunud juba 1944.a. suvel ja püüdis nüüd luua oma löögiüksust. 
21. septembril avaldati üleskutse, kus kutsuti kõiki eesti väeosi löögiüksusega ühinema. 
Paraku oli juba hilja. Suhteliselt nõrgad ja koordineerimatult tegutsevad üksused avaldasid 
edasitungivale Punaväele küll mitmel pool vastupanu, kuid oluliselt need lahingud Punaarmee 
edasiliikumist pidurdada ei suutnud. Toimus ka relvastatud kokkupõrkeid sakslastega, kes 
püüdsid taandumisel mitmeid objekte õhkida. 24. septembril vallutasid bolševikud Haapsalu 
ja Pärnu ning 26. septembriks oli kogu mandri Eesti langenud Punaarmee kätte. J. Pitka saatus 
ei ole tänini päris selge. Kindel on vaid see, et elusalt ta ennast nõukogude võimu kätte ei 
andnud. 


Kokkuvõte 


Nagu ülalesitatust selgub, alustasid Eesti õigusjärgsed riigivõimuorganid oma tegevust kohe, 
kui suurem osa Eestist oli alles vabastamata ja lahingud käisid Tartu pärast. Algusest peale 
peeti kindlat poliitilist joont, mille eesmärgiks oli saavutada Eesti taasiseseisvumine. Esialgu 
loodeti naiivselt, et sakslased aitavad sellele kaasa, kuid juba üsna varsti selgus, et sakslased 
ei ole Eestis mitte vabastajad vaid ainult okupandid, kes järgivad vaid Suur-Saksamaa 
huvisid. See sundis Eesti riigiorganeid juba 1941. aasta sügisel oma avaliku tegevuse 
lõpetama ja siirduma põranda alla, kuid kogu valitsuse tegevus oli ka nüüd suunatud Eesti 
iseseisvuse taastamisele. Sellest ei loobutud kogu sõja kestel, ka siis kui sakslased sõja 
lõpupoole olid sunnitud Eesti põhiseaduslike riigivõimuorganitega kontakteeruma ja pakkusid 
seaduslikule presidendi kohusetäitjale isegi juhtivat kohta sakslaste poolt loodud Eesti 
Omavalitsuses. Et tingimused mida pakuti ei vastanud iseseisva Eesti huvidele, siis loobuti. 


Oma tegevuses oldi üsnagi omapärases seisus. Kui sakslaste poolt okupeeritud lääneriikides 
oli asi üheselt selge — vaenlane, kelle vastu tuli võidelda oli nii rahva kui ka eksiilvalitsuse 
arvates Saksamaa, siis Eesti olukord oli tunduvalt keerukam ja seda ei suudeta lääneriikides 
tihti mõista. Tuli tal korraga ju tegutseda kahe okupandi vastu. Et hädaohtlikumaks Eesti 
riigile ja rahvale peeti neist Nõukogude Liitu, siis oli ainuvõimalikuks lahenduseks võidelda 
koos sakslastega Nõukogude Liidu vastu, kuid mitte toetada sakslaste poliitilisi eesmärke, 
vaid teha koostööd ainult nii palju, kui see oli vajalik Venemaa purustamiseks. Sakslaste 
lõppvõitu ei usutud ja loodeti, et lääneriigid varem või hiljem Saksamaa alistavad. Seetõttu 
püüti igati hoiduda ka lääneriikide huvide kahjustamisest. Ehkki eesti poliitilised jõud olid 
kahestunud ja Eesti iseseisvuse taastamisteede kohta eriarvamusel, oldi sõjalises küsimuses 
ühisel arvamusel — sakslaste sõjategevust ei tohi kahjustada. 1944. aastal toimuski Eesti 
valitsuse taasloomine mõlema poliitilise suuna koostöös. 


Üsna selge oli algusest peale ka Eesti põhiseaduslike riigiorganite seisukoht eesti sõdurite 
võitlemise osas saksa sõjaväes loodud eesti üksustes. Eesti sõjaväe loomist peeti 
hädavajalikuks ja kui sakslased seda ei võimaldanud, vaid moodustasid eestlastest ainult 
väiksemaid üksusi, mis olid allutatud sakslaste juhtimisele, siis leiti, et võitluse üldisest 
eesmärgist lähtudes — purustada kommunistlik Venemaa - tuleb neid sõdureid, ükskõik 
millistes üksustes nad ka ei teeninud ja kuidas nad sõjaväkke ei sattunud, kas vabatahtlikult 
või mobiliseerituina, pidada põhimõtteliselt Eesti sõduriteks. Ja Saksa sõjaväes teenivatel 
eestlastel oli suur poolehoid ka eesti elanikkonna hulgas. 1944. aasta veebruaris toimunud 
mobilisatsiooni peeti aga eesti mobilisatsiooniks. Saksa sõjaväge kasutati lihtsalt relvade ja 

varustuse saamiseks ja liitlasena võitluses Venemaa vastu. Teisi liitlasi antud ajalooetapil 
polnud lihtsalt kusagilt võtta. 


Siit tuleneb üks väga tähtis järeldus. Kui okupeeritud lääneriikides vabatahtlikult Saksa 
sõjaväkke astunud mehed olid kas omaks võtnud sakslaste ideoloogia ja võitlesid Uue- 
Euroopa loomise nimel või tahtsid lihtsalt võidelda kommunismi vastu, siis igal juhul 
tegutsesid nad vastupidi oma rahva ja valitsuse tahtele. Eesti sõdurit aga kutsusid võitlema 
Eesti põhiseaduslike valitsusorganite üleskutsed ja see võitlus toimus eesti rahva heakskiidul, 
ainsa eesmärgiga, kaitsta Eestit nõukogude terrorirežiimi taastulemise eest ja varem või 
hiljem taastada Eesti iseseisvus. Suur-Saksamaa ja Uus-Euroopa jätsid eesti sõduri külmaks. 
Et see võitlus toimus vahepeal ka väljaspool Eesti piire, ei olenenud mitte eesti sõduri tahtest, 
vaid selles olid süüdi sakslased, kes ei soovinud kuni lõpuni, et Eesti saaks koondada oma 
üksused ühte kokku ja formeerida nende baasil Eesti oma sõjaväe. Ja see, et eesti sõdur võitles 
oma valitsuse ja rahva tahtel on oluline vahe, mis ei võimalda eestlasi, ka 20. 
Relvagrenaderide diviisi võitlejaid, teiste rahvuste SS-vabatahtlikega (välja arvatud lätlased) 
ühele pulgale seada. Nendega oldi küll relvavennad ja lahingukaaslased idavõitluses, kuid see 
võitlus toimus täiesti erinevatel lõppeesmärkidel. (Konkreetsetes lahingusituatsioonides 
võitlejad ise seda vahet loomulikult ei tunnetanud, sest seal oli eesmärk üks — vaenlane 
hävitada). 


Seda erinevust, et eestlaste võitlus koos sakslastega oli sanktsioneeritud Eesti seaduslike 
riigiorganite poolt ja seega seaduslik ei ole tänapäeva Eesti riigivõimud endale selgeks 
suutnud või tahtnud teha, rääkimata selle selgitamisest välisriikides. Ikka ja jälle püütakse 
sõjaaegsetest eesti sõduritest distantseeruda, et jumala pärast mitte keegi mitte kusagil midagi 
ütelda ei saaks, endale aru andmata, et need mehed, võideldes koos sakslastega, täitsid ju 
ainult tolleaegsete Eesti seaduslike riigivõimuorganite tahtmist ja nende võitluse 
lõppeesmärgiks oli Eesti iseseisvuse taastamine, mitte aga natsistliku Uue-Euroopa või Suur- 
Saksamaa loomine. Seega mitte midagi kuritegelikku, Eesti seadusliku valitsuse ja rahva tahte 
vastast nende tegevuses ei olnud'“. Et nad oma eesmärki ei suutnud saavutada ei olenenud 
neist, vaid üldisest suurriikidevahelise sõja käigust. 


Distantseerudes eesti sõdurist distantseerutakse ka tolleaegsest Eesti seaduslikust valitsusest 
ja rahvast, seda mõistmata, et sellega annab tänane Eesti valitsus oma rahvale signaali - Eesti 
valitsuse üleskutseid, käske ja korraldusi, mis puudutavad Eesti kaitsmist, ei tarvitse tõsiselt 
võtta, sest tulevikus, kui olud mingitel põhjustel peaksid muutuma, võivad need üleskutsed 
lihtsalt seebimullideks osutuda, millega mitte keegi, isegi Eesti järgnevad valitsused ei 
tarvitse arvestada. Süüdlasteks jäävad aga need, kes heauskselt Eesti valitsuse üleskutsele 
järgnesid. Kurb eeskuju on ju olemas. 


14 EtBalti Relva-SS üksusi, kaasa arvatud Eesti Leegion, tuleb oma eesmärgilt ja ideoloogialt kvalifitseerida 
teisiti kui Saksa SS-üksusi märgib oma 13. septembril 1950.a. Eesti Asepeakonsulile New-Yorgis saadetud kirjas 
ka USA Ümberasustatud Isikute Komisjon, kes sellega seoses teatab, et peab Eesti Leegioni USA valitsusele 
mittevaenulikuks liikumiseks ja selle liikmete taotluse korral USA-sse sissepääsemiseks tuleb neid käsitleda 
vastavalt nende isiklikele teenetele. Seda seisukohta ei ole eesti sõdurite süüdistajad kas tahtlikult või 
teadmatusest aga arvesse võtnud, lähtudes eestlaste puhul samadest kriteeriumitest kui Saksa SS-i puhul. 

EESTI SÕDUR II MAAILMASÕJAS 
ehk kes siis kelle või mille eest sõdis 


Aeg-ajalt on ajakirjanduses erinevate autorite poolt ikka ja jälle 
tõstatatud küsimus: kelle eest või mille nimel Eesti sõdurid 
II maailmasõjas võitlesid ja keda, kas sakslaste või Nõukogude Liidu 
poolel võidelnuid saab lugeda Eesti vabastajateks. Üsnagi sageli on 
olnud ka selliseid arvamusi, mille kohaselt tuleb kõik sõdinud eestlased, 
ilma vahet tegemata, lihtsalt lugeda suurriikide ohvriteks, keda sunniti 
sõdima eestlastele võõraste ideede eest. Eriti teravalt on need 
probleemid esile kerkinud viimase ajal, seoses Lihula mälestussamba ja 
Tõnismäe —Pronkssõduriga juures toimunud sündmustega = ning 
seaduseelnõu “Eesti kodanike relvavõitlusest NSV Liidu sõjalise 
okupatsiooni vastu” menetlusest väljahääletamisega Riigikogus. 


Nii näiteks soovitavad mitmed tuntud Eesti ajaloolased ja ühiskonnategelased oma artiklites 
ja esinemistes eestlaste võitlusest oma riigi iseseisvuse eest mitte rääkida ning panna kõik 
sõjast osa võtnud mehed, ükskõik kummal poolel nad võitlesid, ühte patta ning vaadelda neid 
kui vaeseid suurriikide ohvreid. 


Sellise ühte patta panekuga on kahtlemata mugav meie lähiajalugu käsitleda, mida peaaegu 
kõik meie taasiseseisvumise järgsed valitsused on seni ka teinud. Ilmselt ei ole juletud 
eestlaste osaluse suhtes II maailmasõjas riiklikult mingit kindlat seisukohta võtta. Tundub, et 
põhjuseks on siin olnud kartus - aga mis siis välismaalased meist arvavad. Ja nii ongi meie 
valitsejate arvates kõige ohutum olnud väita, et eesti mehed olid möödunud okupatsioonide 
ajal lihtsalt vaesed kannatajad, “äpud” kellega suurriigid võisid teha mida tahes. Mitte mingit 
eestlaste vabadusvõitlust ei toimunud, sest eestlased, kellel sel ajavahemikul oma riiki ei 
olnud, ei saanud ju ametlikult, rahvusvaheliste reeglite järgi sõjas osaleda. 


Paraku on ajaloo käsitlemisel vaid kitsalt juriidilistest aspektidest lähtudes üks puudus: see ei 
arvesta seda, kuidas eesti rahvas vaadeldava ajalooperioodil tegelikult olukorda suhtus. Seda, 
mida need mehed, kes tegelikult sõdisid, tol ajal asjast arvasid ja milline oli nende 
motivatsioon ei tule vähemalt osa juristide ja ajaloolaste arvates, kes tänapäeval 
kabinetivaikuses asju tagant järele paika panna püüavad, üleüldse arvestada. Aluseks tuleb 
võtta rahvusvahelised seadused ja reeglid ning seda, mis tegelikult toimus, vaadelda 
vastavuses nende reeglitega. Asjaolu, et sõjaolukorras ei käitunud ega mõtelnud eesti rahvas 
tihti hoopiski mitte nii, nagu see nüüd eestlaste vabadusvõitlust eitavate juristide ja ajaloolaste 
arvates õige oleks olnud, ei ole oluline. Ei saa ju rahva arvamust ilma pikemata, kui see 
kehtestatud rahvusvaheliste reeglitega kokku ei lange, ajaloo koostamisel aluseks võtta ja 
seega siis, lähtudes puht formaaljuriidilisest aspektidest - eestlaste vabadusvõitlust II 
maailmasõja ajal ei toimunud. 


Paraku ei ole paljud vanemad inimesed, kes sündmustest nii või teisiti ise osa võtsid 
vabadusvõitlust eitavate juristide ja ajaloolaste arvamusega nõus. Väga paljude tolleaegsete 
inimeste arvates võitlesid eesti mehed just Eesti iseseisvuse eest. Mis siis tegelikult ikka 
toimus? Kellel on õigus? Selle küsimuse väljaselgitamiseks on allpool vaadeldud nii Saksa, 
Soome kui ka Nõukogude Armees võidelnud meeste tegevust ja nende tegutsemise motiive. 


Alustaksime nendest, kes võitlesid sakslaste poolel. 


1941. aasta suvel algas Eestis, sel ajal veel Nõukogude vägede tagalas, intensiivne eestlaste 
partisanivõitlus. Seda ei saa vaadelda kui üksikute, või juhuslike gruppide tegutsemist, kuna 
sellest võtsid osa tuhanded metsavendadena tegutsenud mehed, kellel oli suur elanikkonna 
toetus. Samal ajal - see ei olnud mitte Eesti riigi (de fakto Eesti riiki ja valitsust ju enam 
polnud) vaid eesti rahva poolt peetud sõda. Suur osa Lõuna-Eestist vabastati metsavendade 

poolt juba enne sakslaste saabumist. 1941. aasta rahvaülestõusus (mida on nimetatud ka 
Suvesõjaks) tegutses isegi üsna mitu eestlastest koosnevat pataljoni (kapten Talpaku, major 
Hirvelaane jt.), kes hiljem, pärast sakslaste saabumist osalesid koos sakslastega Eesti 
vabastamislahingutes nõukogude vägedest. Kui lähtuda seisukohast, et tolleaegsed 
metsavennad Eesti eest ei võidelnud, siis tahaks eestlaste vabadusvõitlusse eitavalt suhtuvatelt 
ajaloolastelt küll põhjendust, mis siis innustas eestlasi veel enne sakslaste Eestisse jõudmist ja 
hiljem juba koos oma ajalooliste vaenlaste sakslastega Suur-Saksamaa ja selle Uue-Euroopa 
eest võitlust alustama? 


Aga hüva — oletame et need , lollid metsavennad” tõepoolest ehk arvasid, et sõdivad Eesti 
eest. Loodeti ju algul, et sakslased taastavad Eesti iseseisvuse ja seega oli nende abistamine 
võitluses Nõukogude Liidu vastu igati sihipärane. Püüdsid ju ka säilinud Eesti riigitegelased 
eesotsas peaministri J. Uluotsaga sakslastega kohe nende jõudmisel Eestisse alustada 
läbirääkimisi Eesti iseseisvuse taastamise küsimuses ja ka hiljem, kui selgus, et sakslased 
Eesti iseseisvusest midagi teada ei taha, püsis nüüd juba põrandaalune Eesti valitsus ikka 
seisukohal, et Eesti iseseisvus tuleb taastada. 


Kuid edasi. Ehkki sakslased algul suhtusid eesti üksustesse tõrjuvalt, tegi sõjaline vajadus 
asjad kähku klaariks ja juba 1941.a. suvel-sügisel alustati nn. julgestus- politsei- ja teiste 
pataljonide formeerimist. Nendesse üksustesse astus vabatahtlikult tuhandeid eestlasi, 
valdavas enamuses need, kes olid juba metsavendadena punarežiimi vastu võitlust alustanud. 
Tänapäeval väidetakse mõningate juristide ja ajaloolaste poolt sageli, et hüva — kui rääkidagi 
Eesti kaitsmisest, siis saab seda ikkagi teha ainult sel määral, kuivõrd võitlus toimus Eesti 
pinnal. Eesti sõjast osalemisest ei saa aga rääkida, sest iseseisev riik ju puudus. Et Eesti eest 
formaaljuriidiliselt ei võideldud, siis alustasid formeeritud pataljonide võitlejad järelikult 
nüüd tegutsemist Saksamaa sõjasulastena. Kas see ikka oli nii ja mis need mehed ise asjast 
arvasid? 


Vaatleksime kõige pealt kahte väidet, mis välistaksid nagu vabadusvõitluse. Esimene neist 
puudutab võitlust Eesti piirides Kui piirduda seisukohaga, et Eestit kaitstakse ainult siis, kui 
lahingutegevus toimub Eesti pinnal, siis tuleks meenutada, et ka Vabadussõja ajal kaitsti 
Eestit nii Venemaa kui Läti pinnal ja seega siis tuleks ka suur osa Vabadussõjast “kehtetuks” 
tunnistada. Tungisid ju Eesti väed tol ajal koos kindral Judenitši vägedega (kes, muide, 
tsaaririigi kindralina Eesti iseseisvusest midagi teada ei tahtnud) ligi Petrogradini välja ning 
vallutasid ka Pihkva. Sõjas Landeswehriga tungisid eesti üksused aga kuni Riiani. Seega 
toimus suur osa vabadussõja lahingutest väljaspool Eesti piire. kuid mitte kunagi ei ole 
tõstatatud küsimust, kas väljaspool Eesti piire peetud võitluse aeg tuleks sõdurite 
“vabadussõja staažist” maha arvata. Võitluse eesmärk oli see, mis pani asjad paika. 


Ja tänapäeval — kui lähtuda kontseptsioonist, et Eesti vabadust kaitstakse ainult siis, kui 
võitlus toimub Eesti piirides, siis ei ole tänapäeval mitmesugustel missioonidel viibivatel 
Eesti sõduritel Eesti vabaduse kaitsmisega, nagu meie poliitikud väidavad, aga üleüldse 
mingit pistmist. 


Teiseks vabadusvõitlust välistavaks väiteks on oma rahvusvaheliselt tunnustatud riigi 
puudumine. Mis puutub Eesti riigi olemasolusse, siis ei olnud ju ka Eesti riik veel 
Vabadussõja ajal riigina rahvusvaheliselt tunnustatud. Meenutagem, et peale Eesti Vabariigi 
väljakuulutamist kestis see vaid ühe päeva ja juba järgmisel päeval algas Saksa okupatsioon. 
Eesti riigi püsima jäämine oli siis üsnagi küsitav. Eesti riiki kui sellist tunnustati alles peale 
Vabadussõda. 


Teise maailmasõja ajal oli Eestis endiste poliitikute näol olemas ikkagi illegaalne valitsus ja 
esindused saadikute näol välismaal, kes kandsid tegelikult meie riigi juriidilist järjepidevust ja 

kelle arvamusega eestlased ka arvestasid. Muide - Otto Tiefi valitsus 1944. aasta septembris 
kestis viis päeva. 


Vabatahtlikult formeeritavatesse pataljonidesse astunud Eesti meeste seisukohalt oli asi selge. 
Eestit ei kaitsta nii, et iga mees istub oma põllupeenral ja paugutab püssi ainult siis, kui keegi 
teda seal ründab. Vaenlane, kes Eestit ähvardas hävitada oli olemas ja see tuli ükskõik kus 
purustada, vajaduse korral talle tema maale järgi minnes. Et “Kuradi väljaajamiseks tuli 
kasutada Peltsebuli, s.t. sakslaste abi”, oli ajalooline paratamatus, sest teist võimalust 
Nõukogude Liidu vastu võitlemiseks ei pakkunud eestlastele mitte keegi. Ja nii saigi Eesti 
ajalooliselt tuntud vaenlasest saatuse iroonia tõttu II maailmasõja ajal võitluses Nõukogude 
Liidu vastu Eesti liitlane. Eesti tolleaegsed põrandaalused valitsusorganid aga tunnustasid 
saksa sõjaväes võitlevaid eestlasi lugedes, et need mehed on Eesti sõdurid, kes teevad seda 
oma kodumaa kaitsmiseks. Oleks vist palju nõuda, et need sõdurid oleksid pidanud juba tol 
ajal ette nägema, mida meie tänapäevane kartlik, enamasti tolleaegseid olusid mitte tundvate 
välismaalaste ees lömitav Riigikogu ja Valitsus tagant järele asjast arvavad. 


Omaette käsitlemist vajavad loomulikult Soomepoisid. Need olid mehed, kes sakslastega koos 
sõdida ei tahtnud. Tõsi, neid oli suhteliselt vähe — ainult umbes 3500 meest, sest Soome 
minek oli tol ajal ikkagi vaid vähestel võimalik. Soome minek algas laialdasemalt alles siis, 
kui selgus et ehkki sakslased Eestile iseseisvust ei anna, alustasid nad mobilisatsioone 
eestlaste võtmiseks Saksa sõjaväkke. Kuid ka Soomepoiste siht oli selge — võitlus vaba Eesti 
eest. Lootsid nad ju, et nende baasil moodustub kunagi edaspidi loodav vaba Eesti armee. Nii 
et ajalugu õiglaselt käsitledes ei saa neid mitte mingil juhul vabadusvõitlejate hulgast välja 
jätta. Said ju ka Esimese maailmasõja ajal soomlaste üksused, kui Soomet iseseisva riigina 
veel ei eksisteerinud, Saksamaal väljaõppe. 


Nii siis võideldi lootuses, et mõlemad totalitaarsed suurriigid — Nõukogude Liit ja Saksamaa 
üksteist vastastikku purustavad ja lõppkokkuvõttes kordub 1918. aasta ning Eesti iseseisvus 
õnnestub siiski taastada. 


Järgmine sündmus, mis räägib tolleaegsete eestlaste meelsusest toimus 1944. aasta veebruari 
algul, kui Punaarmee jõudis taas Eesti piiridele ja kuulutati välja üldmobilisatsioon. Nagu 
teada, andsid sakslased esialgu nõusoleku 15 000 mehe mobiliseerimiseks, kuid kokku tuli 
umbes 40 000 meest. Need mehed ei olnud vabatahtlikud, kuid nad ei hoidnud ka Eestit 
ähvardava nõukogude okupatsiooniohu tõttu mobilisatsiooni eest kõrvale, ehkki see kuigivõrd 
võimalik oli. Kas kõik need mehed tulid, nagu suur osa meie poliitikutest nähtavasti arvab, 
tõepoolest kokku selleks, et Suur-Saksamaa ja Uue-Euroopa eest võidelda või oli siin siiski 
küsimus Eesti taasokupeerimise ärahoidmises? 


Et eestlased võitlesid oma kodumaa eest näitab seegi, et kui sakslased Eestist lahkusid, 
otsustasid tuhanded mehed, et nad Saksamaale ei lähe ja paljud alustasid rasket ja ohtlikku 
metsavenna elu. Kas selleks, et jätkata võitlust Suur-Saksamaa eest? Seda oleks ju Saksamaal 
mõttekam teha olnud. 


Ja eesti lendurid, kes Eesti mahajätmisel 6 lennukiga Rootsi põgenesid. See ei olnud paaniline 
põgenemine, sest otsest ohtu, mis oleks mehi viivitamatult tegutsema sundinud, ei olnud. 
Miks otsustasid seni “truult Saksamaad teeninud” lendurid nüüd, kui Eesti maha jäeti, järsku 
edasisest Saksamaa teenimisest loobuda? 


Kõige drastilisem on lugu aga Soomepoistega, kes 1944.a. augustis Eestisse tagasi tulid. Kas 
selle põhjuseks oli siis nende meeste kollektiivne arukaotus? Kas need mehed, kes selleks, et 
mitte sakslastega koos võidelda, põgenesid Soome, otsustasid nüüd tagasi pöörduda, et asuda 
nüüd, kui Eesti oli üsnagi lootusetus olukorras siin Suur-Saksamaa eest võitlema? Samal ajal 
oli neil näiteks võimalus kasvõi Rootsi minna. 

Kokkuvõtet tehes tahaks öelda, et selleks, et aru saada, mis tegelikult ikka toimus, tuleks 
sügavalt järele mõelda ja alles seejärel otsustada, mis ikka oli tolleaegsete eestlaste tegevuse 
motiiviks, millele loodeti ja mille nimel tegutseti. Arvata, et Saksa sõjaväes teeninud eestlased 
sattusid sinna ainult sunniviisil või lootuses Venemaal võideldes rikkaks saada, oleks ilmselt 
väga suur lihtsustamine. Valdava osa eestlaste motiiviks, mis viis nad relva haaramisele, oli 
kõike eeltoodut arvestades nähtavasti siiski unistus vabast, ilma venelaste ja sakslasteta 
Eestist. Selle nimel tasus võidelda. Et võitlus käib Eesti eest, sellest rääkisid ka prof. 
J. Uluotsa ja Eesti Vabariigi Rahvuskomitee üleskutsed. See oli eesti rahva sõda, mida peeti 
Eesti iseseisvuse taastamise eest, ehkki võõras mundris, sest iseseisva riigi ja armee loomiseks 
sakslased eestlastele võimalust ei andnud. 


Paraku unistus iseseisvast Eestist ei täitunud. Kuid see ei olnud rindel võidelnud meeste süü. 
Nad tegid kõik, mis oli nende võimuses. Seetõttu solvab meie, suurriikide ees lömitavate 
poliitikute käitumine — teha eestlastest arad ja vaesed kannatavad “äpud” - sügavalt tuhandeid 
endisi sõjamehi, kes tol ajal relva võtsid, et võidelda Eesti iseseisvuse eest. Siis mindi, sest 
seda nõudis eestiaegne kasvatus, mille järele kodumaa kaitsmine oli iga mehe kohus. Kuid 
paraku tänapäeval seda nähtavasti paljud ei tea ega tunneta. On tõesti kurb, et nõukogude 
aastad on eestlaste hulka nii palju moraalseid argpükse sigitanud, kes tõde ei julge tunnistada. 


Nii palju siis sakslaste poolel võidelnud meestest ja nende tegevuse motiividest. Suur- 
Saksamaa või Uue-Euroopa eest võitlemisega oli siin küll vähe ühist, ehkki puhtformaalselt 
sõditi Saksamaa eest. Oma hinges pidasid eestlased aga omaenese sõda Nõukogude Liidu 
vastu, et ära hoida Eesti taasokupeerimist ja stalinliku režiimi taaskehtestamist Eestimaal 
lootuses, et lõppkokkuvõttes varisevad mõlemad suurriigid kokku ja selle tulemusel õnnestub 
Eesti iseseisvus siiski taastada. 


Nüüd siis Nõukogude Liidu poolel võidelnud eestlastest 


Objektiivsuse mõttes vaadelgem siinkohal seda, kuivõrd teisel poolel võidelnud eestlased 
tegid seda vabatahtlikult ja milline oli nende kui Eesti vabastajate roll. 


Alustaksime suvesõjast 1941. Umbes samal ajal metsavendade tegevuse algusega formeeriti 
Eestis ka hävituspataljonid. Hävituspataljonid allusid NKVD-le ja pataljonide isikkoosseis oli 
valdavalt vabatahtlik. Sinna koondusid militsionäärid, komnoored, parteiaktiiv, nõukogude 
asutuste teenistujad jne., kokku mõnituhat meest, kelledest küllaltki suure osa moodustasid 
mitte-eestlased. Oli ka kriminaalset elementi. Paraku ei olnud hävituspataljonid mõeldud 
mitte Eesti kaitsmiseks, võõrvallutajate eest, rääkimata võitlusest Eesti vabaduse ja riikliku 
iseseisvuse taastamise nimel. Hoopis vastupidi, nende põhiülesandeks oli maha suruda 
igasugune vastupanu Eestit okupeerivale nõukogude võimule ja rakendada Punaarmee Eestist 
taandumisel põletatud maa taktikat, s.t. hävitada eestlaste ja Eesti Riigi vara, küsimata, mis 
saab elanikkonnast. Selleks rakendati terrorit. Suur osa Eestis 1941.aasta suvel mõrvatud 
tsiviilisikutest tuleb kanda hävituspataljonide tegutsemise arvele. Võitlus Eesti Vabariigi 
suhtes patriootiliselt meelestatud kohaliku elanikkonna vastu teeb aga hävituspataljonlaste 
arvamise eesti vabadusvõitlejate hulka vägagi raskeks. 


Valdav osa Nõukogude Liidu poolel võidelnud eestlastest sattus Punaarmeesse aga 
mobilisatsiooniga, n.-ö. olude sunnil, mitte poliitilisest meelsusest lähtudes ja küllaltki suur 
osa nendest meestest suri mitte lahinguväljal, Nõukogude Eesti eest võideldes, vaid 
sunnitöölaagrites ja tööpataljonides (viimased ei erinenud sisuliselt vangilaagritest) nälja ja 
külma tagajärjel. Sõja alguskuudel jooksid paljud rindele saadetud eestlased aga esimesel 
võimalusel üle. Sama toimus ka hiljem, Velikije-Luki lahingute ajal (toimus sõdade ajaloos 
enneolematu nähtus, kus piirajad jooksid sissepiiratute poole üle). Seega erilist soovi 
Nõukogude Liidu eest võitlemiseks eestlased üles ei näidanud ja ega neid eriti ka ei usaldatud. 

Rindele toodi Eesti Laskurkorpus pärast Velikije-Luki lahinguid uuesti alles 1944.a.sügisel, 
kuid siis tegi sakslaste tugevasti halvenenud sõjaline olukord ülejooksmise juba mõttetuks. 


Omaette küsimuseks on Eesti vabastamine — millal ja kus räägiti Eesti Laskurkorpuses 
teenivatele meestele, et nad võitlevad Eesti iseseisvuse taastamise eest? Nad vabastasid ju 
Eesti ainult “fašistidest”, et eesti rahvas saaks “rõõmsalt ja õnnelikult” Nõukogude Liidus 
edasi elada. Iseseisvast Eesti Vabariigist ei julgenud mitte keegi isegi iitsatada. Meeste soovi 
tulla tagasi koju tuleb muidugi aktsepteerida, olgugi, et see kojutulek ei olnud mitte 
vähemalgi määral seotud võitlusega Eesti iseseisvuse taastamise eest. Otse vastupidi. See viis 
nõukogude okupatsiooni jätkumisele Eestis ning Eesti koloniseerimisele venelastega. Kuid 
asjade selline käik ei olnud nende, Venemaale viidud meeste süü. Ei ole kahtlust, et suurem 
osa neist meestest oleks võtnud osa võitlusest tõeliselt vaba Eesti eest, kui selline võimaluse 
oleks neile avanenud. Sellist võimalust neil aga polnud. See on paraku kurb tõsiasi. Seega 
rääkida Punaarmees teeninud eestlastest kui meestest, kelle võitluse eesmärgiks oli Eesti 
iseseisvuse taastamine ilmselt ei saa. 


Riigikogu on otsustanud 


Riigikogu oma istungil 18.aprillil 2006 hääletas seaduseelnõu, milles käsitleti eestlaste 
vabadusvõitluse tunnustamist, menetlusest välja. Ilmselt toimus see parteide omavahelise 
võitluse tulemusel, kus parteipoliitilistest aspektidest lähtudes asjade sisulisele küljele 
tähelepanu ei pööratud. Et selle otsusega hülgas Eesti Vabariik aga sisuliselt kümned 
tuhanded eesti mehed, kes kunagi julgesid Eesti iseseisvuse kaitseks relva võtta ja nende 
võitluse, sellele hääletajad nähtavasti ei mõtelnud. Ei mõtelnud ka sellele, et selle otsuse mõju 
on kaugeleulatuv ja õigustab neid, kellede arvates Eesti kaitsmine ja Eesti kodanike 
kaitsetahte kasvatamine on mõttetus. Tuhandetele, veel elusolevatele Eesti eest võidelnud 
sõduritele tähendab Riigikogu otsus aga seda, et Eesti Vabariik on nad reetnud. See on tõsiasi, 
mida paraku ei saa tagantjärele ilusate sõnadega muuta. See otsus näitab aga ka seda, et Eesti 
Vabariigi järjepidevusest rääkimine on paljudele tänapäeva poliitikutele ainult sõnakõlks, 
millel reaalne sisu puudub. 

IV OSA 


ROHKEM KUI 60 AASTAT HILJEM 


Lühiülevaade Sõjaaegsete Eesti Lennuväelaste Ühenduse 
tegevusest 


185 


Sõjaaegsete Eesti Lennuväelaste Ühenduse sünnist 


Eesti Vabadusvõitlejate Tallinna Ühenduse (EVTÜ) juures väeosakoondisena tegutsev 
Sõjaaegsete Eesti Lennuväelaste Ühendus (SELÜ) asutati 1993.a. aprillis, kuid juba varem, 
tuhande üheksasaja kaheksakümnendate aastate lõpul — üheksakümnendate algul toimusid 
mitmed endiste, sõjaaegsete eesti lennuüksuste lendurite koosviibimised, milledest võtsid osa 
ka Eestis külas viibivad, välismaal elavad endised eesti lendurid. Üks suuremaid selliseid 
koosviibimisi toimus 1990.a. laulupeo ajal, millest võtsid osa külalised USA-st, Rootsist ja 
Austraaliast. Tõuke sõjaaegsete eesti lennuväelaste organiseerumiseks andis endiste eesti 
lennuüksuste lendavkoosseisu meeste kokkusaamine Soome lennuväeveteranide ühingu — 
Kymenlaakson Ilmakilta meestega, mis toimus tolleaegse Eesti Lennuameti ülema 
M. Sõrmuse ja töötaja, endise lenduri P. Murusalu initsiatiivil 16.-17.septembril 1992.a. 
Tallinnas. Sellel kokkusaamisel leiti ühiselt, et ka eesti lennuväeveteranid peaksid 
organiseeruma, et edasist läbikäimist ja ühisüritusi oleks kergem organiseerida. Mõtet 
arendati eestlaste vastukülaskäigul Soome 1993. aasta märtsis. 


Seega, mõte oli idanema pandud, asja asuti organiseerima ja 17. aprillil 1993.a. toimuski 
noorte huvikeskuse “Kullo” ruumides endiste lennuväelaste koosolek, kus pandi alus 
Sõjaaegsete Eesti Lennuväelaste Ühendusele (SELÜ). Juba varem oli mitmel pool Eestis 
asutatud vabadusvõitlejate ühendusi ja 25. aprillil 1992.a. oli toimunud - Eesti 
Vabadusvõitlejate Tallinna Ühenduse asutamiskoosolek. Mõte, et ka kunagised lennuväelased 
võiksid koonduda leidis küllaltki laialdast kõlapinda ja kohe esimesel koosolekul oli kohal 60 
meest. Ühenduse tegevusest osavõttasoovijate vool jätkus ka järgmistel koosolekutel. 
Ühenduse esimeheks valiti endine lendur Hendrik Arro, aseesimeesteks samuti endised 
lendurid Kaljo Alaküla ja Kalju Reitel ning otsustati, et ühendus hõlmab kõiki sõja ajal eesti 
lennuüksustes teeninud mehi, vaatamata auastmele ja ametile. 


Tegevuse algusest ja sümboolikast 


SELÜ tegevus läks kohe hoogsalt käima. Kooskäimise kohaks sai Tallinna noorte huviklubi 
“Kullo”, kus Kalju Reitel töötas skulptuuriringi juhatajana ning kooskäimise ajaks iga kuu 
viimane pühapäev. Nii püsis see kuini 2007. aasta sügiseni, mil olude sunnil tuli kooskäimise 
kohta vahetada. Käesoleval ajal toimuvad koosolekud Kaitseliidu majas. Ühenduse loomisel 
kerkis kohe alguses üles ka sümboolika küsimus. Teatavasti sõjaaegsetel eesti lennuüksustel 
oma üldkasutatavat, ametlikult kinnitatud embleemi ei olnud, kuid siin oli ka üks erand. 
11. Öölahingulennugrupi 3. lennusalga lennukid kandsid salga lenduri, endise kunstiüliõpilase 
Kalju Reiteli kujundatud embleemi mis kujutas endast pommiga öökulli ja sümboliseeris 
seega öölahingulendurite tegevust. Seega oli pommiga öökullil otsene side sõjaaegsete eesti 
lennuüksustega olemas. Selle märgi all olid eesti lendurid vaenlase vastu võidelnud. See saigi 
valiku tegemisel otsustavaks — pommiga öökull otsustati üsna üksmeelselt võtta SELÜ 
sümboolika väljatöötamisel aluseks. Vastu ei vaielnud ka teistes eesti lennuüksustes teeninud 
mehed, sest 11. Öölahingulennugrupp moodustas sõja ajal kahtlematult eesti lennuüksuste 
tuumiku, olles suurimaks eestlastest koosnevaks lahingulennuüksuseks. Sümboolika 
kujundamist lihtsustas asjaolu, et märgi autor, endine lendur nüüdne skulptor K. Reitel kuulus 
ka ise SELÜ liikmeskonda. Tema poolt veidi stiliseeritud pommiga öökull saigi SELÜ 
rinnamärgiks. K. Reitel kujundas ka SELÜ lipu, mille sissepühitsemine toimus 1994. aasta 
suvel toimunud kokkutulekul. Hilisematel aastatel on SELÜ märkidele lisaks metallist 
rinnamärgile 1996.a. lisandunud veel Lennuväe mälestusrist ja 2004. aastal tikitud rinnamärk. 

Suurematest kokkutulekutest 


Kohe esimesel tegutsemisaastal pandi alus ka igasuvistele lennuväelaste kokkutulekutele. 
Esimene neist toimus Raasiku rahvamajas. Selle organiseeris Raasikul elav SELÜ liige Kalju 
Sepp. Kokkutulek läks igati hästi korda ja see tekitas soovi viia asi traditsiooniliseks. 


Juba järgmisel, 1994.a. suvel organiseeriti Kurtna linnuvabrikus kokkutulek, millest 
osavõtuks tehti reklaami ka välisriikides, kus teati kunagisi eesti lennuüksuste lendureid 
elavat (USA, Kanada, Rootsi, Saksamaa ja Austraalia). Ja tõepoolest, külalisi tuli kõigist neist 
riikidest, välja arvatud Saksamaa, kust aga saadeti koosolijatele tervitus. Osa võttis ka Eesti 
Õhuväe ülem kol. V. Loemaa. Samuti osalesid Tartu Lennukolledži esindajad, eesotsas 
rektoriga. Kokkutulek algas lipu heiskamise ja väikese konverentsiga, millele järgnes 
koosviibimine peolauas. Väga suured teened kokkutuleku organiseerimisel ja õnnestumisel 
olid Kurtna linnuvabriku juhtkonda kuulunud SELÜ liikmel Aksel Turpil. 


1994.a. suvist kokkutulekut tumestas veidi aga asjaolu, et Kuusalu muinsuskaitsjad 
organiseerisid Kurtna kokkutulekuga samal nädalavahetusel suure pidulikkusega toimunud 
“Lendurite kivi” taasavamise, mis oli 1942.a. püstitatud Kõnnu metsa Järvi küla lähistele seal 
1941.a. suvel metsavendadena langenud lendurite mälestuseks ja millel olnud plaat langenute 
nimedega oli 1944.a. kõrvaldatud. Et SELÜ-I ja Kuusalu muinsuskaitsjatel omavahelist 
kontakti ei olnud siis saadi asjast pooljuhuslikult teada alles vahetult enne sündmuste 
toimumist. Lühikese järelejäänud aja tõttu enne kokkutulekute toimumist ei õnnestunud 
üritusi ajaliselt nihutada ja nii juhtus, et lendurid ja lennuväelased olid valdavalt Kurtnas ning 
“Lendurite kivi” juures oli ainult üks lennuväelaste esindaja — 13. juulil 1941. aastal toimunud 
lahingust osavõtja, leitnant Remi Milk. 


1995.a. suvel tuldi uuesti kokku Raasiku rahvamajas, 1966.a. suvel toimus aga koguni kaks 
kokkutulekut. Esimene juulis “Lendurite kivi” juures ja teine augusti algupoolel, jälle 
Kurtnas. Mõlemad kokkutulekud olid osavõtjaterikkad ning möödusid igati hästi. Paraku 
näitasid saadud kogemused, et kahe ligistikuse kokkutuleku läbiviimine on organiseerijatele 
siiski pisut üle jõu käiv ja nii siis otsustati edaspidi läbi viia ainult üks igasuvine kokkutulek 
“Lendurite kivi” juures. Alates 1997. aastast on see igal aastal nii ka toimunud. Kokkutulek 
organiseeritakse ühiselt Kuusalu muinsuskaitsjate seltsi, SELÜ ja Eesti Õhuväe poolt ning 
sellest on iga aastal osa võtnud ka väliskülalisi. Ka Õhuväe ülemad kol. Vello Loemaa, tema 
järel Õhuväe ülemaks saanud kol. Teo Krüüner ning järgmine Õhuväe ülem kol. Valeri Saar 
(koos teiste, käesoleval ajal õhuväes teenivate ohvitseridega) on alati neil kokkutulekutel 
viibinud (V. Loemaa ja V. Saar on käesoleval ajal brigaadikindralid, T. Krüüner aga 
kindralmajor). Erandiks üldises kokkutulekute süsteemis oli 2000. aasta, kus toimus kaks 
üritust. Nimelt avati sel aastal Jaanipäeval Anija vallas Kõrve külas mälestussammas 1941.a. 
suvel lenduritest metsavendade abistamise eest mõrvatud endise Aruhärma talu peremehe ja 
perenaise mälestuseks. Edaspidi need kokkutulekud aga ühildati ja “Lendurite kivi” juurde 
minnes käiakse enne ka Kõrve küla mälestussamba juurest läbi. 2001. aastal pandi Õhuväe 
ülema kol. T. Krüüneri initsiatiivil “Lendurite kivi” juurde ka informatsioonitahvel, millel 
räägitakse 1941. aasta sündmustest. 


Aastate jooksul on välja kujunenud traditsioon, mille kohaselt kokkutulek algab endiste 
lennuväelaste rivistusega mälestuskivi juures ja sellele järgneva langenud kaasvõitlejatele 
pühendatud mälestusteenistusega. Siinkohal tuleb märkida, et Kuusalu muinsuskaitse selts on 
siiani hoolitsenud ka sobivate ettekannete eest, mis on sõnavõttudele meeldivat vaheldust 
pakkunud. Ametlikule osale on traditsiooniliselt järgnenud vabaõhu eine ja vaba vestlus 
sõprusringis. Ka sõdurisupi eest kokkutulekutel on hoolitsenud Kuusalu muinsuskaitse selts. 

SELÜ-I on välja kujunenud veel teinegi, talvine traditsioon. Nimelt korraldatakse igal aastal 
detsembri keskel pidulik jõulukoosolek, kus kaetud laudade taga tehakse kokkuvõte aastasest 
tegevusest. Alalisteks külalisteks on siin olnud Eesti Õhuväe ning Lennuameti esindajad. 


2004. aastast alates on lisandunud traditsioonilistele üritustele veel üks — igasuvine 
kokkutulek 20. juulil Ämari lennubaasis. See on seotud Eesti lennuväe aastapäeva tähistamise 
ja langenud ning hukkunud kaasvõitlejate mälestamisega. Siin on vastuvõtjaks olnud Ämari 
lennubaas. Viimastel aastatel on Ämari lennubaas pakkunud soovijatele SELÜ liikmetele ka 
võimaluse lühikeseks tutvumislennuks helikopteril. 


Ühekordsed üritused 


Peale traditsiooniliste ürituste on SELÜ oma liikmetele aastate jooksul organiseerinud ka 
arvukalt ühekordseid üritusi, ehkki mõned on ka mõne aja möödudes kordunud. Nii on 
külastatud jäälõhkujat “Suur Tõll”, mitmel korral on oldud nii Laidoneri- kui ka Lagedil 
paiknevas Eesti Vabadusvõitluse Muuseumis. ning Ämari lennubaasis (siinkohal on räägitud 
külastustest, mis toimusid enne hukkunud ja langenud lennuväelaste mälestussamba avamist 
Ämaris). Tutvutud on nii Ämari lennubaasiga, kui ka 2002.a. saabunud Robinson tüüpi 
helikopteritega. Külastatud on Ülemiste lennujaama lennujuhtimiskeskust ja Ülemiste 
lennuvälja juures paiknevat lennukiremondifirmat (Musketi angaari). Ajaloo meeldetuletuseks 
on organiseeritud kaks sõitu kunagistele, eesti lennuüksuste poolt kasutatud lennuväljadele — 
2001. aastal külastati Kärevere, Adavere, Rahkla ja Triigi lennuvälju, 2003.a. käidi aga Pärnu 
lennuvälja vaatamas. 


Siinkohal tuleb märkida, et kõikidel nendel ettevõtmistel on suureks abiks olnud Õhuvägi, kes 
on lennuväeveterane tunnustanud kui kunagise Eesti lennuväe järjepidevuse kandjaid. Nii on 
üritustel, mis on seotud olnud SELÜ liikmete transpordiga (iga-aastased sõidud “Lendurite 
kivi” juurde, kunagiste lennuväljade ja Ämari lennubaasi külastamine jne.) SELÜ-I alati 
kasutada olnud lennubaasi bussid. 


Lisaks n.-ö. väljasõiduüritustele on ka igakuiseid regulaarseid koosolekuid püütud 
sisukamateks muuta, nendele esinejaid kutsudes. Tuntumatest esinejatest võiks mainida endisi 
Lennuameti juhtivtöötajaid — peadirektorit Mati Sõrmust ja Lennuameti peadirektori asetäitjat 
Rein Porrot (kes on korduvalt esinenud), endist Õhuväe ülemat kindralmajor Teo Krüünerit ja 
praegust Õhuväe ülemat brigaadikindral Valeri Saart, firma Copterlines juhatuse liiget Tõnis 
Leppa, aumärkide ajalooga tegelejat Heino Prunsvelti, külalisi Soomest ja veel paljusid teisi. 


Kontaktid Soome veteranidega 


Nagu eespool juba räägitud, algasid kontaktid soome lennuväeveteranidega juba enne SELÜ 
moodustamist. Need kontaktid on tänini jätkunud. Paraku ei ole neist alati saanud osa võtta 
mitte kõik SELÜ liikmed, kuna Kymenlaakson Ilmakilta on nende poolt korraldatud üritustele 
kutsunud põhiliselt ainult endisi lendavkoosseisu mehi. Nii toimus juba 1993.a. eesti 
lendurveteranide külaskäik Soome, mille puhul soomlased korraldasid kohtumisest 
osavõtjatele laeval kruiisiretke, enne aga tutvustasid Vantas paiknevat lennuväemuuseumi. 
Järgmistel aastatel järgnesid soomlaste külaskäigud Eestisse koos soomlaste poolt korraldatud 
igakordse kohtumisega eesti lendurveteranidega. Ka eestlastel avanes mõnel korral võimalus 
külastada Soomet. Siis aga otsustasid soomlased püstitada Uti lennuväljale mälestussamba 
hukkunud ja langenud soome lenduritele. Pärast mõningaid otsinguid sõlmisid soomlased 
samba valmistamiseks lepingu SELÜ liikme, skulptor Kalju Reiteliga. Samba pidulik 
avamine UÜtis toimus 07. septembril 1997.a. ja sinna olid külalistena palutud ka kõik Eestis 
elavad endised, sõjaaegsete eesti lennuüksuste lendavkoosseisu mehed. Ka hiljem on 
vastastikused kontaktid jätkunud. Üheks suuremaks neist oli sõpruskohtumiste 10. aastapäev, 
mis toimus soomlaste korraldusel 2002.a. septembris Pärnus. 

2003.a. soovisid Tallinna külastada Soome lennuväeveteranide ühenduse Pilvenveikot 
liikmed ja kohtuda siin ka SELÜ liikmetega. Kohtumine toimus 27. aprillil SELÜ korralisel 
koosolekul, millest Pilvenveikot osa võtsid ning jätkus ühise laua taga kohvikus. Selle 
külastuse tulemuseks oli soomlaste poolt pakutud vastukülaskäigu võimalus. See toimus 23. 
oktoobril ja küllaltki omapäraselt. Nimelt saatsid soomlased asja hõlbustamiseks 23.oktoobri 
hommikul ühe Soome sõjaväes langevarjurite väljaõpetamiseks kasutatava lennuki Fokker 
F-27 Tallinna, kus see Soome sõita soovijad (koos abikaasadega) peale võttis ja Helsingis 
vahemaandunmist tehes edasi Tikkakoskile lendas. Seal külastati Soome õhujõudude sidekooli 
ning Kesk-Soome Lennundusmuuseumi, õhtul aga toimetas sama lennuk külalised tagasi 
Tallinna. 


Tegelikult on aastate jooksul rohkemgi üritusi olnud, kui eespool mainitud, kuid nendest on 
saanud osa võtta ainult väiksem hulk SELÜ liikmeid. Siin on tegemist olnud selliste 
üritustega, mille korraldajaks ei ole olnud SELÜ vaid keegi teine, kes on saatnud nimelised 
kutsed. Nii, nagu eespool juba öeldud, on Kymenlaakson Ilmakilta poolt korraldatud 
kokkusaamistele palutud põhiliselt ainult kunagi lendavkoosseisu kuulunud mehi. Selliseid 
üritusi on korraldanud aga ka Õhuvägi ja Tartu Lennukolledž. Määravaks on siin ilmselt 
olnud see, kui palju osavõtjaid ühel või teisel juhul on korraldajal võimalik olnud vastu võtta 
ja kuna lendavkoosseis on lennuüksustes siiski “põhiline tegija”, siis on kutsujad eelistanud 
neid. Sellistest, piiratud osavõtjatega üritustest tuleks eelkõige mainida Ämari lennubaasile 
lipu üleandmise pidustust 1999. aasta juulis, “Kotka” avamist Õhuväe peastaabis jne., aga 
samuti Tartu Lennukolledži aastapäevapidustusi. 


Üheks viimastel aastatel toimunud suurimaks ettevõtmiseks SELÜ liikmetele oli 
mälestussamba avamine Ämaris hukkunud ja langenud lennuväelastele, mis toimus 23. juulil 
2004.a. Samba autoriks oli SELÜ liige skulptor Kalju Reitel ja see valmis Õhuväe tellimisel, 
kuid SELÜ juhtkonda hoiti asjaga kogu aeg kursis ja arvestati ka SELÜ arvamusega. 
Põhiliseks samba püstitamise initsiaatoriks oli Õhuväe ülem kindralmajor Teo Krüüner, raha 
samba tegemiseks saadi suures osas aga soome lennuväeveteranide poolt toime pandud 
korjanduse tulemusel. Nagu eespool juba mainitud, on mälestussamba külastamine SELÜ 
liikmetele nüüd kujunenud igasuviseks traditsiooniks. 


Eespool oli räägitud ettevõtmistest, mis on toimunud SELÜ ettevõtmisel või kaasosalusel. 
Nendega asi aga ei piirdu. Teatavasti kuulub SELÜ organisatoorselt Eesti Vabadusvõitlejate 
Tallinna Ühenduse (EVTÜ) alla ja seetõttu on SELÜ liikmed igal aastal lisaks omaenda 
üritustele osalenud ka EVTÜ ja Eesti Vabadusvõitlejate Liidu (EVL) poolt korraldatud 
üritustel, milledest suurimaiks on olnud iga-aastased EVL vabariiklikud kokkutulekud. 


Ajaloo jäädvustamisest 


SELÜ liikmed on tegelenud ka sõjaaegsete eesti lennuüksuste ajalooga. Esimese raamatu 
sellel teemal kirjutas H. Arro ja raamat kandis pealkirja “Eesti lendurid lahingute tules. 
Lühike ülevaade eesti lendurite sõjateest II maailmasõja käigus”. Raamatust on ilmunud 
kolm, parandatud ja täiendatud trükki (1995, 1996 ja 2001). Raamat on ilmunud ka soome 
keeles (1999). Ka K. Alaküla avaldas 1999.a. raamatu “III eskadrill”, milles ta muu hulgas 
üsnagi põhjalikult kirjeldab elu eesti lennuüksustes. Kolmas raamat “Koolipoisina lennuväes” 
ilmus 2001.a. A. Salumäe sulest ja selles kirjeldatakse eesti lennuüksuste maapealse personali 
elu. 


Lisaks sellele on H. Arro, K. Alaküla jt. aastate jooksul korduvalt mitmel pool (sealhulgas ka 
Soomes, Vantaa lennundusmuuseumis ja Ämari lennubaasis) esinenud ettekannetega eesti 
sõjaaegsete lennuüksuste tegevusest. Nendes ettekannetes on lisaks ülevaate andmisele eesti 
lennuüksuste tegevusest räägitud pisut laiemalt ka sellest, mis sõja ajal Eestis ikka toimus, 
miks eestlased sõdisid koos sakslastega ja eestlaste võitluse eesmärkidest. 

Liikmeskonnast 


Lõpuks veel mõni sõna SELÜ liikmeskonnast. SELÜ liikmete nimekiri sisaldab seisuga 
september 2008 176 nime, kes on aastate jooksul ennast kirja pannud. Neist osa on väljaspool 
Tallinnat ja 13 isegi väljaspool Eestit. Seetõttu ei ole kõik nimekirjas olejad ka EVTÜ 
liikmed, kuid nimekirja on nad võetud selle pärast, et sõjaaegsetel eesti lennuväelastel teist 
organisatsiooni, kuhu ennast kirja panna lihtsalt ei ole. Manala teele läinud kaasvõitlejaid 
nimekirjast maha ei kustutata, vaid nende nimed kaetakse tumehalli varjutusega. Selliseid 
varjutatud nimesid on 2008. aasta septembri lõpu seisuga nimekirjas 99. Tegelikult võib neid 
rohkemgi olla, sest andmed igaveseks lahkunute kohta on väga visad laekuma. Nimelt 
unustavad lahkunute omaksed küllaltki sagedasti SELÜ-t kurvast sündmusest informeerimata 
ja andmed selle kohta, et keegi SELÜ liikmetest on surnud saadakse alles mõne aja möödudes 
kaudsetest allikatest. 


SELÜ igakuistel koosolekutel on viimasel ajal osalenud tavaliselt umbes 25 meest. Paljud, 
kes kümmekond aastat tagasi olid veel tegusad, on nüüdseks tervislikult juba selle piiri 
saavutanud, kus koosolekutel ja väljasõitudel käimine juba vägagi raskeks muutub. 


Siinkohal väärib mainimist, et SELÜ liikmeskonnas oli ja on tänapäevani veel palju 
aktiivseid, organiseerimisvõimelisi mehi, mis tegi ja teeb igasuguste ürituste organiseerimise 
üsnagi lihtsaks. Paljud SELÜ liikmed on mitte ainult SELÜ-s vaid ka EVTÜ-s ja EVL-is tänu 
oma aktiivsusele ja organiseerimisvõimele aga hästi tuntuks saanud. Nii kuulub SELÜ 
liikmete hulka praegune EVL esimees Gunnar Laev, EVL Vanematekogu esimeheks oli 
aastaid aga SELÜ esimees Hendrik Arro, kes käesoleval ajal on EVL juhatuse liikmeks. EVL 
juhatusse on SELÜ liikmetest kuulunud ka veel Kalju Kukkur. Ka EVTÜ juhtorganitesse on 
palju SELÜ liikmeid kuulunud ja kuulub ka käesoleval ajal, nagu näiteks Gunnar Laev, Arvo 
Salumäe, Eino Loigo, Armand Trei, Erich Puusaag, Hendrik Arro ja Kaljo Alaküla. Lisaks 
neile on varasematel aegadel EVL ja EVTÜ juhtorganitesse kuulunud, kuid nüüdseks juba 
manalasse varisenud kaasvõitlejad Paul Tibbo, Endel-Johannes Sipria, Kalju Kukkur, ja 
Feliks Tipner. 


Järgnevalt väike ülevaade piltides SELÜ tegevusest: 


1990. . aasta laulupeo — ajal 
Tallinnas kokku saanud endised 
lendurid = (vasakult): = Herbert 
Rõuk, Arnold Ristmäe, Viktor 
Valk, Kaljo Alaküla, Remi Milk, 
Hendrik Arro, Valdo Raag, 
O. Tamme saatja, Otto Tamm ja 
Kalju Reitel. 

Pidulik lõunasöök eesti ja 
soome — lennuväeveteranide 
kokkusaamisest osavõtjaile 
oli organiseeritud Kirovi 
kolhoosis. 


Tallinnas esimesest eesti ja 
soome —lennuväeveteranide 
kohtumisest 16-17.09.1992 
osavõtnud soome veteranid. 


Eesti ja soome lennuväe- 
veteranid eestlaste vastu- 
külaskäigul Soome 1993. 
aasta märtsis. 

Sõjaaegsete Eesti Lennu- 
väelaste Ühenduse lipp. 
Lipu juures on endised 
lendurid (vasakult): Evald 
Kaasik, Kaljo Alaküla, 
Hendrik Arro, Valdo Raag 
ja Kalju Reitel. 


SELÜ rinnamärk — pommiga Lennuväe mälestusrist SELUÜ tikitud rinnamärk 
öökull (tikand on kuldse niidiga) 
Sõjaaegsete Eesti Lennuväelaste Ühenduse sümboolika 


Kunagised lendurid H. Arro, 
V. Raag ja K. Alaküla vanu 
aegu lipu juures mälestamas 

SELÜ — esimesest, 1993. 
M aasta suvisest kokkutulekust 
osavõtjad Raasikul 


Kurtna 1994. aasta kokku- 
tulekust osavõtjad rivistunult 


Nagu sellistel kokkutulekutel 
on tavaks, alustati lipu heis- 
kamisega. Lipu -heiskavad 
vanim kokkutulekust osavõtja 
Arthur Piller ja Aksel Turp 

Lipp on tõusnud juba peaaegu 
lipumasti tippu. 


Eesti Õhuväe ülem kolonel Vello 
Loemaa lipu heiskamisele - järg- 
nenud - koosolekul - osavõtjatele 
kõnelemas 

Kokkutulek jätkus kaetud laudade taga 


“Lendurite kivi” kokkutulek algab 
traditsiooniliselt kogunemisest Kiiu 
torni juures, kust edasi sõidetakse 
rivis Kõrve külla ja sealt siis 
“Lendurite kivi” juurde. 


Veteranide rivi Kõrve küla 
mälestussamba juures. 

Veteranide rivi mälestussamba 
ees 


Pärja paigutamine Kõrve küla 
mälestussambale 


SELÜ lipp Kõrve küla mälestussamba juures 

eskadnil asukohaga 

1 mäetased. Peagi järgnes rida arreteerimisi ja otsustav roll lennueskadrilli olut. 
lääs Venemaalt saabunud "spotsiaästde” kätte 
Sõja puhkemisel 22. juunit 1941. aastal võeti Jägala lennuväli koos lennuki- 
tega mereväe valve nila. 27. juuni õhtul saabus käsk Nõmmele sõitmiseks, et 
sealt mudteel edasi Venemaale evakueeruda. Varemvalminud otsus, kodu- 
maalt mitte lahkuda, sai nüüd teoks. 22 lendurohvitseri koos motorist-auto- 
juhiga sõitsid veoautoga Nõmme asemel Kiiu lähedusse metsa ja jätkasid sealt 
jalgsirännakut Kõnnu ümbruse metsadesse. 29. juunil jõuti Suru ja Järvi küla 
vahelisse rajooni 


Lisaks autoga põgenenutele lahkus Jägalast varsti pärast autode ärasõitu ka 
valdav enamik mahajäänud lenduritest, kellest osa moodustas Anija vallas 
Kõrve küla lähistel omaette 17-mehelise metsavendade grupi. Mindi jalgsi 
Kokku põgenes metsa umbes 85% eskadrilli endavkoosseisust 


Esimene, Järvi ümbrusesse saabunud lendurite grupp sai kontakti Mati 
metsavahi 7 CG 1. kes organiseeris ustavate kohalike elanike 
kaasabil lendurite toiduga varustamise. Nüüd asuti laagrisse tema talu lähe- 
dase oja äärde NDURITE KIVI-st umbes üks kilomeeter loodesuunas. 


Kahjuks jõudis teade lendurite metsasolekust ka Nõukogude julgeoleku- 
organite kõrvu ja 13. juulil 1941. aastal toimus piirivalveüksuste poolt lendurite- 
metsavendade grupde umbes paarisaja hästirelvastatud mehega haarang. Et 
lendurid olid relvastatud ainult püstolitega, siis oli lahing ebavõrdne. Seetõttu 
hajus grupp mitmes suunas laiali, püüdes väiksemate gruppidena pärajate 
rõngast läbi murda. Lahing kestis mõned tunnid ja suurem osa mehi pääseski 
läbi Kahjuks mitte ilma kaotusteta 


vanemseersant Horman Tormbah 
nende perede abistamise eest aga 
kütas asunud Aruhärma talu poremees 2 


Lisaks ülalnimetatutele langesid 1941, aasta suvel Eesti vabastuslahin- 
gutes lenduritest veel 3. augustil Mahtra lähistel Harjumaa Omakaitse 
staabiülem sv.-lendur nooremleitnant Eero Saag, Tallinna vabastamisel 
27. augustil major Hirvalaane pataljoni ridades aga sv.-lendurid portupei- 


aspirandid Lei Oru ja V 


Kõnnu metsades langenud kaasvõitlejaile avasid Eesti lendurid 12. juulil 1942 
aastal juuresoleva mälestusmärgi LENDU? KIVI, mis paikneb kapten 
Kalmtti langemiskohal 


Uue Nõukogude okupatsiooni saabudes kivil olnud mälestusplaat langanute 
nimedega, enne veel kui Nõukogude võimuorganid jõudsid selle hävitada. 
eemaldati ja peideti, kuid kahjuks oi suudetud seda pärast Eesti taasise- 
seisvumist enam leida, Tänu Kuusalu Muinsuskaitse Seltsi algatusele valmis. 
tati uus mälestusplaat ja mälestusmärk avati uuesti 10. juulit 1994. nastal 


«Jäädav mälestus neile, kes andsid oma olu Eesti vabaduse oest! 


Puhake julgemad kotkad. 
lahingus lõppes te land. 
Mülostus jäädav on teile, 
venda ei unusta vend 


“Lendurite kivi” juures olev tahvel kirjeldusega, mis siin kunagi toimus. 


Veteranid on “Lendurite kivi” 
juures üles rivistunud. Vasa- 
kult esimene: Remi 
teine Hendrik Arro ja kolmas 
Õhuväe ülem kol. Valeri Saar. 


Milk, 

Lipu heiskamine enne -mälestus- 
teenistuse algust 


f 
Skaudid “Lendurite 4 TE £ e i E 248 
kivi” juures “ al | 4 )- 26 N Nr 


Väikesed esinejad 

Kõneleb Eesti Õhuväe ülem 
kindral Teo Krüüner 


Pidulik Eesti sõjaväe lendurimärkide kätte- 
andmine veteranidele Eesti Õhuväe ülema, 
kindral T. Krüüneri poolt “Lendurite kivi” 
juures. Vasakul ülal: Kaljo Alakülale, paremal 
ülal: Valdo Raagile ja vasakul all: Kalju 
Reitelile. 

Kõneleb Eesti Õhuväe ülem 
kindral Teo Krüüner 


Pidulik Eesti sõjaväe lendurimärkide kätte- 
andmine veteranidele Eesti Õhuväe ülema, 
kindral T. Krüüneri poolt “Lendurite kivi” 
juures. Vasakul ülal: Kaljo Alakülale, paremal 
ülal: Valdo Raagile ja vasakul all: Kalju 
Reitelile. 

2004. aastal “Lendurite kivi” 
kokkutulekust osa võtnud 
SELÜ liikmed. 


15.12.2006 16.12.2007 
Pilte SELÜ pidulikelt jõulukokkutulekutelt 


201 


Pilte külaskäikudelt Ämari lennubaasi. 


Laidoneri muuseumi külastamas 

Soome lennuväeveteranidega 
on kohtutud ka Lagedil Vaba- 
dusvõitluse muuseumis 


Ülemistel paiknevat lennuki- 
remondifirmat külastamas 

Soome õhujõudude lennukis 
Fokker F-27 teel Tikkakoskile 
23. oktoobril 2003. aastal 


Langenud lendurite mälestus- 
samba avamisel Soomes UTI 
lennuväljal. Vasakult: Feliks 
Prodo, Hendrik Arro, Kaljo 
Alaküla, endine Soome kaitse- 
minister = Elisabeth Rehn, 
soomlaste parim hävituslendur 
II maailmasõja ajal Eino- 
Ilmari = Juutilainen, = Kalju 
Reitel, Valdo Raag, Arvo 
Putmaker ja Elmar Heinsalu 


Eesti lennuväeveteranid koos vastuvõtjatega Soome õhujõudude sidekoolis Tikkakoskil 

SELÜ liikme, endise lenduri Kalju Reiteli 
poolt loodud mälestussammas hukkunud ja 
langenud Eesti lennuväelastele Ämari 
lennubaasis. Samba avamine - toimus 
22. juulil 2004.a. 


SELÜ delegatsioon “Lendurimärgi” 
avamisel Õhuväe peastaabis. 
Vasakult: Feliks Prodo, Valdo Raag, 
Õhuväe ülem Teo Krüüner ja Hendrik 


Arro 

Mälestussamba avamisel osalenud 
SELÜ liikmed. Istub samba autor, 
skulptor Kalju Reitel 


Soome lennuväeveteranide ühingu 
Pilvenveikod delegatsioon samba 
avamisel 


Kunagised lendurid samba 
avamisel. Vasakult: Kaljo 
Alaküla, Kalju Reitel ja 
Hendrik Arro 

Kogunemisest osavõtnud len- 
nuväeveteranid 2006. aastal 


Igasuvine kogunemine lange- 
nud ja hukkunud lennuväe- 
laste mälestussamba juures 
Ämaris oon = kujunenud 
traditsiooniks. Kogunemisest 
osavõtjad 2005. aastal 


Toredaks traditsiooniks neil 
kokkutulekutel on kujunenud ka 
lennubaasi poolt pakutav lend 
helikopteril. Keskel lennujärge 
ootamas E. Ennemuist 

E me 60, 3 


t 


Y 
ZA 

Samba juures seisavad (vasakult): esimene Eesti Õhuväe ülem brigaadikindral 

Vello Loemaa, endised sõjaaegsete eesti lennuüksuste lendurid Kaljo Alaküla 

ja Remi Milk, Õhuväe ülem, kolonel (praegu brigaadikindral) Valeri Saar, 

endised sõjaaegsete eesti lennuüksuste lendurid Hendrik Arro ja Valdo Raag 
ning endine Õhuväe ülem kindralmajor Teo Krüüner 

Andmeid autori kohta 


Hendrik Arro sündis 25. juulil1925. aastal Tallinnas, sõjaväelenduri pojana. Perekonnas, kus 
lendurite seltskond oli tavaline, kujunes ka noorukis sügav huvi lennunduse vastu. Nagu paljud 
tolleaegsed eesti noormehed, nii sai ka H. Arro enne sõda üldiselt inglismeelse kasvatuse - õppis 
Riiklikus Inglise Kolledžis ja oli ka skaut. Paraku sundisid Eestis 1940. - 1941. aastal toimunud 
sündmused teda nii mõningaidki oma seniseid seisukohti ümber hindama ja nii astus ta 1943. 
aasta märtsis 17 aastase vabatahtlikuna Saksa sõjaväes moodustatud eesti lennuüksusse — 
hilisemasse 127. (mere) Luurelennugruppi, kus, teenides tehnilise personali hulgas, sai 
lennukirelvuri väljaõppe. 


1943. aasta suvel andis H. Arro avalduse lennukooli astumiseks ja sama aasta septembris 
suunatigi ta Liibavisse (praegu Liepaja) eestlaste ja lätlaste väljaõpetamiseks loodud lennukooli. 
Lennukooli lõpetas ta 1944. aasta juuni esimestel päevadel sõjaväelenduri kvalifikatsiooniga ja 
suunati seejärel 11. Öölahinglennugruppi, mille 3. lennusalga koosseisus osales lendurina 1944. 
aastal toimunud Eesti kaitselahingutes. Lendas nii Narva kui ka Tartu rindel. Oma esimesed 
lahingulennud sooritas 18 aastasena, olles üks noorimaist lenduritest eesti lennuüksustes. Kokku 
sooritas ta 63 lahingulendu. Lahingutegevuse eest sai pronks ja hõbe rindelennuspange ning 2. 
klassi Raudristi. 


1944. aasta septembris lahkus lennuüksuse koosseisus Eestist ja tegi Saksamaal viibides kaasa 
kogu eesti lennuväelaste sõjatee - pärast lennuüksuse likvideerimist .Heiligenbeilis 
1944.a.oktoobris saadeti ta koos kogu ülejäänud lennuüksuse koosseisuga Frankfurti Oderi ääres, 
seal paiknenud Kunersdorfi lennubaasi, mis oli eesti lennuväelaste kogumispaigaks. Sealt saadeti 
valdav osa sinna kogutud eesti lennuväelasi s.h. ka H. Arro novembri algul edasi Taani, Esbjergi, 
nn. langevarjurite kooli, kuid juba 1944.a. detsembris suunati nad edasi Dortmundi, seal 
baseeruvasse 96-ndasse raske õhutõrje-suurtükiväe gruppi. 1945.a. jaanuaris-veebruaris tegi 
H. Arro läbi Schongaus paiknenud õhutõrje koolis tulejuhtimisseadmete kursused, mille 
lõpetamise järel suunati tagasi Dortmundi. 1945.a. märtsis saadeti Dortmundis paiknenud eesti 
lennuväelased edasi Hamburgi, 20. (eesti) relvagrenaderide diviisi tagavarapataljoni ja sealt 
peagi edasi Hirschbergi lähistele, 20. diviisi lahinguüksuste juurde, kus H. Arro teenis diviisi 
välitagavarapataljonis. Selle diviisi koosseisus langes ta 9. mail Tšehhoslovakkias sõjavangi, kus 
tuli üle elada ka nn. “Tšehhi põrgu”. Sõjavangist õnnestus tal Brno lähistel koos grupi 
kaaslastega aga varsti põgeneda ja, et läände minek osutus võimatuks, juba 1945. aasta suvel 
tagasi Eestisse seigelda. 


Minevikku varjates õnnestus tal Eestis legaliseeruda ja asuda oma poolelijäänud õpinguid 
jätkama. 1946. aasta kevadel lõpetas ta Tallinna II keskkooli (Reaalkooli) ja sama aasta sügisel 
astus Tallinna Polütehnilisse Instituuti (Tallinna Tehnikaülikooli), kus õppis kütuste keemilist 
tehnoloogiat. 1950. aasta 30. septembril abiellus ta Juta Pärnasaluga, kuid juba 7. oktoobril 
arreteeriti ja mõisteti teenistuse eest Saksa sõjaväes 25 aastaks vangilaagrisse. 
Kinnipidamiskohaks sai Kolõma (Magadani oblast), kus tal vangina tuli töötada elektrijaama 
ehitusel ja kullakaevandustes. Abikaasa Juta Arro lahutust ei võtnud vaid otsustas oodata. 


Vangilaagrist vabanes Nõukogude Liidus 17. septembril 1955.a. välja antud amnestiaseadluse 
põhjal sama aasta novembris. Eestisse tagasipöördumise järel õnnestus tal jätkata õpinguid 
Tallinna Tehnikaülikoolis (TTÜ). Jätkus ka abielu Juta Arroga. Pärast ülikooli lõpetamist 1957. 
aastal on töötanud sama ülikooli soojustehnika kateedris teadurina ja üle 30 aasta soojustehnika 
teaduslabori juhatajana. Hendrik Arro rehabiliteeriti täielikult kui alusetult süüdimõistetu Eesti 
NSV Ülemnõukogu Presiidiumi 19.veebruari 1990.a. seadluse “Kohtuväliselt represseeritud ja 
alusetult süüdimõistetud isikute rehabiliteerimisest” 8 1 p2 alusel ENSV Ülemkohtu otsusega 
12.04.1991. a. nr. 11/2470. 

1962.a. esimene abikaasa Juta Arro suri ja 1964.a. abiellus ta Selma Koppeliga, kes suri 1989.a. 
Kolmandat korda abiellus ta 2002.a. Sirje Kalamiga 


Soojusenergeetika kateedris ja teaduslaboris Ilmar Öpiku uurimisgrupis töötades hakkas H. Arro 
tegelema keeruliste omadustega kütuseid põletavate katelde küttepindade saastumis- ja 
korrosiooniprobleemidega. Peamisteks uurimisobjektideks kujunesid eesti põlevkivil ja Nazarovi 
pruunsöel töötavad katlad, kuid oli ka perioode, kus uuriti värvilise metallurgia (vasetööstuse) 
ettevõtete ning MHD-generaatorite utilisatsioonikatelde küttepindade saastumisega seotud 
küsimusi. Hiljem on uurimistööde temaatika laienenud ja lisaks küttepindade probleemidele on 
lisandunud uurimised mis käsitlevad elektrijaamade keskkonnaohutusega seotud probleeme 
(väävli sidumine ja suitsugaaside märgpuhastus, CO2 heitmed ja sidumine tuhaväljadel, 
tuhaväljade keskkonnaohutus jne.). 


1968. aastal, olles kujunenud Eestis tunnustatud spetsialistiks põlevkivienergeetika alal, kaitses 
H. Arro teemal: “Nazarovi süte ja eesti põlevkivi tuha üksikute komponentide rollist 
küttepindade saastumis- ja korrosiooniprotsessides” tehnikakandidaadi teaduskraadi (Ph.D). 
1970. aastal sai ta ühe autorina (koos akad. 1. Öpiku, prof. A. Otsa, 1. Miku ja dots. L. Õispuuga) 
tööde tsükli “Põlevkivienergeetika teaduslike aluste väljatöötamine" eest Nõukogude Eesti 
preemia (Eesti riiklik preemia). On mitmesugustes Eesti, endise Nõukogude Liidu ja teistes 
välismaa teaduslikes väljaannetes ning konverentside kogumikes avaldanud üle 100, valdavalt 
energeetiliste katelde töötingimuste ja elektrijaamade keskkonnakaitsealaste küsimustega seotud 
teadusliku töö TTÜ Soojustehnika Instituudi vanemteadurina töötab ta ka veel käesoleval ajal. 


Tallinna Tehnikaülikooli poolt on teda autasustatud teenetemedaliga “Mente et Manu”. 1997. 
aastal autasustati teda Eesti Vabariigi presidendi poolt 4. kl. Kotkaristiga, samuti on teda 
autasustatud Eesti Kaitseministeeriumi poolt Kaitseministeeriumi III kl. Teeneteristi ja 
Vabadusvõitleja medaliga, Eesti Õhuväe poolt aga Õhuväe teeneteristiga. 2000. aastal autasustati 
teda ka Ülemaailmse Eesti Vabadusvõitlejate Keskuse 3. järgu ja 2002.a. 2. järgu Teeneteristiga. 
Samuti autasustati teda 2002.a. Soome Ilmavoimien Kiltaliitto juhatuse poolt Ilmavoimien 
Kiltaliito medaliga. 


Lisaks teadustööle on Eestis tuntud olnud ka hea sportlase ja spordikohtunikuna (vehklemine, 
purilend ja orienteerumine). Vehklemises tuli üliõpilasena Eesti ja Tallinna meistriks ja oli rida 
aastaid vabariigi koondvõistkonna liikmeks. Samuti on ta hiljem tegutsenud nii vabariiklikel kui 
ka üle Nõukogude Liidulise ja rahvusvahelise ulatusega võistlustel kohtuniku ja peakohtunikuna. 
Purilennuga hakkas ta tegelema 1957. aastal, mil tal vahepealset “poliitilist sula” kasutades 
õnnestus minevikku varjamata astuda Tallinna Lennuspordiklubisse. 1960. aastal, kui poliitiline 
õhkkond uuesti karmistus, keelati tal aga lendamine mineviku pärast jälle ära. Sellele vaatamata 
õnnestus tal lennuspordialast tegevust purilennukohtunikuna siiski mingil määral jätkata ning 
olla hiljem isegi mitmetel vabariiklikel ja Balti riikide purilennuvõistlustel peakohtunikuks. 
Orienteerumisega on tegelnud vanemas eas. On olnud üle 10 aasta Tallinna orienteerumisklubi 
“Orion” esimeheks (presidendiks) ja aseesimeheks ning paljudel, s.h ka rahvusvahelise ulatusega 
orienteerumisvõistlustel peakohtunikuks. 


Pärast Eesti taasiseseisvumist asus kohe tegutsema ka Eesti Vabadusvõitlejate Liidus (EVL). Oli 
rida aastaid EVL Vanematekogu ja EV Tallinna Ühenduse (EVTÜ) Volikogu esimeheks. 
Käesoleval ajal on EVL juhatuse liikmeks. 1993. aastast kuni käesoleva ajani on olnud ka EVTÜ 
juures tegutseva Sõjaaegsete Eesti Lennuväelaste Ühenduse esimees. Lisaks sellele on oma 
põhitöö kõrvalt viimastel aastatel tegelnud ka sõjaajalooga. Selle tegevuse tulemusel ilmus ta 
sulest 1995. aastal raamat “Eesti lendurid lahingute tules” (täiendatud ja parandatud kordustrükid 
1996. ja 2001.a.) milles antakse ülevaade eesti lennuväelaste sõjateest II maailmasõja päevil. 
1999.a. ilmus raamat ka soome keelde tõlgituna. Oma vangilaagrielu kohta Kolõmal on ta 
kirjutanud raamatu “Retk maakera servale ehk kroonu küüdiga läbi “punaste” maa”, mis ilmus 
2001.a. Samuti on ta lisaks erialal avaldatule kirjutanud üle 40 artikli, millistest osa on ka 
välismaal avaldatud, kus ta vaatleb II maailmasõjas Eesti vabaduse eest võidelnud meeste 

olukorda tänapäeva Eestis ning käsitleb mõningaid kaitseväega ja vabadusvõitlejate 
mälestamisega seotud aktuaalseid probleeme (eriti Vabadussamba küsimust). 


1943. aastal Liibavi lennukoolis ... ja käesoleval ajal 
Hendrik Arro 


Saksa sõjaväelenduri tunnistuse esimene leht. Kõik mis autoril 
õnnestus sõjavangilaagrites sellest dokumendist säilitada 

Kümme aastat, viis kuud ja kaks- 
kümmend viis päeva pärast Saksamaa 
kapituleerumist Teises maailmasõjas 
lõppes Nõukogude Liidu avalik sõda ühe 
oma kodumaad kaitsnud eesti sõduri 
vastu. Selle raamatu autorile Kolõmal 
välja antud tõend vangilaagrist vabas- 
tamise kohta 


Rindelennutunnistus. . See oli -— ainuke 
dokument, mida lahingulendudel lubati 
kaasas kanda. Sellele ei olnud märgitud muid 
andmeid kui lenduri nimi, auaste kodune 
aadress ja üldteatud suurem /lennubaas 
(Fliegerhorst), kus mees kirjas oli. Ka see 
dokument sai - vangilaagrites . kõvasti 
kannatada. 

